
DEDICAȚIE 


Cu mulți ani în urmă, am văzut în localitatea Bath o doamnă corpolentă 
din America ce tracta după ea cu mare viteză o imensă valiză ecosez ca- 
re, datorită rotilelor zornăitoare ce o făceau să tresalte la fiecare crăpă- 
tură din pavaj, părea că are o viață proprie. În clipa aceea s-a născut 
Bagajul. Multe mulțumiri doamnei respective şi tuturor celor din loca- 
lități precum Power Cable, Neb., care nu primesc nici pe departe încu- 
rajările pe care le merită. 


Această carte nu conţine o hartă. Sunteţi liberi să desenaţi una. 


A fost odată un om care a avut opt fii. În afară de asta, nu a reprezentat 
mai mult decât o virgulă pe pagina Istoriei. E trist, dar asta e tot ce poți 
spune despre unii oameni. 

Dar al optulea fiu a crescut şi s-a căsătorit şi a avut la rândul lui opt 
fii, şi pentru că există o singură meserie potrivită pentru al optulea fiu 
al unui al optulea fiu, acesta a devenit vrăjitor. Şi a devenit înțelept şi 
puternic, sau în orice caz puternic, şi a purtat pălărie ascuțită şi aici s-ar 
fi terminat totul... 

Ar fi trebuit să se termine... 

Dar în ciuda Tradiţiei Magiei şi în mod cert în pofida oricărei rațiuni 
- cu excepţia rațiunilor inimii care sunt moi şi pufoase şi, ei bine, 
iraționale — el a părăsit domeniul magiei, s-a îndrăgostit şi s-a căsătorit, 
nu neapărat în această ordine. 

Şi a avut şapte fii, care erau, încă din fragedă pruncie, cel puţin la fel 
de puternici ca oricare vrăjitor din lume. 

Şi apoi avu un al optulea fiu... 

Un vrăjitor la pătrat. O sursă de magie. 

Un magician. 


Tunetul văratec se rostogoli peste stânci. Mult mai jos marea sugea 
pictrişul de pe mal, ca un bătrânel cu un singur dinte căruia i s-a oferit 
o bomboană pe băț. Câţiva pescăruşi planau alene pe curenții calzi, 
așteptând să se întâmple ceva. 

Şi tatăl vrăjitorilor stătea pe marginea stâncii, în mijlocul algelor şi 
icrburilor marine, legănând în braţe bebeluşul şi privind înspre mare. 
Un zid de nori negri se apropia de țărm, iar lumina pe care o împingea 
inainte avea acea textură siropoasă prevestitoare de furtuni straşnice. 

Omul se întoarse când simţi o linişte adâncă apărând brusc în spatele 
sau, și văzu prin ochii înroşiți de lacrimi o siluetă înaltă, înveşmântată 


intr-o robă neagră cu glugă. 

IPSILOR CEL ROŞU? întrebă silueta. 

Vocea era goală ca o cavernă, densă ca o stea neutronică. 

Ipsilor rânji sinistru, aşa cum o fac cei ce tocmai şi-au pierdut minţile, 
şi ridică băiatul astfel încât Moartea să îl poată vedea mai bine. 

— Fiul meu, spuse. ÎI voi numi Monedă?. 

UN NUME LA FEL DE BUN CA ORICARE ALTUL - spuse Moartea politi- 
cos. Orbitele lui goale fixau feţişoara rotundă cufundată în somn. În 
ciuda zvonurilor, Moartea nu e un tip crud - ci doar un foarte, foarte 
bun profesionist. 

- Pe mama lui ai luat-o, spuse Ipsilor pe un ton egal, fără ranchiună. 

În valea de după stânci căminul lui Ipsilor devenise o ruină fu- 
megândă, iar vântul ce se întețea împrăştia deja cenuşa peste dunele 
şuierânde. 

A FOST UN ATAC DE CORD PÂNĂ LA URMĂ, spuse Moartea. EXISTĂ ŞI 
MODURI MAI NEPLĂCUTE DE A MURI. CREDE-MĂ PE CUVÂNT. 

Ipsilor privi înspre mare. 

- Cu toată magia din mine n-am putut s-o salvez, spuse el. 

EXISTĂ LOCURI ÎN CARE NICI MAGIA NU POATE PĂTRUNDE. 

- Şi acum ai venit să iei copilul? 

NU, COPILUL ARE UN DESTIN PROPRIU. AM VENIT DUPĂ TINE. 

- Aha. 

Vrăjitorul se ridică, aşeză cu mare grijă bebeluşul adormit pe iarba 
săracă şi ridică de pe jos un toiag lung. Era confecționat dintr-un metal 
de culoare neagră, ornamentat din belşug cu figurine din aur şi argint 
ce-i confereau un aer de opulenţă lipsită de orice bun gust; metalul era 
octrion, adică intrinsec magic. 

- Eu l-am făcut, să ştii, continuă el. Cu toții mi-au spus că nu se poate 
face un toiag din metal, au spus că e obligatoriu să fie din lemn, dar 
n-au avut dreptate. Am lăsat în el o parte din mine. O să i-l dau lui. 

Îşi plimbă drăgăstos mâna de-a lungul toiagului, iar acesta scoase un 
sunet de rezonanţă. Repetă, mai mult pentru sine: 

— Am lăsat în el o parte din mine. 


! Engl. Coin, paronim al numelui englezesc Colin. (n. t.) 

ESTE UN TOIAG BUN, spuse Moartea. 

Ipsilor ridică toiagul şi privi în jos către cel de-al optulea fiu al său, 
care îi răspunse printr-un gângurit. 

— Ea îşi dorea o fiică. 

Moartea ridică din umeri. Ipsilor îi aruncă o privire încărcată de ui- 
mire şi furie. 

— Ce este el? 

AL OPTULEA FIU AL UNUI AL OPTULEA FIU AL UNUI AL OPTULEA FIU, 
spuse Moartea pe un ton neutru. 

Vântul îi şfichiuia roba, strângând între timp nori negri deasupra lui. 

— Şi ce înseamnă asta? 

CĂ ESTE UN MAGICIAN, DUPĂ CUM BINE ŞTII. 

Pe fază, tunetul se făcu auzit. 

- Care va fi destinul său? urlă Ipsilor peste zgomotul tot mai puternic 
al furtunii. 

Moartea ridică din umeri încă o dată. Îi ieşea foarte bine mişcarea 
asta. 

MAGICIENII ÎŞI CROIESC PROPRIUL DESTIN. EI PLUTESC PRIN VIAȚĂ. 

Ipsilor se sprijini în toiag, aparent pierdut în ceața propriilor gânduri. 
Sprânceana stângă i se zbătea. 

- Nu, spuse el moale, nu. Eu am să-i făuresc destinul. 

NU TE SFĂTUIESC. 

- Taci! Şi ascultă când îţi spun că m-au alungat cu cărțile şi ritualurile 
şi Tradițiile lor. Îşi spun vrăjitori dar au mai puţină magie în toate 
corpurile lor grăsane decât am eu în degetul mic. Alungat! Eu! Pentru 
că am arătat că sunt om? Cum ar fi oamenii fără iubire? 

PUȚINI, spuse Moartea. CU TOATE ASTEA... 

- Ascultă! Ne-au gonit aici, la capătul lumii, şi din cauza asta ea s-a 
prăpădit. Au încercat să-mi ia toiagul! urlă Ipsilor deasupra vuietelor. 
Ei bine, încă mai am ceva putere. Şi eu spun că fiul meu va merge la 
Universitatea Nevăzută şi va purta pălăria de Arhicancelar şi toți vrăji- 
torii lumii se vor pleca dinaintea lui. Şi va scoate la iveală ce le sălăşlu- 
ieşte în adâncul inimilor. În găunoasele şi hulpavele lor inimi. Va arăta 
lumii adevăratul ei destin şi nu va exista o magie mai puternică decât a 
lui. 


Nu. 

Şi deşi Moartea abia şoptise cuvântul, acesta se auzi mai puternic 
decât vuietul furtunii. Îl readuse pe Ipsilor, cu brutalitate, într-o stare 
de luciditate provizorie. 

Ipsilor se clătină înainte şi înapoi, amețit, şi întrebă: 

— Ce? 

AM SPUS NU. NIMIC NU ESTE DEFINITIV. NIMIC NU ESTE ABSOLUT. ÎN 
AFARĂ DE MINE, BINEÎNŢELES. O ASEMENEA DETURNARE A DESTINULUI 
POATE PROVOCA SFÂRŞITUL LUMII. TREBUIE SĂ EXISTE O ŞANSĂ, ORICÂT 
DE MICĂ. AVOCAŢII DESTINULUI CER SĂ EXISTE O PORTIŢĂ DE SCĂPARE 
ÎN ORICE PROFEȚIE. 

Ipsilor privi fața impasibilă a Morții. 

- Trebuie să le dau o şansă? 

DA. 

Pac, pac, pac făcură degetele lui Ipsilor pe toiagul metalic. 

- Atunci vor avea o şansă când o să îngheţe iadul. 

NU. NU MI SE PERMITE SĂ TE INFORMEZ, NICI ÎN SITUAȚIA DE FAŢĂ, CU 
PRIVIRE LA TEMPERATURILE DE PE LUMEA CEALALTĂ. 

- Atunci, spuse Ipsilor, atunci îşi vor avea şansa când fiul meu se va 
lepăda de toiag. 

NICI UN VRĂJITOR NU ŞI-AR LEPĂDA VREODATĂ TOIAGUL. LEGĂTURA 
E PREA MARE. 

- Cu toate astea trebuie să recunoşti că e posibil. 

Moartea luă în calcul posibilitatea. Cuvântul trebuie nu îi era foarte 
familiar, dar părea că înțelege conceptul. 

DE ACORD. 

- E o şansă destul de mică? 

SUFICIENT DE MOLECULARĂ. 

Ipsilor se mai relaxă puțin. Cu o voce aproape normală spuse: 

- Nu regret nimic, să ştii. Dacă ar fi să o iau de la capăt tot aşa aş face. 
Copiii sunt speranța noastră pentru viitor. 

NU EXISTĂ SPERANŢĂ PENTRU VIITOR, spuse Moartea. 


— Şi atunci ce ne rezervă viitorul? 
PE MINE. 
- In afară de tine, vreau să spun! 

Moartea îi aruncă o privire nedumerită. 

CUM ADICĂ? 

Furtuna de deasupra lor atinsese apogeul. Un pescăruş zbură pe 
lângă ei, cu spatele. 

— Adică, spuse Ipsilor, ce anume face ca viața să merite trăită, pe lu- 
mea asta? 

Moartea se gândi la ce să spună. 

PISICILE, răspunse în cele din urmă. PISICILE SUNT DRĂGUȚE. 

- Blestemat să fii! 

M-AU BLESTEMAT ŞI ALŢII, spuse pe un ton egal. 

— Cât mai am de trăit? 

Moartea scoase o clepsidră voluminoasă din faldurile robei sale. Cei 
doi bulbi de sticlă erau încadrați de bare negre ornate cu aur, iar nisipul 
se afla aproape în întregime în partea de jos. 

HMM, CAM NOUĂ SECUNDE. 

Ipsilor se îndreptă, revenind la statura lui obişnuită, încă destul de 
impunătoare, şi oferi copilului toiagul strălucitor din metal. O mânuţă 
ca un mic cleşte roz apăru din păturică şi se prinse de obiect. 

- Facă-se să fiu eu primul şi ultimul vrăjitor din lume care îşi trans- 
mite puterile propriului fiu, zise el rar şi sonor. Şi îl însărcinez să le 
folosească... 

EU M-AŞ GRĂBI DACĂ AŞ FI ÎN LOCUL TĂU... 

- ... pe deplin, spuse Ipsilor, şi să devină cel mai... 

Fulgerul ţipă din inima norului, îl lovi pe Ipsilor în țuguiul pălăriei, 
se scurse prin mâna lui, ilumină toiagul şi îl trăzni pe copil. 

Vrăjitorul dispăru într-un norişor de fum. Toiagul străluci în nuanţe 
de verde, apoi de alb şi apoi de roşu incandescent. Copilul zâmbi în 
somn. 

După ce tunetul pieri, Moartea se aplecă încet şi ridică băiatul de pe 
Jos, cu grijă. Acesta deschise ochii, larg. 

Străluceau auriu, din interior. Pentru prima oară în ceea ce vom nu- 
mi, în lipsa unui cuvânt mai potrivit, viața lui, Moartea se trezi fixând o 
privire pe care îi era greu să o susțină. Ochii păreau să se focalizeze pe 
un punct aflat la câțiva centimetri în interiorul tigvei sale. 

Nu am vrut să se întâmple asta, spuse vocea lui Ipsilor de nicăieri. A 

pătit ceva? 

NU. 

Moartea îşi întoarse privirea de la zâmbetul acela proaspăt şi atot- 
cunoscător. 

A ABSORBIT PUTEREA. ESTE UN MAGICIAN. FĂRĂ ÎNDOIALĂ VA SUPRA- 
VIEŢUI UNOR ÎNCERCĂRI MULT MAI GRELE. ŞI ACUM - TU VII CU MINE. 

Nu. 

BA DA. AI MURIT, ÎNŢELEGE. 

Moartea căută împrejur spectrul lui Ipsilor, fără succes. 

UNDE EŞTI? 

În toiag. 

Moartea se sprijini în coasă şi oftă. 

CE NESĂBUIT. CÂT DE UŞOR TE-AŞ PUTEA SCOATE DE ACOLO. 

Nu şi fără să distrugi toiagul, spuse vocea lui Ipsilor, iar Morţii i se păru 
că distinge o notă de exuberanţă în tonalitatea ei. Acum că băiatul a 
acceptat toiagul nu mai poți să-l distrugi fără să-l distrugi şi pe el. Şi asta nu o 
poți face fără să tulburi soarta. Asta e ultima mea vrajă. Destul de bine lucrată, 
aş zice. 

Moartea împunse toiagul. Acesta pârâi, şi o mulțime de steluțe se în- 
ghesuiră cu nesimţire pe toată lungimea lui. 

În mod neaşteptat, Moartea nu era supărat. Supărarea e un senti- 
ment, iar pentru sentimente e nevoie de glande, şi Moartea nu prea le 
avea cu glandele; în plus era nevoie de mult mai mult ca să îl superi. 
Era totuşi parțial deranjat. Oftă din nou. Oamenii încercau mereu 
chestii de genul ăsta. Pe de altă parte, era interesant de urmărit şi 
oricum era ceva original prin comparație cu simbolicul joc de şah care 
avea loc de obicei şi pe care Moartea nu putea să îl sufere pentru că 
niciodată nu-şi amintea cum se mută calul. 

NU FACI DECÂT SĂ AMÂNI INEVITABILUL. 

Asta înseamnă să trăieşti. 

DAR CE ANUME SPERI SĂ CÂŞTIGI? 

Voi fi alături de fiul meu. Va învăța de la mine, deşi fără să-şi dea seama. 
Am să-l fac să înțeleagă. Şi, când va fi pregătit, am să-l îndrum. 

SPUNE-MI, zise Moartea, PE CEILALȚI FII Al TĂI CUM I-AI ÎNDRUMAT? 

l-am izgonit. Au îndrăznit să mă contrazică, nu au vrut să învețe de la 
mine. Dar acesta va învăța. 

E ÎNȚELEPT CE FACI? 

Toiagul rămase tăcut. Alături de el, băiatul chicoti la sunetul unei 
voci pe care numai el o putea auzi. 


Nu există analogie pentru modul în care Marele A'Tuin, țestoasa lumii, 
se deplasează prin noaptea galactică. Dacă eşti lung de zece mii de 
mile, ai carapacea găurită de meteoriți şi arsă de comete, serios vor- 
bind, nu poţi să te compari decât cu tine însuți. 

Aşa că Marele A'Tuin înota încetişor prin adâncurile interstelare de 
parcă ar fi fost cea mai mare țestoasă care a existat vreodată, ținând pe 
carapacea sa cei patru elefanți ce poartă pe spinările lor vastul cerc al 
lumii Disc, mărginit de cascade scăpărătoare, şi care există ca urmare a 
unui imposibil zbenghi pe curba probabilității, sau poate datorită fap- 
tului că şi zeii ştiu să se bucure de o glumă bună, ca orice om. 

De fapt, chiar mai mult decât majoritatea oamenilor. 

Lângă țărmul Mării Circulare, în bătrânul şi tentacularul oraş Ankh- 
Morpork, pe o pernă de catifea dintr-un raft, într-unul din turnurile 
Universităţii Nevăzute, se odihnea o pălărie. 

Era o pălărie bună. Era o pălărie magnifică. 

Era ascuțită, desigur, cu bordură moale şi largă, dar după ce trecuse 
peste aceste detalii fundamentale pălărierul se pusese cu adevărat pe 
treabă. Folosise danteluri din aur, şi perle, şi şiraguri de cristale, şi fâşii 
din cea mai pură blană de vermină, şi strălucitoare pietre de Ankh, Şi 
nişte țechini de un prost gust incredibil, şi - un indiciu inutil - o 
coroană de octarine. 

Fiindcă pentru moment nu se aflau într-un câmp de mare intensitate 
magică, octarinele nu străluceau, şi arătau ca nişte diamante de calitate 
inferioară. 

Primăvara sosise în Ankh-Morpork. Nu o vedeai cu ochiul liber, dar 
pentru cunoscători existau indicii clare. De exemplu, jegul de pe râul 
Ankh, întinderea imensă şi lentă de apă care servea oraşului ingemănat 


Sunt ca pietrele de Rin, numai că râul este diferit. Când vine vorba de obiecte strălucitoare, 
vrăjitorii au bunul gust şi autocontrolul unei coțofene demente. (n.a.) 

drept rezervor, canal şi ocazional morgă, dobândise o anumită nuanță 
de verde fosforescent. De prin acoperişurile umede ale oraşului răsă- 
reau saltele şi perne, pe măsură ce aşternuturile de iarnă erau scoase la 
aerisit în palida lumină a zilei, iar în adâncurile pivnițelor mucegăite 
bârnele pârâiau şi se răsuceau, seva lor uscată răspunzând chemării 
străvechi a pădurii. Păsările îşi construiau cuiburi prin burlanele şi 
canalele de scurgere de sub acoperişurile Universității Nevăzute, dar se 
putea observa că în ciuda cererii mari de spațiu din zonele de cuibărit, 
cuiburile nu erau niciodată amplasate în gurile îmbietor deschise ale 
garguielor aliniate pe sub streşini, spre marea dezamăgire a acestora. 

Un fel de primăvară sosise chiar şi prin bătrâna Universitate. În seara 
aceasta era Ajunul Zeilor Mărunţi, şi un nou Arhicancelar urma să fie 
ales. 

Ei bine, nu chiar ales, pentru că vrăjitorii nu priveau cu ochi buni 
acest sistem înjositor numit votare şi era bine cunoscut faptul că Arhi- 
cancelarii erau selectați prin voința zeilor, şi anul acesta se estima că 
zeii îl vor alege pe bătrânul Potenţel Curcăbete, care era băiat bun şi 
aşteptase răbdător ani de zile ca să-i vină rândul. 

Arhicancelarul Universităţii Nevăzute era în mod oficial conducăto- 
rul tuturor vrăjitorilor de pe Disc. În vremuri demult apuse asta 
însemna că era cel mai puternic mânuitor de magie, dar acum vremu- 
rile deveniseră mult mai liniştite şi, ca să fim cinstiţi, vrăjitorii mai 
înaintați în vârstă considerau practicarea magiei oarecum sub demni- 
tatea lor. Aveau tendinţa să prefere treburile administrative, care erau 
mai puțin periculoase şi aproape la fel de amuzante, şi mesele festive. 

Şi aşa lunga după-amiază trecea. Pălăria odihnea pe perna tocită din 
apartamentele lui Curcăbete în timp ce acesta se înmuia în cada orien- 
tată cu faţa spre şemineu şi îşi săpunea barba. Ceilalți vrăjitori moțăiau 
cu nasul prin cărți sau, în aşteptarea festinului de seară, se încumetau la 
câte o plimbare lejeră prin grădină pentru stimularea apetitului; cam o 
duzină de paşi erau îndeobşte considerați a reprezenta un efort arhisu- 
ficient. 

În Sala Mare, sub privirile sculptate sau pictate a două sute de Arhi- 
cancelari anteriori, personalul de serviciu aşeza mese lungi şi bănci. 
Prin labirintul arcuit din bucătării - ei bine, vă puteţi imagina şi 

singuri. Ar trebui să fie vorba de multă untură, căldură şi strigăte, 
ulcele cu caviar, berbeci la proțap, şiraguri de cârnaţi atârnate din pere- 
te în perete ca lampioanele de hârtie, de bucătarul şef lucrând într-una 
din camerele frigorifice la finisarea unui model al Universităţii confec- 
ționat, dintr-un motiv inexplicabil, din unt. Făcea chestia asta la fiecare 
masă festivă — lebede din unt, clădiri din unt, întregi menajerii gălbui 
din grăsime unsuroasă -— şi era atât de pasionat încât nimeni nu avea 
inima să-i spună să se potolească. 

În propriile sale beciuri labirintice, majordomul cerceta prin butoiaşe, 
decanta şi degusta. 

Starea de expectativă se răspândise până şi printre corbii ce ocupau 
Turnul Artelor, înalt de două sute cincizeci de metri şi bănuit că ar fi 
cea mai veche clădire din lume. Cu mult deasupra acoperişurilor din 
oraş, pietrele lui sfărâmicioase susțineau miniaturale păduri luxuriante. 
O mulțime de specii de cărăbuşi şi mici mamifere evoluaseră acolo sus, 
şi pentru că oamenii urcau în turn din ce în ce mai rar ca urmare a dez- 
agreabilei sale tendințe de a se balansa la cea mai mică adiere de vânt, 
aparținea în prezent corbilor. Care acum zburau în jurul lui într-o oare- 
care stare de agitaţie, ca înainte de furtună. Ar fi bine dacă cineva de 
dedesubt i-ar remarca. 

Ceva îngrozitor urmează să se întâmple. 

V-aţi dat seama, nu-i aşa? 


Nu sunteți singurii. 

— Ce le-a apucat? strigă Vânturache peste vacarm. 

Bibliotecarul feri capul în timp ce un grimoar legat în piele ţâşni de 
pe raft şi apoi se opri în aer, zmucindu-se când ajunse la capătul lan- 
tului de care era prins. Bibliotecarul plonjă, făcu o tumbă şi ateriză pe 
un exemplar din Descuoperirile Demonuologice ale lui Maleficio care se iz- 
bea cu încăpățânare de pupitru. 

- Uuuk! spuse el. 

Vânturache sprijini cu umărul o etajeră care se zgâlțâia şi împinse la 
loc, cu genunchii, volumele fremătătoare. Zgomotul era asurzitor. 

Cărțile de magie au un fel de viață proprie. Unele au chiar prea 
multă, astfel că prima ediţie a lui Necrotelicomicon trebuie păstrată într-o 

armură de oțel, Adevărata Artă a Levitaţiunii şi-a petrecut ultimii o sută 
cincizeci de ani sus pe grinzi, iar Compenydyumul de Sex Majik de Ge 
Forje este ținut pe un bloc de gheaţă într-o cameră izolată, sub regula 
strictă care spune că poate fi citit numai de vrăjitorii care au depăşit 
vârsta de optzeci de ani şi sunt, pe cât posibil, morţi. 

Dar până şi grimoarele şi incunabulele obişnuite de pe rafturile prin- 
cipale erau neliniştite şi tensionate ca locatarii unui coteț sub a cărui 
podea zgârmă ceva ascuţit. Dintre coperţile închise venea un sunet ca 
un scrijelit de gheare. 

- Ce-ai zis? ţipă Vânturache. 

- Uuuk! 

— Corect! 

Vânturache, în calitate de bibliotecar adjunct onorific, nu progresase 
cu mult peste clasificarea primară şi adusul bananei, şi nu putea decât 
să admire felul în care Bibliotecarul se deplasa printre rafturile mişcă- 
toare, aici mângâind un cotor uzat, acolo liniştind cu câteva şoapte mai- 
muțeşti un dicționar înspăimântat. 

După un timp Biblioteca începu să se liniştească, şi Vânturache simți 
cum muşchii umerilor i se relaxează. 

Cu toate astea liniştea era precară. Pe ici pe colo câte o pagină mai 
foşnea. Câte un scârțâit ce nu prevestea nimic bun mai venea din când 
în când dinspre rafturile îndepărtate. După starea inițală de panică Bi- 
blioteca era acum încordată şi alertă ca o pisică cu coada lungă într-o 
fabrică de balansoare. 


Un accident de magie petrecut în Bibliotecă, loc de muncă total neindicat pentru obişnuiții 
ştampilatori şi clasificatori după sistemul Dewey**, îl transformase cu ceva timp în urmă 
pe Bibliotecar în urangutan. De atunci el se opusese tuturor eforturilor de a-l readuce la 
forma iniţială. Era foarte mulțumit de îndemânaticele brațe lungi, de degetele opozabile de 
la picioare, de faptul că se putea scărpina în public, dar mai ales de felul în care marile 
întrebări existenţiale se rezolvaseră de la sine, transformându-se într-un vag interes în legă- 
tură cu modul în care îşi va procura următoarea banană. Asta nu însemna că nu era conşti- 
ent de disperarea şi de noblețea condiției umane. Doar că, din punctul lui de vedere, puteai 
să ţi le bagi undeva. (n.a.) 

Sistemul de Clasificare Zecimală Dewey, numit şi Sistemul Zecimal Dewey, este un sistem 
de catalogare a bibliotecilor pus la punct de Melvil Dewey în 1876. Acest sistem organi- 
zează toate cunoştinţele în zece mari categorii, de la divin (filozofie şi religie) până la uman 
(istorie şi geografie). (n.t.) 


+ 

Bibliotecarul reveni de printre şirurile de cărți. Avea o față pe care 
doar o anvelopă de camion o poate îndrăgi, dar de pe care nu lipsea 
niciodată un vag zâmbet încremenit; cu toate astea Vânturache îşi dădu 
seama că antropoidul era profund îngrijorat, după felul în care se târâse 
sub birou şi îşi ascunsese capul sub o păturică. 

Priviţi-l pe Vânturache, cum se zgâieşte pe după rafturile tăcute. Pe 
Disc există opt nivele de magie; după şaisprezece ani Vânturache nu a 
ajuns nici măcar la nivelul întâi. De fapt, după opinia expertă a unor 
profesori de-ai lui, el nu este capabil să atingă nici măcar nivelul zero, 
nivel pe care majoritatea oamenilor îl ating la naştere; sau ca să o luăm 
altfel, s-a sugerat că la moartea lui Vânturache potenţialul magic al ra- 
sei umane va creşte cu câteva fracțiuni. 

Este înalt şi uscățiv şi are o barbă meschină care arată de parcă per- 
soana care o poartă nu este în mod firesc făcută pentru a purta barbă. E 
îmbrăcat cu o robă de culoare roşu închis care a avut şi zile mai bune, 
poate chiar decade mai bune. Dar ne putem da seama că este vrăjitor, 
pentru că poartă o pălărie țuguiată cu bordură moleşită. Cuvântul 
„Văjitor” este brodat pe pălărie cu litere mari şi argintii, de către o 
persoană a cărei măiestrie în arta cusutului este mult inferioară măies- 
triei ortografice. Are şi o stea în vârf. Majoritatea țechinilor au fost însă 
pierduţi. 

Ţinându-şi pălăria pe cap, Vânturache dădu la o parte bătrânele uşi 
ale Bibliotecii şi păşi afară, în lumina aurie a după-amiezei. Atmosfera 
de linişte şi calm era întreruptă numai de croncănitul isteric al corbilor 
ce roiau în jurul Turnului Artelor. 

Vânturache îi privi câteva clipe. Corbii Universității erau trecuţi prin 
multe. Cu greu îi neliniştea ceva. 

Pe de altă parte însă... 

... cerul era de un albastru palid stropit cu auriu şi brăzdat de câteva 
fâşii înalte de nori pufoşi ce străluceau rozaliu în lumina târzie. Bătrânii 
castani din curtea interioară erau în floare. Printr-un geam se auzea 
cum un student vrăjitor cântă la vioară, cam fals. Nu era, cum s-ar 
spune, nimic rău prevestitor. 

Vânturache se sprijini de tencuiala călduță a Universității. Şi ţipă. 

Clădirea tremura. Simţi cum îi trece prin palmă şi apoi prin braţe o 

senzație ritmică, pe frecvența groazei incontrolabile. Până şi pietrele 
erau speriate. 

Privi îngrozit în direcția unui clinchet metalic. Un capac de canal sări 
în sus şi se iviră mustăţile unui şobolan. Care aruncă o privire disperată 
spre Vânturache în timp ce ieşea din canal, urmat de câteva duzini de 
membri de trib. Unii dintre ei purtau haine, dar asta nu era ceva ne- 
obişnuit în Universitate, unde fundalul de magie de înalt nivel afecta 
genele în moduri bizare. 

În timp ce privea de jur împrejur, Vânturache văzu alte şiruri de 
corpuri cenuşii părăsind Universitatea, țâşnind din fiecare burlan spre 
zidul exterior. În dreptul urechii sale iedera foşni şi printr-o serie de 
salturi ce sfidau moartea nişte şobolani aterizară pe umerii lui şi alune- 
cară în jos, pe robă. Altfel îl ignorară complet, ceea ce nu era ieşit din 
comun. Majoritatea vieţuitoarelor îl ignorau pe Vânturache. 

Făcu stânga-împrejur şi intră grăbit în Universitate, cu roba fâlfâin- 
du-i pe lângă genunchi, şi ajunse în dreptul trezoreriei. Bătu în uşă cu 
putere până când aceasta se deschise cu un scârțâit. 

- Ah. Esti tu, ăă, Vânturache, nu-i aşa? spuse trezorierul, fără prea 
mult entuziasm. Ce s-a întâmplat? 

— Ne scufundăm! 

Trezorierul se zgâi la el câteva clipe. Numele lui era Zinc. Era înalt şi 
deşirat şi arăta de parcă îşi trăise vieţile anterioare sub formă de cal, iar 
în viaţa actuală ratase de puțin ocazia de a fi reîncarnat sub aceeaşi for- 
mă. Întotdeauna lăsa oamenilor impresia că îi priveşte printre dinți. 

— Ne scufundăm? 

- Da, toţi şobolanii fug! 

Trezorierul îi mai aruncă o privire. 

- Poftim înăuntru, Vânturache, spuse el cu blândeţe. 

Vânturache îl urmă prin camera joasă şi întunecată până în dreptul 
ferestrei, care dădea spre grădini şi spre fluviul care curgea liniştit. 

- Nu cumva te-ai, ăă, surmenat? întrebă trezorierul. 

— Cum să mă surmenez? făcu Vânturache cu un aer vinovat. 

- Vezi tu, asta e o clădire, zise trezorierul şi, ca majoritatea vrăjitori- 
lor puşi față în față cu o problemă, începu să îşi răsucească o țigară. Nu 
este o corabie. Sunt destule indicii în sensul ăsta. Absența delfinilor 

zburdând la prova, o lipsă acută de punți, chestii de genul ăsta. Şansele 
noastre de scufundare sunt extrem de reduse. În caz contrar, ăă, ar 
trebui să fugim către şoproane şi să vâslim spre țărm. Hmm? 

— Dar şobolanii... 

- O fi ajuns o corabie cu grâne în port, asta cred. Sau o fi vreo, ăă, 
sărbătoare de primăvară. 

- Sunt sigur că am simţit şi clădirea zgâlțâindu-se, spuse Vânturache 
cu o umbră de îndoială. 

Aici, în această cameră liniştită, cu focul pâlpâind în şemineu, perico- 
lul nu mai părea aşa real. 

- Un cutremur trecător. O fi sughițat A'Tuin, ăă, probabil. Ar trebui, 
ăă, să îţi vii în fire. Ai băut cumva? 

- Nu! 

— Ăă, şi nu vrei? 

Zinc se duse înspre un dulăpior negru din lemn masiv de stejar, 
scoase de acolo două pahare şi le umplu cu apă de la robinet. 

- La ora asta cel mai bine îmi iese vinul, spuse el plasându-şi mâinile 
deasupra paharelor. Spune-mi, ăă, dulce sau sec? 

- Aă, nu. Cred că ai dreptate. Mai bine mă duc să mă odihnesc puțin. 

- Bună idee. 

Vânturache o luă la pas pe culoarele de piatră. Din când în când îşi 
punea palma pe zid şi părea că stă să asculte ceva, şi apoi scutura din 
cap. 

Traversând iarăşi curtea interioară văzu cum o hoardă de şoareci 
cobora de la balcon îndreptându-se înspre râu. Şi pământul pe care 
alergau părea că se mişcă. lar când Vânturache privi mai de aproape 
vázu că asta se datora furnicilor care îl acopereau. 

Nu erau orice fel de furnici. Magia scursă timp de secole prin zidurile 
Universității avusese efecte bizare asupra lor. Unele trăgeau după ele 
mici căruțe, altele erau călare pe cărăbuşi, dar toate părăseau Univer- 
sitatea cât mai repede cu putință. Pe măsură ce avansau, iarba de pe 
pajiste se unduia. 

Vânturache privi în sus şi văzu cum o saltea veche şi dungată iese 
lorțându-se printr-o fereastră şi aterizează jos, pe dale. După o pauză, 
aparent ca să îşi tragă sufletul, aceasta se ridică puţin deasupra solului. 


19 


Apoi porni plutind pe deasupra gazonului ca şi cum ar fi avut un scop 
precis, năpustindu-se asupra lui Vânturache, care totuşi reuşi să se fe- 
rească la timp. Auzi nişte ciripeli subțiratice şi reuşi să vadă cu coada 
ochiului câteva mii de picioruşe hotărâte pe sub pânza cocoloşită 
înainte ca salteaua să îl depăşească rapid. Până şi ploşnițele plecau, şi 
nu doreau să rişte în caz că n-ar fi găsit cazare la nivelul de confort cu 
care se obişnuiseră. Una dintre ele îi făcu un semn şi scârțâi un salut. 

Vânturache se trase câțiva paşi de-a-ndărătelea până când simți că 
ceva îi atinge partea din spate a picioarelor şi îi îngheaţă şira spinării. 
Se dovedi a fi o bancă din piatră. O observă preţ de câteva clipe. Nu 
părea să se grăbească nicăieri. Se aşeză, recunoscător. 

Probabil că există o explicaţie naturală, gândi el. Sau, oricum, una 
supranaturală perfect normală. 

Un hârşâit îl făcu să privească de-a lungul gazonului. 

Pentru asta nu exista nici o explicație naturală. Cu o încetineală incre- 
dibilă, coborând pe parapete şi burlane, într-o linişte absolută cu ex- 
cepția ocazionalelor scrijelituri de piatră pe piatră, garguiele părăseau 
acoperişul. 

Din păcate, Vânturache nu văzuse niciodată stop-cadre de calitate 
proastă, pentru că atunci ar fi ştiut exact cum să descrie ceea ce vedea. 
Creaturile nu se mişcau în adevăratul sens al cuvântului, dar totuşi 
înaintau printr-o serie de imagini date pe repede înainte, astfel că o 
mulțime de ciocuri, coame, aripi, gheare şi excremente de porumbel 
trecură pe lângă el într-o procesiune rapidă. 

— Ce se întâmplă? guiţă el. 

O chestie cu față de goblin, corp de harpie şi picioare de uliu întoarse 
capul printr-o serie de mici smuceli şi îi răspunse printr-o voce cu ecou 
de grotă montană (cu toate că efectul puternic de rezonanţă era submi- 
nat, bineinteles, de faptul că nu putea să-şi închidă gura). 

— Ine un aghichian. Ugi hi halveagă-he! spuse chestia. 

— Ce? întrebă Vânturache. 

Dar garguia trecuse deja mai departe, iar acum se târa pe gazonul 


Brazdele lăsate în urmă de garguiele fugare l-au facut pe grădinarul şef al Universităţii să 
muşte săpăliga şi să dea naştere următorului citat: „Cum se obţine un astfel de gazon? Il 
tunzi şi îl îngrijeşti fo' cinsute de ani şi dup-aia îţi aleargă pe el o gaşcă de nemernici.” (n.a.) 

secular. 

Aşa că Vânturache rămase aşezat şi privi în gol preț de vreo zece 
secunde înainte de a scoate un urlet scurt şi de a o lua la sănătoasa cât 
de tare îl țineau picioarele. 

Nu se opri până când nu ajunse în camera sa din incinta Bibliotecii. 
Nu era cine ştie ce cameră, fiind folosită mai mult ca depozit de mobilă 
veche, dar era acasă. 

De un perete întunecos stătea sprijinit un dulap. Nu era unul dintre 
acele dulapuri moderne, numai bune pentru ascuns adulterinii speriați 
atunci când soţul se întorcea acasă mai devreme, ci o piesă veche din 
stejar masiv şi negru ca noaptea, în ale cărui adâncimi prăfuite umera- 
şele se încălecau şi se înmulțeau; hoarde întregi de pantofi stâlciți col- 
căiau pe tăblia de jos. Era chiar posibil să fi fost o uşă secretă către alte 
lumi fantastice, dar nimeni nu avusese curajul să verifice din cauza mi- 
rosului înecăcios de naftalină. 

lar pe dulap, înfăşurat în rămăşiţe de hârtie îngălbenită şi cuverturi 
învechite, zăcea un cufăr cu chingi de alamă. I se spunea Bagajul. De ce 
acceptase să îi aparţină lui Vânturache era un secret pe care numai 
Bagajul îl ştia, şi nu dorea să-l dezvăluie, dar probabil că nici un alt 
obiect din istoria accesoriilor de voiaj nu avea o poveste atât de plină de 
mister şi dureroase leziuni corporale. Era adesea descris ca fiind jumă- 
tate valiză şi jumătate maniac ucigaş. Avea multe calități deosebite care 
vor fi dezvăluite sau nu în curând, numai că momentan exista doar una 
care îl diferenția de oricare alt cufăr cu armături de alamă. Sforăia pro- 
ducând un sunet de parcă cineva ar fi tăiat foarte încet un buştean, cu 
ficrăstrăul. 

Poate că Bagajul este fermecat. Poate că e îngrozitor. Dar sufletul său 
enigmatic e înrudit cu sufletele tuturor celorlalte valize din multivers, 
şi ca atare preferă să-şi petreacă iernile hibernând deasupra dulapului. 

Vânturache îl lovi cu o mătură până când sforăitul incetă, apoi îşi 
umplu buzunarele cu tot ce putu apuca din lada de banane care îi 
servea drept noptieră şi o zbughi pe uşă. Nu putu să nu remarce că îi 
dispăruse salteaua, dar nu prea conta pentru că era extrem de hotărât 
să nu mai doarmă vreodată pe vreo saltea. 

Bapajul ateriză pe podea cu o bufnitură. După câteva secunde, şi cu 

mare grijă, se ridică pe câteva sute de picioruşe mici şi rozalii. Se balan- 
să puţin înainte şi înapoi, întinzâdu-şi fiecare picior în parte, apoi des- 
chise capacul şi căscă. 

- Vii sau nu? 

Capacul se închise cu o pocnitură. Bagajul execută o manevră com- 
plicată cu picioarele, poziționându-se în final pe direcția uşii, şi porni 
după stăpânul său. 

Biblioteca era încă în stare de agitaţie; din când în când se mai auzea 
câte un zăngănit de lanţ sau câte un foşnet înăbuşit de pagină. 

Vânturache îşi băgă mâna sub birou şi îl înşfăcă pe Bibliotecar, care 
stătea tot ghemuit sub păturică. 

- Haide, am zis! 

- Uuuk. 

- Dau de băut! spuse Vânturache în disperare de cauză. 

Bibliotecarul se desfăcu precum un păianjen patruped. 

- Uuuk? 

Vânturache aproape că îl târî pe antropoid din cuibul său şi apoi pe 
uşă afară. Nu se îndreptă către porţile principale, ci către o zonă de zid 
aparent neînsemnată, unde câteva căramizi fixate precar oferiseră 
studenților, timp de mii de ani, o cale de acces după ce se suna stinge- 
rea. Se opri atât de brusc încât Bibliotecarul se lovi de el ca o ghiulea şi 
apoi Bagajul îi izbi pe amândoi. 

— Uuuk! 

— Pe toţi zeii! Ia uite! 

— Uuuk? 

Un val negru şi lucios se revărsa printr-un grilaj din apropierea bu- 
cătăriei. Lumina stelelor de curând răsărite se reflecta pe milioane de 
mici carapace negre. 

Dar nu apariţia gândacilor era ceea ce deranja, ci faptul că mărşăluiau 
la pas, în rânduri egale de câte o sută de indivizi. Bineînţeles, ca toţi lo- 
cuitorii nelegitimi din Universitate, şi gândacii erau mai neobişnuiți, 
dar sunetul a miliarde de picioruşe lovind caldarâmul la unison dădea 


În majoritatea bibliotecilor vechi, cărţile sunt legate de policioare pentru a preveni distru- 
gerea lor de către oameni. În Biblioteca Universităţii Nevăzute, bineînţeles, problema se 
pune oarecum invers. (n.a.) 

o senzație deosebit de neplăcută. 

Vânturache păşi cu grijă peste coloana mărşăluitoare. Bibliotecarul 
sări peste ea. 

Bagajul, evident, îi urmă, făcând un zgomot de parcă cineva ar fi bă- 
tut step pe o pungă cu pufuleți. 

Şi aşa, forțând Bagajul să facă un ocol până la poartă pentru că altfel 
ar fi lăsat o gaură în perete, Vânturache părăsi Universitatea împreună 
cu celelalte insecte şi mici rozătoare speriate, şi decise că dacă un nu- 
măr rezonabil de beri liniştite nu îl vor ajuta să vadă lucrurile într-o 
lumină mai bună, probabil că ceva mai multe vor reuşi. Oricum, merita 
încercat. 

Din acest motiv nu a fost prezent în Sala Mare pentru cină. Avea să 
fie cea mai importantă cină sărită din viața sa. 


Undeva mai departe se auzi un clinchet slab în timp ce o ancoră cu 
patru cârlige îşi înfigea colții în partea de sus a zidului Universității. O 
clipă mai târziu, o siluetă subțirică înveşmântată în negru ateriză fără 
zgomot în curtea interioară şi o porni rapid către Sala Mare, unde foarte 
curând se pierdu printre umbre. 

Oricum, nimeni nu ar fi putut remarca nimic. În partea opusă a 
campusului, Magicianul se îndrepta către porţile principale. Acolo un- 
de picioarele lui atingeau caldarâmul scăpărau scântei albastre, care e- 
vaporau roua înserării. 


Era foarte cald. Imensul şemineu de la capătul dinspre disc-învârte al 
Sălii Mari era practic incandescent. Vrăjitorii sunt foarte sensibili la re- 
ce, aşa că valul de căldură provenit dinspre buştenii care trosneau în 
foc topea lumânările pe o rază de şase metri şi făcea ca lacul de pe me- 
sele de lemn să se evapore cu bulbuci. Aerul era albastru de la fumul de 
țigară care, sub presiunea curenților arbitrari de magie, alcătuia figu- 
rine ciudate. Pe masa centrală, un porc întreg părea foarte deranjat de 
faptul că cineva îi făcuse felul fără să-l aştepte să-şi mănânce mărul, iar 
macheta Universităţii confecționată integral din unt se scufunda blajin 
într-o băltoacă de grăsime. 

Berea curgea valuri. Pe ici pe colo vrăjitori roşii la față lălăiau fericiți 

vechi cântece de beţie ce includeau pleznituri peste genunchi şi strigăte 
de „Ho!”. Singura scuză plauzibilă pentru un astfel de comportament 
ar fi aceea că vrăjitorii sunt celibatari, şi ca atare trebuie să-şi găsească 
distracţiile pe unde pot. 

Un alt motiv pentru buna dispoziţie generală era şi faptul că nimeni 
nu încerca să omoare pe nimeni. Ceea ce este extrem de neobişnuit în 
cercurile vrăjitoreşti. 

În lumea vrăjitorilor posturile bune sunt extrem de periculoase. 
Fiecare vrăjitor încearcă să dizloce vrăjitorii aflaţi ierarhic mai sus decât. 
el în timp ce îi calcă pe degete pe cei de mai jos; a spune că vrăjitorii au 
un spirit competitiv sănătos e ca şi cum ai spune că peştii piranha au un 
oarecare apetit. Oricum, de când marile Războaie ale Magilor au făcut 
ca regiuni întregi de pe Disc să devină de nelocuit, vrăjitorilor li s-a 
interzis să îşi rezolve disputele prin intermediul magiei, pentru că pro- 
vocau mari neplăceri în rândul populaţiei şi oricum era dificil de 
stabilit care dintre băltoacele de grăsime fumegândă rezultate fusese 
câştigătorul. Aşa că în mod tradiţional apelau la cuțite, otrăvuri discre- 
te, scorpioni în pantofi şi capcane amuzante care includeau lame ascuți- 
te care pendulau deasupra uşilor întredeschise. 

Oricum, uciderea unui confrate vrăjitor în Ajunul Zeilor Mărunţi era 
considerat un act complet lipsit de bun gust, aşa că vrăjitorii îşi puteau 
lăsa părul să le cadă pe umeri fără să se teamă că ar putea fi strangulați 
cu el. 

Scaunul Arhicancelarului era gol. Curcăbete cina singur la el în birou 
aşa cum îi stă bine unui om ales de către zei ca urmare a unor serioase 
tratative de bun simţ purtate în cursul zilei cu vrăjitorii mai în vârstă. 
În ciuda vârstei de optzeci de ani se simţea puțin emoționat şi abia se 
atinsese de al doilea pui fript. 

În câteva minute urma să țină un discurs. În tinereţe, Curcăbete îşi 
încercase puterile în cele mai stranii moduri: se bătuse cu demoni în 
octograme înflăcărate, privise prin dimensiuni de care oamenii n-ar tre- 
bui să afle, înfruntase chiar şi comitetul de acordare a burselor din 
Universitatea Nevăzută, dar nimic din cele opt cercuri ale nimicniciei 


Cel puţin dacă doreai să te trezesti sub aceeaşi formă sau măcar să aparții aceleiaşi specii ca 
atunci când te-ai băgat în pat. (n.a.) 

nu i se părea la fel de înspăimântător ca două sute de fețe expectative 
zgâindu-se la el prin fumul de țigară. 

În curând aveau să vină să-l conducă în Sala Mare. Oftă şi împinse la 
o parte şarlota neatinsă, traversă camera, se opri în fața oglinzii mari şi 
scotoci în buzunarul robei după însemnări. 

După un timp reuşi să le pună într-o oarece ordine şi îşi drese glasul. 

— Fraţii mei într-ale artei, începu el, nu vă pot spune cât de tare... 
ăsta... cât de tare... în buna tradiţie a acestei bătrâne universități... ăsta... 
mă uit în jurul meu şi văd portretele Arhicancelarilor de demult... 

Se opri, îşi aranjă din nou însemnările şi continuă cu ceva mai mult 
aplomb: 

— Aflându-mă aici în seara asta îmi amintesc de întâmplarea cu vân- 
zătorul ambulant cu trei picioare şi, ăsta, fetele negustorului. Se pare că 
acest negustor... 

Se auzi un ciocănit în uşă. 

— Intră, lătră Curcăbete în timp ce îşi mijea ochii pe însemnări. Acest 
negustor, bombăni el, acest negustor, da, acest negustor avea trei fete. 
Aşa cred că era. Da. Erau trei. Se pare că... 

Privi în oglindă şi se întoarse. 

- Cine esti t... apucă să întrebe. 

Şi realiză că, în fond, există lucruri mult mai neplăcute decât ţinerea 
unui discurs. 


Silueta subţire şi întunecată care bâjbâia prin coridoare auzi zgomotul, 
dar nu îi acordă prea mare atenție. Zgomotele neplăcute nu erau ceva 
neobişnuit acolo unde se practica magie la ordinea zilei. Silueta căuta 
ceva. Nu îi era clar ce anume, dar ştia că atunci când va găsi ce căuta, 
va şti. 

Dupa câteva minute paşii o conduseră spre camera lui Curcăbete. 
Aerul era încărcat şi unsuros. Particule de cenuşă pluteau uşor prin aer, 
iar pe podea se vedeau urme arse în formă de picior. 

Silueta ridică din umeri. Niciodată nu puteai să ştii ce vei descoperi 
în camera unui vrăjitor. Cu coada ochiului îşi văzu reflexia multifa- 
țetată în oglinda spartă, îşi aranjă gluga şi continuă căutările. 

Mişcându-se ca la îndemnul unei voci interioare, se furişă fără nici un 

zgomot prin cameră până când ajunse la măsuța pe care se afla o cutie 
înaltă şi rotundă din piele scorojită. Se apropie şi deschise capacul, cu 
mare grijă. 

Vocea din cutie părea că vine de sub câteva straturi de covoare când 
îi spuse: În sfârşit! De ce a durat aşa de mult? 


— Adică, cum au început? Adică, pe vremuri, erau vrăjitori adevărați, 
nu era toată organizarea asta pe nivele. Pur şi simplu dacă vroiau - o 
făceau. Zbang! 

Câţiva dintre ocupanţii tavernei întunecoase cunoscută sub numele 
de Toba Reparată priviră de jur împrejur, impacientaţi la auzul zgo- 
motelor. Erau noii veniţi în oraş. Clienţii obişnuiţi ai locului nici nu mai 
remarcau zgomote bruşte precum răcnetele sau sunetele neplăcute pro- 
duse de cartilagii zdrobite. Era mai sănătos aşa. În anumite zone ale 
oraşului, dacă îți băgai nasul unde nu îţi fierbea oala nu numai că te 
frigeai ci mai erai şi aruncat în râu cu greutăți de plumb atârnate de pi- 
cioare. 

Vânturache îşi agita mâinile haotic pe deasupra mulțimii de pahare 
goale de pe masa din fața lui. Aproape că uitase de gândaci. După încă 
un pahar poate va reuşi să uite şi de saltea. 

— Ţâşti! Un bulgăre de foc.Vâjj! Dispare ca fumul. Ţâşti!... Scuze. 

Bibliotecarul îşi trase ce mai rămăsese din berea lui în afara razei de 
acțiune a brațelor lui Vânturache. 

- Magie ca lumea, pufni Vânturache. 

- Uuuk. 

Vânturache se zgâi la rămăşiţele înspumate ale ultimei sale beri şi 
apoi, cu o grijă deosebită, ca nu cumva țeasta să i se desprindă şi să-i 
cadă, se aplecă şi turnă într-o farfurioară puțină bere pentru Bagaj. 
Acesta stătea sub masă, ceea ce era o mare uşurare. De obicei îl punea 
pe Vânturache în situații penibile prin baruri, pentru că teroriza clienții 
până când îl hrăneau cu sărățele. 

Se întrebă ca prin ceaţă pe unde îi deraiaseră gândurile. 

— Unde rămăsesem? 

— Uuuk, îi indică Bibliotecarul. 

- Da, se lumină Vânturache. Ei nu aveau atâtea nivele şi grade, mă 

înţelegi? În timpurile alea aveau magicieni. Care plecau în lume să gă- 
sească vrăji noi şi treceau printr-o mulțime de aventuri... 

Îşi înmuie un deget într-o băltoacă cu bere şi schiță un desen pe lem- 
nul pătat şi zgâriat al mesei. 

Unul dintre profesorii lui Vânturache spusese că dacă ar numi cunoş- 
tințele lui teoretice despre magie ca fiind abisale ar însemna că nu ar mai 
avea la dispoziție nici un cuvânt care să descrie priceperea lui la prac- 
tica magiei. Acest lucru îl nedumerise întotdeauna pe Vânturache. El 
unul nu era de părere că dacă eşti vrăjitor trebuie să te şi pricepi la ma- 
gie. În adâncurile sufletului el ştia că este vrăjitor. Competența în ale 
magiei nu avea nici o legătură cu asta. Era doar ceva suplimentar, nu 
era ceva ce te definea. 

- Când eram copil, spuse el meditativ, am văzut într-o carte poza u- 
nui magician. Stătea în vârful unei stânci, mişcându-şi mâinile, şi valu- 
rile se ridicau până la el, ştii, ca în Portul Ankh pe timp de furtună, şi 
era înconjurat de fulgere strălucitoare... 

— Uuuk? 

— Nu ştiu de ce, poate că era încălțat cu cizme de cauciuc, îl bruscă 
Vânturache, şi apoi continuă visător: Şi avea un toiag şi o pălărie țugu- 
iată, exact ca a mea, şi ochii îi luceau într-un anume fel, şi din degete îi 
jeşeau scântei, şi mă gândeam că într-o zi o să fac şi eu la fel, şi... 

- Uuuk? 

— Doar jumătate. 

- Uuuk. 

- Cum plăteşti tu pentru asta? De fiecare dată când îţi dă cineva bani 
îi mănânci. 

- Uuuk. 

- Extraordinar. 

Vânturache îşi termină schița în bere. Reprezenta o siluetă scheletică 
pe un deal. Nu prea semăna cu el — pictura în bere trezită nu e o artă 
precisă — deşi asta se intenționase. 

- Asta mi-am dorit să fac, spuse el. Zbang! Nu toată corvoada asta. 
Toate cărțile astea şi chestii, nu despre asta-i vorba. Avem nevoie de 
vrăji adevărate. 

Această remarcă ar fi putut câştiga premiul pentru cea mai eronată 

declarație a zilei dacă Vânturache nu ar mai fi adăugat: 
- Păcat că nu mai există magicieni adevărați. 


Zinc bătu cu lingura în masă. 

Avea o prezență impunătoare în roba sa de ceremonie, cu glugă mov- 
cu-vermină , simbol al Venerabilului Consiliu al Clarvăzătorilor, şi cu 
şnurul galben ce indica faptul că este vrăjitor de nivelul cinci; era la 
nivelul cinci de trei ani, asteptând ca unul dintre cei şaizeci şi patru de 
vrăjitori de nivelul şase să crape ca să se elibereze un post. Cu toate 
astea, era bine dispus. Nu numai pentru că tocmai avusese parte de o 
cină guustoasă, ci şi pentru că avea în camera lui o fiolă mică, plină cu 
otravă instabilă garantată ca fiind nedetectabilă şi care, folosită corect, îi 
va aduce promovarea în câteva luni. Viața părea frumoasă. 

Marele ceas din capătul sălii tremura pe muchia orei nouă. 

Bătutul cu lingura în masă n-avusese efect. Zinc apucă un pocal de 
aramă şi îl izbi cu putere de masă. 

- Fraților, strigă el zâmbind aprobator pe măsură ce murmurul sălii 
se stingea. Vă mulțumesc. Am să vă rog să vă ridicați în picioare pentru 
ceremonia, ăă, cheilor. 

Un val de râsete şi un zumzet expectativ străbătură încăperea pe mă- 
sură ce vrăjitorii dădeau băncile la o parte şi se ridicau greoi în picioare. 

Uşile duble ale sălii fuseseră încuiate şi zăvorâte de trei ori. Arhi- 
cancelarul în devenire trebuia să ceară de trei ori permisiunea de a 
intra înainte ca uşile să se deschidă, aceasta semnificând că a fost numit 
în funcție cu acordul întregii vrăjitorimi. Sau cam aşa ceva. Originea se 
pierduse în negura vremii, ceea ce reprezenta un motiv la fel de bun ca 
oricare altul pentru respectarea cu sfințenie a acestui obicei. 

Conversaţia se stinse treptat. Mulțimea de vrăjitori privea către uşi. 

Se auzi un fel de ciocănit. 

— Cară-te! strigară vrăjitorii, iar unii dintre ei căzură pe jos de la atâta 
subtilitate umoristică. 

Zinc apucă marele inel de fier pe care erau cheile Universităţii. Nu 


Vermina este un animal mic, negru cu alb, care trăieşte în regiunile friguroase dinspre 
Miez; este o rudă îndepărtată a lemmingului. Blana lui este foarte apreciată, în special de 
către el însuşi; micuțul egoist ar face orice ca să şi-o păstreze. (n.a.) 

toate erau din metal. Nu toate erau vizibile. Unele dintre ele erau de-a 
dreptul stranii. 

— Cine îi de bătut-a din înafară? intonă el. 

= Eu. 

Acest răspuns avu următorul efect ciudat: fiecare vrăjitor simțise că 
vorbitorul se afla exact în spatele lui. Mulţi dintre ei s-au trezit că se ui- 
tă peste umăr. 

În acel moment de linişte consternată se auzi declicul ascuţit al în- 
cuietorii. Cu toţii priviră cu oroare şi fascinație cum drugii de fier se de- 
plasează din proprie inițiativă; masivele bârne din lemn de stejar, trans- 
formate de trecerea Timpului în ceva mai tare ca piatra, alunecară din 
închizători; blamalele mai întâi se înroşiră, apoi se îngălbeniră, apoi se 
albiră şi la urmă explodară. Încet şi inevitabil, uşile se prăbuşiră în sală. 

În fumul balamalelor apăru o siluetă. 

- La naiba, Potenţel, spuse unul dintre vrăjitorii prezenţi, asta a fost 
tare de tot. 

Când silueta păşi în lumină văzură cu toţii că, de fapt, nu era Potenţel 
Curcăbete. 

Era cu cel puțin un cap mai scund decât oricare vrăjitor, şi purta o 
robă albă, simplă. Era şi cu câteva decade mai tânăr; arăta cam de zece 
ani şi într-una din mâini ținea un toiag cu mult mai înalt decât el. 

— Staţi aşa, ăsta nu-i vrăjitor... 

- Nici glugă n-are. 

— Şi unde îi e pălăria? 

Străinul înaintă printre vrăjitorii uimiţi până când ajunse în fața me- 
sei principale. Zinc privi în jos spre o față subțirică încadrată de o claie 
de păr blond, apoi văzu doi ochi aurii ce luminau din interior. Şi simți 
că aceştia nu se uită la el, ci fixează un punct aflat la câțiva centimetri în 
spatele capului său. Zinc avu senzaţia că stă în cale, şi că este în plus 
pentru cerinţele imediate. 

Îşi adună demnitatea şi se ridică în picioare. 

— Ce înseamnă, ăă, asta? 

Era o revenire cam slabă, trebuia să recunoască, dar intensitatea 
acelei priviri incandescente părea că îi şterge cuvintele din memorie. 

— Am venit, spuse străinul. 

— Venit? Pentru ce? 

— Ca să îmi ocup locul. Unde trebuie să mă aşez? 

— Eşti unul dintre studenţi? întrebă Zinc, alb la față de mânie. Cum te 
numeşti, tinere? 

Băiatul îl ignoră şi privi de jur împrejur, la adunarea de vrăjitori. 

— Cine este cel mai puternic vrăjitor de aici? întrebă el. Doresc să-l 
CUNOSC. 

Zinc făcu un semn cu capul. Doi dintre paznicii universităţii, care de 
câteva minute se strecurau în direcţia noului venit, îl încadrară. 

- Luati-l şi aruncați-l în stradă! spuse Zinc. 

Paznicii, bărbaţi solizi care nu ştiau de glumă, dădură din cap apro- 
bator. Însfăcară brațele subţiri ale băiatului cu mâinile lor ca nişte sno- 
puri de banane. 

— Tatăl tău va afla despre asta, spuse Zinc sever. 

— Ştie deja, spuse băiatul. 

Privi în sus către cei doi bărbați şi ridică din umeri. 

- Ce se petrece aici? 

Zinc se întoarse şi îl văzu pe Skarmer Bilias, conducătorul Ordinului 
Stelei de Argint. Pe când Zinc era cam slab şi deşirat, Bilias era un ex- 
pansiv, care arăta mai degrabă ca un balon capturat şi păstrat, din cine 
ştie ce motiv, într-un drapaj de catifea mov cu vermină; împreună, cei 
doi vrăjitori făceau pe medie cât doi oameni normali. 

Din nefericire, Bilias era genul de persoană care îşi imagina că se 
pricepe la copii. Se aplecă atât cât îi permitea cina şi îşi întoarse fața îm- 
bujorată şi bărboasă spre băiat. 

— Care-i problema, flăcău? întrebă el. 

— Acest copil a intrat cu forța aici pentru că, zice el, vrea să cunoască 
un vrăjitor puternic, spuse Zinc dezaprobator. 

Zinc avea oroare de copii şi probabil din acest motiv aceştia îl consi- 
derau fascinant. În momentul de faţă se abţinea cu succes să-şi pună 
întrebări în legătură cu uşile pulverizate. 

— Păi ăsta nu-i un lucru rău, spuse Bilias. Orice flăcău de ispravă îşi 
doreşte să devină vrăjitor. Şi eu vroiam să mă fac vrăjitor când eram 
flăcău. Nu-i aşa, flăcău? 

— Eşti puissant? întrebă copilul. 

- Hmm? 

- Am întrebat, eşti puissant? Cât de puternic eşti? 

- Puternic? întrebă Bilias. 

Se îndreptă bătându-se cu degetele pe şnurul lui de nivelul opt, şi îi 
făcu lui Zinc cu ochiul. 

- Ehe, sunt cam puternic. Chiar destul de puternic, după ale vrăji- 
torimii. 

- Bun. Te provoc. Arată-mi cea mai puternică vrajă a ta. Şi după ce o 
să te înving, ei bine, am să devin Arhicancelar. 

— Măi obrăznicătură... începu Zinc, dar protestul lui se pierdu în 
râsetele celorlalți vrăjitori. 

Bilias se plezni peste genunchi, sau în orice caz cât de aproape de ei 
putea să ajungă. 

— Un duel, ai? spuse el. Frumos, ai? 

- Duelurile sunt interzise, după cum bine ştii, spuse Zinc. Oricum, e 
complet ridicol. Nu ştiu cine i-a făcut chestia cu uşile, dar n-am de gând 
să stau cu braţele în sân în vreme ce voi ne irosiți timpul... 

— Ei, haide, haide, spuse Bilias. Cum te cheamă, flăcău? 

- Monedă. 

— Monedă, domnule, se răţoi Zinc. 

- Ei bine, Monedă, vrei să vezi cea mai tare vrajă a mea, ai? 

- Da. 

— Da, domnule, pufni Zinc. 

Monedă îl învrednici cu o privire fixă, bătrână ca Timpul, acel gen de 
privire care se lăfăie la soare pe malul apei şi care nu oboseşte nici- 
odată. Zinc simți cum i se usucă gura. 

Bilias ridică mâinile ca să se facă linişte. Apoi, cu un gest teatral, îşi 
suflecă mâneca stângă şi îşi întinse mâna. 

Adunarea vrăjitorilor privea cu interes. Vrăjitorii de nivelul al optu- 
lea erau, de regulă, mai presus de magie, şi îşi petreceau timpul în con- 
templaţie — de regulă a meniului - şi evitând micile atenții ale ambi- 
țioşilor vrăjitori de nivelul al şaptelea. Orice urma să se întâmple merita 
văzut. 

Bilias rânji spre băiat, care îl răsplăti cu o privire focalizată într-un 
punct aflat la câţiva centimetri în spatele capului bătrânului vrăjitor. 

Pierzându-şi oarecum concentrarea, Bilias îşi trosni degetele. Brusc, 
realiză că nu mai era vorba de un simplu joc şi simți nevoia de ne- 
stăvilit să impresioneze. Starea i se transformă în supărare față de pro- 
pria persoană pentru că se lăsase, prosteşte, enervat. 

— Am să îţi arăt, spuse trăgând aer în piept, Minunata Grădină a lui 
Maligri. 

Dinspre meseni se auzi un murmur. În întreaga istorie a Universităţii, 
numai patru vrăjitori realizaseră cu succes Grădina în întregime. Ma- 
joritatea vrăjitorilor puteau crea copacii şi florile, câtorva le reuşeau 
chiar şi păsările. Nu era cea mai puternică vrajă, nu mutai munții cu ea, 
dar fineţea detaliilor din complexele silabe ale lui Maligri cerea multă 
măiestrie. 

- După cum vezi, adăugă Bilias, nu am nimic ascuns în mânecă. 

Buzele lui începură să se mişte. Mâinile lui fâlfâiau prin aer. O mul- 
time de steluțe aurii se iviră în palma lui, contorsionându-se, luând 
apoi forma unei sfere şi în cele din urmă începând să umple spaţiul cu 
detalii. 

Legenda spune că Maligri, unul dintre ultimii magicieni adevăraţi, 
crease Grădina ca pe un mic univers privat în care să poată ieşi să fu- 
meze o ţigară şi să gândească în linişte, la adăpost de grijile cotidiene. 
Faptul în sine ridica un mare semn de întrebare, pentru că nimeni nu îşi 
putea imagina ce griji ar putea să aibă un magician aşa puternic ca 
Maligri. Oricare ar fi fost motivul, Maligri ajunsese să se retragă din ce 
în ce mai departe în universul pe care şi-l crease, până când într-o zi a 
încuiat uşa după el şi nu s-a mai întors. 

Grădina era un glob strălucitor în mâinile lui Bilias. Vrăjitorii aflați în 
apropiere se înghesuiau să admire peste umerii lui o sferă cu diametrul 
de şaptezeci de centimetri în interiorul căreia se vedea un peisaj delicat, 
presărat cu flori; ceva mai departe era un lac, detaliat până la ultima în- 
crețitură de apă, mai încolo se vedeau nişte munți violeți în spatele unei 
păduri misterioase. Păsărele de dimensiunile albinelor zburau din pom 
în pom şi câteva căprioare nu mai mari decât nişte şoricei îşi ridicară 
privirile din iarbă către Monedă. 

Care spuse cu o voce critică: 

— E destul de reuşită. Dă-mi-o. 

Luă globul intangibil din mâinile vrăjitorului şi îl ridică în sus, apoi 
întrebă: 

— De ce nu e mai mare? 

Bilias îşi tamponă fruntea cu o batistă dantelată. 

— Ei bine, spuse el slăbit şi atât de uluit de tonul folosit de Monedă 
încât era incapabil să se simtă ofensat, din vremurile acelea şi până în 
zilele noastre eficacitatea vrăjii s-a cam... 

Monedă îşi aplecă într-o parte capul, ca şi cum ar fi ascultat ceva. 
Apoi şopti câteva silabe şi mângâie suprafața sferei. 

Care se mări. La început fusese ca o jucărie în mâinile băiatului, iar 
acum... 

... vrăjitorii stăteau pe iarba răcoroasă dintr-o poiană umbrită, cu des- 
chidere spre lac. O briză uşoară sufla dinspre munți şi aducea arome de 
busuioc şi de fân. Cerul era de un albastru intens; spre orizont dădea în 
violet. 

Căprioarele priviră suspicioase către noii veniți, din păşunea lor de 
sub copaci. 

Zinc privi în jos, şocat. Un păun îi ciugulea şireturile. 

— ... începu el, şi se opri. 

Monedă încă mai ținea în mâini o sferă, o sferă de aer. În interiorul ei, 
văzută ca prin fundul unei sticle, era Sala Mare a Universităţii Nevă- 
zute. 

Băiatul privi copacii, apoi aruncă o privire către munţii din zare şi 
făcu din cap un semn aprobator către oamenii șocați de lângă el. 

- Nu-i rău deloc, spuse el. Mi-ar place să mai vin pe aici. 

Făcu din mâini o mişcare complicată care, într-un mod inexplicabil, 
păru că i le întoarce pe dos. 

Acum vrăjitorii se aflau din nou în Sală iar băiatul ținea în palmă o 
Grădină care se micşora. În tăcerea şocată şi apăsătoare puse sfera în 
mâinile lui Bilias şi spuse: 

- A fost foarte interesant. Acum am să fac eu o vrajă. 

Îşi ridică mâinile, privi fix către Bilias şi îl pulveriză. 

Izbucni un haos de nedescris, aşa cum se întâmplă de obicei în ase- 
menea ocazii. Monedă ramase pe loc, complet liniştit, în mijlocul unui 
nor de fum unsuros care se împrăştia. 

Ignorând tumultul, Zinc se aplecă încet şi, cu mare băgare de seamă, 
ridică de pe podea o pană de păun. O trecu prin dreptul buzelor sale 
subțiri înainte şi înapoi, în timp ce privea gânditor de la cadrul uşilor la 
băiat şi la scaunul vacant de Arhicancelar; apoi gura i se subţie şi înce- 
pu să zâmbească. 


O oră mai târziu, pe când tunetul începea să se rostogolească pe cerul 
senin de deasupra oraşului, şi Vânturache tocmai începea să fredoneze 
incetişor ca să uite de gândaci, şi o saltea singuratică hoinărea pe alei, 
Zinc închise uşa de la biroul Arhicancelarului şi se întoarse către colegii 
săi de nivelul al optulea. 

Şase la număr erau, şi tare îngrijorați. 

Erau într-atât de îngrijoraţi, remarcă Zinc, încât ascultau de el, un 
biet vrăjitor de nivelul al cincilea. 

- A băut un pahar cu lapte cald şi s-a culcat, spuse el. 

— Lapte? întrebă unul dintre vrăjitori, cu oroare obosită în glas. 

- E prea tânăr pentru alcool, explică trezorierul. 

- A, da. Ce prostie din partea mea. 

Un vrăjitor din faţa lui, cu privirea golită, spuse: 

— Aţi văzut ce-a făcut cu uşa? 

— Am văzut ce i-a făcut lui Bilias! 

— Ce anume i-a făcut? 

— Nu vreau să ştiu! 

- Fraților, fraților, spuse Zinc pe un ton liniştitor. 

Privi în jos către fețele lor îngrijorate şi gândi: prea multă mâncare. 
Prea multe după-amieze asteptând servitorii să aducă ceaiul. Prea mult 
timp petrecut în camere neaerisite, citind cărți vechi scrise de oameni 
morți. Prea multe brocarturi aurite şi ceremonii ridicole. Prea multă 
grăsime. Întreaga Universitate e numai bună pentru un brânci... 

Sau o piedică... 

- Mă întreb dacă într-adevăr ne confruntam cu o, ăă, problemă, spuse 
el. 

Sosuleţ Derment, de la Înţelepţii Umbrei Necunoscute, lovi în masă 
cu pumnul. 

— Asta-i bună, omule! izbucni el. Un copil apare aşa în plină noapte, 

cafteşte doi dintre cei mai de vază membri ai Universităţii, se aşează în 
scaunul Arhicancelarului şi tu te întrebi dacă într-adevăr ne confrun- 
tăm cu o problemă? Băiatul ăsta e un talent! Din câte am văzut în seara 
asta, nici un vrăjitor de pe Disc nu îi poate ţine piept. 

- Şi atunci de ce i-am ține piept? întrebă Zinc pe un ton raţional. 

- Pentru că e mai puternic decât noi! 

- Da? 

Vocea lui Zinc ar fi făcut o oglindă să arate ca un câmp arat, mierea 
să pară criblură. 

— Păi e la bunul simţ... 

Sosuleţ ezită. Zinc îi oferi un zâmbet de încurajare. 

- Hmm. 

Hâmâitorul era Marmaric Cartoforescu, mai-marele Clipitorilor cu 
Glugă. Îşi încrucişă degetele pline de inele şi îi aruncă lui Zinc o privire 
ascuţită pe deasupra lor. Trezorierul îl displăcea intens. Avea mari du- 
bii cu privire la inteligența acestui om. Suspecta că este foarte ridicată, 
şi că în spatele acelor fălci traversate de vinişoare mov funcționa o min- 
te plină de rotițe sclipitoare, bine șlefuite, care se învârteau cu viteză 
nebună. 

- Nu pare a fi extrem de dornic să folosească această putere, spuse 
Cartoforescu. 

- Dar ce zici de Bilias şi de Potenţel? 

- Toane copilăreşti, spuse Cartoforescu. 

Ceilalţi vrăjitori îşi mutau privirile de la el la trezorier şi înapoi. Îşi 
dădeau seama că se petrecea ceva, dar nu puteau să spună cu exactitate 
ce anume. 

Motivul pentru care vrăjitorii nu erau stapânii Discului era unul 
loarte simplu. Dă-le oricăror doi vrăjitori o bucată de sfoară şi ei vor 
trage de ea, instinctiv, în direcții opuse. Era ceva genetic sau ceva învă- 
(at în şcoală care le insufla o anumită atitudine cu privire la ajutorul re- 
ciproc şi la cooperare. Pe lângă ei, un elefant cu abces era inofensiv ca o 
luncă. 

Zinc îşi desfăcu brațele: 

Fraților, spuse el din nou, nu înțelegeţi ce se întâmplă? E vorba de 
un tanăr înzestrat, probabil crescut în izolare într-o zonă neghioabă de 

pe la, ăă, ţară, care simțind chemarea străveche a magiei care îi curge 
prin vene, a venit de departe, infruntând cine ştie ce primejdii, şi în fi- 
nal a ajuns la capătul drumului său, singur şi înspăimântat, dorind 
nimic altceva decât să înveţe de la noi, profesorii lui, să-i formăm şi să-i 
îndrumăm talentele. Cum am putea oare să-i întoarcem spatele, să-l 
aruncăm în, ăă, viscolul de afară, să-i curmăm visul... 

Discursul fu întrerupt de Sosuleţ, care îşi sufla nasul. 

— Acum nu e iarnă, spuse placid unul dintre vrăjitori, şi chiar e o 
noapte călduroasă. 

- Afară, în capricioasa vreme de primăvară, pufni Zinc, şi blestemat va fi 
într-adevăr acela care nu va reuşi, ăă, în acest context... 

- E aproape vară. 

Cartoforescu îşi scărpină gânditor nasul şi spuse: 

- Băiatul are un toiag. Cine i l-a dat? Ai întrebat? 

- Nu, răspunse Zinc, care încă se mai uita urât la atotcunoscătorul ca- 
re îl întrerupsese. 

Cartoforescu începu să-şi studieze unghiile într-un mod pe care Zinc 
îl consideră extrem de sugestiv. 

— Ei bine, oricare ar fi problema, sunt sigur că poate aştepta până 
mâine dimineață, spuse el cu o voce pe care Zinc o catalogă drept os- 
tentativ plictisită. 

- Pe toți zeii, l-a pulverizat pe Bilias! spuse Sosuleţ. Şi se zice că în 
camera lui Potenţel nu a mai rămas decât cenuşă! 

— Probabil au fost neatențţi, spuse Cartoforescu mieros. Sunt sigur, bu- 
nul meu frate, că tu nu poți fi întrecut în Artă de un biet copilaş. 

Sosuleţ ezită. 

- Ei bine, ăă, nu. Bineînţeles că nu. 

Remarcă surâsul inocent al lui Cartoforescu şi tuşi zgomotos. 

- Desigur, nu. Bineînţeles. Bilias a fost neatent. Cu toate astea, ca să 
fim siguri, unele precauții ar fi... 

— Atunci hai să fim precauţi mâine dimineaţă, spuse Cartoforescu ve- 
sel. Fraților, hai să punem capăt acestei întâlniri. Băiatul doarme, iar noi 
ar trebui să-i urmăm exemplul. Situaţia va arăta mai bine pe lumină. 

— Am văzut şi chestii care nu arătau mai bine pe lumină, spuse 
Sosuleț sumbru, pentru că nu avea încredere în Tinerețe. 

În opinia lui, aceasta nu aducea niciodată nimic bun. 

Vrăjitorii se întoarseră în Sala Mare, unde cina ajunsese la felul nouă 
şi se apropia de apogeu. E nevoie de mult mai mult decât ceva magie şi 
o evaporare în fum pentru ca apetitul unui vrăjitor să fie diminuat. 

Dintr-un motiv nedezvăluit, Zinc şi Cartoforescu rămaseră pe loc. 
Erau aşezaţi fiecare într-unul din capetele mesei lungi, privindu-se reci- 
proc ca două pisici. Pisicile pot să se măsoare una pe alta din priviri ore 
întregi, executând manevre mentale care ar face un Mare Maestru de 
şah să pară, prin comparație, impulsiv; dar pisicile sunt mici copii față 
de vrăjitori. 

Nici unul dintre cei doi nu era pregătit să facă o mişcare înainte de 
a-şi derula prin minte întreaga conversaţie ce avea să urmeze, pentru a 
şti dacă poate beneficia de o mutare în plus. 

Zinc cedă primul. 

— Toţi vrăjitorii sunt fraţi, spuse el. Ar trebui să avem încredere unul 
în celălalt. Deţin informații. 

— Ştiu, spuse Catoforescu. Tu ştii cine e băiatul. 

Buzele lui Zinc se mişcară fără sunet, în timp ce încerca să prevadă 
următorul schimb de replici. 

- Nu poți fi sigur de asta, spuse el după o vreme. 

- Dragul meu Zinc, te înroşeşti atunci când spui adevărul fără să vrei. 

- Nu m-am înroşit! 

- Tocmai, zise Cartoforescu. 

— Bine, cedă Zinc. Dar şi tu crezi că ştii ceva. 

Vrăjitorul cel gras ridică din umeri: 

— E doar suspiciunea unei bănuieli. Dar de ce ar trebui să mă aliez — 
cuvântul neobişnuit îi facu gura pungă -— cu tine, un amărât de vrăjitor 
de nivelul al cincilea? Mi-ar fi mai uşor să-ți storc creierul de informații. 
Nu vreau să te jignesc, înţelegi, întreb şi eu aşa, ca să ştiu. 

Evenimentele imediat următoare s-au petrecut mult prea rapid pen- 
Iru a fi întelese de ne-vrăjitori, desfăşurându-se aproximativ cam aşa: 

Zinc începuse să deseneze în aer, pe sub masă, simbolurile Acce- 
leratorului lui Megrim. Acum bombăni o silabă şi aruncă vraja, care 
sapă o brazdă fumegândă în lemnul mesei. Cam pe la jumătatea dis- 
lunţei Acceleratorul întâlni şerpii argintii ai Puternicului Fâs-Şprei al 

Fratelui Şoptitoru, care tocmai izvorâseră din vârfurile degetelor lui 
Cartoforescu. 

Cele două vrăji se ciocniră, transformându-se într-o minge de flăcări 
verzi care explodă şi umplu camera cu mici cristale galbene. 

Vrăjitorii îşi aruncară nişte priviri de genul celor pe care poți prăji 
castane. 

Cartoforescu era pur şi simplu surprins. Nu ar fi trebuit să fie. 
Vrăjitorii de nivelul al optulea sunt rareori provocaţi la confruntări de 
magie. Teoretic există doar şapte alți vrăjitori cu puteri egale, iar toți 
vrăjitorii de nivel inferior sunt prin definițe, ei bine, inferiori. Ca ur- 
mare, cei de nivelul al optulea nu prea au de ce să fie vigilenți. Dar 
Zinc, pe de altă parte, se afla la nivelul al cincilea. 

Poate că viața e dură pentru cei din vârful piramidei, şi probabil e şi 
mai dură pentru cei de la bază, dar la jumătate este atât de dură că poți 
face din ea potcoave. La jumătate, toți habarniştii, leneşii, proştii şi ghi- 
nioniştii au fost eliminați, terenul a fost curăţat, şi fiecare vrăjitor este 
pe cont propriu şi înconjurat de duşmani de moarte din toate părțile. 
Cei de la nivelul al patrulea presează. Aroganțţii de la nivelul al şaselea 
sunt mereu pe fază, gata să stârpească orice ambiţie. lar de jur împrejur 
sunt colegii de nivelul al cincilea, care abia aşteaptă orice ocazie să mai 
elimine din concurenţă. Şi nimeni nu stă pe loc. Vrăjitorii de nivelul al 
cincilea sunt răi şi duri şi au reflexe iuți ca oţelul, iar ochii lor sunt 
îngustați de la atâta privit de-a lungul acelei ultime sute metaforice la 
capătul căreia se află cel mai cel dintre premii, pălăria de Arhicancelar. 

Noutatea conceptului de colaborare începu să îi surâdă şi lui 
Cartoforescu. Era aici o sursă de putere demnă de luat în considerație, 
care putea fi coruptă în interes propriu atâta vreme cât era nevoie. 
Bineînţeles, după aceea s-ar putea să trebuiască... descurajată. 

Zinc gândea: patronaj. Auzise acest cuvânt, deşi niciodată în inte- 
riorul Universităţii, şi ştia că înseamnă să convingi pe cineva aflat mai 
sus decât tine să îți dea o mână de ajutor. În mod normal vrăjitorii nu ar 
fi întins o mână unui coleg nici în vis, decât poate sub forma unui 
pumn în față. Numai gândul că ar putea încuraja un concurent... Dar, 
pe de altă parte, boşorogul ăsta nebun i-ar putea fi de folos o vreme şi, 
după aceea, ei bine... 

Se priviră cu admirație plină de invidie şi cu neîncredere fără de 
margini, dar măcar era o neîncredere pe care ambii se puteau baza. 
Până după aceea. 

- Numele lui este Monedă, spuse Zinc. Şi spune că pe tatăl lui îl 
cheamă Ipsilor. 

- Mă întreb câți frați o fi având? spuse Cartoforescu. 

— Poftim? 

- Magie ca asta nu s-a mai văzut la Universitate de sute, poate chiar 
de mii de ani. Eu doar am citit despre aşa ceva. 

- A fost alungat un Ipsilor cu treizeci de ani în urmă, spuse Zinc. 
Registrele spun că s-a căsătorit. Înţeleg că dacă ar avea băieți, ăă, ei ar fi 
vrăjitori, dar nu înţeleg cum de... 

— Aia n-a fost vrăjitorie. A fost magie pură, spuse Cartoforescu, lă- 
sându-se cu scaunul pe spate. 

Zinc îl privi printre bulbucii care încă ieşeau din lacul de pe masă. 

- Magie pură? 

— Al optulea fiu al unui vrăjitor este un magician. 

— Nu ştiam chestia asta! 

- Nu i se prea face reclamă. 

- Da, dar... magicienii au trăit pe vremuri, vreau să spun că magia era 
mult mai puternică atunci, ăă, oamenii erau altfel... şi asta nu avea nici 
o legătură cu, mă rog, împerecherea. 

Zinc gândi: opt fii, asta înseamnă că a făcut-o de opt ori. Cel puţin. 
Uau. 

- Magicienii puteau face orice, continuă el. Erau aproape la fel de 
puternici ca zeii şi, ăă, provocau numai probleme. Zeii pur şi simplu nu 
vor mai tolera aşa ceva, poți să fii sigur. 

— Ei bine, erau probleme pentru că magicienii se luptau între ei, spuse 
Cartoforescu, dar un singur magician nu va crea probleme. Un magi- 
cian consiliat cum trebuie, vreau să spun. De către nişte persoane înţe- 
lepte, mai în vârstă. 

- Dar vrea pălăria de Arhicancelar! 

— Şi de ce nu i-am da-o? 

Gura lui Zinc rămase deschisă. Asta era prea mult, chiar şi pentru el. 

Cartoforescu îi zâmbi, amabil. 

— Dar pălăria... 

— E doar un simbol, spuse Cartoforescu. Nu e nimic de capul ei. Dacă 
o vrea, o să i-o dăm. E un lucru destul de neînsemnat. Doar un simbol, 
nimic mai mult. O marionetă. 

— O marionetă? 

- Purtată de o marionetă. 

— Dar Arhicancelarul e ales de zei! 

Cartoforescu ridică o sprânceană. 

— Serios? 

— Ei bine, da, cred că da. Într-un fel. 

— Într-un fel? 

Cartoforescu se ridică şi îşi strânse trenele pe lângă el. 

— Cred că mai ai încă multe de învăţat, spuse el. Apropo, unde e pălă- 
ria aia? 

- Nu ştiu, spuse Zinc, care era încă în stare de şoc. Undeva prin, ăă, 
apartamentele lui Potenţel. 

— Ar fi bine să o luăm de acolo. 

Se opri în uşă şi îşi mângâie barba, gânditor. 

- Îmi aduc aminte de Ipsilor. Am fost studenți în acelaşi timp. Era un 
sălbatic. Cu obiceiuri stranii. Superb ca vrăjitor, bineînţeles, asta înainte 
să se spurce. Îmi amintesc cum i se zbătea o sprânceană când era agitat. 

Cartoforescu privi în gol, de-a lungul celor patruzeci de ani de amin- 
tiri, şi se cutremură. 

— Pălăria, îşi aminti. Să o găsim. Ar fi păcat să se fi întâmplat ceva cu 
ea. 


De fapt pălăria nu dorea să i se întâmple nimic şi tocmai se îndrepta 
grăbită către Toba Reparată, sub brațul unui hoț cam nedumerit, îmbră- 
cat în negru. 

Acest hoţ, după cum vom vedea în continuare, era un hoț aparte. 
Acest hoţ ridicase furatul la rang de artă. Hoţii ordinari se mulțumeau 
să fure orice nu era bătut în cuie, dar acest hoț fura şi cuiele. Acest hoț 
scandalizase Ankhul datorită pasiunii sale deosebite de a fura, cu o im- 
presionantă rată de succes, obiecte care nu numai că erau bătute în cuie 
dar pe deasupra se aflau în încăperi inaccesibile, păzite de gardieni 

vigilenți. Există artişti care pictează tavane de capelă; hoțul acesta era 
unul dintre cei care puteau să le fure. 

Despre acest hoț anume se spunea că furase cuțitul pentru eviscerat, 
bătut cu nestemate, din Templul lui Offler, zeul crocodil, în timpul 
Ceremoniei, şi potcoavele de argint ale celui mai bun cal de curse al 
Patricianului, în timp ce acesta tocmai câştiga o cursă. Când Gritoller 
Peştescu, vicepreşedintele Breslei Hoţilor, a fost înghiontit în piaţă şi 
ajuns acasă a descoperit că un pumn de diamante proaspăt subtilizate 
dispăruseră din locul în care fuseseră ascunse, a ştiut pe cine să dea 
vina . 

Acesta era genul de hoț care îți putea fura iniţiativa, inspiraţia şi 
cuvintele din gură. 

Cu toate astea, era pentru prima dată când furase ceva care nu numai 
că îi ceruse să o facă, cu o voce joasă dar autoritară, dar îi dăduse şi 
instrucțiuni precise care nu suportau nici un fel de comentariu cu pri- 
vire la maniera în care trebuia furat. 

Era acel moment al nopții, acel punct de răscruce în ziua aglomerată 
a Ankh-Morporkului, când cei care îşi câştigă pâinea pe lumină se odih- 
nesc după orele de program, iar cei care fac un ban cinstit la lumina 
rece a lunii tocmai îşi încarcă bateriile ca să plece la lucru. Ziua ajun- 
sese, de fapt, la acea oră sensibilă la care e prea târziu ca să mai spargi 
case şi prea devreme ca să te apuci de tâlhării la drumul mare. 

Vânturache stătea de unul singur în încăperea aglomerată şi plină de 
fum şi aproape că nici nu observă când o umbră trecu pe lângă masă şi 
o arătare sinistră se aşeză în faţa lui. Arătările sinistre nu ieşeau în evi- 
denţă în acest local. Toba îşi păstra reputația de cea mai stilată tavernă 
de proastă calitate din Ankh-Morpork, iar imensul trol care păzea intra- 
rea cu sfințenie tria clienții după criterii precum pelerinele negre, ochii 
strălucitori, săbiile fermecate şi tot aşa. Vânturache nu aflase niciodată 
ce le făcea celor necorespunzători. Probabil îi mânca. 

Când arătarea vorbi, vocea ei hârşâită se auzi din adâncimile unei 
plugi negre din catifea, tivită cu blană. 

— Băi, spuse vocea. 


Asta fiindcă, pentru mai multă siguranţă, Gritoller înghițise diamantele. (n.a.) 


41 


— Nu prea, dar mă străduiesc, îi răspunse Vânturache, care datorită 
dispoziţiei în care se afla nu putuse rezista tentaţiei. 

- Caut un vrăjitor, spuse vocea. 

Părea a fi înăsprită din cauza efortului de a se preface. Din nou, asta 
nu era ceva neobişnuit în Tobă. 

— Un vrăjitor anume? întrebă Vânturache precaut. 

Puteai să-ți creezi mari probleme în acest fel. 

- Un vrăjitor care respectă tradiţiile şi care nu s-ar sfii să-şi asume 
nişte riscuri în schimbul unei recompense pe măsură, spuse o altă voce. 

Părea că vine dintr-o cutie rotundă din piele neagră, aflată sub braţul 
străinului. 

- Aha, spuse Vânturache. Asta restrânge întrucâtva cercul de sus- 
pecţi. Este implicată cumva şi o călătorie riscantă prin tărâmuri necu- 
noscute şi probabil pline de pericole? 

- Da, într-adevăr. 

- Întâlnirea unor creaturi exotice? zâmbi Vânturache. 

- Posibil. 

— Moarte aproape sigură? 

— Aproape sigur. 

Vânturache salută şi îşi luă pălăria. 

— Ei bine, vă urez succes în această căutare, spuse el. Aş putea să vă 
ajut eu, numai că nu am s-o fac. 

— Ce? 

- Îmi pare rău. Nu ştiu de ce, dar perspectiva unei morți aproape 
sigure pe tărâmuri necunoscute în ghearele unor monştri exotici nu e 
de mine. Am încercat chestia asta, dar nu i-am prins gustul. Fiecare cu 
ale lui, după părerea mea; eu de exemplu sunt făcut pentru plictiseală. 

Îşi îndesă pălăria pe cap şi se ridică, nesigur pe picioare. 

Ajunsese în capul scărilor care dădeau spre stradă când o voce din 
spatele lui spuse: 

— Un vrăjitor adevărat ar fi acceptat. 

Ar fi putut să îşi continue drumul. Ar fi putut urca pe scări până în 
stradă, ar fi putut să-şi ia o pizza la pachet de la prăvălia Klatchiană din 
Aleea Angbhilei şi apoi s-ar fi putut băga în pat. Istoria ar fi fost cu totul 
alta, şi de fapt ar fi fost considerabil mai scurtă, şi el ar fi avut o noapte 

de somn liniştit cu toate că, bineînțeles, ar fi dormit pe podea. 

Viitorul îşi ținu răsuflarea, aşteptând ca Vânturache să îşi vadă de 
drum. 

Ceea ce nu făcu, din trei motive. Primul era alcoolul. Al doilea era 
mica fărâmă de mândrie care pâlpâie până şi în inima celui mai precaut 
fricos. lar al treilea era vocea. 

Era frumoasă. Suna aşa cum arată mătasea sălbatică. 

Problema sexului la vrăjitori e una foarte complicată, dar după cum 
am indicat şi mai devreme se reduce, în principiu, la următoarea frază: 
în ceea ce priveşte vinul, femeile şi cântecele, vrăjitorilor le e permis să 
se îmbete şi să lălăie cât vor. 

Explicaţia care li se dădea tinerilor vrăjitori era aceea că practicarea 
magiei este un lucru dificil şi solicitant şi incompatibil cu anumite 
activitați discrete şi lipicioase. Era mult mai de bun simţ, li se spunea, 
să nu se mai gândească la asemenea lucruri şi mai bine să încerce să se 
apuce de lectura operei Bazele Ocultismului de Woddeley. În mod bizar 
însă, această explicaţie nu îi satisfăcea pe deplin, tinerii vrăjitori sus- 
pectând că adevăratul motiv era acela că regulile erau făcute de vră- 
jitorii bătrâni, care aveau memorie slabă. Se înşelau, cu toate că adevă- 
ratul motiv fusese demult uitat: dacă vrăjitorii erau lăsaţi să se împe- 
recheze de capul lor, exista riscul apariţiei de magie pură. 

Bineînţeles, Vânturache văzuse şi făcuse multe la viaţa lui, şi îşi 
ratase într-atât pregătirea încât era capabil să petreacă ore în şir în com- 
pania unei femei fără să aibă nevoie de dușuri reci. Dar vocea aceea ar 
fi putut face şi o statuie să se dea jos de pe piedestal pentru câteva ture 
de înviorare şi cincizeci de flotări. Era o voce care putea face ca „Bună 

dimineața!” să sune ca o invitație în pat. 

Străina îşi trase gluga de pe cap şi îşi scutură părul. Era de un alb 
aproape pur. Cum pielea ei avea un bronz auriu, efectul general era 
calculat astfel încât să lovească în libidoul masculin ca o rangă de 
plumb. 

Vânturache ezită, şi pierdu o splendidă oportunitate de a-şi ține gura. 
Din capul scărilor se auzi o voce groasă de trol: 

— A'o, am sis că nu puteți in trea... 

Fata se repezi înainte şi îndesă în braţele lui Vânturache o cutie 

rotundă din piele. 

— Repede, trebuie să vii cu mine, spuse ea. Eşti în mare pericol! 

- De ce? 

- Pentru că dacă nu vii te omor! 

— Păi, ia stai puţin, în cazul ăsta... 

Trei membri ai gărzii personale a Patricianului îşi făcură apariţia în 
capul scărilor. Conducătorul lor mătură sala cu privirea. Din zâmbetul 
său reieşea că intenţiona să fie singurul care va înțelege care-i poanta. 

— Să nu mişte nimenea, sugeră el. 

Vânturache auzi zgomotele unei îmbulzeli în spatele său, pe măsură 
ce alţi gardieni îşi făceau apariția pe uşa din dos. 

Ceilalţi clienți ai Tobei înghețară cu mâinile pe diverse mânere. Băie- 
tii ăştia nu făceau parte din garda oraşului, care era compusă din oa- 
meni prudenţi şi genial de corupți. Băieţii ăştia erau numai muşchi şi 
absolut incoruptibili, dacă nu din alt motiv atunci măcar pentru că 
Patricianul putea face oricând o contra-ofertă mai bună. Oricum, se pă- 
rea că nu au treabă cu nimeni în afară de femeie. Clientela se relaxă şi se 
pregăti de spectacol. Spre final ar putea fi profitabil să se alăture luptei, 
dar asta numai după ce va fi clar cine va învinge. 

Vănturache simţi cum presiunea de pe încheietura mâinii sale se 
măreşte. 

- Eşti nebună? şuieră el. Te pui cu Omul! 

Se auzi un vâjâit şi în umărul sergentului răsări un mâner de cuțit. 
Apoi fata se roti şi, cu precizie chirurgicală, înfipse un picioruş în vin- 
trea primului gardian intrat pe uşă. Douăzeci de perechi de ochi se 
umeziră, prin simpatie. 

Vânturache îşi apucă pălăria şi încercă să plonjeze sub cea mai apro- 
piată masă, dar strânsoarea era ca de oțel. Următorul gardian care se 
apropie primi un cuțit în coapsă. Apoi fata scoase o sabie, care arăta ca 
un ac foarte lung, şi o ridică amenințătoare. 

- Cine urmează? întrebă ea. 

Unul dintre gardieni ridică o arbaletă. Bibliotecarul, care era aplecat 
peste paharul său, întinse leneş o mână ca două cozi de mătură prinse 
cu elastic şi îl trânti pe spate. Săgeata ricoşă din steaua de la pălăria lui 
Vânturache şi se înfipse în perete, lângă țeasta unui proxenet foarte 

respectabil care stătea la vreo două mese depărtare. Gărzile personale 
ale acestuia aruncară un cuţit care rată de puțin un hoț aflat în partea 
opusă a camerei, care ridică o bancă, cu care izbi în doi gardieni, care la 
rândul lor începură să lovească în oricine le era mai la îndemână. De 
aici încolo lucrurile au cam degenerat, pentru că fiecare încerca să 
obțină ceva: îndurare, sânge, sau răzbunare. 

Vânturache se simți tras cu insistență în spatele barului. Proprietarul 
stătea sub tejghea, aşezat pe sacii cu bani, cu două macete încrucişate 
pe genunchi, şi savura liniştit o băutură. Din când în când, sunetul unei 
mese distruse îl făcea să strângă din pleoape. 

Ultimul lucru pe care Vânturache îl văzu înainte de a fi târât afară fu 
Bibliotecarul. În ciuda faptului că arăta ca un sac păros de cauciuc um- 
plut cu apă, urangutanul putea rivaliza în greutate şi alonjă cu orice om 
din încăpere, iar momentan era cocoțat pe umerii unui gardian căruia 
încerca, nu fără oarecare succes, să îi deşurubeze capul. 

Ceva mai îngrijorător pentru Vânturache era fapul că se vedea târât 
pe scări în sus. 

— Stimată domnişoară, spuse el disperat, ce aveţi de gând? 

— Putem ajunge pe acoperiş? 

- Da. Ce e în cutie? 

— 9şşt! 

Fata se opri într-o curbă a culoarului întunecos şi scoase dintr-un 
săculeț de la brâu câteva mici obiecte metalice pe care le împrăştie în 
urma lor. Erau făcute din câte patru cuie fiecare, sudate astfel încât ori- 
cum ar fi căzut pe jos, unul din cuie ramânea cu vârful în sus. 

Evaluă cu un ochi critic cea mai apropiată uşă. 

- Nu ai la tine, întâmplător, o funie de un metru şi jumătate? întrebă 
ea curioasă. 

Scosese la iveală un alt cuțit, cu care se juca aruncându-l în sus. 

- Nu cred, răspunse Vânturache moleşit. 

— Păcat. Mie tocmai mi s-a terminat. Bine, hai, vino. 

— De ce? Doar n-am făcut nimic. 

Ea merse până la cea mai apropiată fereastră, o deschise şi se opri cu 
un picior peste pervaz. 

— Bine, îi aruncă peste umăr. Rămâi şi explică-le tu gardienilor. 

— De ce te urmăresc? 

— Nu ştiu. 

— Ei, haide, trebuie să existe un motiv. 

— A, motive sunt din plin. Doar că nu ştiu pentru care anume mă ur- 
măresc. Vii? 

Vânturache ezită. Gărzile personale ale Patricianului nu erau celebre 
pentru abordarea responsabilă a politicii comunitare, ci preferau mai 
degrabă să taie comunitatea în bucăți. Printre lucrurile care le displă- 
ceau se număra şi existenţa altor oameni în acelaşi univers. Să fugi de ei 
era probabil o infracțiune care atrăgea pedeapsa capitală. 

- Cred că mai bine vin cu tine, spuse el galant. O fată care umblă 
singură prin oraşul ăsta poate avea probleme. 


Ceaţa rece umplea străzile din Ankh-Morpork. Făcliile vânzătorilor am- 
bulanţi creau mici halouri galbene în smogul sufocant. 

Fata privi după un colț. 

— Am scăpat de ei, spuse ea. Încetează cu tremuratul. Nu mai eşti în 
pericol. 

— Adică, vrei să spui că am rămas singur cu o criminală? întrebă 
Vânturache. Ce noroc pe mine... 

Ea se destinse şi râse. 

- Te-am urmărit, îi spuse. Acum o oră îţi era teamă că viitorul tău va 
fi plicticos şi neinteresant. 

— Dar vreau să fie plicticos şi neinteresant! Mă tem că va fi scurt. 

- Întoarce-te cu spatele, ordonă fata în timp ce intrau pe o alee. 

- Nici mort. 

- O să mă dezbrac. 

Vânturache se întoarse, roşu la față. Auzi o fâşâială în spatele lui şi 
simţi un parfum. După un timp fata îi spuse: 

— Poţi să te uiţi acum. 

El nu o făcu. 

— Nu te îngrijora. Sunt îmbrăcată. 

Vânturache deschise ochii. Fata purta o rochie modestă, din dantelă 
albă, cu mâneci bufante. Vânturache deschise gura. Realiză cu claritate 
absolută că până acum problemele pe care le avusese fuseseră simple, 

mărunte, din categoria celor care se puteau rezolva cu o vorbă bună 
dacă i se oferea ocazia, sau, în caz contrar, cu un mic handicap la start. 
Creierul lui începu să transmită mesaje urgente către muşchii res- 
ponsabili cu fuga, dar înainte ca acestea să ajungă la destinaţie fata îl 
înşfăcă din nou de mână. 

- N-ar trebui să fii aşa stresat, îi spuse ea pe un ton dulce. Acum, hai 
să vedem chestia asta! 

Deschise capacul cutiei rotunde din mâinile cuminţi ale vrăjitorului şi 
scoase la iveală pălăria de Arhicancelar. 

Octarinele din jurul coroanei acesteia străluciră în toate cele opt cu- 
lori ale spectrului, dând naştere prin ceața de pe alee unui efect pentru 
a cărui realizare, prin mijloace ne-vrăjitoreşti, un foarte bun specialist în 
efecte speciale ar fi fost solicitat la maximum. Pe măsură ce pălăria era 
ridicată tot mai sus, emana o lumină proprie în culori pe care foarte 
puţini oameni le pot vedea în circumstanțe legale. 

Vânturache se prăbuşi în genunchi. 

Fata îl privi de sus, mirată. 

- Ţi s-au înmuiat picioarele? 

- Este... este pălăria! Pălăria de Arhicancelar, spuse Vânturache gâtu- 
it, şi ochii i se îngustară. Ai furat-o! strigă el luptându-se să se ridice în 
picioare şi încercând să apuce bordura strălucitoare. 

— E doar o pălărie! 

— Dă-mi-o în clipa asta! Femeile n-au voie s-o atingă! Aparține vrăjito- 
rilor! 

— De ce te agiţi aşa? întrebă ea. 

Vânturache deschise gura. Vânturache închise gura. 

Ar fi vrut să spună: Este pălăria de Arhicancelar, nu pricepi? E purta- 
tă de capul tuturor vrăjitorilor, mă rog, pe capul capului tuturor vrăjito- 
rilor, ba nu, metaforic vorbind e purtată de toți vrăjitorii, potenţial, ori- 
cum, Şi la ea aspiră oricare vrăjitor, este simbolul vrăjitorimii organiza- 
te, e vârful ascuţit al profesiunii, e un simbol, e ceea ce înseamnă pentru 
toți vrăjitorii... 

Şi aşa mai departe. Lui Vânturache i se povestise despre pălărie în 
prima sa zi de la Universitate, şi informația trecuse prin mintea lui 
impresionabilă ca o greutate de plumb printr-un jeleu. Nu era sigur de 

multe lucruri pe lumea asta, dar era convins că pălăria de Arhicancelar 
e un lucru important. Poate că şi vrăjitorii au nevoie de puţină magie în 
viețile lor. 

Vânturache, spuse pălăria. 

El se holbă la fată. 

- Mi-a vorbit! 

— Ca o voce din capul tău? 

— Da! 

— Şi mie mi-a făcut la fel. 

- Dar a ştiut cum mă cheamă! 

Bineînteles că ştim, prostovane. Se presupune că suntem o pălărie vrăjită, la 
urma urmei. 

Vocea pălăriei nu era doar hăinoasă. Avea şi un ciudat efect coral, ca 
şi cum îngrozitor de multe voci vorbeau în acelaşi timp, aproape la 
unison. 

Vânturache se adună. 

— O, mărită şi minunată pălărie, spuse el pompos, pedepseşte-o pe 
această imprudentă fată care a avut îndrăzneala, ba nu, chiar... 

Of, mai taci. Ne-a furat pentru că aşa i-am ordonat. Şi n-a fost o treabă 
uşoară. 

— Dar e... Vânturache ezită. E de orientare feminină, mormăi el. 

Aşa era şi mama ta. 

- Da, se poate, dar mama a fugit înainte ca eu să mă nasc, bombăni 
Vânturache. 

Din toate cârciumile rău famate din oraş în care ai fi putut să intri, tu ai 
intrat tocmai în a lui, se plânse pălăria. 

— Era singurul vrăjitor pe care l-am putut găsi, spuse fata. Părea po- 
trivit. Avea şi cuvântul „văjitor” scris pe pălărie. 

Să nu mai crezi tot ce citeşti. Oricum, e prea târziu acum. Nu mai avem 
prea mult timp. 

— Stai aşa, stai aşa. Ce se întâmplă? Ai vrut ca ea să te fure? De ce nu 
mai avem timp? spuse Vânturache grăbit şi îndreptă un deget acuzator 
către pălărie. Oricum, nu ar trebui să te laşi furată, ar trebui să stai pe... 
pe capul Arhicancelarului! Ceremonia trebuia să aibă loc în seara asta, 

trebuia să fiu şi eu acolo... 

Ceva îngrozitor se întâmplă la Universitate. Este vital să nu fim duşi înapoi, 
întelegi? Trebuie să ne duci în Klatch, unde există cineva demn să ne poarte. 

— De ce? 

Vocea pălăriei avea ceva ciudat, hotări Vânturache. Era imposibil să 
nu i te supui. Dacă i-ar fi cerut să se arunce de pe o stâncă, ar fi ajuns la 
jumătatea căderii înainte să-i vină ideea să n-o asculte. 

Moartea întregii vrăjitorimi se apropie. 

Vânturache privi de jur împrejur, vinovat. 

- De ce? întrebă el. 

Lumea se va sfârşi. 

— Ce, iarăşi? 

Vorbesc serios, spuse pălăria îmbufnată. Triumful Uriaşilor Gheţurilor, 
Apocralipsa, Ora Ceaiului Zeilor, întreaga tărăşenie. 

- O putem opri? 

Viitorul este neclar în această privință. 

Expresia de teroare hotărâtă se şterse treptat de pe faţa vrăjitorului. 

— Asta e cumva o ghicitoare? întrebă el. 

Poate că ar fi mai simplu dacă ai face ceea ce ți se spune în loc să încerci să 
întelegi, spuse pălăria. Tânără femeie, tu ne vei pune la loc în cutie. O mul- 
time de oameni ne vor căuta în curând. 

- Hei, stai puţin, spuse Vânturache. Te ştiu de ani de zile şi până 
acum nu te-am mai auzit vorbind. 

Nu am avut nimic de zis. 

Vânturache aprobă din cap. Explicaţia i se părea de bun simţ. 

— Îndeas-o în cutie şi hai să mergem, spuse fata. 

- Te rog, puţin respect, domnişorică, spuse Vânturache arogant. În- 
tâmplător vorbeşti despre simbolul anticei vrăjitorimi. 

— Atunci car-o tu. 

- Ascultă, spuse Vânturache împleticindu-se după fată pe măsură ce 
ea mătură aleea cu privirea, traversă o stradă îngustă şi intră pe o altă 
alee printre nişte case care se sprijineau unele de altele într-un aseme- 
nea hal încât etajele superioare aproape că li se atingeau. 

- Ce? îl bruscă ea. 

- Tu eşti hoțul misterios, nu-i aşa? spuse el. Toată lumea vorbeşte 
despre tine, cum ai luat obiecte chiar şi din camere încuiate şi alte 
de-astea. Arăţi altfel decât mi-am imaginat. 

— A, da? spuse ea rece. Cum aşa? 

— Ei bine, eşti... mai scundă. 

— Ei, haide! 

Felinarele de stradă, oricum nu foarte răspândite în această zonă a 
oraşului, se răriseră de tot. În faţă era numai beznă vigilentă. 

— Am zis, haide! repetă ea. De ce ţi-e frică? 

Vânturache luă aer în piept. 

- De criminali, borfaşi, hoţi, asasini, şuţi, tăietori de poşete, spărgă- 
tori, mutilatori, violatori şi jefuitori, spuse el. Ăsta în care vrei tu să intri 
e cartierul Umbrelor . 

— Da, dar nimeni n-o să vină să ne caute aici. 

- Ba de venit, or să vină, doar că nu or să mai plece, spuse vrăjitorul. 
Şi nici noi, de altfel. Adică, o tânără frumoasă cum eşti tu... nici nu pot 
să mă gândesc... Adică, unii din oamenii de pe aici... 

- Dar o să mă aperi tu, spuse fata. 

Lui Vânturache i se păru că aude zgomot de paşi la câteva străzi 
distanţă. 

— Ştii ce? oftă el. Bănuiam că asta o să spui. 

Asta-i drumul pe care trebuie să umble un bărbat, gândi Vânturache. 
Şi pe la mijloc s-o rupă la fugă. 


In această noapte cețoasă de primăvară cartierul Umbrelor e atât de 
întunecat încât ar fi imposibil să citiți despre înaintarea lui Vânturache 
pe străzile înfiorătoare, aşa că pasajul descriptiv se va ridica deasupra 
acoperişurilor ornamentate şi a pădurii de homuri întortocheate, şi 
vom admira câteva stele pâlpâitoare care au reuşit să străpungă smogul 
învolburat. Va încerca să ignore sunetele ce vin de dedesubt — zgomotul 
Publicaţia Breslei Comercianţilor din Ankh-Morpork, Bun venitu în Ankh-Morpork, oraşu 
celor o mie de surprize descrie zona din vechiul Morpork cunoscută sub numele de Umbre ca 
„O rețea folclorică dă vechi alei şi străduţe pitoreşti pă unde surprizele şi romatismu te 
pândeşte la tot pasu şi unde poţi auzi multe urlete tradiționale dă stradă ca pă timpuri de 


asemenia poţi vedea zâmbetel de pă fețele centăţenilor care îşi vede dă treburile lor.” Cu 
alte cuvinte, ați fost avertizați. (n.a.) 

de paşi grăbiţi, alergarea, trosnetele, gemetele, strigătele înăbuşite. Su- 
nă de parcă un animal sălbatic cutreieră Umbrele după două săptămâni 
de post negru. 

Undeva în apropiere de centrul Umbrelor — o hartă exactă a zonei nu 
s-a putut realiza niciodată — era o curticică. Aici măcar existau torţe pe 
ziduri, dar lumina pe care o emanau era însăşi lumina Umbrelor: rău- 
tăcioasă, roşie şi întunecată. Vânturache se prăvăli în curte şi se sprijini 
de perete, pentru siguranţă. Fata păşi în lumina roşiatică în urma lui, 
fredonând ca pentru sine. 

— Te simţi bine? 

- Nurrgh, spuse Vânturache. 

- Poftim? 

— Bărbaţii ăia, bolborosi el, adică, cum i-ai tras una în... când l-ai luat 
de... când l-ai înjunghiat pe ăla chiar în... cine naiba eşti? 

- Numele meu e Conina. 

Vânturache o privi, lipsit de expresie, preț de câteva clipe. 

— Îmi pare rău, spuse el, dar nu îmi sună cunoscut. 

- Nu sunt aici de multă vreme. 

- Da, nici nu credeam că eşti de prin părțile astea. Aş fi auzit de tine. 

— Am luat o cameră aici. Intrăm? 

Vânturache privi în sus la placa de lemn prăfuit care de abia se zărea 
în lumina ştearsă a torțelor. Indica faptul că pensiunea din spatele uşi- 
tei întunecate se numea Capul Trolului. 

S-ar putea crede că Toba Reparată, scena luptelor surprinzătoare de 
acum o oră, era un local mizerabil de reputație proastă. De fapt era un 
local de reputaţie proastă cu pretenții. Clienţii săi aveau un soi de res- 
pectabilitate din topor — s-ar fi omorât între ei fără ezitare, ca între egali, 
dar ar fi făcut-o fără răutate. Un copil ar fi putut intra să bea o limo- 
nadă fără să păţească nimic mai rău decât o palmă după ceafă, primită 
de la mamă-sa atunci când aceasta îi remarca vocabularul îmbogăţit. În 
nopţile liniştite, şi atunci când era sigur că Bibliotecarul nu va veni, 
proprietarul mai scotea pe bar castronaşe cu alune. 

Capul Trolului era însă o văgăună de cu totul altă factură. Clienţii de 
aici, dacă s-ar fi reformat, s-ar fi curățat şi şi-ar fi îmbunătăţit imaginea 
până la a deveni aproape de nerecunoscut, poate, cu un dram de noroc, 

ar fi putut să aspire la titulatura de cele mai abjecte scursuri ale uma- 
nităţii. lar în Umbre o scursură e o scursură. 

Şi apropo, chestia aia de la intrare nu e un desen. Când s-au hotărât 
să boteze taverna Capul Trolului nu le ardea de glume. 

Îngreţoşat şi strângând cutia pălăriei vorbitoare la piept, Vânturache 
păşi înăuntru. 

Linişte. Se învălui în jurul lor la fel de groasă ca fumul produs de o 
duzină de substanţe care transformau, garantat, orice creier normal în 
brânză. Ochi bănuitori străpungeau smogul. 

O pereche de zaruri zdrăngăniră şi se opriră pe o masă. Zgomotul se 
auzi foarte tare, şi după toate probabilitățile zarurile nu căzuseră pe nu- 
mărul norocos al lui Vânturache. 

Simţi privirile câtorva zeci de clienţi ațintite asupra sa, în timp ce ur- 
ma silueta sobră şi surprinzător de micuță a Coninei. Văzu cu coada 
ochiului expresia de ură şi silă ce se citea pe fețele oamenilor care l-ar fi 
omorât mai repede decât ar fi gândit s-o facă, ceea ce probabil le-ar fi 
fost şi mai uşor. 

În locul în care un local respectabil ar fi avut un bar erau doar nişte 
sticle negre înşiruite pe podea şi câteva butoaie mari sprijinte de perete. 

Liniştea se strânse ca un garou. În orice clipă, gândi Vânturache. 

Un bărbat mare şi gras, îmbrăcat cu nimic altceva decât o vestă de 
blană şi un suspensor din piele, îşi împinse scaunul şi se ridică în pi- 
cioare, bălăbănindu-se şi făcând răutăcios cu ochiul către colegii săi. 
Deschise o gură ca o gaură ferfeniţită şi pronunţă cu dificultate: 

— Cauti un bărbat, domnişorică? 

Conina privi în sus către el. 

— Te rog lasă-mă în pace. 

Un val de râsete invadă încăperea. Gura Coninei se închise ca o cutie 
poştală. 

-Aaa, da, boloborosi bărbatul, îmi place fetele cu personalitate... 

Mâna Coninei se mişcă. Era ca o adiere, oprindu-se acolo şi acolo: du- 
pă câteva secunde de consternare bărbatul scoase un geamăt şi se pră- 
buşi, cu încetinitorul. 

Vânturache se trase înapoi pe măsură ce toti ceilalți oameni din în- 
căpere se aplecară în față. Instinctul îi spunea să fugă, dar el ştia că dacă 

s-ar lua după acel instinct ar muri pe loc. Afară era cartierul Umbrelor. 
Orice avea să i se întâmple în continuare, avea să i se întâmple aici. Nu 
era un gând liniştitor. 

O mână îl apăsă pe gură. Alte două îi smulseră cutia din braţe. 

Conina se roti în jurul lui, ridicându-şi fusta pentru a trage un şut 
precis într-o ţintă aflată lângă talia lui Vânturache. Cineva scânci în ure- 
chea lui şi se prăbuşi. În timp ce executa piruete graţioase, fata ridică de 
pe jos două sticle, le sparse fundurile de o policioară şi ateriză ținând 
capetele ciobite în fața ei. Pumnale de Morpork, cum li se spunea pe 
stradă. 

În faţa acestora, clientela Capului Trolului îşi pierdu interesul. 

- Cineva a furat pălăria, bâigui Vânturache prin buzele uscate. S-a 
strecurat afară prin uşa din spate. 

Fata îi aruncă o privire urâtă şi se îndreptă către uşă. Mulțimea de 
clienţi ai Capului se trase în lături din calea ei, ca rechini ce recunosc un 
alt rechin, şi Vânturache fugi după ea înainte ca mulțimea să-şi formeze 
o opinie şi despre el. 

leşiră în fugă pe o alee. Vânturache încerca să țină pasul cu Conina, 
pentru că oamenii care o urmăreau aveau tendința să calce pe chestii 
ascuţite, şi el nu era sigur că fata îşi va aminti că e de partea ei, oricare 
parte ar fi fost asta. 

Începuse să plouă. Era o ploaie leşinată, fără chef, cu stropi fini. În ca- 
pătul aleii se zărea o vagă strălucire albastră. 

— Asteaptă! 

Teroarea din glasul lui Vânturache fu de ajuns ca să o încetinească. 

- Ce s-a întâmplat? 

— De ce s-a oprit? 

- O să-l întreb, spuse Conina hotărâtă. 

— De ce e acoperit de zăpadă? 

Fata se opri şi se întoarse cu mâinile înfipte în şolduri, bătând ritmic 
cu un picior în piatra cubică umezită. 

- Vânturache, te cunosc de o oră şi sunt surprinsă că ai trăit chiar şi 
atât. 

- Da, dar am facut-o, nu-i aşa? Am un fel de talent pentru asta. În- 
treabă pe oricine. Sunt dependent. 

— Dependent de ce? 

— De viață. M-am apucat de la o vârsta fragedă şi nu vreau să mă las 
sau să mi-o ia cineva, şi crede-mă pe cuvânt, asta nu mi se pare în regu- 
lă! 

Conina privi înapoi, către silueta înconjurată de o strălucitoare aură 
albastră. Părea că se uită la ceva, care se afla în propriile mâini. Zăpada 
i se aşternea pe umeri ca un caz grav de matreață. Mătreaţă fatală. 
Vânturache avea un simț special pentru astfel de lucruri, şi suspecta că 
bărbatul plecase deja într-un loc în care şamponul nu avea cum să-l mai 
ajute. 

Se apropiară de el, de-a lungul unui perete strălucitor. 

— E ceva ciudat cu el, recunoscu Conina. 

- Te referi la viscolul ăsta privat? 

- Nu pare să-l deranjeze. Uite, zâmbeşte. 

- Un rânjet îngheţat, aş zice. 

Mâinile pline cu țurțuri ale bărbatului ridicaseră capacul cutiei, iar 
octarinele de pe pălărie luminau o pereche de ochi lacomi, împrejmuiți 
de gheață. 

- ÎI cunoşti? întrebă Conina. 

Vânturache se cutremură. 

- L-am mai văzut, spuse el. I se spune Gigel Vulpoiul sau Mitică 
Nevăstuică, aşa ceva. Oricum, un fel de rozătoare. Doar fură, nu face 
altceva. E inofensiv. 

— Pare incredibil de rece, dârdâi Conina. 

— Cred că s-a dus într-un loc mai cald. Nu crezi că ar trebui să închi- 
dem cutia? 

Nu mai e nici un pericol acum, spuse vocea pălăriei din mijlocul radia- 
țiilor. Şi astfel pieri-vor toți duşmanii vrăjitorimii. 

Vânturache nu avea de gând să se încreadă în spusele unei pălării. 

— Avem nevoie de ceva cu care să închidem capacul, mormăi el. Un 
cuțit sau ceva. Ai din întâmplare aşa ceva la tine? 

— Uită-te în partea cealaltă, îl avertiză Conina. 

Se auzi un foşnet şi iar se simți miros de parfum. 

— Poţi să te uiţi acum. 

Lui Vânturache îi fu înmânat un cuţit de aruncat cu lama de treizeci 

de centimetri. Îl luă, cu timiditate. Mici particule de metal sclipeau pe 
marginea lamei. 

- Mulţumesc. Nu te-am lăsat fără, aşa-i? 

- Mai am altele. 

— Eram sigur. 

Vânturache îndreptă cu precauţie cuțitul spre cutia de piele. Pe mă- 
sură ce se apropie de cutie, lama se albi şi începu să aburească. 
Vânturache scânci atunci când frigul îi învălui mâna — un frig arzător, 
străpungător, un frig care începu să i se prelingă în sus pe braț şi îi asal- 
tă mintea. Îşi forță degetele amorţite să acţioneze şi, după un efort con- 
siderabil, împinse marginea capacului cu vârful lamei. 

Strălucirea se estompă. Zăpada deveni lapoviţă şi apoi se topi, trans- 
formându-se în ploaie fină. 

Conina îl împinse la o parte şi trase cutia din mâinile îngheţate. 

— Aş fi vrut să putem face ceva pentru el. Nu mi se pare corect să-l 
lăsăm aici, pur şi simplu. 

— N-o să se supere, spuse Vânturache cu convingere. 

- Da, dar am putea măcar să-l rezemăm de zid. Sau ceva. 

Vânturache aprobă din cap şi apucă hoțul congelat de unul din bra- 
tele pline de țurturi. Bărbatul alunecă din stânsoare şi se izbi de piatra 
cubică. 

Unde se sparse în mii de bucățele. 

Conina privi în jos. 

- Îîh. 

O oarecare agitație izbucni în capătul opus al aleii, în zona uşii din 
dos a Capului Trolului. Vănturache simți cum îi este smuls cuțitul din 
mână şi cum trece apoi pe lângă urechea lui, urmând o traiectorie pre- 
cisă, până se înfipse în tocul uşii de la cincizeci de metri depărtare. Un 
cap se retrase grăbit în interior. 

- Mai bine plecăm, spuse Conina grăbind pasul pe alee. Avem unde 
să ne ascundem? Poate la tine acasă? 

— În mod normal eu dorm la Universitate, spuse Vânturache ţopăind 
pe lângă ea. 

Să nu cumva să vă întoarceți la Universitate, mârâi pălăria din adâncimi- 
le propriei cutii. 

Vânturache aprobă, distrat. Ideea oricum nu îl atrăgea. 

- Oricum femeile nu au voie să intre acolo după ce se întunecă. 
- Dar înainte de a se întuneca? 

— Nici atunci. 

Conina oftă. 

— Ce prostie! Ce aveți voi, vrăjitorii, cu femeile? 

Fruntea lui Vânturache se încreți. 

— Nu ar trebui să avem nimic cu femeile. Tocmai asta-i ideea. 


Ceţuri sinistre şerpuiau deasupra docurilor din Morpork, scurgându-se 
de pe catarge, înfăşurându-se pe acoperişuri, pândind prin alei. Docuri- 
le, pe timpul nopţii, erau o zonă chiar mai periculoasă decât Umbrele. 
Doi tâlhari, un hoţ de buzunare şi o persoană care abia o atinsese pe 
Conina pe umăr ca să o întrebe cât e ceasul aflaseră asta pe propria lor 
piele. 

— Te superi dacă te întreb şi eu ceva? spuse Vânturache păşind peste 
trecătorul ghinionist care zăcea ghemuit în jurul propriei sale dureri. 

- Ce e? 

- Adică, nu vreau să te jignesc... 

— Ce e? 

- Chestia e că nu am putut să nu observ... 

- Hmm? 

— Ştii cum să te porți cu străinii. 

Vănturache se feri, dar nu se întâmplă nimic. 

- Ce faci acolo jos? întrebă Conina, la capătul răbdării. 

- Pardon. 

— Ştiu ce vrei să spui. N-am ce-i face. Semăn cu tata. 

— Şi cine e tatăl tau? Cohen Barbarul? 

Vânturache rânji ca să arate că glumeşte. Cel puţin buzele lui se arcu- 
iră într-o semilună disperată. 

— Nu văd ce-i de râs, vrăjitorule. 

— Ce? 

— Nu e vina mea. 

Buzele lui Vânturache se mişcară fără să scoată vreun sunet. 

- Îmi pare rău, spuse el. Am înțeles bine? Tatăl tău chiar e Cohen 

Barbarul? 

- Da, răspunse fata şi se încruntă la Vânturache. Oricine trebuie să 
aibă un tată. Chiar şi tu, presupun. 

Trase cu ochiul după un colț. 

— Liber. Haide, spuse şi apoi continuă, în timp ce grăbeau pasul pe 
dalele umede: Presupun că tatăl tău a fost vrăjitor. 

- Nu prea cred, spuse Vânturache. Este interzis ca vrăjitoria să fie o 
afacere de familie. 

Îl cunoştea pe Cohen, fusese chiar invitat la una dintre nunțile lui, 
când se căsătorise cu o fată de vârsta Coninei. Puteai afirma fără să te 
înşeli că barbarul ştia cum să trăiască viaţa la maxim. 

- O grămadă de oameni şi-ar dori să-i semene lui Cohen, adică, a fost 
cel mai bun luptător, cel mai mare hoț, cel mai... 

- O grămadă de bărbați şi-ar dori să-i semene, izbucni Conina. 

Se sprijini de un perete şi îl privi furioasă. 

— Ascultă. Există un cuvânt mai lung, ştii, mi l-a spus o vrăjitoare bă- 
trână... nu mi-l amintesc acuma... voi vrăjitorii vă pricepeți la cuvinte 
lungi. 

Vânturache se gândi la cuvinte lungi. 

- Marmeladă? încercă el. 

Ea îşi scutură capul iritată. 

- Înseamnă că semeni cu părinţii. 

Vănturache se încruntă. Nu prea se pricepea la părinți. 

— Cleptomanie? Recidivist? 

- Începe cu E. 

- Egocentrism? întrebă Vânturache disperat. 

— Eriditar, spuse Conina. Mi-a explicat vrăjitoarea aia ce înseamnă. 
Mama mea a fost dansatoare în templul unui zeu nebun, sau cam aşa 
ceva, şi tata a salvat-o, şi... au petrecut ceva vreme împreună. Mi s-a 
spus că trăsăturile şi silueta le-am moştenit de la ea. 

- Frumoasă moştenire, spuse Vânturache cu galanterie lipsită de spe- 
ranță. 

Conina se îmbujoră. 

- Da, poate, numai că de la el am moştenit nişte muşchi cu care poți 
să ancorezi o corabie, reflexe ca ale unui şarpe pe o tablă încinsă, o 

nevoie teribilă să fur şi acea senzaţie îngrozitoare, de fiecare dată când 
întâlnesc pe cineva, că trebuie să-i înfig un cuțit între ochi de la două- 
zeci de metri distanţă. Şi chiar pot, adăugă ea nu fără oarecare mândrie. 

- Uau! 

— Ceea ce îi cam descurajează pe bărbați. 

— E şi firesc, spuse Vânturache slăbit. 

- Adică, după ce află, îmi e foarte greu să păstrez un iubit. 

- Poate cu forța, spuse Vânturache. 

— Nu aşa se construieşte o relație. 

- Da. Îmi dau seama. Totuşi, ai tot ce-ţi trebuie dacă vrei să te faci 
erou barbar celebru. 

- Dar nu şi pentru a mă face coafeză. 

- Ah. 

Priviră în gol prin cețuri. 

— Serios, coafeză? 

Conina oftă. 

— Cred că nu există prea mare cerere pentru coafeze barbare, opină 
Vânturache. Adică, nu cred că îşi doreşte nimeni şamponare-şi-decapi- 
tare. 

— Doar că de fiecare dată când văd o trusă de manichiură am o poftă 
teribilă să mă joc cu forfecuţa pentru pielițe. Cu spada, vroiam să spun. 

Vânturache oftă. 

— Ştiu cum e, spuse el. Şi eu vroiam să mă fac vrăjitor. 

— Dar tu eşti vrăjitor. 

- Eh. Da, numai că... 

— Linişte! 

Vânturache se trezi izbit de perete şi un firicel de ceață condensată 
începu, în mod inexplicabil, să i se prelingă pe după gât. Un mare cuțit 
de aruncat apăruse ca prin farmec în mâna Coninei, care era încordată 
ca un animal al junglei sau, mai rău, ca un om al junglei. 

— Ce... începu Vânturache. 

- Taci! îi şuieră ea. Se apropie ceva! 

Se ridică printr-o mişcare fluidă, pivotă pe un picior şi eliberă cuțitul. 

Se auzi un singur sunet, gol, lemnos şi înfundat în acelaşi timp. 

Conina rămase în picioare şi privi. 

De data asta însă, sângele eroic care îi curgea prin vene şi îi sabota 
toate şansele de a-şi petrece viaţa într-un furou roz fusese irosit degea- 
ba. 

— Tocmai am omorât o ladă de lemn. 

Vânturache privi după colț. 

Bagajul stătea cuminte pe strada udă, cu un cuțit care încă mai vibra 
înfipt în capac, şi se holba la Conina. Apoi îşi schimbă oarecum poziţia, 
picioruşele lui executând un tango complicat, şi se holbă la Vânturache. 
Bagajul nu avea trăsături, în afară de o încuietoare şi două balamale, 
dar se putea holba mai bine decât o stâncă plină de iguane. Era capabil 
să se holbeze mai tare ca o statuie. La capitolul priviri pline de senti- 
mente rănite, Bagajul se putea întrece cu orice pui de labrador expus 
spre vânzare într-o vitrină. Cioturi de săgeți şi câteva săbii erau înfipte 
în el. 

— Ce e asta? şuieră Conina. 

— E doar Bagajul, spuse Vânturache plictisit. 

- Îţi aparţine? 

- Nu chiar. Într-un fel. 

— E periculos? 

Bagajul făcu din nou manevre ca să se holbeze la ea. 

- În legătură cu problema asta există două curente de gândire, spuse 
Vânturache. Unii spun că e periculos, iar ceilalți că e foarte periculos. 
Tu ce părere ai? 

Bagajul îşi întredeschise capacul. 

Bagajul fusese construit din lemn de păr înțelept, o plantă atât de 
magică încât aproape dispăruse de pe Disc, supraviețuind numai în 
unul sau două locuri; era ca un fel de buruiană care creştea nu în zonele 
de testare a bombelor nucleare, ci în zonele care văzuseră mari descăr- 
cări de magie. Toiegele vrăjitorilor erau confecționate, de regulă, din 
acest lemn; la fel era şi Bagajul. 

Una dintre calitățile magice ale Bagajului, foarte simplă şi directă, era 
aceea că îşi urma pretutindeni stăpânul adoptat. Şi nu numai într-un a- 
nume set de dimensiuni, sau într-o anumită țară, sau într-un anume 
univers sau într-o anumită viață. Oriunde. Mai uşor te descotoroseai de 
o meningită decât de el, şi era şi mai plăcut. 

Bagajul era de asemeni foarte protector față de stăpân. 

E greu de descris atitudinea lui față de restul lumii, dar am putea 
începe cu expresia „răutate sângeroasă” şi continua de aici. 

Conina privi spre capac. Semăna foarte bine cu o gură. 

- Cred că votez pentru „fatal de periculos”, spuse ea. 

- Îi plac sărățelele, spuse Vânturache, şi apoi adăugă: Poate totuşi e 
cam mult spus îi plac. Mănâncă sărăţele. 

- Oamenii îi plac? 

— A, da, şi oamenii. Cred că au fost vreo cinşpe până acum. 

- Erau buni sau răi? 

- Doar morţi, cred. Îţi spală şi rufele, pui hainele murdare înăuntru şi 
le scoţi spălate şi călcate. 

— Şi pline de sânge? 

- Ştii, asta e chestia ciudată, spuse Vânturache. 

- Asta e chestia ciudată? repetă Conina neluându-şi ochii de la Bagaj. 

- Da, pentru că vezi tu, interiorul nu e întotdeauna la fel, e multidi- 
mensional, şi... 

— Ce părere are despre femei? 

- A, nu e pretenţios. A mâncat o carte de vrăji anul trecut. A rumegat 
la ea trei zile înainte să o scuipe. 

- E oribil, spuse Conina şi se trase înapoi. 

— A, da, absolut! 

- Mă refer la modul în care se holbează la mine. 

— Se pricepe, nu-i aşa? 

Trebuie să pornim către Klatch, spuse o voce din interiorul cutiei. Ori- 
care dintre aceste corăbii e bună. Rechiziționați una. 

Vânturache privi la formele întunecate şi amenințătoare învăluite de 
ceața umedă, care păreau că plutesc sub o pădure de funii şi catarge. Pe 
ici pe colo, câte o lampă de semnalizare dădea o lumină dispersată prin 
întuneric. 

- E destul de greu să nu i te supui, nu-i aşa? spuse Conina. 

- Încerc, spuse Vânturache. 

Fruntea i se umpluse cu broboane de sudoare. 

Urcaţi la bord acum, spuse pălăria. 

Picioarele lui Vânturache începură să se miște, împotriva voinței lui. 

- De ce îmi faci asta? se tângui el. 

Pentru că nu am altă alternativă. Crede-mă, dacă aş fi putut să găsesc un 
vrăjitor de nivelul al optulea aş fi făcut-o. Nu trebuie să fiu purtată! 

— Şi de ce nu? Doar eşti pălăria de Arhicancelar. 

Şi prin mine vorbesc toți Arhicancelarii care au trăit vreodată. Eu sunt 
Universitatea. Eu sunt Tradiţia. Eu sunt simbolul magiei stăpânite de om... şi 
nu voi fi purtată de un magician! Nu trebuie să mai existe magicieni! Lumea 
este prea tocită pentru magie pură! 

Conina tuşi, apoi întrebă cu precauţie: 

— Tu ai înţeles ceva? 

— Parţial, dar nu pot să cred, spuse Vânturache, cu picioarele ferm în- 
țepenite pe loc. 

M-au numit marionetă! rosti pălăria cu o voce plină de sarcasm. Vrăji- 
tori grăsani care trădează toate principiile Universității, mă numesc pe mine 
marionetă! Vânturache, îti poruncesc. Şi ție, domnişoară. Serviți-mă cu cre- 
dință şi vă voi îndeplini cele mai ascunse dorințe. 

- Cum poţi să îmi îndeplineşti cele mai ascunse dorințe dacă lumea 
se va sfârşi? 

pălăria păru că se gândeşte la ce să răspundă. 

Păi, nu aveți vreo dorință ascunsă care să ne ia doar câteva minute? 

— Ascultă, cum poți tu să faci vrăji? Eşti doar o... 

Eu SUNT magie. Magie adevărată. În afară de asta, nu eşti purtată de cei 
mai mari vrăjitori ai lumii timp de două mii de ani fără să înveți câte ceva. 
Haideţi, acum. Trebuie să fugim. 

Cu demnitate, bineînţeles. 

Vânturache o privi jalnic pe Conina, care ridică din umeri. 

— Nu te uita la mine, spuse ea. Asta pare a fi o aventură. Mă tem că eu 
sunt condamnată la aventuri. Aşa ţi-e cu genetica" asta. 

— Dar eu nu sunt bun la ele! Crede-mă, am trecut prin destule! se văi- 
cări Vânturache. 


Pe Disc, studiul geneticii a eşuat din faşă, atunci când vrăjitorii au încercat încrucişarea 
artificială a unor subiecţi binecunoscuţi precum musculița de oțet şi mazărea. Din păcate 
nu prea înţeleseseră conceptele de bază, şi rezultatul acestui experiment — un fel de bob de 
fasole verzui, păros şi bâzâitor — a avut o viaţă scurtă şi tristă înainte de a fi mâncat de un 
păianjen care trecea pe-acolo. (n.a.) 

Ah. Experiență, spuse pălăria. 

- Nu, serios, sunt îngrozitor de laş, mereu o iau la fugă, spuse 
Vânturache în timp ce pieptul îi tresălta. Pericolul mi-a văzut ceafa, 
oho, de sute de ori. 

Nu vreau să ajungi în pericol. 

- Bun. 

Vreau să stai ÎN AFARA oricărui pericol. 

- De ce eu? bâigui Vânturache prăbuşindu-se. 

Pentru binele Universităţii. Pentru onoarea vrățitorimii. De dragul lumii în 
care trăim. Pentru ce-ţi doreşte inima. Şi pentru că am să te înghet de viu dacă 
nu mă asculti. 

Vânturache oftă aproape uşurat. Nu reacționa la mită, la linguşeli sau 
atunci când se făcea apel la sufletul lui bun. Dar amenințările, ei bine, 
amenințările erau teren familiar. Ştia cum stă treaba atunci când era a- 
meninţat. 


După ziua sărbătorii Zeilor Mărunţi, soarele apunea ca un ou ochi 
prăjit aiurea. Norii se adunaseră deasupra Ankh-Morporkului în fâşii 
luminoase de aur şi argint - umede, calde, tăcute. Dinspre câmpie se 
auzea mârâitul îndepărtat al unui tunet primăvăratic. Aerul părea să fie 
mai cald decât ar fi trebuit. 

Vrăjitorii dorm până târziu, de regulă. Dar în această dimineață mulți 
dintre ei se treziseră devreme şi umblau aiurea pe culoare. Simțeau 
schimbarea din aer. 

Universitatea se umplea cu magie. 

Bineînțeles, era oricum plină de magie, dar de o magie veche şi co- 
modă, la fel de agitată şi periculoasă ca un papuc de pluş. Dar prin cea 
veche curgea acum una nouă, ascuțită şi vibrantă, luminoasă şi rece ca 
o coadă de cometă. leşea din fiecare cărămidă, pocnind pe orice supra- 
față ca electricitatea statică pe mocheta sintetică a Creaţiei. Bâzâia şi 
fâsâia. Cârlionţa bărbi vrăjitoreşti, se scurgea în fâşii de fum octarin 
prin degete care de peste trei decade nu mai făcuseră nimic mistic în 
afară de mici iluzii optice. Oare cum s-ar putea descrie cu delicateţe şi 
bun gust acest efect? Pentru majoritatea vrăjitorilor, era ca şi cum un 

moşneag, întâlnind pe nepusă-masă o tânără frumoasă, descoperă spre 
propria încântare şi groază că trupul îi este la fel de dornic ca şi spiritul. 

Iar cuvintele care se şopteau prin sălile şi culoarele Universităţii erau: 
Magie pură! 

Pe furiş, unii vrăjitori încercau vrăji pe care nu reuşiseră de ani de 
zile să le stăpânească şi care acum, spre surprinderea lor, funcționau 
perfect. Mai întâi timizi, apoi încrezători, la urmă cu strigăte şi încu- 
rajări, vrăjitorii aruncau unul în altul cu mingi de foc, sau scoteau po- 
rumbei albi din pălărie, sau făceau să cadă din cer paiete multicolore. 

Magie pură! Câţiva vrăjitori, oameni civilizați care până acum nu co- 
miseseră nimic mai indecent decât mâncatul unei stridii, se făcură invi- 
zibili şi începură să fugărească pe culoare cameristele şi spălătoresele. 

Magie pură! Unii vrăjitori mai îndrăzneți încercaseră câteva din ve- 
chile vrăji pentru zbor, iar în prezent se ciocneau, cam amețiţi, de tavan. 
Magie pură! 

Numai Bibliotecarul se ţinuse deoparte, în timpul micului dejun agi- 
tat. Urmărise bufoneriile pentru un timp, țuguindu-şi buzele, iar în cele 
din urmă se îndreptase cu demnitate spre Bibliotecă. Dacă cineva s-ar fi 
deranjat să remarce, l-ar fi auzit cum încuie uşa după el. 

În Bibliotecă era o linişte mormântală. Cărţile nu mai erau frenetice. 
Trecuseră prin frică şi ieşiseră pe partea cealaltă, iar acum stăteau încor- 
date pe rafturi, ca nişte iepuri hipnotizați. 

O mână lungă şi păroasă se întinse şi apucă Lexiconu completu al majiei 
cu precepte pentru cei înţelepţi de Casplock, înainte ca acesta să se poată 
feri. Degetele lungi îl mângâiară, calmându-l, apoi îl deschiseră la litera 
M. Bibliotecarul întinse pagina tremurătoare cu blândețe şi urmări cu o 
unghie cornoasă definițiile până când descoperi: 


Magician, substantiv (mitologic). Un proto-vrăţitoru, o uşă prin care majia 
nouă poate pătrunde în universu, un vrăjitoru care nu îi limitat de abilitățile 
fizice ale propriului trup, nici de Destin, nici de Moarte. Stă scris că fost-au 
magicieni pe când lumea tânără erea, dar nu ar fi bineveniți acuma, pentru că 
omu nu îi făcut ca să fie magician şi apoi întoarcerea lor ar însemna Sfârşitul 
lumii... Dacă Creatorul ar fi voit ca oamenii să fie aidoma zeilor, atunci i-ar fi 

înzestrat cu aripi. VEZI ŞI: Apocralipsa, Legenda Uriaşilor Ghețurilor, şi Ora 
Ceaiului Zeilor. 


Bibliotecarul citi şi referințele, se întoarse la prima definiţie şi o privi 
îndelung, prin ochii lui adânci şi negri. Apoi puse cartea la loc cu grijă, 
se târi sub birou şi îşi trase păturica peste cap. 

Dar în galeria menestrelului de deasupra Sălii Mari, Cartoforescu şi 
Zinc priveau scena cu sentimente total opuse. 

Aşa cum stăteau unul lângă celălalt, arătau aproape exact ca numărul 
10. 

— Ce se petrece? întrebă Zinc. 

Avusese o noapte albă şi nu se concentra prea bine. 

- Magia se revarsă în Universitate, spuse Cartoforescu. Asta înseam- 
nă un magician. Un canal pentru magie. Magie adevărată, băiete. Nu 
chestia aia veche şi obosită cu care a trebuit să ne descurcăm în ultimele 
secole. Trăim zorii unui... unui... 

— Nou, ăă, răsărit? 

— Exact. O eră a miracolelor, un... un... 

— Anus mirabilis? 

Cartoforescu se încruntă. 

- Da, spuse el în cele din urmă, cam aşa ceva, cred. Eşti bun la vorbe. 

— Mulţumesc, frate. 

Vrăjitorul mai în vârstă păru să ignore această familiaritate. Se întoar- 
se şi se aplecă peste balustrada dantelată, privind spectacolele de magie 
de dedesubt. Mâinile i se îndreptară automat spre buzunare, după pun- 
guta cu tutun, şi apoi se opriră. Rânji şi pocni din degete. O ţigară a- 
prinsă îi apăru între buze. 

- Nu mai eram în stare să fac chestia asta de ani de zile, spuse el. 
Schimbări mari, băiete. Nimeni nu realizează încă asta, dar a venit sfâr- 
şitul Ordinelor şi Nivelelor. Erau numai... un sistem de raționalizare. 
Acum nu mai avem nevoie de ele. Unde e băiatul? 

- Doarme încă... începu Zinc. 

— Sunt aici, spuse Monedă. 

Stătea sub arcada care ducea spre apartamentele vrăjitorilor impor- 
tanți, şi ținea în mână toiagul de octrion o dată şi jumătate mai înalt 

decât el. Mici vinişoare de foc galben radiau pe suprafaţa neagră şi 
mată a acestuia, care era atât de întunecată încât părea o fisură în uni- 
vers. 

Zinc se simţi sfredelit de ochii aurii, ca şi cum cele mai intime gân- 
duri i se scurgeau în spirală prin spatele craniului. 

— Aaa, spuse el cu o voce care se dorea veselă şi familiară dar de fapt 
suna ca un geamăt gâtuit dinaintea morții. 

După un asemenea început contribuţia lui nu putea decât să se înrău- 
tățească, şi aşa se şi întâmplă: 

— Văd că te-ai, ăă, sculat. 

— Dragul meu băiat, spuse Cartoforescu. 

Monedă îl fixă cu o privire ca de gheaţă. 

— Te-am văzut aseară. Eşti puissant? 

- Numai un pic, spuse Cartoforescu, amintindu-şi pe dată tendința 
băiatului de a trata vrăjitoria ca pe o competiţie extremă. Dar cu sigu- 
ranță nu la fel de puissant ca tine. 

- Voi fi numit Arhicancelar, aşa cum îmi e destinul? 

- Vai, absolut, spuse Cartoforescu. Nu există nici un dubiu. Îmi dai 
voie să mă uit la toiagul tău? Ce model interesant... 

Întinse o mână grăsună. 

Un astfel de gest era o gravă încălcare a etichetei; nici unui vrăjitor nu 
i-ar trece prin cap să atingă toiagul unui confrate, fără permisiunea ex- 
presă a acestuia. Dar unii indivizi nu concep că şi copiii sunt oameni, şi 
consideră că respectarea bunelor maniere nu se aplică în relațiile cu ei. 

Degetele lui Cartoforescu se încolăciră în jurul toiagului negru. 

Se produse un zgomot pe care Zinc mai degrabă îl simți decât îl auzi, 
şi Cartoforescu zbură prin galerie până se izbi de peretele opus, produ- 
când un sunet ca de sac de osânză trântit pe asfalt. 

- Nu face asta, spuse Monedă. 

Se întoarse şi privi printr-un Zinc palid, apoi adăugă: 

— Ajută-l să se ridice. Probabil nu e grav rănit. 

Trezorierul se grăbi de-a lungul camerei şi se aplecă deasupra colegu- 
lui său, care respira cu greu şi avea o culoare ciudată. Îl plezni uşor 
peste mână. Cartoforescu deschise un ochi. 

— Ai văzut ce s-a întâmplat? şopti el. 

- Nu sunt sigur. Ăă. Ce s-a întâmplat? şuieră Zinc. 

— M-a muşcat. 

— Data viitoare când te mai atingi de toiag, spuse Monedă nonşalant, 
ai să mori. Ai înţeles? 

Cartoforescu îşi ridică încetişor capul, ca nu cumva să îi cadă bucăţe- 
le din el. 

- Absolut, spuse el. 

— Şi acum aş dori să văd Universitatea, continuă băiatul. Am auzit 
multe despre ea... 

Zinc îl ajută pe Cartoforescu să se ridice clătinându-se în picioare, şi îl 
susținu pe măsură ce alergau supuşi după copil. 

- Să nu-i atingi bastonul, murmură Cartoforescu. 

— O să ţin minte să nu, ăă, fac asta. Ce ai simţit? 

— Ai fost vreodată muşcat de o viperă? 

— Nu. 

- În cazul ăsta o să înţelegi exact ce am simțit. 

- Hmm? 

- Nu a fost deloc ca o muşcătură de şarpe. 

Grăbiră pasul după silueta hotărâtă, în timp ce Monedă cobora scări- 
le şi trecea prin uşa devastată a Sălii Mari. 

Zinc se băgă în față, dornic să facă impresie bună. 

— Aceasta este Sala Mare, spuse el. 

Monedă îşi întoarse privirea aurie către el, şi vrăjitorul simţi cum i se 
usucă gura. 

— Se numeşte aşa pentru că este o sală, vezi tu. Şi e mare. 

Înghiţi în sec. 

— Este o sală mare, continuă luptând din răsputeri să îşi păstreze coe- 
rența, care se evapora ca arsă de focul din acea privire. O ditamai sală 
mare, de unde îi vine şi numele de... 

— Cine sunt oamenii aceştia? întrebă Monedă şi arătă cu toiagul. 

Adunarea de vrăjitori, care se întorseseră să îl privească, se dispersă 
de parcă toiagul ar fi fost un aruncător de flăcări. 

Zinc urmări privirea magicianului. Monedă se uita la portretele şi 
statuile foştilor Arhicancelari, atârnate de pereți. Bărboşi purtători de 
pălării ţuguiate, care ţineau în mâini manuscrise ornamentale sau părți 

simbolice şi misterioase de echipamente astrologice, priveau în jos cu 
condescendenţă feroce sau, poate, cu constipație cronică. 

- De pe aceşti pereţi, spuse Cartoforescu, două sute de magi supremi 
privesc în jos către tine. 

- Nu îmi plac, spuse Monedă şi din toiag ţâşni un şuvoi de foc. 

Arhicancelarii dispărură. 

- Şi ferestrele sunt prea mici... 

- Tavanul e prea înalt... 

— Totul e prea vechi... 

Vrăjitorii se aruncară la podea, ferindu-se din calea toiagului scuipă- 
tor de vrăji. Zinc îşi trase pălăria peste ochi şi se ghemui sub o masă, în 
timp ce însuşi materialul din care era făcută Universitatea rotea în jurul 
lui. Lemnul pârâia, piatra trosnea. 

Ceva îl atinse pe cap. Urlă. 

- Încetează! îi strigă Cartoforescu pe deasupra vacarmului. Ridică-ți 
pălăria! Fii demn! 

- Da' tu ce cauţi sub masă? răspunse Zinc acru. 

- Trebuie să profităm de ocazie. 

— Aşa cum ai făcut cu toiagul? 

- Urmează-mă! 

Zinc ieşi din ascunziş, într-o nouă şi îngrozitor de luminoasă lume. 

Pereţii din piatră aspră nu mai existau. Grinzile din lemn întunecos, 
bântuite de bufnițe, dispăruseră. La fel şi podeaua cu dale de marmură, 
aranjate într-un model alb-negru care te făcea să lăcrimezi. 

Chiar şi micile ferestre de sus, cu patina lor familiară de grăsime în- 
vechită, dispăruseră. Lumina soarelui, nefiltrată, pătrundea pentru pri- 
ma dată în încăpere. 

Vrăjitorii se uitau unii la alții cu gurile căscate, şi ceea ce vedeau nu 
cra ceea ce crezuseră intotdeuna că văd. Razele necruțătoare trans- 
mutau bogatele broderii din aur în poleială prăfuită, stofa opulentă în 
catifea pătată şi tocită, bărbile frumoase şi cârlionţate în încâlceli îngăl- 
benite de nicotină, splendidele diamante în mediocre pietre de Ankh. 
| «mina proaspătă se băga peste tot, eliminând toate umbrele conforta- 
bile. 


Şi, Zinc trebuia să recunoască, ceea ce rămânea nu inspira prea multă 

încredere. Brusc, deveni extrem de conştient de faptul că pe sub robă — 
roba lui zdrențuită şi prost croită, realiză el cu un nou spasm de vino- 
văţie, roba care avea şi o zonă găurită de șoareci — era încălțat cu papuci 
de casă. 

Sala era acum aproape în totalitate din sticlă. Unde nu era sticlă era 
marmură. Era atât de frumoasă încât Zinc se simţi nedemn de ea. 

Se întoarse către Cartoforescu şi îl văzu pe acesta holbându-se la 
Monedă cu ochi strălucitori. 

Majoritatea celorlalți vrăjitori aveau aceeaşi expresie. Dacă vrăjitorii 
nu ar fi fost atraşi de putere nu ar mai fi fost vrăjitori, şi asta era putere 
adevărată. Toiagul îi hipnotizase ca pe nişte cobre. 

Cartoforescu întinse mâna să atingă umărul băiatului, dar apoi se 
răzgândi. 

- Magnific, spuse el. 

Se întoarse către adunătura de vrăjitori şi ridică braţele. 

- Fraţilor, intonă el, avem în mijlocul nostru un vrăjitor cu mare pu- 
tere! 

Zinc îl trase de robă şi îi şopti: 

— Era să te omoare... 

Cartoforescu îl ignoră. 

— Şi propun... şi îl propun pentru funcţia de Arhicancelar! 

După un moment de linişte izbucniră urale şi strigăte dezaproba- 
toare. Mai în spatele mulțimii se iscară câteva încăierări. Vrăjitorii din 
față nu păreau însă aşa dornici de scandal. Puteau vedea zâmbetul de 
pe fața lui Monedă. Era luminos şi rece, ca o lună plină. 

Se produse o busculadă, şi un vrăjitor mai în vârstă îşi croi drum 
până în fața mulțimii. 

Zinc îl recunoscu pe Ovin Hachiţian, vrăjitor de nivelul al şaptelea şi 
conferenţiar al Tradiţiei. Era roşu de furie, cu excepţia locurilor în care 
era alb de mânie. Atunci când vorbi, cuvintele îi zburară prin aer de 
parcă erau cuțite. 

— Ai înnebunit? spuse el. Numai un vrăjitor de nivelul al optulea poa- 
te deveni Arhicancelar! Şi trebuie să fie ales de ceilalți vrăjitori cu vechi- 
me într-o adunare solemnă! (Corespunzător îndrumați de către zei, 
desigur.) Asta este Tradiţia! (Cât tupeu!) 

Hachiţian studiase Tradiţia Magiei timp de ani de zile şi, pentru că 
magia tinde să fie un proces cu dus şi întors, îşi pusese şi ea amprenta 
pe el. Omul lăsa impresia că e fragil ca un pai, şi, nu se ştie cum, anosti- 
tatea eforturilor sale intelectuale îl făcuse capabil să pronunțe semnele 
de punctuație. 

Rămase în picioare tremurând de indignare, şi realiză că devine din 
ce în ce mai singur. De fapt se afla în centrul unui cerc în expansiune, 
mărginit de vrăjitori gata să jure că nu îl mai văzuseră niciodată în viața 
lor. 

Monedă îşi ridică toiagul. 

Hachiţian îl admonestă cu un deget sever. 

— Nu mă sperii tu pe mine, tinere, se burzului el. Oi fi tu talentat, dar 
numai talentul nu e suficient. Sunt multe alte calităţi care i se cer unui 
mare vrăjitor. Abilități administrative, de exemplu, şi înțelepciune, şi... 

Monedă îşi cobori toiagul. 

- Tradiţia se aplică tuturor vrăjitorilor, nu-i aşa? întrebă el. 

- Absolut! Au fost întocmite... 

- Dar eu nu sunt un vrăjitor, mărite Hachiţian. 

Vrăjitorul ezită. 

— A, spuse şi ezită din nou. Ai dreptate. 

- Dar sunt conştient de rolul înțelepciunii, viziunii şi sfaturilor com- 
petente, şi voi fi onorat dacă vei putea să îmi procuri aceste mărfuri 
valoroase. De exemplu: de ce vrăjitorii nu stăpânesc universul? 

— Ce? 

- E o întrebare simplă. În camera asta sunt, buzele lui Monedă se miş- 
cară pentru o fracțiune de secundă, patru sute şaptezeci şi doi de vrăji- 
tori, experți în cele mai subtile dintre arte. Cu toate astea, tot ce stă- 
pâniţi sunt câteva hectare de arhitectură de calitate inferioară. De ce? 

Vrăjitorii mai vârstnici schimbară priviri pline de subinţeles. 

- Aşa pare să fie, spuse Hachiţian în cele din urmă, dar, copile, noi 
avem domenii atemporale. Cu siguranță, magia îți poate conduce min- 
tea către peisajul interior al artelor oculte... 

- Da, da, spuse Monedă. Cu toate astea pereţii exteriori ai Universi- 
tatii sunt extrem de solizi. De ce? 

Cartoforescu îşi umezi buzele. Era extraordinar. Copilul îi exprima 

gândurile. 

- Vă bateţi între voi pentru putere, spuse Monedă cu o voce mie- 
roasă, şi totuşi care este diferența, pentru omul care desfundă haznale 
sau pentru negustorul de rând, între un vrăjitor de nivelul al optulea şi 
un biet scamator? 

Hachiţian îl privi perplex. 

- Copile, este evident chiar şi pentru cel mai neînsemnat cetăţean. 
Robele, şi chiar ornamentele... 

- A, spuse Monedă, robele şi ornamentele. Desigur. 

O tăcere scurtă, apăsătoare şi îngândurată umplu sala. 

- Mie mi se pare, spuse Monedă într-un târziu, că vrăjitorii sunt stă- 
pâni doar peste vrăjitori. Cine conduce realitatea de afară? 

— În ceea ce priveşte oraşul, este condus de Patrician, Lordul Vetinari, 
spuse Cartoforescu prudent. 

- Şi e un conducător corect şi drept? 

Cartoforescu se gândi un moment înainte să răspundă. Se zvonea că 
rețeaua de spionaj a Patricianului era superbă. 

— Aş zice, spuse el cu precauţie, că este incorect şi nedrept, dar în 
mod democratic. E la fel de incorect şi de nedrept cu toată lumea. 

— Şi această stare de fapt vă mulţumeşte? 

Cartoforescu încercă să evite privirea lui Hachiţian. 

- Nu se pune problema dacă ne mulţumeşte sau nu, spuse el. Cred că 
nu ne-am gândit prea mult la asta. Vezi tu, adevărata vocaţie a unui 
vrăjitor... 

- Poate fi adevărat că cei înțelepti se lasă conduşi în acest fel? 

Cartoforescu mârâi. 

— Bineînţeles că nu! Fii serios! E vorba de toleranță. Asta însemnă 
înțelepciune, o să pricepi când o să mai creşti, e vorba de aşteptarea 
momentului potrivit... 

— Unde e acest Patrician? Aş dori să-l văd. 

— Asta se poate aranja, spuse Cartoforescu. Patricianul e întotdeuna 
dispus să acorde vrăjitorilor audienţe, şi... 

— Acum eu o să-i acord lui o audienţă, spuse Monedă. Trebuie să afle 
că vrăjitorii au aşteptat destul momentul potrivit. La o parte, vă rog. 

Îşi ridică toiagul. 

XXX 


Conducătorul temporal al tentacularului oraş Ankh-Morpork era aşezat 
în scaunul lui de la baza scărilor ce urcau spre tron, şi iscodea urme de 
inteligență în rapoartele iscoadelor sale. Tronul era vacant de peste 
două mii de ani, de la moartea ultimului descendent al familiei regale 
de Ankh. Legenda spunea că într-o zi oraşul va avea din nou un rege, şi 
continua cu detalii despre săbii fermecate, semne distinctive din naştere 
în formă de căpşună şi despre toate celelalte chestii cu care legendele 
bat câmpii în astfel de circumstanţe. 

De fapt, singura calitate necesară în prezent pentru ocuparea tronului 
era capacitatea de a supraviețui mai mult de cinci minute după dez- 
văluirea existenţei vreunei săbii fermecate sau a vreunui semn din naş- 
tere, pentru că marile familii de negustori din Ankh conduceau oraşul 
de mai bine de douăzeci de secole şi ar fi renunţat la putere cu acelaşi 
entuziasm cu care un melc ar fi renunţat la cochilie. 

Actualul Patrician, capul extrem de bogatei şi influentei familii 
Vetinari, era înalt, subţire şi avea tot atâta sânge rece ca un pinguin 
mort. Numai uitându-te la el îţi făceai impresia că este genul de om 
care are o pisică albă pe care o mângâie absent în timp ce trimite 
oameni la moarte într-un bazin cu rechini, şi probabil că te-ai hazarda 
în continuare şi ai presupune că deține o colecție de porțelanuri fine pe 
care le suceşte în toate părțile cu degetele lui albe-albăstrui în timp ce 
din adâncurile temniţei răzbat ecouri de strigăte sfâşietoare. L-ai crede 
în stare să folosească cuvinte ca „excepțional” şi să aibă buzele subțiri. 
Părea a fi genul de persoană ale cărui clipiri merită notate în calendar. 

Practic, nimic nu era mai departe de adevăr, cu toate că avea un mic 
terier sârmos şi extrem de bătrân, numit Codiţă, care mirosea urât şi 
pâfâia la oameni. Se spunea că era singurul lucru din lume de care îi 
păsa cu adevărat. Bineînţeles că uneori poruncea ca nişte oameni să fie 
torturați îngrozitor până mureau, dar un astfel de comportament era 
considerat perfect acceptabil pentru un conducător civic şi în general 
cra aprobat de majoritatea covârşitoare a cetățenilor. Cetăţenii din 


Majoritatea covârşitoare a cetățenilor fiind definită în acest caz ca mulțimea tuturor 
oamenilor care nu atârnau, în acel moment, cu capul în jos deasupra unei gropi pline cu 
scorpioni. (n.a.) 

Ankh erau oameni practici, care considerau că decretul Patricianului ce 
interzicea mimii şi orice formă de teatru stradal compensa o mulțime 
de neajunsuri. Patricianul nu impunea un regim de teroare, ci doar le 
impunea unora să ţină regim. 

Vetinari oftă şi aşeză ultimul raport peste grămada de hârtii de lângă 
scaun. 

În copilărie văzuse un jongleur care putea să învârtă în aer, simultan, 
douăsprezece farfurii. Dacă omul respectiv ar fi fost capabil să execute 
acelaşi truc cu o sută de farfurii, Vetinari considera că ar fi fost numai 
bun să-şi înceapă ucenicia în arta conducerii Ankh-Morporkului, un 
oraş cândva asemuit unui muşuroi de termite răsturnat, doar că fără 
farmecul acestuia. 

Privi pe geam la îndepărtatul Turn al Artelor, centrul Universităţii 
Nevăzute, şi se întrebă într-o doară dacă vreunul dintre măscăricii ăia 
bătrâni şi plicticoşi ar putea găsi o soluţie pentru organizarea eficientă a 
tuturor hârtiilor ăstora. Bineînţeles că nu — doar nu te puteai aştepta ca 
un vrăjitor să înțeleagă un lucru atât de elementar ca spionajul civic. 

Oftă din nou şi ridică stenograma conversaţiei dintre preşedintele 
Breslei Hoţilor şi adjunctul său, care avusese loc la miezul nopții în 
camera izolată fonic şi ascunsă în spatele biroului de la sediul central al 
Breslei şi... 

Era în Sala Ma... 

Nu era în Sala Mare a Universității Nevăzute, unde participase la 
câteva cine interminabile, doar că în jurul lui erau o mulțime de vrăji- 
tori şi toţi erau... 

... schimbaţi. 

La fel ca Moartea, cu care câțiva dintre mai puțin norocoşii cetăţeni ai 
oraşului considerau că seamănă bine, Patricianul nu se supăra niciodată 
înainte de a se gândi bine mai înainte. Numai că uneori gândea foarte 
repede. 

Privi de jur împrejur la adunarea de vrăjitori, dar aceştia aveau un 
aer care îl făcu să-şi înghită cuvintele mânioase. Arătau ca nişte oi care 
dăduseră peste un lup încolţit, după ce tocmai auziseră de ideea că în 
unire stă puterea. 

Era ceva în privirile lor. 

- Ce înseamă acestă neobră... ezită şi apoi concluzionă, aceasta? E 
cumva o farsă de Ziua Zeilor Mărunţi? 

Ochii lui se rotiră prin încăpere, până întâlniră privirea unui băieţel 
care ținea în mâna un toiag lung din metal. Copilul avea întipărit pe 
chip cel mai bătrân zâmbet pe care îl văzuse vreodată Patricianul. 

Cartoforescu tuşi. 

- Înălțimea ta, începu el. 

- Spune odată, omule, îl bruscă Vetinari. 

Cartoforescu era iniţial ezitant, dar tonul Patricianului fusese puţin 
cam prea dictatorial. Pumnii vrăjitorului se încleştară. 

— Sunt vrăjitor de nivelul al optulea, spuse el liniştit, şi nu îţi permit 
să foloseşti tonul ăsta când mi te adresezi. 

— Bine zis, spuse Monedă. 

- Duceţi-l în temniţă, porunci Cartoforescu. 

- N-avem temniţă aici, spuse Zinc. Suntem într-o universitate. 

— Atunci duceţi-l în pivniţa de vinuri, se răsti Cartoforescu. Şi dacă 
tot vă duceţi până acolo, construiți şi o temniţă. 

— Ai cea mai vagă idee ce faci? întrebă Patricianul. Cer să mi se spună 
ce înseamnă această... 

- Nu ceri nimic, spuse Cartoforescu. Şi asta înseamnă că de acum vră- 
jitorii vor fi la putere, aşa cum e rânduiala. Şi acum luați-l... 

— Voi? Să conduceţi Ankh-Morporkul? Nişte vrăjitori care de abia se 
conduc pe ei înşişi? 

— Da! 

Cartoforescu realiză că acesta nu era tocmai cuvântul potrivit pentru 
o replică usturătoare, dar în acelaşi timp era conştient şi de faptul că 
terierul Codiţă, care fusese teleportat odată cu stapânul său, se împle- 
ticea pe podea chiorându-se la ghetele lui. 

- În acest caz, orice om cu adevărat înțelept va prefera să stea la adă- 
postul unei temnițe, spuse Patricianul. Şi acum, veţi înceta cu prosteala 
şi mă veți pune la loc în palatul meu, şi există posibilitatea să nu pome- 
nesc nimic de acest incident. Sau cel puţin nici unul dintre voi nu va 
avea ocazia să audă. 

Codiţă renunţă la investigarea ghetelor lui Cartoforescu şi o porni 
spre Monedă, lasând în urma lui smocuri de păr. 

- Pantomima asta a durat destul, spuse Patricianul. Acum chiar că 
mă... 

Codiţă mârâi. Sunetul era primitiv şi adânc, şi atinse o coardă sen- 
sibilă în cei de față, care simţiră nevoia de a se cocoța urgent într-un 
copac. Mârâitul sugera umbre lunguieţe şi cenuşii, pornite la vânătoare 
la începuturile timpului. Era uimitor cum un animal atât de mic putea 
transmite atâta ameninţare, toată îndreptată spre toiagul din mâna lui 
Monedă. 

Patricianul făcu un pas înainte ca să înhaţe animalul, iar Cartoforescu 
ridică mâna şi trimise de-a lungul încăperii un şuvoi de foc portocaliu 
şi albastru. 

Patricianul dispăru. În locul în care stătuse, o mică şopârlă galbenă 
clipea cu stupizenie reptiliană şi răuvoitoare. 

Cartoforescu îşi privi uimit degetele, de parcă le vedea pentru prima 
oară. 

— Meserie! şopti gâtuit. 

Vrăjitorii priviră în jos, la şopârla cu limbă bifurcată, şi apoi afară, 
spre oraşul scăldat în lumina dimineţii. Acolo se aflau consiliul bătrâ- 
nilor, Garda oraşului, Breasla Hoţilor, Breasla Negustorilor, soborul de 
preoți... şi nici unii nu aveau habar ce urma să îi lovească. 


A început, spuse pălăria din interiorul cutiei sale, aflată pe punte. 

— Ce anume? întrebă Vânturache. 

Domnia magiei. 

Faţa lui Vânturache era lipsită de expresie. 

— Şi e bine? 

Înțelegi vreodată ce ţi se spune? 

Vânturache simți că intră pe un teren cât de cât cunoscut. 

- Nu, spuse el. Nu întotdeauna. Nu în ultimul timp. Nu foarte des. 

— Eşti sigur că eşti vrăjitor? întrebă Conina. 

— Este singurul lucru de care nu m-am îndoit niciodată, răspunse el 
cu convingere. 

- Ce ciudat. 

Vânturache se aşezase pe Bagaj, în plin soare, pe puntea din faţă a 

corabiei Valsul Oceanic. Aceasta înainta paşnică prin apele verzui ale 
Mării Circulare. De jur împrejurul lui marinarii executau importante 
operațiuni nautice, era convins, şi spera că le executau corect pentru că 
după înălțime, chestia care îi displăcea cel mai mult era adâncimea. 

- Pari neliniştit, îi spuse Conina, care îl tundea. 

Vânturache încerca să îşi micşoreze capul pe cât posibil în timp ce 
lamele ascuţite străluceau pe lângă el. 

— Chiar sunt. 

— Ce e de fapt Apocralipsa asta? 

Vânturache ezită. 

— Ei bine, e sfârşitul lumii. Oarecum. 

— Oarecum? Oarecum sfârşitul lumii? Vrei să spui că n-o să ne dăm 
seama? Ne vom uita de jur împrejur şi ne vom întreba unii pe alții „Nu 
vă supăraţi, ați auzit cumva un zgomot?” 

- Clarvăzătorii nu s-au înţeles niciodată pe tema asta. Au făcut o 
mulțime de previziuni neclare. Unele dintre ele de-a dreptul nebuneşti. 
Aşa că i s-a spus Apocralipsa. Un fel de Apocalipsă apocrifală. E un joc 
de cuvinte. 

— Nu e cine ştie ce. 

- Nu. Ai dreptate. 

Foarfeca din mâna Coninei hârşâia plină de zel. 

- Căpitanul pare foarte fericit că ne are oaspeţi la bord, remarcă ea. 

— Da, pentru că lumea crede că un vrăjitor la bordul unei corăbii adu- 
ce noroc. Ceea ce nu e adevărat. 

- Totuşi mulți oameni cred asta. 

- A, da, poartă noroc altor oameni, numai că mie nu. Eu nu ştiu să 
inot. 

- Cum, nici un pic? 

Vânturache ezită şi îşi aranjă grijuliu steluța din vârful pălăriei. 

- Cam cât de adâncă e marea în zona asta, după părerea ta? Aproxi- 
mativ, aşa? 

- Vreo doişpe stânjeni, cred. 

— Asta înseamnă că pot înota preţ de vreo doişpe stânjeni. 


Gusturile vrăjitorilor în materie de jocuri de cuvinte sunt comparabile cu gusturile lor 
pentru obiecte strălucitoare. (n.a.) 

— Nu mai tremura aşa, era să-ți tai urechea, se răsti Conina. 

Se uită urât la un marinar care trecea pe acolo şi agită foarfeca spre el. 

— Ce e, n-ai mai văzut până acum un om care se tunde? 

Cineva aflat sus, printre pânze, făcu un comentariu ce produse un val 
de râsete. 

- O să mă prefac că n-am auzit, spuse Conina şi smuci cu sălbăticie 
pieptenul, dislocând astfel o mulțime de creaturi mici şi inofensive. 

- Au! 

— Ei bine, ar fi trebuit să stai nemişcat. 

- E cam dificil să stau nemişcat când ştiu cine manevreză nişte lame 
de oţel pe lângă capul meu. 

Şi aşa dimineaţa trecu, cu valuri mici la prova, cu scârţâit de vele şi 
cu o complexă tunsoare în scări. Vânturache fu nevoit să recunoască, 
atunci când se privi într-un ciob de oglindă, că se produsese o schimba- 
re în bine. 

Căpitanul spusese că se îndreptau spre oraşul Al Khali, aflat pe coas- 
ta dinspre Miez a ținutului Klatch. 

- E la fel ca Ankhul, numai că are nisip în loc de mocirlă, explică 
Vânturache aplecându-se peste balustradă. Şi are o foarte bună piaţă de 
sclavi. 

— Sclavia este imorală, spuse Conina cu convingere. 

- Serios? Vai de mine! spuse Vânturache. 

- Nu vrei să-ți aranjez şi barba? întrebă Conina plină de speranţă. 

Se opri cu foarfeca în mână şi privi în largul mării. 

- Există un anume tip de marinari care se deplasează într-o canoe cu 
nişte chestii de metal în lateral şi cu un fel de ochi roşu pictat în față şi 
cu o pânză mică? întrebă ea. 

- Am auzit de piraţii sclavagişti din Klatch, spuse Vânturache, dar 
asta e o corabie mare, nu cred că un pirat ar îndrăzni s-o atace. 

- Unul singur poate că nu ar îndrăzni, spuse Conina privind în conti- 
nuare spre zona aceea neclară unde cerul se îmbină cu marea, dar ăştia 
cinci s-ar putea să îndrăznească. 

Vânturache privi în zare şi apoi în sus către omul care făcea de gardă 
şi care scutură din cap. 

— Haide, se hlizi el, amuzant ca o scurgere înfundată. De fapt nu vezi 

nimic acolo. Nu-i aşa? 

— Câte zece oameni în fiecare canoe, spuse Conina încruntată. 

- Auzi, gluma e glumă... 

- Cu săbii lungi şi încovoiate. 

— Ei bine, eu nu văd... 

— ... cu plete lungi şi cam murdare care le flutură în vânt... 

- Cu vârfurile despicate, aşa-i? spuse Vânturache acru. 

- Încerci să fii nostim? 

- Eu? 

- Şi iată-mă aici fără nici o armă, spuse Conina traversând puntea. 
Pun pariu că nu există nici o sabie ca lumea pe corabia asta. 

- Nu te îngrijora. Poate vin pentru un şamponat. 

În timp ce Conina scormonea frenetică prin rucsac, Vânturache se fu- 
rişă până la cutia pălăriei de Arhicancelar şi îi deschise capacul, cu pre- 
cautie. 

- Nu e nimic acolo, nu-i aşa? 

De unde vrei să ştiu? Pune-mă pe cap. 

— Ce? Pe capul meu? 

O, pe toți zeii... 

— Dar eu nu sunt un Arhicancelar, spuse Vânturache. Vreau să zic, 
am auzit despre gânditul la rece, dar... 

Am nevoie să folosesc ochii tăi. Acum poartă-mă. Pe capul tău. 

— Hmm. 

Ai încredere în mine. 

Vânturache nu putu să nu se supună. Îşi luă pălăria lui cenuşie şi 
obosită de pe cap cu mare grijă, se uită drăgăstos la steluța dezmem- 
brată, şi apoi scoase pălăria de Arhicancelar din cutie. Era mai grea 
decât s-ar fi aşteptat. Octarinele din jurul coroanei pâlpâiau slab. 

O aşeză cu grijă peste noua sa frizură, ținându-şi mâinile încleştate pe 
bordură în caz că ar simți primul fior de îngheț. 

De fapt se simţea incredibil de uşor. Şi mai simțea mare înțelepciune 
şi putere — nu tocmai prezente, dar, mental vorbind, pe vârful limbii 
sale metaforice. 

Crâmpeie ciudate de amintiri îi traversară mintea, dar nu erau amin- 
Liri de care îşi amintea să şi le mai fi amintit vreodată. 

Le încercă cu grijă, ca atunci când împungi cu limba o măsea cariată, 
şi iată-le... 

Două sute de Arhicancelari morți se pierdeau în trecutul sumbru şi 
îngheţat, unul în spatele celuilalt, privindu-l cu ochi străini şi goi. 

Din cauza asta e aşa de rece, îşi spuse el, căldura se scurge în lumea 
morților. O, nu... 

Când pălăria vorbi, văzu mişcându-se două sute de perechi de buze 
palide. 

Cine eşti tu? 

Vânturache, gândi Vânturache. Şi în ascunzişurile minții sale încercă 
să gândească doar pentru sine... ajutor. 

Simţi cum genunchii îi cedează sub greutatea secolelor. 

Cum e să fii mort? gândi el. 

Moartea este doar un somn, îi spuseră vrăjitorii. 

Dar ce simți? gândi Vânturache. 

Vânturache, vei avea o şansă de neegalat să afli, când vor ajunge canoele alea 
aici. 

Cu un urlet de frică sări ca ars în picioare şi îşi smulse pălăria de pe 
cap. Viaţa reală, cu sunetele ei, îi năvăli înapoi în minte, dar pentru că 
cineva lovea cu frenezie într-un gong foarte apropiat de urechea lui, si- 
tuația nu se schimbase în bine. Acum ambarcaţiunile erau vizibile pen- 
tru toată lumea, şi tăiau apa într-o linişte sinistră. Siluetele îmbrăcate în 
negru din canoe ar fi trebuit să strige şi să chiuie; asta nu ar fi îm- 
bunătățit situaţia cu nimic, dar ar fi părut mai corespunzător. Liniştea 
sugera hotărâre maximă în vederea unui scop precis. 

— Pe toți zeii, a fost îngrozitor. Dar şi asta e la fel. 

Membrii echipajului se agitau haotic pe punte, înarmați cu mici iata- 
gane. Conina îl bătu pe umăr pe Vânturache. 

— Vor încerca să ne captureze vii. 

— Aha, spuse Vânturache slăbit. Bun! 

Apoi îşi mai aminti ceva despre negustorii de sclavi din Klatch şi 
simți cum i se usucă gâtul. 

- Pe tine, pe tine te vor de fapt, spuse el. Am auzit eu ce le fac... 

— Crezi că ar trebui să ştiu? întrebă Conina. 

Spre oroarea lui Vânturache, fata nu părea să fi găsit nici o armă. 

- Or să te arunce într-un harem! 

Conina ridică din umeri. 

— Ar putea fi şi mai rău. 

— Dar sunt atâtea încuietori şi cuie acolo, şi după ce se închide uşa... 
se hazardă Vânturache. 

Canoele erau atât de aproape acum încât fețele hotărâte ale vâslito- 
rilor se puteau vedea foarte bine. 

— Ala nu e un harem, e o Fecioară de Fier. Nu ştii ce e ăla un harem? 

- Ăă... 

Ea îi spuse. El deveni stacojiu. 

— Oricum, ar trebui să mă prindă mai întâi, spuse Conina. Tu însă ar 
trebui să îţi faci probleme. 

- Eu, de ce? 

- Eşti singura persoană în afară de mine care poartă rochie. 

Vânturache pufni. 

- E o robă... 

- Robă, rochie. Poţi spera că sunt în stare să facă diferenţa. 

O mână ca un snop de banane cu inele îl apucă pe Vânturache de u- 
măr şi îl întoarse cu fața în spate. Capitanul, un om cu o constituție 
generoasă ca de urs, originar din ţinuturile dinspre Miez, îi strigă în fa- 
tă printr-o aglomerare de păr facial: 

— Ha! Ei nu ştiu că noi la bord un vrăjitor avem. Şi el cu un verde foc 
o să le pârjolească mațţele. Ha? 

Pădurile întunecate ale sprâncenelor lui se încruntară când deveni 
evident că Vânturache nu era tocmai pregătit să-şi dezlănțuie vrăjile 
răzbunătoare asupra invadatorilor. 

— Ha? insistă căpitanul, făcând ca o singură silabă să realizeze efectul 
de înghețat sângele în vine al unui întreg, şir de amenințări. 

- Păi, eu... ăă, tocmai mă încălzeam, spuse Vânturache. Asta făceam. 
Mă pregăteam. Foc verde era, da? 

— Şi plumb încins să le treacă prin oase, spuse capitanul. Şi să aibă 
pielea băşicată şi scorpioni nemiloşi să le mănânce creierii pe dinăuntu, 
ŞI... 

Prima canoe ajunse lângă corabie şi în balustradă se înfipseră cârlige 
de metal. 


79 


Odată ce primii vânători de sclavi îşi făcură apariția, căpitanul îşi 
scoase grăbit iataganul din teacă. Se opri pentru o clipă şi se întoarse 
către Vânturache. 

— Tu încălzeşti repede la tine, că altfel n-o să mai ai ce să încălzeşti. 
Ha? 

Vânturache se întoarse către Conina, care se sprijinea de balustradă 
examinându-şi unghiile. 

— Ar trebui să te apuci de treabă, spuse ea. Deci cincizeci de focuri 
verzi şi plumbi încinşi la pachet. Cu garnitură de băşici şi scorpioni. Şi 
fără milă. 

— Aşa pățesc mereu, gemu Vânturache. 

Se aplecă peste balustradă înspre ceea ce considera a fi podeaua prin- 
cipală a corabiei. Invadatorii câştigau prin superioritate numerică, folo- 
sind plase şi funii pentru a supune echipajul. Lucrau într-o linişte abso- 
lută, lovind şi eschivând, evitând pe cât posibil folosirea săbiilor. 

- Ca să nu cumva să strice marfa, oferi Conina, ca explicaţie. 

Vânturache privi îngrozit cum căpitanul se prăbuşea sub presiunea 
siluetelor negre, urlând: 

— Foc verde, foc verde! 

Se trase înapoi. Nu era prea bun la magie, dar avea o rată de succes 
de sută la sută la rămasul în viaţă şi nu vroia să o diminueze. Tot ce 
avea de făcut era să învețe să înoate în intervalul de timp dintre mo- 
mentul saltului şi momentul intrării în apă. Merita încercat. 

- Ce mai aştepţi? Hai să plecăm câtă vreme sunt încă ocupați, îi spuse 
Coninei. 

— Am nevoie de o sabie, spuse ea. 

- În curând n-o să ştii pe care s-o alegi. 

- Doar una îmi e de ajuns. 

Vânturache lovi cu piciorul în Bagaj. 

- Haide, o să ai de plutit la greu. 

Bagajul îşi întinse picioruşele cu o nonşalanţă exagerată, se întoarse 
încet şi se aşeză lângă fată. 

— Trădătorule, spuse Vânturache către balamalele Bagajului. 

Se părea că deja lupta se terminase. Cinci dintre pirați urcară scara pe 
puntea de sus, lăsâdu-şi în urmă majoritatea colegilor care îi strângeau 

pe membrii echipajului învins. Conducătorul lor îşi scoase masca şi a- 
runcă o privire pofticioasă şi întunecată spre Conina; apoi se întoarse şi 
îi aruncă acelaşi gen de privire lui Vânturache, numai că pentru ceva 
mai mult timp. 

— E o robă, se grăbi Vânturache să spună. Şi ar fi bine să ai grijă ce faci 
pentru că eu sunt vrăjitor. 

Trase aer în piept şi continuă: 

- Numai îndrăzneşte să mă atingi şi o să mă faci să îmi doresc să nu fi 
făcut asta. Te previn. 

— Un vrăjitor? Din vrăjitori nu poți să scoţi sclavi buni şi puternici, 
spuse meditativ conducătorul. 

— Absolut, spuse Vânturache. Aşa că mai bine îmi dai drumul... 

Conducătorul îi făcu semn unuia dintre colegii săi spre Conina. Apoi 
arătă cu un braţ tatuat spre Vânturache. 

- Nu-l omorâţi prea repede. De fapt... făcu o pauză şi îl trată pe 
Vânturache cu un zâmbet plin de dinţi. Poate... da. De ce nu? Ştii să 
cânţi, vrăjitorule? 

— S-ar putea să ştiu, spuse Vânturache cu precauţie. De ce? 

— Ai putea fi tocmai omul de care are nevoie Califul în harem. 

Câţiva vânători de sclavi începură să râdă. 

- Poate fi o ocazie unică, continuă conducătorul, încurajat de apre- 
cierile spectatorilor. 

Din spatele lui veneau alte aprobări, care mai de care mai lipsite de 
prejudecăți. Vânturache se trase înapoi. 

- Nu cred, spuse el, dar vă mulțumesc oricum. Nu sunt croit pentru 
aşa ceva. 

— O, dar ai putea fi, spuse conducătorul cu privirea strălucindu-i. Ai 
putea fi. 

- Of, pentru numele zeilor, bombăni Conina. 

Îi privi pe bărbaţii care o încadrau de-o parte şi de alta, şi apoi mâi- 
nile i se mişcară. Cel înjunghiat cu foarfeca a suferit probabil mai puţin 
decât cel scrijelit de pieptene, date fiind stricăciunile pe care le poate 
aduce unei fețe un pieptene metalic. Conina se aplecă şi ridică de pe jos 
o sabie scăpată de unul dintre cei doi bărbați atacați şi se năpusti spre 
ceilalți doi. 

Conducătorul se întoarse după țipete, şi văzu în spatele său Bagajul 
cu capacul deschis. Vânturache se aruncă în spatele lui ca o ghiulea, 
azvârlindu-l în misterioasele adâncimi multidimensionale din interio- 
rul cufărului. 

Se auzi un răcnet, care fu brusc întrerupt. 

Apoi se auzi un declic, ca al zăvorului de la porţile iadului. 

Vânturache se trase înapoi, tremurând. 

- O ocazie unică, mormăi în bărbie citatul poaspăt învăţat. 

Măcar el avea ocazia unică de a o vedea pe Conina luptând. Foarte 
puțini oameni au şansa asta de două ori. 

Adversarii ei mai întâi rânjiră văzând curajul unei biete fete care în- 
drăznea să-i atace, şi apoi trecură prin diverse stadii de uimire, dubiu, 
îngrijorare şi teroare abjectă pe măsură ce deveneau centrul unui cerc 
din oţel, luminos şi foarte strâns. 

Conina îl rezolvă pe ultimul dintre gardienii conducătorului cu o 
serie de lovituri care făcură ochii lui Vânturache să se umezească şi 
apoi, cu un oftat, sări balustrada pe puntea principală. Spre nemulțu- 
mirea lui Vânturache, Bagajul se luă după ea, amortizându-şi căderea 
cu ajutorul unui vânator de sclavi pe care ateriză în forță, ceea ce spori 
panica subită a invadatorilor — deşi era destul de neplăcut să fii atacat 
cu acuratețe mortală şi feroce de o fată draguță îmbrăcată într-o rochie 
albă cu flori, era şi mai neplăcut pentru orgoliul masculin să fii bătut de 
un accesoriu de voiaj, iar situația nu era mai plăcută nici pentru restul 
masculului. 

Vânturache aruncă o privire peste balustradă. 

- Exhibiţionistule, murmură el. 

Un cuțit de aruncat ciupi lemnul de lângă bărbia sa şi apoi ricoşă pe 
lângă o ureche. Îşi ridică mâna spre durerea înțepătoare şi apoi se holbă 
la ea îngrozit înainte de a-şi pierde încetişor cunostinţa. Nu fiindcă nu 
suporta să vadă sânge în general, ci pentru că imaginea propriului sân- 
ge era foarte supărătoare. 


Piaţa din Rondul Erut, o largă deschidere de piatră cubică aflată în fața 
porţilor negre ale Universităţii, era în plin vacarm. 
Se spunea că în Ankh-Morpork totul era de vânzare, cu excepția berii 


82 


şi a femeilor, pe care le puteai numai închiria. Şi aproape orice fel de 
marfă era disponibilă în piața Erut, care crescuse de-a lungul anilor, ta- 
rabă cu tarabă, până când noii veniţi fuseseră puşi cu spatele la însuşi 
zidul Universităţii; de fapt zidul devenise un binevenit suport pentru 
rafturi cu haine şi etajere cu talismane. 

Nimeni nu observă când se deschiseră porțile. 

Dar liniştea se rostogoli în afara Universităţii, răspândindu-se prin 
piaţa gălăgioasă şi aglomerată, ca primele valuri ale fluxului clipocind 
într-o mlaştină luxuriantă. Nu era, de fapt, o linişte reală, ci un mare 
răcnet de anti-zgomot. Liniştea nu e opusul sunetelor, e doar absenţa 
lor. Acesta era sunetul aflat de partea cealaltă a liniştii, anti-zgomotul, 
iar decibelii săi fantomatici acopereau strigătele pieței ca o cortină de 
catifea. 

Oamenii din mulțime se uitau împrejur înnebuniţi, dând din gură ca 
nişte peştişori aurii şi cam cu acelaşi efect. Toate capetele se întoarseră 
către porți. 

Se mai scurgea ceva de acolo, în afară de acea cacofonie de tăcere. 
Tarabele din fața porților începură să alunece pe piatra cubică, împrăş- 
tiindu-şi marfa. Proprietarii lor se adăpostiră în timp ce tarabele loviră 
rândul următor şi se rostogoliră mai departe, îngrămădindu-se una 
peste alta până când de-a latul pieței apăru o alee largă de caldarâm li- 
ber şi curat. 

Ardroty Toiagmare, Furnizor de Plăcinte Pline de Personalitate, toc- 
mai se zgâia pe deasupra rămăşițelor tarabei sale în momentul în care 
vrăjitorii îşi făcură apariția. 

Îi cunoştea pe vrăjitori, sau cel puţin credea că îi cunoaşte. Erau nişte 
bătrânei inofensivi, îmbrăcaţi ca nişte canapele uzate, clienți fideli pen- 
tru orice marfă la preț redus datorită vechimii sau a unei personalități 
mai presus de toleranța oricărei casnice. 

Dar aceşti vrăjitori erau ceva nou pentru Ardroty. Intraseră în Ron- 
dul Erut ca nişte stăpâni. Unde păşeau, scăpărau mici steluțe albastre. 
Păreau, cumva, mai înalți. 

Sau poate că de vină era felul în care umblau. 

Da, asta era... 

Ardroty avea un strop de magie în bagajul său genetic, şi în timp ce îi 

privea pe vrăjitori cum trec prin piață, acesta îi spunea că cel mai bun 
lucru pe care l-ar putea face pentru sănătatea proprie ar fi să-şi impa- 
cheteze cuţitele şi tocătoarele şi să plece din oraş, oricând în următoa- 
rele zece minute. 

Ultimul vrăjitor din grup rămase în urma colegilor săi şi privi de jur 
împrejurul pieţei, cu dispreţ. 

— Pe vremuri erau arteziene aici, spuse el. Voi ăştia, luaţi-vă tălpăşiţa. 

Negustorii se priviră unii pe alții. Vrăjitorii vorbeau de regulă pe un 
ton superior, era de aşteptat. Dar vocea aceea avea o tonalitate pe care 
n-o mai auziseră până atunci. Avea pumni în ea. 

Ochii lui Ardroty fugiră într-o parte. Ridicându-se ca un înger al 
răzbunării dintre ruinele tarabei sale cu stele de mare şi scoici, dizlo- 
când diverse moluşte de prin barbă şi scuipând oțet, îşi făcu apariția 
Bărcuț Cimpoieru, despre care se spunea că poate să desfacă stridii cu o 
singură mână. Anii petrecuţi desprinzând moluşte de pe stânci şi lup- 
tând cu meduzele uriaşe din Golful Ankh îi conferiseră acel gen de fizic 
asociat în mod normal cu plăcile tectonice. Nu se ridica în picioare, ci 
mai degrabă se desfăşura. 

Apoi îşi croi drum până în dreptul vrăjitorului şi, tremurând, îndrep- 
tă un deget către rămăşiţele lumeşti ale tarabei sale, de unde câţiva ho- 
mari întreprinzărori tocmai încercau să evadeze. Muşchii de la margi- 
nea gurii îi zvâcneau ca nişte țipari furioși. 

— Tu ai făcut asta? întrebă el. 

- La o parte, prostovane, spuse vrăjitorul, patru cuvinte care, în opi- 
nia lui Ardroty, îi dădeau speranţa de viaţă a unui țambal din sticlă. 

- Eu urăsc la vrăjitori, spuse Cimpoieru. Eu urăsc la vrăjitori cu ade- 
vărat. Aşa că o să te pocnesc, ai? 

Îşi trase pumnul înapoi şi îşi luă avânt. 

Vrăjitorul ridică o sprânceană şi un foc auriu îl învălui pe vânzătorul 
de crustacee. Se auzi un sunet ca de mătase sfâşiată, şi Cimpoieru dis- 
păru. În locul unde stătuse rămaseră, aşezate cuminţi pe piatra cubică, 
două ghete fumegânde. 

Nimeni nu ştie de ce întotdeauna rămân ghetele fumegânde, indi- 
ferent cât de mare a fost explozia. E una din acele chestii. 

Ochii atenţi ai lui Ardroty observară că vrăjitorul însuşi era aproape 

la fel de surprins ca mulțimea, dar îşi reveni magnific, făcând o înflo- 
ritură cu toiagul. 

- Asta ar trebui să vă fie învățătură de minte, spuse el. Nimeni nu 
ridică mâna asupra unui vrăjitor, ați înțeles? Se vor schimba multe pe 
aici. Da, ce vrei? 

Ultima remarcă îi fusese adresată lui Ardroty, care încerca să plece 
fără să fie remarcat. Scurmă rapid prin tava lui cu plăcinte. 

- Mă întrebam dacă înălțimea voastră nu ar dori să achiziţioneze una 
din aceste plăcinte minunate, spuse el în grabă. Foarte hrănitoa... 

— Priveşte aici cu mare atenție, persoană vânzătoare de plăcinte. 

Vrăjitorul întinse mâna, făcu un gest ciudat cu degetele, şi o plăcintă 
apăru din senin. 

Era pufoasă, şi aurie, şi avea o crustă perfectă. Dintr-o simplă privire, 
Ardroty îşi dădu seama că era plină ochi cu carne macră de porc, şi 
lipsită de zone mari pline cu aer care nu se văd şi care reprezintă marja 
lui personală de profit. Era genul de plăcintă în care purceluşii speră să 
ajungă atunci când vor creşte mari. 

Inima lui Ardroty se umplu de durere. Falimentul îi plutea prin fața 
ochilor, frumos rumenit. 

- Vrei să guşti? întrebă vrăjitorul. Mai sunt destule de unde a venit 
asta. 

- De unde-o mai fi apărut... spuse Ardorty. 

Privi peste plăcintă la faţa vrăjitorului, şi în strălucirea dementă a a- 
celor ochi văzu cum lumea se răstoarnă cu susul în jos. 

Se retrase, distrus, şi o porni către cea mai apropiată ieşire din oraş. 

De parcă nu era destul de rău că vrăjitorii omorau oameni, acum le 
mai luau şi mijloacele de existenţă, gândi el. 


O găleată de apă îl stropi peste față pe Vânturache, trezindu-l brusc 
dintr-un vis oribil în care se făcea că o sută de femei mascate încercau 
să-l tundă cu ajutorul unor paloşe, şi aveau mare succes. Unii oameni ar 
interpreta un astfel de coşmar drept anxietatea castrării şi l-ar da uitării, 
dar subconştientul lui Vânturache putea recunoaşte groaza-înfiorătoa- 
re-de-a-fi-tăiat-în-bucăţi atunci când dădea nas în nas cu ea. Pentru că o 
intâlnea aproape mereu. 

Se ridică în şezut. 

- Te simţi bine? îl întrebă Conina îngrijorată. 

Vânturache îşi roti ochii de jur împrejurul punţii răvăşite. 

- Nu tocmai, răspunse el cu precauţie. 

Nu păreau să mai fie pirați înveşmântați în negru prin apropiere, sau 
cel puţin nu în poziţie verticală. Erau însă mulți membri ai echipajului, 
toţi la o distanță respectuoasă faţă de Conina. Doar căpitanul stătea ce- 
va mai aproape, cu un zâmbet tâmp întipărit pe față. 

- Au plecat, spuse Conina. Au luat ce au putut şi au plecat. 

- Neşte ticăloşi, spuse căpitanul, dar vâsleşte tare repede! 

Conina tresări atunci când căpitanul îi plezni o palmă răsunătoare 
peste spate şi adăugă: 

- Bine luptă ea, pentru o cocoană. Da! 

Vânturache se ridică nesigur în picioare. Corabia înainta veselă spre 
un petic îndepărtat de pământ aflat la linia orizontului, care trebuia să 
fie coasta dinspre Miez a Klatchului. El personal era complet nevătă- 
mat. Începu să se înveselească puţin. 

Capitanul îi salută din cap şi plecă grăbit să-şi strige ordinele legate 
de pânze şi funii şi chestii. Conina se aşeză pe Bagaj, care nu păru să 
aibă obiecţii. 

— A zis că ne este într-atât de recunoscător încât ne va duce până la Al 
Khali, spuse ea. 

— Credeam că oricum aşa aranjasem, spuse Vânturache. Am văzut 
când i-ai dat banii şi toate alea. 

- Da, numai că plănuise să ne captureze şi să mă vândă pe mine ca 
sclavă, când ajungeam. 

- Cum, şi pe mine nu mă vindea? întrebă Vânturache şi pufni. Bine- 
înțeles, din cauza robei de vrăjitor, n-ar îndrăzni... 

- Ăă, da. De fapt, a zis că pe tine ar fi fost nevoit să te dea pe degeaba, 
spuse Conina în timp ce se străduia să scoată o aşchie imaginară din 
capacul Bagajului. 

— Să mă dea pe degeaba? 

- Da, ăă, cum ar veni, un vrăjitor gratuit la fiecare concubină. Hmm. 

- Nu văd ce legătură au legumele cu toate astea. 

Conina îl privi lung şi intens şi când văzu că nu zâmbeşte, oftă şi 


86 


spuse: 

— De ce sunteţi voi, vrăjitorii, mereu neliniştiți de prezența femeilor? 

— Ei, hai că-mi place! Dacă vrei să ştii... uite, oricum, chestia e că mă 
înțeleg, foarte bine cu femeile în general, doar femeile cu săbii mă neli- 
niştesc. 

Se gândi pentru o clipă la ce spusese şi apoi adăugă: 

- La drept vorbind, oricine poartă sabie mă nelinişteşte. 

Conina zgândări conştiincioasă aşchia. Bagajul scârțâi mulțumit. 

— Şi mai e ceva ce-o să te neliniştească, mormăi ea. 

- Hmm? 

— A dispărut pălăria. 

- Ce? 

- Nu am putut să-i împiedic. Au luat tot ce le-a căzut în mână. 

- Piraţii au fugit cu pălăria? 

- Nu-mi vorbi mie pe tonul ăsta! Doar nu eram eu cea care dormea li- 
niştită în timp ce... 

Vânturache începu să dea din mâini, frenetic. 

- Nununu, nu te ambala, nu ţi-am vorbit pe nici un ton, vreau doar să 
mă gândesc puţin la toată tărăşenia. 

— Căpitanul crede că probabil s-au întors deja la Al Khali, o auzi el pe 
Conina. Există un loc pe unde îşi face veacul elementul criminal, şi în 
curând vom putea... 

— Nu văd de ce ar trebui să facem ceva, spuse Vânturache. Pălăria 
dorea să rămână în afara Universităţii, şi nu cred că piraţii vor trece 
vreodată pe acolo. 

- O să-i laşi să fugă cu ea? întrebă Conina, şocată. 

— Ei bine, cineva trebuie s-o facă. Doar că nu văd de ce aş fi eu acela. 

- Dar ai spus că e simbolul vrăjitorimii! Că la ea aspiră toţi vrăjitorii! 
Nu poți s-o laşi să-ți scape chiar aşa! 

- Stai să vezi! 

Vânturache se aşeză. Era, într-un mod straniu, surpins. Tocmai luase 
o hotărâre. Era a lui. Îi aparţinea. Nimeni nu îl forțase. Uneori părea că 
viaţa lui e o înşiruire de belele în care intrase din cauza lucrurilor pe ca- 
re şi le doreau alţii, dar acum luase el o hotărâre şi cu asta basta. Va de- 
barca în Al Khali şi va găsi o cale să se întoarcă acasă. Altcineva putea 

salva lumea, şi el îi ura succes. Luase o hotărâre. 

Se încruntă. Oare de ce nu era mulțumit? 

Pentru că e o hotărâre greşită, prostule. 

Gata, gândi el, am avut destule voci în cap. Afară. 

Dar aici e locul meu. 

Adică tu eşti eu? 

Sunt conştiinţa ta. 

Aha. 

Nu poți să le permiţi să distrugă pălăria. Este simbolul... 

„.. da, bine, ştiu... 

.. simbolul magiei supuse Tradiţiei. Magiei aflată sub controlul ome- 
nirii. Doar nu vrei să ne întoarcem la acei ioni întunecați... 

TU Za 

loni... 

Vreau să spun eoni? 

Aşa. Eoni. Să ne întoarcem cu eoni în urmă, pe vremea când magia 
brută era la putere. Întreaga structură a realității era zdruncinată zilnic. 
Era destul de groaznic, pot să mi-o spun. 

Cum de ştiu asta? 

Memorie rasială. 

Hopa. Am eu aşa ceva? 

Oarecum. Parte dintr-una. 

Da, bine, dar de ce eu? 

În sufletul tău, tu ştii că eşti un vrăjitor adevărat. Cuvântul „Vrăjitor” 
e gravat în inima ta. 

- Da, dar problema e că mă tot întâlnesc cu oameni care vor să vadă 
asta cu ochii lor, spuse Vânturache nefericit. 

— Ce zici? întrebă Conina. 

Vânturache privi către peticul de pământ de la orizont şi oftă. 

— Vorbeam de unul singur. 


Cartoforescu examină pălăria cu un ochi critic. Înconjură masa şi o privi 
din alt unghi. În cele din urmă spuse: 

— E destul de reuşită. De unde ai făcut rost de octarine? 

— Sunt doar pietre de Ankh de foarte bună calitate, spuse Zinc. Dar 

te-au păcălit, nu-i aşa? 

Era o pălărie magnifică. De fapt, Zinc trebuia să recunoască, arăta cu 
mult mai bine decât cea originală. Vechea pălărie de Arhicancelar era 
mai degrabă obosită. Broderia din fir de aur dobândise patină, şi pe alo- 
curi se destrămase. Copia reprezenta o îmbunătăţire semnificativă. Co- 
pia avea stil. 

- Îmi place în mod deosebit dantela, spuse Cartoforescu. 

- Mi-a consumat o grămadă de timp. 

- De ce n-ai încercat cu magie? 

Cartoforescu îşi flutură degetele şi înşfăcă paharul înalt şi rece care 
apăruse suspendat în aer. Sub umbreluța de hârtie şi salata de fructe 
conținea o tărie lipicioasă şi costisitoare. 

- N-a mers, spuse Zinc. Pur şi simplu, ăă, nu ieşea ca lumea. A trebuit 
să-i cos cu mâna fiecare țechin. 

Întinse mâna după cutia pălăriei. 

Cartoforescu tuşi în pahar. 

- N-o pune încă la loc, spuse el şi luă pălăria din mâinile trezorieru- 
lui. Mi-am dorit întotdeuna să fac asta... 

Se întoarse către oglinda mare de pe peretele trezorierului şi îşi co- 
bori cermonios pălăria peste buclele cam năclăite. 

Prima zi de magie pură se apropia de sfârşit şi vrăjitorii reuşiseră să 
schimbe totul, mai puţin pe ei înşişi. 

Cu toții încercaseră pe furiş, atunci când credeau că nu-i vede nimeni. 
În intimitatea biroului său, chiar şi Zinc avusese o tentativă. Reuşise să 
devină cu douăzeci de ani mai tânăr, cu nişte pectorali tari ca piatra, 
dar în clipa în care îşi pierduse concentrarea se scofâlcise la loc, reve- 
nind la vechea formă şi vârstă într-un mod extrem de neplăcut. Felul în 
care arătai avea ceva elastic. Cu cât te schimbai mai mult, cu atât îți re- 
veneai mai rapid. Şi revenirea asta era cea mai grea. Buzduganele, să- 
biile şi ghioagele sunt considerate, în general, arme de temut, dar nici 
una dintre ele nu se compară cu douăzeci de ani care te pleznesc subit 
peste ceafă. 

Toate astea pentru că, aparent, magia pură nu avea efect asupra lu- 
crurilor intrinsec magice. Cu toate astea, vrăjitorii făcuseră câteva îm- 
bunătăţiri importante. De exemplu, roba lui Cartoforescu devenise o 

confecție opulentă din mătase şi dantelă, de un prost gust absolut, ce 
conferea purtătorului aspectul unei imense gelatine roşii învelită într-o 
husă drapată. 

— Îmi vine bine, nu-i aşa? întrebă Cartoforescu, ajustând borurile pă- 
lăriei şi dându-i astfel un aer nepotrivit de depravat. 

Zinc nu răspunse. Se uita pe geam. 

Era evident că se făcuseră unele îmbunătăţiri. Fusese o zi aglomerată. 

Vechile ziduri de piatră dispăruseră. În locul lor apăruse un gard din 
fier forjat, destul de drăguţ. În spatele acestuia oraşul strălucea ca în 
poveşti, transformat într-un poem de marmură albă şi țigle roşii. 

Fluviul Ankh nu mai era canalul de scurgere pe care îl ştia din 
copilărie, ci o panglică sclipitoare ca cristalul, plină cu - detaliu de fi- 
neţe — crapi găsuni ce pluteau prin apa pură ca zăpada topită . 

Văzut de deasupra, Ankh-Morporkul te putea orbi. Strălucea. Toate 
gunoaiele acumulate de-a lungul mileniilor fuseseră înlăturate. 

Ceea ce îl făcea pe Zinc să nu se simtă în apele lui. Nu îşi găsea locul, 
de parcă ar fi purtat haine noi care îi provocau mâncărimi. Bineînţeles, 
purta haine noi care îi provocau mâncărimi, dar nu asta era problema. 
Lumea cea nouă era foarte frumoasă, exact aşa cum ar fi trebuit să fie, şi 
totuşi, şi totuşi — oare chiar îşi dorise o asemenea schimbare, sau îşi do- 
rise doar ca lucrurile să fie rearanjate mai corespunzător? 

— Am spus, nu-i aşa că parcă ar fi fost făcută pentru mine? întrebă 
Cartoforescu. 

Zinc se întoarse inexpresiv către el. 

- Ăă? 

— Pălăria, omule. 

- A. Ăă, foarte... potrivită. 

Cu un oftat, Cartoforescu îşi scoase piesa barocă de pe cap şi o aşeză 
cu grijă în cutie. 

— Mai bine i-am duce-o băiatului, spuse el. A început să întrebe de ea. 

— Mă deranjează că nu ştim unde e cea adevărată, spuse Zinc. 

— Este aici, spuse Cartoforescu hotărât, ciocănind în cutie. 


Bineînţeles, cetățenii din Ankh-Morpork susținuseră întotdeauna că oricum apa fluviului 
era incredibil de pură. Orice apă care fusese filtrată de atâţia rinichi, argumentau ei, trebuia 
să fie într-adevăr foarte pură. (n.a.) 

— Mă refeream la, ăă, cea adevărată. 

— Aceasta este cea adevărată. 

- Mă refeream la... 

— Aceasta este Pălăria de Arhicancelar, spuse Cartoforescu apăsat. Ar 
fi trebuit să ştii acest lucru. Doar tu ai făcut-o. 

- Da, dar... începu trezorierul fără prea multă convingere. 

— Doar n-ai falfisicat-o, nu? 

— Nu, ăă, ca atare... 

- E doar o pălărie. E ceea ce oamenii cred că este. Dacă oamenii îl văd 
pe Arhicancelar purtând-o, vor crede că este autentică. Şi, într-un sens 
anume, chiar este. Lucrurile sunt definite de funcţia pe care o îndepli- 
nesc. Şi oamenii la fel, desigur. Astea sunt bazele fundamentale ale vră- 
jitoriei. 

Cartoforescu făcu o pauză pentru a spori efectul dramatic şi trânti 
cutia pălăriei în braţele lui Zinc. 

— „Cogitum ergot pălărium”, am putea spune. 

Zinc lucrase la un studiu de caz despre limbile moarte, asa că făcu un 
efort şi se hazardă: 

— „Gândesc, deci sunt o pălărie”? 

— Ce? întrebă Cartoforescu în timp ce porniră pe scări în jos către 
noua versiune a Sălii Mari. 

— „Cred că sunt o pălărie nebună”? sugeră Zinc. 

— Taci odată, bine? 

Ceaţa încă mai persista deasupra oraşului, vălurile ei de aur şi argint 
preschimbându-se în sânge pe măsură ce soarele se pregătea să apună 
şi îşi trimitea ultimele raze prin ferestrele sălii. 

Monedă era aşezat pe un taburet, cu toiagul pe genunchi. Zinc realiză 
că nu-l văzuse niciodată pe băiat fără toiag, ceea ce era straniu. Majori- 
tatea vrăjitorilor şi le ţineau sub pat, sau agățate deasupra şemineului. 

Nu îi plăcea acest toiag. Era negru, dar nu din motive de culoare, ci 
pentru că părea mai degrabă o gaură mişcătoare căscată spre un alt, 
mult mai neplăcut, set de dimensiuni. Nu avea ochi, dar cu toate astea 
părea că îl priveşte pe Zinc de parcă i-ar fi cunoscut cele mai intime 
gânduri, ceea ce pe moment era mai mult decât cunoştea însuşi Zinc. 

Pielea i se făcu de găină pe măsură ce traversă încăperea alături de 

Cartoforescu şi simţi suflul de magie brută venind dinspre silueta aşe- 
zată. 

Câteva zeci de vrăjitori cu vechime erau adunați în jurul taburetului, 
şi priveau minunându-se către podea. 

Zinc se aplecă să vadă şi el, şi văzu... 

Lumea. 

Plutea într-o băltoacă neagră ca smoala ce părea că face parte chiar 
din podea, şi Zinc realiză cu groază că era chiar lumea, nu o imagine 
sau o proiecție a ei. Avea şi nori deasupra, şi de toate. Putea distinge 
pustietatea înghețată dinspre Miez, Continentul Contragreutate, Marea 
Circulară, Cascada, toate erau acolo, mici şi pastelate, şi cât se poate de 
reale... 

Cineva îi vorbea. 

- Ăă? spuse el şi brusca scădere a temperaturii metaforice îl aduse 
înapoi la realitate. 

Realiză îngrozit că Monedă tocmai îi adresase o remarcă. 

— Îmi pare rău, n-am auzit, îşi reveni el. Doar că lumea... atât de fru- 
moasă... 

— Zinc al nostru e un estet, spuse Monedă şi se auzi un chicot scurt 
dinspre cei câțiva vrăjitori care cunoşteau semnificația cuvântului. În 
ceea ce priveşte lumea, poate fi îmbunătăţită. Spusesem, Zinc, că ori- 
unde ne uităm vedem cruzime şi lăcomie şi lipsă de omenie, ceea ce ne 
spune că lumea este într-adevăr prost guvernată, nu-i aşa? 

Zinc deveni conştient că douăzeci şi cinci de perechi de ochi se întor- 
seseră către el. 

- Ăă, păi, nu poți schimba natura umană. 

Remarca fu urmată de o linişte mormântală. 

Zinc ezită şi întrebă: 

— Sau poţi? 

— Asta rămâne de văzut, spuse Cartoforescu. Dar dacă schimbăm lu- 
mea, atunci şi natura umană se va schimba. Nu-i aşa, fraților? 

— Avem oraşul, spuse unul dintre vrăjitori. Eu personal am creat un 
castel... 

— Conducem oraşul, dar cine conduce lumea? interveni Cartoforescu. 
Trebuie să fie pe-acolo cel puțin o mie de regi mărunți şi împărați şi şefi 

de trib. 

— Din care nici unul nu e în stare să citească fără să-şi mişte buzele, 
sublinie un vrăjitor. 

- Patricianul era capabil să citească, spuse Zinc. 

— Nu şi dacă i-ai fi tăiat degetul arătător, spuse Cartoforescu. Oare ce 
s-o fi întâmplat cu şopârla? Nu contează. Ideea e că lumea ar trebui 
condusă de înţelepţi şi filozofi. Trebuie îndrumată. Ne-am petrecut se- 
cole întregi luptându-ne între noi, dar uniți... cine ştie ce putem realiza? 

— Astăzi oraşul, mâine lumea, spuse cineva din spatele gloatei. 

Cartoforescu aprobă. 

— Mâine lumea şi — calculă rapid - până vineri tot universul. 

Înseamnă că suntem liberi în weekend, gândi Zinc. Îşi aminti de cutia 
pe care o ţinea în brațe şi o întinse către Monedă. Cartoforescu i se băgă 
în față, înşfăcă cutia printr-o mişcare fluidă şi i-o oferi băiatului, cu o 
înfloritură. 

- Pălăria de Arhicancelar, spuse el. Care ţi se cuvine, după părerea 
noastră. 

Monedă luă pălăria. Pentru prima oară Zinc văzu o umbră de îndo- 
ială pe faţa lui. 

- Nu există vreun fel de ceremonie oficială? întrebă copilul. 

Cartoforescu tuşi. 

- Păi... ăă, nu, spuse el. Nu, nu cred. 

Privi către ceilalți vrăjitori cu vechime, care scuturau din capete. 

- Nu. N-am făcut niciodată aşa ceva. În afară de festin, bineînţeles. 
Hm. Vezi tu, nu e ca o încoronare, Arhicancelarul, vezi tu, conduce fră- 
tia vrăjitorilor, el este, vocea lui Cartoforescu începu să se stingă la lu- 
mina acelei priviri aurii, el este, vezi tu... este... primul... printre... 
egali... 

Se retrase grăbit, în timp ce toiagul se mişcă ameninţător şi rămase 
ațintit în direcţia lui. Din nou, Monedă părea că ascultă o voce interi- 
oară. 

- Nu, spuse el în cele din urmă, şi când vorbi vocea lui avea acel gen 
de ecou pe care dacă nu eşti vrăjitor îl poți obține numai cu ajutorul 
unor echipamente audio sofisticate. Va avea loc o ceremonie. Trebuie să 
aibă loc o ceremonie, oamenii trebuie să înțeleagă că vrăjitorii sunt 

acum la putere, dar nu va avea loc aici. Voi alege un loc. Şi toți vrăjitorii 
care au trecut vreodată prin aceste porţi vor fi prezenți, s-a înțeles? 

— Unii dintre ei locuiesc la mare depărtare, spuse Cartoforescu cu 
prudență. O să le ia ceva timp călătoria, deci când ai vrea să... 

— Sunt vrăjitori! urlă Monedă. Pot ajunge aici cât ai clipi! Le-am dat 
puterea! În afară de asta, spuse pe un ton mai domol, Universitatea e 
terminată. Nu a fost niciodată adevăratul cămin al magiei, ci doar 
temniţa ei. Voi construi un loc nou pentru noi. 

Scoase pălăria nouă din cutie şi zâmbi către ea. Zinc şi Cartoforescu 
îşi ținură respiraţia. 

- Dar... 

Cei doi priviră împrejur. Vorbise Hachiţian, maestrul Tradiţiei, care 
acum stătea împietrit, deschizând şi închizând gura. 

Monedă se întoarse către el, cu o sprânceană ridicată. 

- Doar nu vrei să zici că o să închizi Universitatea, spuse bătrânul 
vrăjitor cu un glas tremurat. 

- Nu mai este necesară. E un loc prăfuit, plin de cărți vechi. Am de- 
păşit faza asta. Nu-i aşa... fraților? 

Se auzi un cor de murmure ezitante. Vrăjitorilor le era greu să-şi în- 
chipuie viaţa fără zidurile de piatră ale bătrânei U.N. Cu toate că, dacă 
se gândeau mai bine, era cam mult praf, bineînțeles, şi cărțile erau des- 
tul de învechite... 

— Oricum... fraţilor... care dintre voi a mai fost prin întunecata biblio- 
tecă în ultimele zile? Magia se află în voi acum, nu încătuşată între co- 
perţi. Nu e acesta un motiv de bucurie? Există printre voi vreunul care 
să nu fi făcut mai multă magie, magie reală, în ultimele douăzeci şi 
patru de ore decât a făcut în tot resul vieţii lui de dinainte? Există prin- 
tre voi vreunul care în adâncul sufletului său nu e de acord cu mine? 

Zinc se cutremură. În adâncul sufletului său se trezise un Zinc inte- 
rior care se străduia să se facă auzit. Era acel Zinc căruia deodată i se 
făcuse dor de zilele liniştite în care magia era gentilă şi îşi târşâia pi- 
cioarele în papuci de pluş şi avea oricând timp pentru un pahar de vin 
şi nu era ca o sabie de oțel care îi străpungea mintea şi, mai presus de 
toate, nu omora pe nimeni. 

Teroarea îl cuprinse pe măsură ce îşi simţi corzile vocale încordându- 
se şi pregătindu-se, în ciuda tuturor eforturilor sale, să işi exprime 
dezacordul. 

Toiagul încerca să-l localizeze. Îi simțea căutările. Urma să îl pulve- 
rizeze, aşa cum făcuse şi cu bătrânul Bilias. Îşi încleştă fălcile, dar nu 
era de ajuns. Simţi cum pieptul i se umflă. Gura i se deschise. 

Cartoforescu, foindu-se jenat, îl călcă pe picior. Zinc icni. 

— Scuze, spuse Cartoforescu. 

- S-a întâmplat ceva, Zinc? întrebă Monedă. 

Zinc ţopăia într-un picior, simțind eliberarea cum îi umple trupul în 
timp ce agonia îi umplea degetele strivite, mai recunoscător decât 
oricine altcineva din istoria omenirii că o sută de kile de vrăjitor tocmai 
se prăvăliseră peste el. 

Urletul său sparse vraja. Monedă oftă, se ridică în picioare şi decretă: 

— A fost o zi bună. 


Era ora două a dimineții. Aburii fluviului se încolăceau ca nişte şerpi pe 
străzile Ankh-Morporkului, dar se încolăceau de capul lor. Vrăjitorii nu 
suportau ca oamenii să rămână treji după miezul nopții, aşa că nimeni 
nu o făcea. În schimb dormeau somnul agitat al celor vrăjiți. 

În Piaţeta Lunilor Sparte, cândva un lăcaş al plăcerilor misterioase, de 
pe ale cărui tarabe cu cortine luminate de felinare clientul noptatic pu- 
tea obține orice, de la o farfurie de anghile în aspic şi până la boala ve- 
nerică pe care i-o dorea inima, aburii se încolăceau şi picurau în golul 
răcoros. 

Tarabele dispăruseră, fiind înlocuite de marmură strălucitoare şi de o 
statuie înfățişând spiritul cine ştie cui, înconjurată de fântâni luminate. 
Pleoscăitul lor plicticos era singurul sunet care spărgea colesterolul 
liniştii ce apucase în gheare inima oraşului. 

Liniştea domnea şi prin întunericul Universităţii Nevăzute. Cu o sin- 
gură excepție... 

Zinc se furişa pe coridoarele întunecate ca un păianjen cu două pi- 
cioare, țâşnind - sau cel puţin şchiopătând rapid — din pilon în arcadă, 
până când ajunse în dreptul uşilor intimidante ale Bibliotecii. Se chiori 
agitat prin întunericul din jur, şi după câteva ezitări ciocăni cu foarte, 

foarte mare grijă. 

Din lemnul masiv al uşilor se scurgea numai linişte. Dar spre deo- 
sebire de liniştea care subjugase oraşul, aceasta era o linişte precaută şi 
alertă; era liniştea unei pisici adormite care tocmai deschisese un ochi. 

Când nu mai putu suporta, Zinc se aşeză în patru labe şi încercă să 
vadă ceva pe sub uşi. În cele din urmă îşi puse gura cât de aproape re- 
uşi de crăpătura prăfuită şi mucegăită de sub cea mai de jos balama şi 
spuse în şoaptă: 

- Alo. Ăă. Mă auzi? 

Avu certitudinea că ceva se mişcase, departe în întuneric. 

Încercă din nou, starea lui de spirit pendulând între teroare şi 
speranţă cu fiecare bătaie neregulată a inimii sale. 

- Alo? Sunt eu, ăă, Zinc. Mă ştii? Vrei să vorbeşti cu mine, te rog? 

Poate că nişte labe mari cu pielea bătătorită se mişcau încet, făcând 
podeaua să scârțâie, sau poate se auzea numai scârțâitul nervilor lui. 
Încercă să-şi înghită uscăciunea din gât şi mai făcu o tentativă. 

— Uite, bine, dar, uite, se vorbeşte despre închiderea Bibliotecii! 

Liniştea deveni mai puternică. Pisica adormită îşi ciulise o ureche. 

— Tot ce se întâmplă e greşit, mărturisi trezorierul, şi îşi puse mâna 
peste gură când realiză enormitatea celor spuse. 

- Uuuk? 

Sunetul se auzise atât de încet, că parcă fusese scârțâitul unui gândac. 

Brusc încurajat, Zinc îşi împinse buzele şi mai aproape de crăpătură. 

— Îl ai pe, ăă, Patrician acolo? 

- Uuuk. 

— Şi pe cățeluş? 

- Uuuk. 

- Aha. Bine. 

La adăpostul întunericului, Zinc se întinse pe jos cât era de lung şi 
bătu darabana cu degetele pe podeaua răcoroasă. 

- N-ai vrea, ăă, să mă laşi şi pe mine înăuntru? se aventură el. 

— UuukK! 

Zinc se strâmbă în întuneric. 

- Bine, dar nu poți să mă laşi să intru doar pentru câteva minute? 
Trebuie să vorbim ceva urgent, ca de la bărbat la bărbat. 

— [iik! 

- Vroiam să spun antropoid. 

- UuukK. 

— Atunci, nu vrei să ieşi tu un pic? 

- Uuuk. 

Zinc oftă. 

- Loialitatea asta e foarte bună, dar o să mori de foame acolo. 

— Uuuk. Uuuk. 

— Care altă intrare? 

- UuukK. 

— Bine, cum vrei. 

Zinc oftă. Dar pe undeva se simțea mai bine după această conversa- 
ție. Toţi ceilalți din Universitate păreau că trăiesc într-un vis, pe când 
Bibliotecarul nu îşi dorea de la viaţă nimic altceva decât fructe moi, 
aprovizionarea regulată cu fişe de indexare şi, cam o dată pe lună, 
oportunitatea de a sări peste gardul menajeriei private a Patricianului. 
În mod ciudat, asta îl liniştea pe Zinc. 

- Deci ai destule banane şi aşa mai departe? se interesă el după încă o 
pauză. 

- UuukK. 

— Să nu dai drumul la nimeni, bine? Ăă. Cred că asta e extrem de im- 
portant. 

- Uuuk. 

- Bine. 

Zinc se ridică şi îşi scutură praful de pe genunchi. Apoi îşi lipi gura 
de gaura cheii şi adăugă: 

— Să nu te încrezi în nimeni. 

- UuuK. 

În Bibliotecă nu era complet întuneric, deoarece şirurile de cărți de 
magie emanau o palidă licărire octarină, produsă de scurgerea tauma- 
turgică în câmpul de mare intensitate ocultă. Strălucirea era îndeajuns 
de puternică încât să ilumineze grămada de rafturi proptite în uşă. 

Fostul Patrician fusese decantat cu grijă într-un borcan de pe biroul 


Nimeni nu a avut vreodată curajul să îl întrebe ce face acolo. (n.a.) 

Bibliotecarului. Bibliotecarul însuşi şedea sub birou, cu păturica trasă 
peste el, şi îl ținea în brațe pe Codiţă. 

Din când în când mânca o banană. 

Între timp, Zinc se întorcea şchiopătând prin coridoarele pline de 
ecouri ale Universităţii spre siguranța propriului dormitor. Pentru că 
din cauza emoției urechile lui erau ciulite la maxim, receptând până şi 
cel mai vag sunet, undeva la limita audibilului auzi plânsetul. Nu era 
un sunet obişnuit prin acele locuri. Prin coridoarele tapisate ale zonei 
rezidenţiale a vrăjitorilor cu vechime puteai auzi o sumedenie de zgo- 
mote în miez de noapte, precum sforăitul, clinchetul cristalin al pahare- 
lor ciocnite, cântatul fals şi, ocazional, sfârâitul vreunei vrăji ratate. Dar 
sunetul scos de cineva care plângea încetişor era de o asemenea noutate 
încât Zinc se trezi atras irezistibil pe culoarul care ducea spre aparta- 
mentele Arhicancelarului. 

Uşa era întredeschisă. Spunându-şi că n-ar trebui să facă aşa ceva şi 
pregătindu-se să o ia la fugă, Zinc aruncă un ochi înăuntru. 


Vânturache se holba. 

— Ce este ăsta? şopti el. 

— Cred că e un fel de templu, spuse Conina. 

Vânturache se opri pe loc şi privi în sus, în timp ce mulțimea din Al 
Khali se izbea de el şi ricoşa din el ca într-o mişcare browniană umană. 
Un templu, gândi el. Ei bine, era mare, şi era impresionant, şi arhitectul 
folosise toate trucurile posibile ca să îl facă să arate chiar mai mare şi 
mai impresionant decât era, şi să creeze privitorilor senzația că ei, prin 
comparaţie, erau neînsemnați şi banali şi nu aveau nici pe departe la fel 
de multe domuri. Era genul de loc care arăta exact aşa cum urma să ţi-l 
aminteşti mereu. 

Vânturache era de părere că poate recunoaşte arhitectura unui lăcaş 
de cult atunci când întâlnea aşa ceva, însă frescele de pe zidurile imense 
şi bineînţeles impresionante nu păreau deloc religioase. În primul rând, 
participanţii se simțeau foarte bine. Aproape sigur, se simțeau foarte 
bine. Da, aşa ar fi normal. Ar fi extrem de surprinzător să nu se simtă 
bine. 

— Nu dansează, nu-i aşa? întrebă el încercând cu disperare să nu-şi 

creadă ochilor. Sau poate o fi un gen de acrobație? 

Conina îşi miji ochii şi privi în sus, prin lumina dură a soarelui. 

— Nu prea cred, răspunse gânditoare. 

Vânturache realiză brusc pe ce lume e. 

— Nu cred că o tânără ca tine ar trebui să se uite la astfel de lucruri, 
spuse cu severitate. 

Conina îi zâmbi. 

- Eu cred că vrăjitorilor le este interzis cu strictețe, spuse amabilă. Se 
pare că le provoacă orbirea. 

Vânturache îşi îndreptă din nou faţa în sus, pregătit să îşi rişte, poate, 
un ochi. Aşa ceva era şi de aşteptat, îşi spuse el. Ăştia nu ştiu altceva. 
Ţările străine sunt, ei bine, țări străine. Lucrurile se fac altfel pe aici. 

Cu toate că unele lucruri, hotărî el, se făceau la fel, doar cu ceva mai 
multă inventivitate, şi după cum se vedea, mult mai des. 

— Frescele templului din Al Khali sunt celebre peste mări şi țări, spuse 
Conina în timp ce înaintau prin mulțimea de copii care tot încercau să-i 
vândă lui Vânturache diverse obiecte şi să îi prezinte pe verişoarele lor 
foarte amabile. 

— Da, îmi dau seama că aşa ar şi trebui să fie, recunoscu Vânturache. 
Cară-te! Nu, nu vreau să cumpăr chestia aia, indiferent ce-o fi. Nu, nu 
vreau să fac cunoştinţă cu ea. Nici cu el. Nici cu animalul ăla, obrazni- 
cule. Da-ţi-vă jos de acolo! 

Ultimul strigăt le fusese adresat copiilor ce călăreau liniștiți Bagajul, 
care se deplasa răbdător în urma lui Vânturache fără să încerce să-i 
scuture de pe el. Poate că i se făcuse rău de la ceva, gândi vrăjitorul şi se 
mai înveseli puţin. 

— Cam câţi oameni crezi că sunt pe continentul ăsta? 

— Nu ştiu, răspunse Conina, fără să se întoarcă. Milioane, după păre- 
rea mea. 

— Dacă eram deştept nu mă aflam aici, spuse Vânturache cu patos. 

Se aflau de câteva ore bune în Al Khali, poarta misteriosului conti- 
nent Klatch. Vânturache începea să se resimtă. 

Un oraş ca lumea ar trebui să aibă puţină ceață pe deasupra, gândi el, 
şi oamenii ar trebui să stea prin case, nu să-şi petreacă atâta timp pe 
străzi. N-ar trebui să fie atâta nisip şi căldură. Cât despre vânt... 

Ankh-Morporkul avea un miros celebru, atât de plin de personalitate 
încât putea stoarce lacrimi de la un bărbat în toată firea. Dar Al Khali 
avea vântul, care sufla dinspre imensitatea deşerturilor şi continentelor 
de lângă Margine. Era o briză blândă, dar neîntreruptă, care în cele din 
urmă avea asupra vizitatorilor efectul pe care îl are o răzătoare asupra 
unei roşii. După un timp aveai senzaţia că ţi-a eliminat pielea şi că îţi 
biciuieşte direct nervii. 

Pentru nările sensibile ale Coninei vântul aducea mesaje aromate din 
inima continentului: frigul deşertului, putoarea leilor, putregaiul jun- 
glei şi flatulenţa antilopelor. 

Vânturache, bineînţeles, nu simţea nimic. Adaptarea la mediu e un 
lucru minunat, astfel majoritatea Morporkienilor n-ar fi simțit miros de 
cauciuc ars nici de la doi metri. 

— Unde mergem acum? întrebă el. Undeva unde să nu ne bată vântul? 

— Tatăl meu şi-a petrecut ceva timp în Khali, pe când căuta oraşul 
pierdut li, spuse Conina. Şi mi se pare că-mi aduc aminte că vorbea cu 
mult respect despre soah. E un fel de bazar. 

- Presupun că vom merge să căutăm standul cu pălării de mâna a 
doua, spuse Vânturache. Pentru că mie ideea asta mi se pare total... 

- Eu speram că poate vom fi atacați. Mi se pare cea mai bună idee. 
Tatăl meu spunea că foarte puţini străini care intră în soah mai şi ies. 
Acolo îşi fac veacul criminalii adevăraţi, aşa zicea. 

Vânturache analiză cele auzite. 

— Vrei să repeți, te rog? spuse el. După ce ai zis că vom fi atacați au 
început să-mi ţiuie urechile. 

— Păi, vrem să dăm de elementul criminal, nu? 

- Nu tocmai vrem, spuse Vânturache. Eu nu aş folosi chiar acest cu- 
vânt. 

— Şi atunci cum ai formula tu? 

- Hm. Cred că expresia „nu vrem” redă foarte bine ce vreau să spun. 

- Dar ai fost de acord că trebuie să recuperăm pălăria! 

- Dar nu şi să murim încercând, spuse Vânturache epuizat. N-ar folo- 
si nimănui. Nu mie, oricum. 

- Tatăl meu spunea că moartea e doar un fel de somn, spuse Conina. 

- Da, şi pălăria mi-a zis acelaşi lucru, spuse Vânturache în timp ce 

coteau pe un drum îngust şi aglomerat, mărginit de ziduri albe. Dar eu 
cred că ţi-e mult mai greu să te dai jos din pat dimineața, atunci când 
eşti mort. 

- Uite ce e, nu rişti prea mult. Eşti cu mine. 

- Da, şi tu de abia aştepţi, nu-i aşa? spuse Vânturache acuzator în 
timp ce Conina înainta printr-o alee umbroasă, cu suita de întreprinză- 
tori imberbi după ea. Eriditatea aia e de vină. 

- Taci din gură şi încearcă să arăţi ca o victimă, bine? 

— Asta pot să fac, spuse Vânturache încercând să scape de unul din 
membrii Camerei de Comerţ Aripa Juniori, am destulă experienţă. Pen- 
tru ultima oară, nu vreau să cumpăr pe nimeni, copil afurisit! 

Privi zidurile din jurul lor. Măcar nu mai aveau pe ele desene 
jenante, dar briza fierbinte încă mai spulbera praful de prin jur, şi lui i 
se făcuse rău şi se plictisise de atâta nisip. Îşi dorea câteva beri reci, o 
baie rece şi un schimb de haine; probabil că nu l-ar fi făcut să se simtă 
mai bine, dar măcar starea de rău ar fi devenit mai plăcută. Nu că ar fi 
existat bere pe aici. Era ciudat, dar în oraşe răcoroase ca Ankh-Morpork 
băutura specifică locului era berea, care te răcorea, iar în locuri ca cel în 
care se aflau, unde tot cerul era un cuptor încins uitat cu uşa deschisă, 
oamenii consumau mici băuturi lipicioase care îți incendiau gâtlejul. Şi 
arhitectura era aiurea. Şi în temple erau statui care, ei bine, nu cadrau. 
Asta nu era un loc potrivit pentru vrăjitori. Bineînţeles că exista o ver- 
siune băştinaşă, tămăduitori sau ceva, dar aceştia nu practicau magie 
civilizată... 

Conina mergea înaintea lui, fredonând pentru sine. 

O cam placi, nu-i aşa? Îmi dau seama, spuse o voce din capul lui 
Vânturache. 

La naiba, gândi Vânturache, iarăşi tu, conştiinţă? 

Eu sunt libidoul tău. E un aer cam închis pe aici, nu crezi? N-ai mai 
aerisit de când am trecut ultima dată. 

Uite ce e, te rog să pleci. Eu sunt vrăjitor! Vrăjitorii sunt conduşi de 
cap, nu de inimă! 

lar eu primesc voturi de la glande, care spun că creierul tău se află în 
minoritate de unul. 

Da? Dar are drept de veto. 

Ha! Asta s-o crezi tu. lar inima n-are nimic de-a face cu toate astea, să 
ştii, e doar un organ muscular care face sângele să circule. Dar s-o luăm 
altfel: o placi mult, nu-i aşa? 

Ei bine... da, gândi el, ăă... 

E o companie plăcută, nu? Are o voce frumoasă? 

Da, bineînțeles... 

Ti-ar place s-o mai vezi? 

Păi... 

Vânturache realiză, spre surpriza lui, că da, i-ar place. Nu se putea 
spune că era complet neobişnuit cu prezența femeilor, dar se părea că 
acestea îl băgau întotdeauna în belele şi, desigur, era un lucru bine ştiut 
că aveau o influență proastă asupra abilităților magice, cu toate că 
trebuia să recunoască faptul că abilităţile lui magice, în particular, fiind 
similare cu cele ale unui ciocan de cauciuc, nu prea aveau ce să sufere. 

Înseamnă că n-ai nimic de pierdut, îi strecură libidoul său pe un ton 
alunecos. 

În acest punct Vânturache realiză că ceva important lipsea. Avu ne- 
voie de câteva momente ca să-şi dea seama ce anume. 

De câteva minute bune, nimeni nu încercase să-i vândă nimic. În Al 
Khali, asta însemna probabil că eşti mort. 

El, Conina şi Bagajul rămăseseră singuri într-o alee lungă şi întune- 
coasă. Zumzetul oraşului se auzea undeva în depărtare, dar în imediata 
lor apropiere nu era nimic în afară de o linişte întrucâtva prevestitoare. 

— Au fugit, spuse Conina. 

— Urmează să fim atacați? 

- S-ar putea. Ne urmăresc trei bărbaţi, pe acoperişuri. 

Vânturache privi în sus aproape în acelaşi moment în care trei băr- 
baţi, înveşmântațţi în robe negre fluturânde, aterizară uşor pe alee. lar a- 
tunci când privi în jur, realiză că încă doi apăruseră după un colț. Toţi 
cinci purtau săbii lungi şi curbate, şi cu toate că aveau feţele acoperite, 
era aproape sigur că rânjeau răutăcios. 

Vânturache ciocăni rapid în capacul Bagajului. 

- Ucide, sugeră el. 

Bagajul rămase încremenit pentru o clipă şi apoi tropăi şi se aşeză 
lângă Conina. 

Părea că are un aer oarecum mulțumit şi, Vânturache realiză cu oroa- 
re şi gelozie, că era cam stânjenit. 

— Vai, ce... ce poşetă eşti! mârâi el şi îi trase un şut. 

Se trase mai aproape de fata care rămăsese pe loc, cu un zâmbet gân- 
ditor întipărit pe figură. 

— Acum ce facem? întrebă el. Le oferi un permanent? 

Bărbaţii se apropiară. Observă că erau interesați doar de Conina. 

- Nu sunt înarmată, spuse fata. 

— Ce s-a întâmplat cu pieptenele tău legendar? 

- L-am lăsat pe corabie. 

- Nu ai nimic? 

Conina se mişcă puţin, pentru a păstra în raza vizuală cât mai mulți 
dintre bărbați. 

— Am nişte agrafe, spuse din colțul gurii. 

— Sunt bune de ceva? 

- Nu ştiu, nu le-am încercat. 

— Tu ne-ai băgat în chestia asta! 

— Linişteşte-te. O să fim luaţi prizonieri, nimic mai mult. 

— Oho, ţie îți convine. Tu nu eşti oferta la preţ redus a săptămânii. 

Bagajul pocni din capac o dată sau de două ori, oarecum nesigur. 
Unul din bărbaţi îşi întinse sabia cu precauție şi îl înțepă în spinare pe 
Vânturache. 

— Vor doar să ne ducă undeva, vezi? spuse Conina, apoi scrâşni din 
dinţi. O, nu... 

— Ce mai e acum? 

- Nu pot. 

i i, 

Conina îşi lăsă capul în mâini. 

- Nu pot să mă las prizonieră fără luptă! Simt cum o mie de strămoşi 
barbari mă acuză de trădare! 

— Hai, las-o baltă. 

— Nu, serios. Nu va dura mult. 

Brusc, se produse o mică confuzie şi bărbatul din imediata lor apro- 
piere se prăbuşi gâlgâind la pământ. Apoi Conina lovi cu coatele în sto- 
macurile bărbaților care se aflau în spatele ei. Mâna stângă îi vâjâi lui 

Vânturache pe lângă ureche şi după un zgomot ca de mătase sfâşiată 
bărbatul din spatele lui fu doborât. Al cincilea o luă la fugă, dar o pie- 
dică îl aruncă prin aer şi îl izbi cu capul de zidul cel mai apropiat. 

Conina se ridică în picioare, respirând sacadat, cu ochii strălucind. 

— Nu-mi face plăcere să recunosc, dar mă simt mult mai bine acum. 
Ce e neplăcut e că am trădat tradiţiile coafatului. Opa. 

- Da, spuse Vânturache sumbru, mă întrebam dacă i-ai remarcat. 

Ochii Coninei cercetară înşiruirea de arcaşi iviți pe zidul din faţa lor. 
Aveau acea privire impasibilă a oamenilor care fuseseră plătiți ca să 
facă o treabă şi cărora nu le păsa dacă treaba respectivă implica şi omo- 
râtul cuiva. 

— E timpul să scoţi agrafele alea, spuse Vânturache. 

— Tatăl meu spunea că nu are sens să ataci frontal un adversar bine 
dotat la capitolul arme cu proiectile, spuse ea. 

Vânturache, care cunoştea modul de exprimare al lui Cohen, îi arun- 
că o privire neîncrezătoare. 

- Mă rog, ceea ce spunea de fapt era că nu e bine să faci concurs de dat 
şuturi în fund cu un arici. 


Zinc nu avea chef de mic dejun. 

Se întreba dacă ar fi bine să discute cu Cartoforescu, dar avea senti- 
mentul neplăcut că bătrânul vrăjitor nu l-ar asculta şi oricum nu l-ar 
crede. De fapt nici lui nu prea îi venea să creadă... 

Ba îi venea. Şi nu avea să uite niciodată. Deşi intenţiona să depună 
eforturi în acest sens. 

În zilele acelea, una dintre problemele vieții în Universitate era aceea 
că locul în care te culcai putea fi complet schimbat atunci când te tre- 
zeai. Din cauza magiei arbitrare, camerele aveau obiceiul să se modifice 
şi să se mute. Magia se acumula în covoare, încărcându-i pe vrăjitori în 
asemenea hal încât o simplă strângere de mâini însemna o inevitabilă 
transformare în ceva. Acumularea de magie, de fapt, depăşea capaci- 
tatea de absorbţie a zonei. Dacă nu se vor lua măsuri repejor, în curând 
chiar şi oamenii de rând vor putea face vrăji — era un gând care îi dădea 
fiori reci, dar cum mintea lui Zinc era într-atât de plină de astfel de gân- 
duri încât o puteai folosi pe post de frapieră, nu pierdu prea mult timp 

frământându-se din cauza lui. 

Cu toate astea, geografia casnică nu era unica dificultate. Presiunea 
fluxului taumaturgic afecta şi mâncarea. Ceea ce fusese o furculiță cu 
ciulama când o ridicasei din farfurie putea deveni cu totul altceva în 
momentul în care îţi intra în gură. Dacă aveai noroc era ceva neco- 
mestibil. Dacă aveai ghinion, era comestibil dar probabil nu ceva ce do- 
reai să ştii că aproape înghițisei sau, şi mai rău, înghițisei deja pe jumă- 
tate. 

Zinc îl găsise pe Monedă în ceea ce seara trecută fusese o debara pen- 
tru mături. Camera devenise acum mult mai mare. Singurul motiv pen- 
tru care Zinc nu putea s-o compare cu un hangar de avioane era acela 
că nu văzuse niciodată vreunul, cu toate că, dacă e să fim corecti, foarte 
puţine hangare au marmură pe jos şi sunt pline de statui. Câteva 
mături aruncate într-un colț şi o găleată îndoită făceau notă discor- 
dantă, dar nu erau nici pe departe la fel de discordante ca mesele pre- 
sate din Sala Mare, care din cauza valurilor de magie se micşoraseră 
într-atât încât Zinc le-ar fi putut compara cu nişte mici cabine telefo- 
nice, dacă ar fi văzut vreodată aşa ceva. 

Se strecură în cameră cu mare grijă şi îşi ocupă locul în consiliul vrăji- 
torilor. Aerul era unsuros de la atâta putere. 

Zinc materializă un scaun lângă Cartoforescu şi se aplecă spre acesta. 

- Nici n-ai să crezi... începu el. 

— Taci! îi şuieră Cartoforescu. Priveşte, e uluitor! 

Monedă era aşezat pe un taburet în mijlocul cercului de vrăjitori, cu 
una din mâini pe toiag şi cu cealaltă întinsă, susținând ceva mic, alb, cu 
formă de ou. Obiectul se vedea ciudat, ca prin ceață. De fapt, gândi 
Zinc, nu este ceva mic văzut de aproape. Este ceva imens, dar aflat la 
mare depărtare. Şi băiatul îl ţine în mână. 

— Ce face? şopti. 

- Nu sunt tocmai sigur, murmură Cartoforescu. Din câte am înțeles, 
creează un nou cămin pentru vrăjitorime. 

Fâşii de lumină multicoloră sclipiră împrejurul ovoidului neclar, ca o 
furtună îndepărtată. Iradiau de dedesubt fața lui Monedă, făcând-o să 
arate ca o mască. 

— Nu văd cum o să încăpem cu toţii acolo, spuse trezorierul. Ascultă, 

Cartoforescule, aseară am văzut... 

- E gata, spuse Monedă. 

Ridică oul care strălucea ocazional din interior, dezvăluind mici pro- 
eminente albe. 

Nu numai că este foarte departe, gândi Zinc, dar este şi foarte greu; 
trece prin greutate şi iese pe partea cealaltă, în acea stranie realitate ne- 
gativă în care plumbul are densitatea vidului. Înşfăcă din nou mâneca 
lui Cartoforescu. 

- Cartoforescule, ascultă-mă, e important, ascultă, când m-am uitat 
în... 

— Aş vrea să încetezi, vorbesc serios. 

- Dar toiagul, toiagul lui nu e... 

Monedă se ridică şi îndreptă toiagul către un zid, în care apăru in- 
stantaneu o uşă. leşi prin ea, lăsându-i pe vrăjitori să-l urmeze. Trecu 
prin grădina Arhicancelarului, urmat de un stol de vrăjitori la fel cum o 
cometă e urmată de coadă, şi nu se opri până când nu ajunse pe malul 
Ankhului. Acolo se găseau nişte sălcii bătrâne şi pletoase, şi râul cur- 
gea, sau în orice caz se mişca, luând forma unei potcoave în jurul unei 
mici pajişti bântuită de salamandre, cunoscută sub denumirea optimis- 
tă de Plăcerea Vrăjitorului. În serile de vară, dacă vântul bătea înspre 
râu, acesta era un loc unde plimbările puteau fi plăcute. 

Ceaţa călduță şi argintie încă mai persista deasupra oraşului atunci 
când Monedă lipăi prin iarba udă şi ajunse în mijlocul pajiştii. Aruncă 
oul, care descrise un arc de cerc şi ateriză pleoscăind. Se întoarse către 
vrăjitorii care se apropiau grăbiţi. 

— Stați mai în spate, le ordonă el. Şi pregătiți-vă să fugiți. 

Îndreptă toiagul de octrion către obiectul pe jumătate scufundat. Un 
curcubeu de lumină octarină țâşni din vârful lui şi lovi oul, care explo- 
dă într-o ploaie de scântei şi lăsă în urmă imagini reziduale, în tonuri 
de albastru şi violet. 

Urmă o pauză. Doisprezece vrăjitori priveau oul, cu sufletele la gură. 

O briză trecu printre sălcii, într-un mod cât se poate de banal. 

Nu se mai întâmplă nimic. 

- Ăă... începu Zinc. 

Şi apoi veni primul cutremur. Câteva frunze se scuturară din copaci 

şi o pasăre de apă îşi luă zborul, înspăimântată. 

Sunetul începu ca un muget în tonuri joase, mai degrabă simţit decât 
auzit, ca şi cum tălpile tuturor se transformaseră brusc în urechi. Copa- 
cii tremurară şi acelaşi lucru li se întâmplă şi câtorva vrăjitori. 

Mâlul din jurul oului începu să fiarbă. 

Şi explodă. 

Pământul se coji ca o portocală. Picături de noroi încins îi stropiră pe 
vrăjitori în timp ce plonjau la adăpost în spatele copacilor. Numai 
Monedă, Zinc şi Cartoforescu rămăseseră pe loc să vadă cum o strălu- 
citoare clădire albă răsare în mijlocul poienii, dizlocând iarba şi pămân- 
tul. Alte turnuri erupseră din sol în spatele lor, iar prin aer crescură ar- 
cade, care uniră turnurile între ele. 

Zinc scânci atunci când pământul îi fugi de sub picioare, fiind înlocu- 
it de marmură argintie. Rămase pironit locului în timp ce podeaua se 
înălța inexorabil, purtându-i pe toţi trei cu mult deasupra vârfurilor de 
copaci. 

Pe lângă ei trecură acoperişurile Universităţii, care rămaseră în urmă. 
Ankh-Morporkul se împrăştie ca o hartă, fluviul deveni un şarpe cap- 
tiv, câmpiile o pată încețoşată. Lui Zinc îi pocneau urechile, dar urcarea 
continuă mai departe, spre nori. 

leşiră uzi şi înghețați în orbitoarea lumină a soarelui, deasupra unui 
covor de nori ce se întindea în toate direcțiile la picioarele lor. Alte tur- 
nuri răsăreau de jur împrejur, strălucind puternic în lumina zilei. 

Cartoforescu îngenunchie şi pipăi cu grijă podeaua. Îi făcu semn lui 
Zinc să facă acelaşi lucru. Acesta simți o suprafață mai netedă decât 
piatra şlefuită. Părea de gheaţă, asta în caz că gheața ar fi călduţă şi ar 
arăta ca fildeşul. Nu era tocmai transparentă, dar lăsa impresia că ar fi 
vrut să fie. 

Avu senzaţia clară că dacă ar închide ochii nu ar mai simţi-o. 

Întâlni privirea lui Cartoforescu. 

- Nu te uita la, ăă, mine, spuse el. Nici eu nu ştiu ce este. 

Îşi întoarseră privirile către Monedă, care le spuse: 

- E magie. 

— Da, maestre, dar din ce este făcută? întrebă Cartoforescu. 

— Este făcută din magie. Magie brută. Solidificată. Reînnoită în fiecare 

secundă. Vă puteți imagina un material mai bun din care să fie constru- 
it noul cămin al magicienilor? 

Toiagul străluci pentru o clipă, împrăştiind norii. Lumea Disc apăru 
sub ei, şi de aici de sus puteai să vezi că într-adevăr era un disc, țintuil 
de cer de muntele central Cori Celesti, unde sălăşluiau zeii. Se vedea 
Marea Circulară, atât de aprope încât ți se părea că ai fi putut plonja în 
ea; se vedea şi imensul continent Klatch, deformat de perspectivă. Cas- 
cada ce împrejmuia Marginea era o curbă sclipitoare. 

- Este prea mare, spuse Zinc cu răsuflarea tăiată. 

Lumea în care trăise până atunci nu depăşea cu mult porțile Univer- 
sităţii, şi lui îi convenea. Într-o lume de asemenea dimensiuni te puteai 
simți confortabil. Cu siguranță nu se putea simţi bine la o jumătate de 
kilometru în aer, stând pe ceva care, în mod fundamental, nu era acolo. 

Acest gând îl şocă. Era vrăjitor şi avea o problemă cu magia. Alunecă 
precaut înapoi lângă Cartoforescu, care îi spuse: 

— Nu este tocmai cum mă aşteptam să fie. 

- Ăă? 

- Totul pare mult mai mic, văzut de aici, nu-i aşa? 

— Ăă, habar n-am. Ascultă, trebuie să-ți spun... 

- Uită-te de exemplu la munţii Vârful Berbecelui. Aproape că ai pu- 
tea să te întinzi şi să-i atingi. 

Priviră pe deasupra a două sute de leghe către munții albi, sclipitori 
şi reci. Se spunea că dacă mergeai către Miez prin văile ascunse ale 
munţilor Vârful Berbecelui, puteai găsi în ținuturile îngheţate de sub 
însuşi Cori Celesti lăcaşul secret al Uriaşilor Ghețurilor, capturați după 
ultima lor mare confruntare cu Zeii. La începutul timpului munţii fuse- 
seră doar nişte insule într-un imens ocean de gheaţă, şi gheața încă mai 
supraviețuia pe crestele lor. 

Monedă îşi zâmbi zâmbetul auriu. 

- Ce spuneai, Cartoforescule? 

— E din cauza aerului curat, stăpâne. Par atât de mici şi aşa de aproa- 
pe. Ziceam că parcă ai putea să-i atingi... 

Monedă îi făcu semn să tacă. Îşi suflecă mâneca, semnul tradiţional că 
urma să se întâmple magie fără trucuri. Întinse mâna şi apoi se întoarse 
spre ei, cu degetele strânse în jurul a ceea ce era, fără nici cea mai mică 

umbră de îndoială, un bulgăre de zăpadă. 

Muţi de uimire, cei doi vrăjitori urmăriră zăpada cum se topeşte şi se 
“curge pe podea. 

Monedă râse. 

Vă e chiar aşa de greu să credeţi? întrebă el. Să aduc nişte perle din 
mărginaşul Krull, sau nisip din Marele Nef? Ar putea vechile voastre 
vrăji să facă măcar jumătate din toate astea? 

lui Zinc i se păru că vocea copilului căpătase un timbru metalic. 
Privea intens către feţele lor. 

In cele din urmă Cartoforescu oftă şi spuse încet: 

Nu. Toată viața am căutat magia şi n-am găsit decât lumini colorate 
şi mici trucuri şi cărți vechi, secătuite. Vrăjitoria nu a făcut nimic pentru 
lumea asta. 

Şi dacă vă spun că intenţionez să desființez Ordinele şi să închid 
Universitatea? Deşi, bineînțeles, sfătuitorilor mei li se va acorda un sta- 
tut special. 

Cartoforescu se albi la faţă, dar ridică din umeri. 

Nu sunt prea multe de zis, spuse el. La ce foloseşte o lumânare în 
mijlocul zilei? 

Monedă se întoarse către Zinc. Acelaşi lucru îl făcu şi toiagul. Sculp- 
lurile filigranate îl priveau cu răceală. Una dintre ele, aflată în apro- 
pierea vârfului toiagului, semăna neplăcut de mult cu o sprânceană. 

Esti foarte tăcut, Zinc. Nu aprobi? 

Nu. Lumea a mai avut parte de magie pură şi a renunțat la ea în fa- 
voarea vrăjilor. Vrăjile sunt magia pentru oameni, nu pentru zei. Magia 
pură nu e de noi. E ceva în neregulă cu ea, atâta doar că am uitat ce 
anume. Îmi plăcea vrăjitoria. Nu deranja lumea în care trăim. Se potri- 
vea. Era de ajuns. Şi nu îmi doream să fiu mai mult decât vrăjitor. 

Se uită în jos şi şopti: 

Ba da. 

Bun, spuse Monedă mulțumit. 

we duse până la marginea turnului şi privi în jos către îndepărtata 
harta a străzilor Ankh-Morporkului. Turnul Artelor de abia dacă se ri- 
«luca la o zecime din înălțimea noului turn. 

Cred, continuă Monedă, cred că ceremonia va avea loc săptămâna 

viitoare, când va fi lună plină. 

- Hm. Va fi lună plină abia peste trei săptămâni, spuse Cartoforescu. 

— Săptămâna viitoare, repetă Monedă. Dacă spun că luna va fi plină, 
aşa va fi. 

Continuă să privească în jos la macheta Universităţii, şi apoi arătă cu 
degetul. 

— Ce e aia? 

Cartoforescu înțepeni. 

- Ăă, Biblioteca. Da. Este Biblioteca. Hm. 

Tăcerea era atât de apăsătoare încât Caroforescu simţi că se aşteaptă 
ceva mai mult de la el. Orice comentariu ar fi fost mai bun decât acea 
tăcere. 

— Ştii, acolo păstrăm cărțile. Nouăzeci de mii de volume, nu-i aşa, 
Zinc? 

— Ce? A, da. Cam nouăzeci de mii, presupun. 

Monedă se sprijini în toiag şi îi privi atent. 

- Ardeţi-le, spuse el. Pe toate. 


Miezul nopții păşea mândru pe coridoarele Universității Nevăzute a- 
tunci când Zinc, cu mult mai puţină convingere, se târa precaut către 
uşile impasibile ale Bibliotecii. Ciocăni, şi ecoul produs de sunet fu atât 
de puternic încât simți nevoia să se sprijinie de zid şi să aştepte ca bătă- 
ile inimii să-i revină la normal. 

După un timp auzi un sunet ca şi cum o piesă de mobilier masiv era 
mutată din loc. 

- Uuuk? 

— Sunt eu. 

— Uuuk? 

— Zinc. 

- Uuuk. 

— Fii atent, trebuie să ieşi, o să dea foc la Bibliotecă. 

Nu se mai auzi nimic. Zinc se lăsă în genunchi. 

- O s-o facă, şopti el. Probabil o să mă pună pe mine să o fac, toiagul 
ăla, ăă, ştie tot ce se petrece, ştie că ştiu de el... te rog ajută-mă... 

- Uuuk? 

- Noaptea trecută, l-am văzut în camera lui... toiagul, toiagul lumina, 
stătea acolo în mijlocul camerei ca un far şi băiatul era pe pat şi plân- 
gea, simțeam cum îl atinge, cum îl învață, cum îi şopteşte lucruri îngro- 
zitoare, şi apoi m-a văzut, trebuie să mă ajuţi, eşti singurul care nu e 
sub puterea... 

Zinc se opri. Figura îi încremeni. Se întoarse foarte încet, împotriva 
voinței lui, pentru că ceva îl învârtea încet. 

Ştia că Universitatea e goală. Toţi vrăjitorii se mutaseră în Noul Turn, 
unde până şi cel mai neînsemnat student avea un apartament mai im- 
punător decât avuseseră înainte vrăjitorii cu vechime. 

Toiagul plutea în aer la câțiva metri depărtare. Era înconjurat de o 
palidă licărire octarină. 

Zinc se ridică cu mare grijă, cu spatele lipit de perete şi ochii ţintă la 
obiect, şi alunecă uşor de-a lungul zidului până când ajunse în capătul 
culoarului. La colț observă că toiagul, deşi nu se apropiase, se rotise în 
jurul propriei axe, urmărindu-l. 

Ţipă scurt, îşi apucă poalale robei, şi o luă la fugă. 

Toiagul era acum în fața lui. Zinc rămase pe loc, trăgându-şi respira- 
ţia. 

- Nu mă sperii tu pe mine, minți el şi făcu stânga-mprejur, pornind 
în direcție opusă şi pocnind din degete pentru a materializa o torţă care 
ardea cu flacără albă (doar penumbra ei octarină indica faptul că e de 
origine magică). 

Din nou, toiagul se afla în fața lui. Lumina torței îi fu suptă într-un 
şuvoi subțire de foc alb, care scăpără şi apoi dispăru cu un „pac”. 

Zinc aşteptă cu ochii umeziți din cauza imaginilor reziduale albastre, 
dar dacă toiagul se mai afla prin zonă, nu părea că doreşte să profite de 
situație. După ce îi reveni vederea îşi dădu seama că distinge o umbră 
mai întunecată în partea stângă. Scara ce ducea către bucătărie. 

Ţâşni în direcția respectivă țopăind pe scările invizibile şi ateriză tare 
şi brusc pe nişte dale inegale de piatră. 

Lumina lunii pătrundea printr-un grilaj, şi el ştia că pe acolo pe un- 
deva se află o uşă către lumea exterioară. 

Clătinându-se, cu dureri de glezne, cu sunetul propriei respiraţii bu- 
buindu-i în urechi ca şi cum şi-ar fi băgat tot capul într-o scoică, Zinc o 

porni prin deşertul nesfârşit şi întunecat al podelei. 

Tot felul de chestii îi clămpăneau pe sub tălpi. Desigur, acum nu mai 
erau şobolani pe aici, după ce bucătăria căzuse în dizgrație — bucătarii 
Universității erau dintre cei mai pricepuţi din lume, dar acum orice 
vrăjitor putea să-şi conjure mâncăruri de un rafinament culinar ce de- 
păşea priceperea lumească. Tingirile mari din cupru atârnau neglijate 
pe perete, strălucirea lor aproape dispărută, iar rafturile ce încadrau 
imensa arcadă a şemineului nu mai conţineau nimic altceva în afară de 
câteva fire de cenuşă. 

Toiagul stătea de-a latul uşii din spate, ca un zăvor. Se roti pe măsură 
ce Zinc înainta înspre el şi rămase suspendat în aer, la câțiva metri 
depărtare şi radiind rea-voință mută. Apoi, foarte încet, începu să se 
apropie. 

Zinc se trase înapoi, picioarele alunecându-i pe pietrele unsuroase. O 
împunsătură în spatele coapselor îl făcu să dea un țipăt scurt, dar când 
bâjbâi cu mâinile prin spate descoperi că era vorba doar de unul din 
fundurile de lemn. 

Mâna lui pipăi cu disperare suprafaţa scrijelită, şi în ciuda tuturor 
aşteptărilor dibui un satâr. Cu un gest instinctiv, bătrân ca însăşi ome- 
nirea, degetele i se încleştară în jurul mânerului. 

Îşi pierduse suflul şi răbdarea şi noțiunea de timp şi spaţiu şi era aşa 
de speriat că mai avea puțin şi îşi pierdea şi mințile. 

Aşa că atunci când toiagul se bălăngăni în fața lui, înşfăcă satârul şi îl 
răsuci cu toată puterea pe care reuşi s-o adune... 

Şi ezită... Vrăjitorul din el se revolta împotriva distrugerii unei puteri 
atât de mari, putere care ar fi putut fi folosită, poate chiar de el... 

Şi toiagul se roti astfel încât axa lui fu îndreptată pe direcția vrăjitoru- 
lui. 

ŞI la câteva culoare depărtare, Bibliotecarul rămase proptit cu spatele 
de uşa Bibliotecii, privind fulgerele albe şi albastre care scăpărau pe po- 
dea. Auzi pocnetul îndepărtat al energiei brute, şi sunetul care începu 
de jos şi sfârşi în zone acustice în care nici Codiţă, aşezat pe jos cu lăbu- 
tele peste ochi, nu putea auzi. 

Şi apoi se auzi încetişor un zdrăngănit obişnuit, ca unul ce ar putea fi 
produs de un satâr, topit şi contorsionat, căzând pe dalele de piatră. 

Era genul de zgomot care face ca liniştea ce îi urmează să dea năvală, 
ca o avalanşă călduță. 

Bibliotecarul înfăşură liniştea în jurul lui ca pe o cuvertură şi ridică 
privirea la rândurile de cărți suprapuse, care pulsau vag în lumina pro- 
priei forțe magice. De pe toate etajerele, cărțile se uitau în jos la el. 
Auziseră şi ele. Le putea simți frica. 

Timp de câteva minute urangutanul rămase neclintit ca o statuie, iar 
apoi păru că ajunge la o concluzie. Înaintă pe încheieturile mâinilor 
până la birou şi după ce scotoci intens scoase la iveală un inel plin de 
chei. Apoi se întoarse şi se aşeză în mijocul podelei, şi rosti cu hotărâre: 

- Uuuk. 

Cărţile de pe rafturi se înclinară către el. Reuşise să le capteze toată 
atentia. 


- Ce-o fi locul ăsta? întrebă Conina. 

Vânturache privi împrejur şi făcu o presupunere. 

Erau încă în inima Al Khaliului. Zumzetul metropolei se putea auzi 
în spatele zidurilor. Dar în mijlocul viermuielii oraşului cineva curățase 
un spaţiu imens, îl împrejmuise cu ziduri şi plantase o grădină roman- 
tică, la fel de naturală ca un purcel din zahăr ars. 

- Se pare că cineva a luat pe lung şi pe lat câte opt kilometri din 
mijlocul oraşului şi i-a împrejmuit cu ziduri şi turnuri, se hazardă el. 

— Ce ciudat, spuse Conina. 

— Ei bine, unele religii de pe aici... ei bine, când mori, vezi tu, ei cred 
că ajungi într-un fel de grădină, unde e muzică şi, şi, şerbet şi, şi... femei 
tinerele. 

Conina evaluă splendoarea verde a grădinii împrejmuite, plină cu 
păuni, arcade sofisticate şi fântâni clipocitoare. Douăsprezece femei to- 
lănite o priviră la rândul lor, impasibile. O orchestră de coarde ascunsă 
privirilor interpreta o complicată partitură a muzicii bhong, specifică zo- 
nei. 


Sau în sus, sau oblic. Topografia Bibliotecii Universităţii Nevăzute era un coşmar, deoarece 
simpla prezenţă a unui asemenea volum de magie răsucea dimensiunile şi gravitația ca pe 
nişte spaghete şi l-ar fi făcut şi pe M. C. Escher să se ducă să zacă puţin la orizontală, sau 
poate pe diagonală. (n.a.) 

- Nu sunt moartă, spuse ea. Sunt sigură că mi-aş fi amintit. Şi oricum, 
asta nu e imaginea mea despre paradis. 

Privi cu un ochi critic la siluetele tolănite şi adăugă: 

— Mă întreb cine le face coafurile. 

Un vârf de sabie o împunse în spate şi amândoi porniră pe aleea 
ornamentală către un pavilion acoperit, înconjurat de măslini. Conina 
se încruntă. 

- În afară de asta, mie nu-mi place şerbetul. 

Vânturache nu comentă, prea ocupat cu examinatul propriei stări in- 
terioare, de care nu era prea încântat. Avea senzația oribilă că se îndră- 
gostise. 

Era sigur că prezintă toate simptomele. Palmele umede, senzația de 
fierbințeală din stomac, impresia generală că cineva i-a întins pielea de 
pe piept ca pe un elastic. Şi de fiecare dată când Conina spunea ceva, a- 
vea senzația că cineva îi toarnă metal încins pe şira spinării. 

Privi în jos către Bagaj, care păşea stoic pe lângă el, şi recunoscu şi la 
acesta simptomele. 

— Nu, şi tu la fel? 

Poate că de vină erau razele soarelui ce jucau pe capacul scrijelit al 
Bagajului, dar pentru o clipă acesta păru mai roşu ca de obicei. 

Bineînțeles, lemnul de păr înțelept are un fel de legătură ciudată cu 
starea de spirit a stăpânului... Vânturache scutură din cap. Cu toate as- 
tea, aşa s-ar fi putut explica de ce obiectul nu era la fel de arțăgos ca de 
obicei. 

— N-ar ține, spuse el. Adică, ea e femeie şi tu eşti, ei bine, tu eşti... Ei 
bine, orice ai fi, eşti de natură lemnoasă. N-ar ţine. Lumea ar comenta. 

Se întoarse şi privi către gardienii îmbrăcaţi în negru din spatele său. 

— Nu ştiu la ce vă uitaţi, spuse el sever. 

Bagajul se trase mai aproape de Conina, urmând-o la o distanţă atât 
de mică încât ea îşi lovi glezna de el. 

- Fă paşi, izbucni ea şi îl lovi, de data asta intenționat. 

Pe cât era posibil ca Bagajul să aibă expresie, îi aruncă fetei una şoca- 
tă de asemenea trădare. 

Pavilionul din faţa lor era un dom în formă de ceapă, bătut cu neste- 
mate şi susținut de patru coloane. 

Interiorul era format dintr-o aglomerare de pernițe pe care stătea 
întins un bărbat gras între două vârste, înconjurat de trei tinere femei. 
Purta o robă mov cusută cu fir de aur; după părerea lui Vânturache 
aceasta demonstra că poți face multe cu o draperie şi cu puţină ima- 
ginație, dar totuşi nu destule. 

Bărbatul părea că scrie. Îşi ridică privirea spre ei. 

- Bănuiesc că nu puteți să-mi spuneţi o rimă bună pentru „tălică”? îi 
întrebă el cu înfrigurare. 

- „Mică”, spuse Vânturache. „Bucăţică”? 

— „Viţică”, sugeră Conina, forțându-se să zâmbească. 

Bărbatul ezită. 

— „Viţică” îmi place, spuse el. „Viţică” e un cuvânt cu potenţial. „Viţi- 
că” ar putea să meargă. Luaţi loc pe pernițe. Gustaţi nişte şerbet. De ce 
ați rămas aşa? 

- De vină sunt funiile astea, spuse Conina. 

— lar eu sunt alergic la metal rece, adăugă Vânturache. 

— Serios? Ce obositor! spuse bărbatul gras şi bătu din palmele lui atât 
de pline de inele încât rezultatul sună ca un zdrăngănit. Doi gardieni 
forțoşi se apropiară şi le tăiară legăturile, iar apoi întregul batalion se 
topi, cu toate că Vânturache era pe deplin conştient că zeci de ochi întu- 
necați îl priveau din frunzişul înconjurător. Instinctul îi spunea că deşi 
pare că e singur cu bărbatul şi cu Conina, orice manevră agresivă din 
partea lui ar face ca lumea să se trasnsforme într-un loc plin de obiecte 
ascuţite şi durere. Încercă să radieze tranchilitate şi bunăvoință. Încercă 
să găsească ceva de spus. 

— Ei bine, se aventură el, privind draperiile din brocart, pilonii bătuți 
cu rubine şi pernițele cu filigran auriu, ați aranjat frumos aici. Este — se 
gândi la o descriere cât mai potrivită — ei bine, un miracol al lucrurilor 
deosebite. 

— Am vrut să fie cât mai simplu, oftă bărbatul, mâzgălind preocupat. 
De ce sunteți aici? Nu că n-ar fi întotdeauna o plăcere să întâlnesc colegi 
în ale poeziei. 

— Am fost aduşi cu forța, spuse Conina. 

- Bărbaţi cu săbii, adăugă Vânturache. 

— Dragii de ei, le place să se menţină în formă. Vrei una din astea? 

Pocni din degete către una din fete. 

- Nu, ăă, chiar acum, începu Vânturache, dar fata ridicase deja un 
platou plin cu bețigaşe maronii-aurii pe care îl întinse umilă către el. 

Gustă un bețigaş. Era delicios, era crocant şi avea o aromă dulce, ca 
de miere. Mai luă două. 

- Nu te supăra, spuse Conina, dar cine eşti? Şi unde ne aflăm? 

— Numele meu e Creozot, Calif al Al Khaliului, şi aceasta este Sălbăti- 
cia mea. Am făcut şi eu ce am putut. 

Vânturache se înecă cu beţigaşul cu miere. 

- Nu cumva acel Creozot din expresia „bogat ca Creozot”? întrebă el. 

- Acela era dragul meu tată. Nu, eu sunt de fapt ceva mai bogat ca el. 
Când ai foarte mulți bani e cam greu să ajungi la simplitate. Am făcut şi 
eu ce am putut, repetă cu un oftat. 

— Ai putea să încerci să dai de pomană, spuse Conina. 

Creozot oftă din nou. 

— Să ştii că nu e chiar aşa de simplu. Nu, trebuie să te străduieşti să 
faci foarte puţin cu foarte mult. 

- Nu, nu, fii atent, spuse Vânturache scuipând bucățele de bețigaş. 
Am auzit că se spune că tot ce atingi se transformă în aur, pentru nume- 
le zeilor! 

- Asta înseamnă că mersul la baie poate pune probleme, interveni 
Conina veselă. Scuze. 

— Am auzit poveşti din astea despre mine, spuse Creozot ignorând 
ultima remarcă. E aşa obositor. De parcă bunăstarea ar conta. Adevăra- 
tele bogății se găsesc în zăcămintele literaturii. 

- Acel Creozot de care auzisem eu, spuse Conina rar, era căpetenia 
unei bande de, ăă, ucigaşi dementi. Asasinii originali, temuti în întregul 
ținut Klatchian dinspre Miez. Nu te supăra. 

- A, da, iubitul meu tată, spuse Creozot junior. Haşişimii. Ce idee 
revoluționară! Numai că nu erau foarte eficienți. Aşa că i-am angajat pe 


Haşişimii, al căror nume provenea de la vasta cantitate de haşiş pe care o consumau, se 
deosebeau de ceilalți criminali înrăiți prin faptul că erau letali şi în acelaşi timp predişpuşi 
la chicoteli, entuziasmându-se din cauza interesantelor jocuri de umbre şi lumini ce se for- 
mau pe înspăimântătoarele lor lame de cuțit, şi în cazurile extreme tăvălindu-se pe jos de 
râs. (n.a.) 

Banditi în locul lor. 

— A, numiţi aşa după o sectă religioasă*, spuse Conina în cunoştinţă 
de cauză. 

Creozot se uită lung la ea. 

— Nu, spuse el rar, nu cred. Am impresia că i-am denumit aşa după 
modul în care le scot oamenilor fețele prin partea opusă a craniului. 
Oribil, vorbesc serios. 

Apucă pergamentul pe care scria şi continuă: 

- Eu caut o viață mai cerebrală. Din acest motiv am transformat cen- 
trul oraşului în Sălbăticie. E mult mai bine pentru fluxul cerebral. Am 
făcut şi eu ce am putut. Îmi dați voie să vă citesc ultima mea oeuvre? 

— Ou? întrebă Vânturache, care nu urmărise fraza. 

Creozot ridică o mână grăsană şi declamă după cum urmează: 


Un palat de vară sub o frunzulică, 

O sticlă de vin, o bucată de pâine, nişte orez cu miel şi castraveți, 
limbi de păun prăjite, kebabi, şerbet de la gheaţă, dulciuri asortate de la 
chioşc şi tot ce vrei tălică, 

Cântând alături de mine în Sălbăticie, 

Şi Sălbăticia e... 


Se opri şi rămase pe gânduri, cu creionul în mână. 

- Poate că totuşi „viţică” nu e o idee prea bună. Acum că mă gândesc 
mai bine... 

Vânturache privi tufişurile tunse, pietrele aranjate cu grijă, zidurile 
înalte ce împrejmuiau zona. Un tălică îi făcu cu ochiul. 

- Asta e o Sălbăticie? întrebă el. 

— Cred că arhitecţii mei peisagişti au inclus toate elementele esențiale. 
Le-a luat secole numai să facă pârâiaşul suficient de sinuos. Am fost in- 
format de către specialişti că peisajul conține elemente de grandoare 
zdrenţuită de o frumusețe inegalabilă. 

— Şi scorpioni, spuse Vânturache luând încă un bețigaş cu miere. 


În original Thugs, respectiv hoţi, asasini, gangsteri, bandiți şi în acelaşi timp denumirea 
unei organizații cu caracter religios de asasini profesionişti care a acționat în India timp de 
sute de ani, prima atestare documentară datând din 1356. (n.t.) 

— Asta nu ştiu, spuse poetul. Scorpionii nu mi se par prea poetici. 
Mierea şi lăcustele par mult mai potrivite, conform instrucţiunilor poe- 
tice standard, cu toate că nu am reuşit să prind gustul acestor insecte 
până acum. 

— Eu înțelesesem că lăcustele pe care le consumă oamenii în sălbăticie 
sunt de fapt fructele unui copac, spuse Conina. Tata îmi spunea că sunt 
foarte gustoase. 

- Nu e vorba de insecte? întrebă Creozot. 

— Nu cred. 

Califul făcu un semn cu capul către Vânturache. 

- Poţi să le termini tu, atunci. Oribile chestii crocante, nu le vedeam 
deloc rostul. 

- N-aş vrea să par nerecunoscătoare, spuse Conina acoperind tusea 
convulsivă a lui Vânturache, dar de ce ne-ai adus aici? 

- Bună întrebare. 

Creozot o privi inexpresiv preț de câteva secunde, ca şi cum încerca 
să-şi amintească de ce se aflau acolo. 

- Eşti o tânără foarte atrăgătoare, spuse el. Nu cumva ştii să cânţi la 
harpă? 

— Câte lame are? întrebă Conina. 

- Păcat, spuse Califul. Adusesem una din import, special. 

— Tatăl meu m-a învăţat să cânt la muzicuţă, se oferi ea. 

Buzele lui Creozot se mişcară fără sunet, în timp ce evalua ideea. 

- Nu-mi foloseşte, spuse el. Nu se potriveşte. Îţi mulțumesc, oricum. 
Ştii, esti într-adevăr foarte frumoasă, spuse privind-o gânditor. Ţi-a mai 
spus cineva că ai gâtul aidoma unui turn de fildeş? 

- Niciodată, spuse Conina. 

- Păcat, spuse din nou Creozot. 

Scormoni printre perniţe şi scoase la iveală un clopoțel, din care sună. 

După un timp, un bărbat înalt şi foarte demn apăru în spatele pavili- 
onului. Arăta ca cineva care ar putea să îşi strecoare mintea printr-un 
tirbuşon fără să o încovoaie, şi avea ceva în privire care ar fi făcut o 
rozătoare turbată să facă stânga-mprejur şi să-şi ia tălpăşița descurajată. 

Acest bărbat, aţi fi spus, are scrise în frunte cuvintele Mare Vizir. De- 
fraudarea văduvelor şi închisul tinerilor în peşteri presupuse pline de 

nestemate nu aveau secrete pentru el. Pe tema treburi murdare, acest 
individ scrisese probabil manualul definitiv, sau mai degrabă îl plagi- 
ase. 

Purta un turban din care ieşea țuguiul unei pălării. Purta, bineînțeles, 
şi o mustață lungă şi subțire. 

— A, Abrim, spuse Creozot. 

- Înălţimea-ta? 

— Marele meu Vizir, spuse Califul. 

Ştiam eu, îşi spuse Vânturache. 

— Oamenii ăştia, de ce i-am adus aici? 

Vizirul îşi răsuci mustaţa, lichidând probabil în gând vreo zece ipo- 
teci. 

- Pălăria, Înălţimea-ta. Pălăria, dacă îţi aminteşti. 

- A, da. Fascinant. Pe unde am pus-o? 

— Aşteaptă, spuse Vânturache grăbit. Pălăria asta... nu cumva e una 
ascuțită, cam jerpelită şi cu multe chestii pe ea? Un fel de dantelă şi 
chestii, şi, şi... n-a încercat nimeni să şi-o pună pe cap, nu-i aşa? 

- Ne-a avertizat chiar ea să nu o facem, spuse Creozot, aşa că, fireşte, 
Abrim a pus un sclav să o probeze. A spus că i-a dat o durere de cap. 

— Ne-a mai spus că veţi sosi în curând, spuse vizirul înclinându-se în- 
trucâtva către Vânturache, şi de aceea eu... adică vreau să spun Măria 
Sa, a gândit că poate veți putea să ne spuneţi mai multe despre acest 
minunat obiect. 

Există o tonalitate a vocii cunoscută drept interogativă, şi vizirul o 
folosea; vorbele oarecum tăioase sugerau că, dacă nu va afla în cel mai 
scurt timp lucruri noi despre pălărie, avea în minte diverse acțiuni care 
implicau cuvinte precum „fier încins” şi „cuțit“. Desigur, toți Marii 
Viziri vorbesc în acest fel. Probabil că există o şcoală pentru aşa ceva. 

- O, ce mă bucur că ați găsit-o, spuse Vânturache. Pălăria aia este 
gngngnh... 

— Poftim? întrebă Abrim, făcând semn câtorva gardieni discreți să se 
apropie. Mi-a scăpat ce ai spus după ce tânăra domnişoară — se înclină 
uşor către Conina — ţi-a tras un cot în ureche. 

- Cred, spuse Conina pe un ton politicos dar ferm, că mai bine ne-ai 
duce să o vedem. 

Cinci minute mai târziu, din locul ei de odihnă de pe o masă din tre- 
zoreria Califului, pălăria spuse: 
In sfârşit! De ce ați întârziat aşa? 


Într-un moment ca acesta, când Vânturache şi Conina sunt probabil pe 
cale să devină victimele unui atac sângeros, şi Monedă se pregăteşte să 
vorbească adunării de vrăjitori înspăimântați despre abjectul subiect al 
trădării, când întregul Disc e pe punctul de a cădea sub dictatura magi- 
ei, merită menționate poezia şi inspiraţia. 

De exemplu Califul, în bijuteria lui de Sălbăticie, tocmai răsfoise pa- 
ginile cu versuri pentru a revizui rândurile ce încep astfel: 


Ridică-te pentru că dimineaţa ielele 
Au scăpat lingurița care alungă stelele. 


.. Şi oftă pentru că gândurile care îi traversau imaginația nu păreau 
niciodată să iasă la lumină aşa cum îşi dorea. 

Este, de fapt, practic imposibil s-o facă vreodată. 

Din păcate, asemenea lucruri se întâmplă mereu. 

Este bine cunoscut, în toate lumile multidimensionale ale multiversu- 
lui, că majoritatea descoperirilor cu adevărat măreţe sunt datorate unui 
scurt moment de inspiraţie. La început e necesară o grămadă de muncă 
de târnăcop, bineînţeles, dar ceea ce declanşează toată treaba este vede- 
rea, să zicem, unui măr în cădere, unui ibric care fierbe sau unor stropi 
de apă revărsați din cadă. Se produce un declic în capul observatorului 
şi totul se aşează frumos la locul lui. Forma ADN-ului, se spune, îşi 
datorează descoperirea faptului că cercetătorul a văzut din întâmplare 
o scară în spirală exact atunci când mintea lui era la o temperatură 
receptivă potrivită. Dacă ar fi luat liftul, e posibil ca toată genetica să fi 
arătat altfel acum.. 

Se zice că acesta e un lucru minunat. Nu e adevărat. E tragic. Mici 
particule de inspiraţie plutesc mereu prin univers, trecând prin materia 
cea mai densă la fel cum un neutrino trece printr-o căpiță cu fân, şi cele 


Cu toate că e posibil să fi fost mai rapidă. Şi să aibă licenţă de transport pentru numai patru 
persoane. (n.a.) 

mai multe dintre ele îşi ratează ținta. 

Mai rău, majoritatea celor care ating o țintă cerebrală o nimeresc pe 
cea greşită. 

De exemplu, visul ciudat despre o gogoaşă de plumb atârnată de o 
balanţă înaltă de un kilometru, care în mintea potrivită ar fi fost catali- 
zatorul pentru inventarea generatorului electric cu represie gravitațio- 
nală (o sursă de energie ieftină, inepuizabilă şi total nepoluantă pe care 
lumea respectivă o căuta de secole, şi în lipsa căreia a fost scufundată 
într-un oribil război civil) a fost visat de o rățuşcă ameţită. 

Prin altă lovitură de ghinion, priveliştea unei herghelii de cai albi ga- 
lopând pe o pajişte cu flori sălbatice ar fi inspirat un tânăr compozitor 
în curs de afirmare să scrie Suita Zeului Zburător, aducând astfel alina- 
re pentru milioane de suflete, dacă respectivul nu s-ar fi aflat acasă în 
pat din cauza unei răceli. Aşa că inspiraţia a căzut pe capul unei broaşte 
care nu era tocmai în măsură să aducă o contibuție majoră în domeniul 
poeziei sunetelor. 

Multe civilizaţii şi-au dat seama de această şocantă risipă şi au testat 
diverse mijloace de prevenire a ei, majoritatea constând în încercări plă- 
cute dar ilegale de a plasa mintea pe lungimea de undă corespunzătoa- 
re prin folosirea unor ierburi exotice sau a unor produse fermentate. 
Dar astfel de metode nu funcţionează niciodată aşa cum ar trebui. 

Şi astfel Creozot, care a visat inspirația pentru un poem destul de bun 
despre viață şi filozofie şi despre cum arată amândouă mult mai bine 
dacă sunt văzute prin fundul unui pahar de vin, a fost total incapabil să 
facă ceva cu asta pentru că abilitățile lui poetice erau similare cu cele 
ale unei hiene. 

Motivul pentru care zeii continuă să permită aşa ceva constituie un 
mister. 

De fapt, scânteia de inspirație necesară explicației a avut loc, numai 
că vietatea care a primit-o — o mică femelă de ciocănitoare - nu a reuşit 
să-şi exprime clar poziţia, nici chiar după epuizanta lăsare a mai multor 
mesaje cifrate pe trunchuri de copaci. Printr-o stranie coincidență, un 
filozof care dedicase câteva nopți nedormite aceluiaşi mister s-a trezit 
în dimineaţa respectivă cu o nouă şi minunată idee cu privire la extra- 
gerea alunelor din tăvițele cu mâncare pentru păsări. 

Ceea ce ne aduce, în mod elegant, la subiectul magie. 

La mare distanță, prin negura spaţiului interstelar, o solitară parti- 
culă de inspirație pluteşte inconştientă de propriul destin, ceea ce nu 
are prea mare importanță deoarece destinul ei este să lovească, în câte- 
va ore, o minusculă zonă din mintea lui Vânturache. 

Va fi un destin greu de adus la îndeplinire, cu toate că nodul creativ 
al lui Vânturache are dimensiuni rezonabile, dar karma particulei tre- 
buia să rezolve problema nimeritului unei ținte de dimensiunile unui 
bob de strugure, în mişcare, la o distanță de câteva sute de ani lumină. 
Viaţa poate fi foarte dificilă pentru o mică particulă subatomică, într-un 
mare univers. 

Dar dacă va reuşi, lui Vânturache îi va veni o idee filozofică de mare 
importanță. Dacă nu, o cărămidă din apropiere va avea acces la nişte 
informații cu care nu va şti ce să facă. 


Palatul Califului, cunoscut în legende sub numele de Rhoxiet?, ocupa 
cea mai mare parte a centrului Al Khaliului care nu era ocupat de Săl- 
băticie. Majoritatea lucrurilor care aveau legătură cu Creozot erau mito- 
logice şi arcuitul, domatul şi multi-pilonatul palat se spunea că are mai 
multe camere decât a putut vreodată să numere cineva. Vânturache nu 
ştia ce număr avea camera în care se afla. 

— E fermecată, nu-i aşa? întrebă vizirul Abrim. 

Îl înghionti pe Vânturache între coaste. 

— Eşti vrăjitor, spuse el. Zi-mi ce face. 

— De unde ştii că sunt vrăjitor? întrebă Vânturache disperat. 

— Scrie pe pălăria ta, spuse vizirul. 

- Ah. 

— Şi te aflai cu ea pe corabie. Oamenii mei te-au văzut. 

- Califul angajează vânători de sclavi? izbucni Conina. Asta nu sună 
tocmai simplu! 

- O, nu, eu angajez vânătorii de scavi. Eu sunt vizirul, în definitiv, 
spuse Abrim. Aşa ceva e de aşteptat din partea mea. 

Privi gânditor către fată şi apoi făcu un semn cu capul către gardieni. 


* The Roxie — cel mai vechi cinematograf încă funcţional din San Francisco, construit în 1909 
în stilul arhitectural art deco. (n.t.) 

— Actualul Calif are viziuni cam literare. Ale mele, pe de altă parte, nu 
sunt aşa. Duceţi-o în harem, deşi, îşi dădu ochii peste cap şi oftă iritat, 
sunt sigur că unica soartă care o aşteaptă acolo e plictisul, şi poate o du- 
rere în gât. 

Se întoarse către Vânturache. 

- Nu vorbi, spuse el. Nu-ţi mişca mâinile. Nu încerca să mă surprinzi 
cu trucuri magice. Sunt protejat de amulete stranii şi puternice. 

- la stai puţin... începu Vânturache, dar Conina spuse: 

- E în regulă, întotdeauna mi-am dorit să văd cum arată un harem. 

Gura lui Vânturache începu să se deschidă şi să se închidă, dar nu se 
auzea nimic. În cele din urmă reuşi: 

— Serios? 

Fata ridică o sprânceană către el. Era probabil un fel de semnal. 
Vânturache se simțea dator să-l priceapă, dar trăiri ciudate îi răscoleau 
adâncurile ființei. Nu îi dădeau curaj, ci îl supărau. Dat pe repede 
înainte, dialogul din spatele ochilor săi decurgea cam aşa: 

Îh. 

Cine e acolo? 

Conştiinţa ta. Mă simt cumplit. Uite, o duc în harem. 

Mai bine pe ea decât pe mine, gândi Vânturache, dar fără prea multă 
convingere. 

Fă ceva! 

Sunt prea mulți gardieni! Or să mă omoare! 

Şi ce dacă te omoară? Nu e sfârşitul lumii. 

Ar fi, pentru mine, gândi Vânturache sumbru. 

Dar gândeşte-te numai ce fericit ai fi în viața următoare... 

Ştii ceva, hai să mai şi tac, am înţeles? M-am cam săturat de mine. 

Abrim traversă camera către Vânturache şi îl privi curios. 

— Cu cine vorbeşti? întrebă el. 

— Te previn, spuse Vânturache cu dinţii încleştați, am o cutie fermeca- 
tă cu picioare care e neîndurătoare cu atacatorii, un cuvânt numai Să îi 
spun... 

- Sunt impresionat, spuse Abrim. E invizibilă? 

Vânturache riscă o privire în spate. 

— Sunt sigur că o aveam când am intrat, spuse el dezumflat. 

Ar fi greşit să spunem că Bagajul era de negăsit. El se găsea undeva, 
numai că locul în care se găsea nu era în apropierea lui Vânturache. 

Răsucindu-şi mustaţa, Abrim înconjură încet masa pe care se afla pă- 
lăria. 

- Încă o dată, spuse el, îți poruncesc: acesta e un obiect cu putere, 
simt asta foarte clar, şi trebuie să îmi spui ce face. 

— De ce n-o întrebi? spuse Vânturache. 

— Refuză să-mi spună. 

— Ei bine, de ce vrei să ştii? 

Abrim râse. Nu suna plăcut. Suna de parcă cineva îi explicase ce e 
râsul, probabil cu calm şi în mod repetat, dar el personal nu auzise pe 
nimeni râzând vreodată. 

- Eşti vrăjitor, spuse el. Vrăjitoria înseamnă putere. Chiar şi eu sunt 
interesat de magie. Am talent, să ştii. O, da. Dar nu am fost acceptat la 
voi la Universitate. Au spus că am un psihic instabil. Îţi vine să crezi? 

- Nu, spuse Vânturache sincer. 

Majoriatea vrăjitorilor de la Nevăzută nu păreau să aibă toţi boii aca- 
să. Abrim s-ar fi integrat perfect. 

Vizirul îi oferi un zâmbet încurajator. 

Vânturache privi cu coada ochiului la pălărie, care nu spunea nimic. 
Se uită înapoi la vizir. Cu toate că râsul fusese straniu, pe lângă zâmbet 
părea mai natural decât ciripitul de păsărele. Părea că vizirul învățase 
să zâmbească din diagrame. 

- Nici caii sălbatici nu m-ar putea târî în ajutorul tău! 

— A, o provocare, spuse vizirul şi făcu un semn către un gardian din 
apropiere. 

— Avem cai sălbatici în grajduri? 

— Avem unii destul de mânioşi, stăpâne. 

- Înfurie patru dintre ei şi du-i în curtea din sensul rotirilor de disc. 
A, da, şi adu şi nişte lanţuri. 

— Imediat, stăpâne. 

- Hm. Uite ce e... spuse Vânturache. 

- Da? 

— Ei bine, dacă o iei aşa... 

— Ai ceva de zis? 

— E pălăria Arhicancelarului, dacă ţii morţiş să ştii. E simbolul vrăjito- 
rimii. 

- Puternică? 

Vânturache se cutremură. 

— Foarte. 

- De ce i se spune pălăria Arhicancelarului? 

— Vezi tu, Arhicancelarul este cel mai de seamă vrăjitor. Liderul. Dar 
fii atent... 

Abrim luă pălăria în mâini şi o răsuci pe toate părțile. 

— Este, cum s-ar zice, simbolul funcţiei? 

- Absolut, dar fii atent, dacă o pui pe cap, ar fi bine să te avertizez... 

Taci. 

Abrim făcu un salt înapoi, scăpând pălăria pe podea. 

Vrăjitorul nu ştie nimic. Lasă-l să plece. Trebuie să negociem. 

Vizirul privi în jos la octarinele strălucitoare ce înconjurau pălăria. 

- Eu, să negociez? Cu un obiect de garderobă? 

Pe capul potrivit am multe de oferit. 

Vânturache se albi la față. Am menționat deja că avea un instinct pen- 
tru primejdie ce nu mai poate fi găsit decât în unele specii de mici roză- 
toare, şi pentru moment acest instinct îi ciocănea în timpane într-o în- 
cercare disperată de a ieşi afară şi de a da fuga spre o ascunzătoare. 

- Nu asculta! ţipă el. 

Probează-mă, spuse pălăria pe un ton rugător, cu o voce străveche ce 
suna de parcă vorbitorul avea câlți în gură. 

Dacă într-adevăr exista o şcoală pentru viziri, Abrim o absolvise cu 
coroniță. 

— Să vorbim, mai întâi. 

Făcu un semn gardienilor, indicând în direcţia lui Vânturache. 

- Luaţi-l şi aruncați-l în acvariul cu păianjeni. 

- Nu, nu şi păianjeni pe deasupra! gemu Vânturache. 

Căpitanul gărzilor înaintă, înclinându-şi fruntea respectuos. 

- Nu mai avem păianjeni, stăpâne, spuse el. 

- Ah. 

Vizirul privi în gol pentru o clipă şi apoi continuă: 

- În cazul ăsta, închideţi-l în cuşca tigrului. 

Gardianul ezită, încercând să ignore văicărelile izbucnite brusc în 
spatele lui. 

- Tigrul e bolnav, stăpâne. S-a zvârcolit toată noaptea. 

— Atunci aruncă-l pe smiorcăitul ăsta fricos în cuptorul Focului Etern. 

Câţiva gardieni schimbară priviri pe deasupra lui Vânturache, care se 
prăbuşise în genunchi. 

— Păi pentru asta ar fi trebuit să fim anunțați din timp, stăpâne... 

— ... ca să-l aprindem din nou, cum ar veni. 

Pumnul vizirului lovi cu putere în masă. Căpitanul gărzilor afişă un 
rânjet sinistru. 

— Ar mai fi groapa cu şerpi, stăpâne, spuse el. 

Ceilalţi gardieni aprobară din cap. Întodeauna le rămânea groapa cu 
şerpi. 

Patru capete se întoarseră către Vânturache, care tocmai se ridicase şi 
îşi scutura nisipul de pe genunchi. 

— Ce părere ai despre şerpi? întrebă unul din gardieni. 

- Şerpi? Nu prea îmi plac șerpii... 

- Văgăuna şerpilor, decretă Abrim. 

— Corect. Văgăuna şerpilor, aprobară gardienii. 

— ..„. adică unii şerpi nu mă deranjează... continuă Vânturache în timp 
ce doi gardieni îl înşfăcau de subțiori. 

De fapt era vorba de un singur şarpe mai degrabă precaut, care se 
încăpăţâna să rămână încolăcit într-un colț al văgăunii umbroase şi să îl 
privească pe Vânturache cu suspiciune, probabil fiindcă îi amintea de o 
mangustă. 

- Bună, spuse el în cele din urmă. Eşti vrăjitor? 

Ca replică din partea unui şarpe era o îmbunătățire considerabilă față 
de obişnuitul şir de esuri, dar Vânturache era suficient de disperat ca să 
nu piardă timpul mirându-se, aşa că răspunse pur şi simplu: 

— E scris pe pălăria mea, ştii să citeşti? 

- În şaptesprezece limbi. Am învățat singur. 

- Serios? 

— Am comandat nişte cursuri. Dar mă străduiesc să nu citesc. Nu prea 
cadrează cu personajul. 

— Asta cam aşa e. 

Aceasta era cu siguranță cea mai cultivată voce de şarpe pe care o 
auzise vreodată Vânturache. 

- Şi mi-e teamă că acelaşi lucru e valabil şi pentru voce, adăugă 
şarpele. N-ar trebui să vorbesc cu tine acum. Oricum, nu aşa. Presupun 
că ar trebui să sâsâi puţin. Şi de fapt cred că ar trebui să încerc să te 
omor. 

—- Am puteri stranii şi neobişnuite, spuse Vânturache. 

Sunt destul de sincer, gândi. Incapacitatea aproape totală de a stăpâni 
orice formă de magie e destul de neobişnuită pentru un vrăjitor. Şi ori- 
cum, nu contează dacă minţi un şarpe. 

— Vai de mine! Bun, atunci mă aştept că n-o să-ţi faci veacul pe-aici. 

- Hmm? 

- Mă aştept să levitezi de-aici ca din puşcă, în orice moment. 

Vânturache privi în susul celor cinci metri de adâncime ai gropii şi îşi 
frecţionă juliturile. 

- S-ar putea, spuse el precaut. 

- În cazul ăsta, nu mă iei şi pe mine? 

— Ai? 

- Cer cam mult, ştiu, dar văgăuna asta e, ăă, o văgăună. 

— Să te iau cu mine? Dar eşti un şarpe, asta e văgăuna ta. Ideea e că tu 
stai aici şi oamenii vin la tine. Crede-mă, mă pricep la de-astea. 

O umbră aflată în spatele şarpelui se desfăşură şi se ridică în picioare. 

- E foarte urât să spui aşa ceva despre oricine. 

Silueta înaintă în lumină. 

Era un tânăr, mai înalt decât Vânturache. Adică, deşi Vânturache stă- 
tea pe jos, băiatul ar fi fost mai înalt decât el chiar dacă ar fi stat în 
picioare. 

Dacă am spune despre el că era suplu am rata ocazia perfectă de a 
folosi cuvântul „scheletic”. Arăta de parcă printre strămoşii lui s-ar fi 
numărat câteva scaune pliante, şi motivul pentru care acest lucru era 
evident era îmbrăcămintea lui. 

Vânturache se mai uită o dată. 

Văzuse bine de prima oară. 

Silueta filiformă din fața lui purta practic costumația tradițională a 
eroilor barbari - nişte chiloți din piele bătuți în ținte, cizme mari din 

blană, o bocceluţă din piele şi, fireşte, propria sa piele care era ca de gă- 
ină. Nimic neobişnuit până aici, puteai întâlni o grămadă de aventurieri 
îmbrăcați în acelaşi stil pe orice stradă din Ankh-Morpork, doar că nici 
unul dintre ei nu ar purta... 

Tânărul îi urmări privirea, se uită în jos şi ridică din umeri. 

- Nu am ce face, spuse el. I-am promis mamei. 

— Indispensabili din lână? 


Lucruri stranii se petreceau în Al Khali în acea noapte. O ceaţă argintie 
se rostogolea dinspre mare, ceea ce îi cam nedumerea pe astronomi, dar 
nu asta era cel mai straniu. Mici fulgere de magie brută se descărcau ca 
electricitatea statică atunci când întâlneau muchii ascuţite, dar nu asta 
era cel mai straniu. 

Cel mai straniu lucru intră într-o tavernă de la marginea oraşului, în 
care prin fiecare geam nechituit vântul neîntrerupt aducea mirosurile 
deşertului, şi se aşeză pe jos în mijlocul încăperii. 

Clienţii tavernei îl priviră un timp, sorbindu-şi cafelele asezonate cu 
orakh — băutura deşertului. Această băutură, făcută din sevă de cactus şi 
venin de scorpion, e una din cele mai virulente băuturi alcoolice din 
univers, dar nomazii deşertului nu o consumă pentru efectul ei intoxi- 
cant. Ci pentru a contracara cumva efectul cafelei Klatchiene. 

Nu pentru că puteai folosi cafeaua pentru a impermeabiliza acoperi- 
şurile. Nu pentru că trecea prin stomacurile neantrenate ca o bilă de fier 
încins prin unt topit. Ceea ce făcea era mai rău. 

Te făcea taeb .. 

Fii deşertului priviră cu suspiciune ceşcuțele de cafea cât nişte dege- 
tare şi se întrebară dacă nu cumva exageraseră cu orakhul. Oare şi cei- 
lalți vedeau acelaşi lucru? Ar fi o prostie să spună ceva? Acestea sunt 


Într-un univers cu adevărat magic, totul are un opus. De exemplu, există anti-lumina. Ceea 
ce nu e acelaşi lucru cu întunericul, pentru că întunericul e doar absenţa luminii. Anti- 
lumina e ceea ce obţii dacă treci prin întuneric şi icşi pe partea cealaltă. Făcând un raţio- 
nament similar, starea de taebie nu e ca trezia. Prin comparație, trezia e ca îmbăiatul în 
vată. Starea de taebie îţi arată realitatea dezbrăcată de toate iluziile, de toată ceața rozalie 
în care oamenii îşi petrec de obicei viețile, făcându-i să vadă şi să gândească clar pentru 
prima oară. Apoi, după ce trag câteva urlete, aceştia fac tot ce le stă în putință să nu mai 
ajungă taebi vreodată. (n.a.) 

problemele pe care ţi le faci dacă vrei să-ți păstrezi reputaţia de fiu al 
deşertului cu privire oțelită. Să arăţi cu un deget tremurător şi să spui: 
„la uite, extraordinar, o cutie cu sute de picioare tocmai a intrat pe 
uşă!” este o dovadă clară a unei groaznice şi posibil fatale lipse de băr- 
băţie. 

Băutorii încercară să nu-şi intersecteze privirile, nici chiar atunci când 
Bagajul se îndreptă spre şirul de recipiente cu orakh sprijinite de zidul 
din spate. Bagajul avea un mod de a sta nemişcat care te speria chiar 
mai tare decât felul lui de a se mişca. 

În cele din urmă unul dintre băutori spuse: 

— Cred că vrea să bea ceva. 

Urmă o tăcere prelungită, şi apoi unul dintre ceilalţi spuse, cu preci- 
zia cu care un Mare Maestru al şahului face o mutare ucigătoare: 

— Cine? 

Ceilalți băutori priviră impasibili în propriile pahare. 

Pentru un timp nu se mai auzi nimic în afară de paşii clipociți ai unei 
şopârle pe tavan. 

Primul băutor răspunse: 

- La demonul care tocmai s-a mişcat în spatele tău mă refeream, O, 
frate al nisipurilor. 

Actualul deținător al Cupei Campionatului Imperturbabilității zâmbi 
sticlos până când simți că îl trage ceva de robă. Zâmbetul îi rămase aco- 
lo unde era, dar restul feței părea că nu vrea să fie asociată cu acesta. 

Bagajul se simțea trădat în amor şi se comporta la fel cum ar fi făcut-o 
orice persoană rezonabilă aflată în aceeaşi situaţie, respectiv intenționa 
să se îmbete. Nu avea bani şi nu avea cum să ceară ce vroia dar, cu toa- 
te astea, Bagajul nu părea să aibă vreodată probleme în a se face înțeles. 

Proprietarul tavernei petrecu o noapte foarte lungă turnând orakh 
într-o farfurioară, înainte ca Bagajul să plece bălăbănindu-se, printr-un 
perete. 

Deşertul era silențios. Nu era silențios în mod obişnuit. În mod obiş- 
nuit era plin de viaţă, de concerte de greieri, de bâzâit de țânțari, de ṣu- 
ierul şoptit al aripilor de prădători planând deasupra nisipurilor răco- 
roase. Dar în seara acesta era silențios, plin de liniştea groasă şi agitată 
a zeci de nomazi care îşi împachetau corturile şi plecau naibii de acolo. 

XXX 


- l-am promis mamei, spuse băiatul. Răcesc uşor, ştii? 

- N-ar fi mai bine să încerci să porți ceva mai multe haine? 

— A, nu pot să fac aşa ceva. Trebuie să port toate chestiile astea din 
piele. 

- Eu nu le-aş numi toate. Nu sunt destule ca să le poți numi toate. Şi 
de ce trebuie să le porți? 

— Păi, ca să ştie lumea că sunt erou barbar. 

Vânturache se rezemă cu spatele de zidurile fetide ale văgăunii 
şarpelui şi se holbă la băiat. Văzu nişte ochi ca două boabe de strugure 
fierte, un smoc de păr roşcat şi o față pe care se ducea o bătălie între 
pistruii băştinaşi şi înspăimântătoarea forță cotropitoare a acneei. 

Vânturache se simţea bine în momente ca acesta. Reuşeau să îl con- 
vingă că nu e nebun, pentru că dacă era nebun nu mai rămânea nici un 
cuvânt potrivit pentru a descrie oamenii pe care îi întâlnea. 

- Erou barbar, murmură el. 

— E în regulă, nu-i aşa? Toate chestiile astea din piele au costat cam 
mult. 

— Da, dar, uite ce e... Cum te cheamă, băiete? 

— Nijel... 

- Vezi tu, Nijel... 

— Nijel Distrugătorul, adăugă Nijel. 

— Vezi tu, Nijel... 

— ... Distrugătorul... 

- În regulă, Distrugătorul... spuse Vânturache exasperat. 

— ... fiul lui Dosdeiepure, Negustorul de Provizii... 

— Ce? 

- Trebuie să fii fiul cuiva, explică Nijel. Scrie aici pe undeva... 

Se întoarse pe jumătate şi răscoli printr-un sac jerpelit din blană, sco- 
țând la iveală în cele din urmă o carte subţire, zdrenţuită şi îndoită. 

— Scrie aici câte ceva şi despre alegerea numelui, mormăi el. 

— Şi atunci cum de ai ajuns în văgăuna asta? 

— Intenţionam să fur din trezoreria lui Creozot, dar am avut o criză 
de astm, spuse Nijel răsfoind prin volumul dezmembrat. 

Vânturache privi în jos către şarpele care încă mai încerca să nu stea 

în calea nimănui. Avea o viaţă bună în văgăună şi putea recunoaşte o 
belea atunci când o întâlnea. Nu vroia să agraveze lucrurile. Îi întoarse 
privirea lui Vânturache şi ridică din umeri, o chestie foarte deşteaptă 
pentru o reptilă fără omoplați. 

— De când eşti erou barbar? 

- De-abia am început. Vezi tu, mi-am dorit întotdeauna să fac asta şi 
m-am gândit că o să învăţ pe parcurs. 

Nijel se uită cu coada ochiului la Vânturache şi continuă: 

- E în regulă, nu-i aşa? 

- E o viață cam disperată, din câte se spune, oferi Vânturache. 

- Te-ai gândit vreodată cum ar fi să vinzi legume pentru următorii 
cincizeci de ani? bombăni Nijel supărat. 

Vânturache se gândi. 

— Ar fi implicată şi salata? 

- O, da, oftă Nijel. 

Îndesă cartea misterioasă înapoi în sac şi începu să examineze cu 
atenţie pereții gropii. 

Vânturache oftă. Lui îi plăcea salata. Era incredibil de plicticoasă. El 
unul petrecuse ani de zile în căutarea plictiselii, dar n-o atinsese nici- 
odată. Imediat ce credea că mai avea puțin până la ea, viața lui devenea 
interesantă într-o manieră aproape fatală. Gândul că cineva putea să 
renunțe de bunăvoie la perspectiva de a se plictisi preț de cincizeci de 
ani îi dădea amețeli. Cu cincizeci de ani la dispoziţie, gândi el, ar putea 
ridica plictisul la rang de artă. Nu s-ar mai termina şirul de lucruri pe 
care nu le-ar face. 

— Ştii vreun banc cu fitile de lampă? întrebă el, aşezându-se confor- 
tabil pe nisip. 

- Nu cred, spuse Nijel politicos, în timp ce ciocănea în perete. 

- Eu ştiu cu sutele. Sunt foarte amuzante. De exemplu, ştii de câți 
troli e nevoie ca să schimbe un fitil de lampă? 

- Cărămida ăsta se mişcă, spuse Nijel. Uite, e un fel de uşă. Ajută-mă. 

Împinse cu entuziasm, bicepsul lui încordat semănând cu două boabe 
de mazăre lipite pe un creion. 

— Cred că e un fel de pasaj secret, adăugă el. Hai, fă ceva vrăji. S-a în- 
țepenit. 

- Nu vrei să ştii cum se termină bancul? întrebă Vânturache cu o voce 
plângăcioasă. 

Era cald şi uscat în groapă, fără pericole iminente, dacă nu punem la 
socoteală şarpele, care încerca să nu dea de bănuit. Unii oameni nu sunt 
niciodată mulţumiţi. 

- Nu chiar acum, spuse Nijel. Cred că prefer un pic de asistență ma- 
gică. 

- Nu sunt prea priceput la aşa ceva, spuse Vânturache. Nu îmi iese 
prea bine, vezi tu, e nevoie de mai mult, nu poți pur şi simplu să arăţi 
aşa cu degetul şi să spui „Zbang”... 

Se produse un zgomot de parcă un fulger de lumină octarină ar fi 
izbit o cărămidă, spărgând-o şi împrăştiind-o în mii de bucățele albe şi 
încinse, şi pe bună dreptate. 

După un timp, Nijel se ridică încet în picioare în timp ce încerca să 
stingă flăcările care îi ardeau vesta. 

- Da, spuse el cu vocea unuia care e hotărât să nu se piardă cu firea. 
Bun. Foarte bine. Îl lăsăm să se răcească un pic, bine? Şi după aia cred 
că putem să mergem. 

Îşi drese glasul. 

- Nnă, spuse Vânturache. 

Privea fix vârful degetului său, ţinându-l la distanță de un braţ, şi du- 
pă expresia pe care o avea era limpede că regretă că nu are brațe mai 
lungi. 

Nijel aruncă o privire în gaura fumegândă. 

— Se deschide spre un fel de cameră, spuse el. 

- Nnă. 

- După tine, spuse Nijel şi îl îmbrânci uşor pe Vânturache. 

Vrăjitorul se împletici, se lovi la cap într-o piatră dar nu păru să ob- 
serve, şi apoi ricoşă în gaură. 

Nijel îşi puse palma pe zid şi ridică o sprânceană. 

- Tu nu simți nimic? întrebă el. E normal ca pietrele să vibreze aşa? 

- Nnă. 

- Te simţi bine? 

- Nnă. 


Nijel îşi puse urechea pe pietre. 

- Se aude ceva straniu. Un fel de murmur. 

Un fir de praf se eliberă din mortarul de deasupra capului său şi pluti 
în jos. 

Apoi câteva pietre mult mai grele se eliberară din pereţii văgăunii şi 
căzură cu zgomot pe nisip. 

Vânturache o pornise deja, bălăbănindu-se, în josul tunelului, emi- 
țând mici sunete şocate şi ignorând total pietrele care îl ratau de câțiva 
centimetri sau îl pocneau de câteva kilograme. 

Dacă ar fi fost în stare să remarce, ar fi ştiut ce se petrecea. Aerul cra 
unsuros şi mirosea a fier încins. Curcubee transparente accentuau fic- 
care vârf şi muchie. O încărcătură magică se acumula undeva foarte 
aproape de ei; era mare şi căuta o cale de evadare. 

Un vrăjitor aflat la îndemână, chiar şi unul aşa incompetent cum era 
Vânturache, ieşea în evidenţă ca un far din aramă. 

Nijel ieşi împleticindu-se din norul de praf zgomotos şi încins şi se 
lovi de Vânturache, care stătea pe loc într-o altă grotă, înconjurat de o 
aură octarină. 

Vrăjitorul arăta groaznic. Creozot ar fi remarcat probabil ochii lui 
scânteietori şi părul lui plutitor. 

Arăta ca cineva care tocmai mâncase un pumn de glande pineale şi 
băuse după ele un pahar cu adrenocrom. Plutea atât de sus că îl puteai 
confunda cu un satelit. 

Fiecare fir de păr de pe capul lui stătea drept şi scăpăra. Până şi pic- 
lea lui arăta de parcă încerca să se îndepărteze de el. Ochii lui păreau că 
se învârt pe orizontală; atunci când deschise gura, dinții lui străluciră ca 
în reclamele pentru pastă de dinți. Pe unde păşise, pietrele ori se topise- 
ră ori le crescuseră urechi ori se transformaseră în chestii mici şi mov si 
solzoase şi îşi luaseră zborul. 

— la zi, te simți bine? 

- Nnă, spuse Vânturache şi silaba se transformă într-o mare gogoaşă. 

- Nu arăţi prea bine, spuse Nijel cu ceea ce am putea numi, date fiind 
condiţiile, o perspicacitate ieşită din comun. 

- Nnă. 

- De ce nu încerci să ne scoţi de aici? adăugă Nijel şi se aruncă la po- 
dea, înțelept. 

Vânturache aprobă din cap ca o marionetă şi îşi îndreptă degetul în- 
cărcat spre tavan, care se topi ca gheaţa sub efectul unui aparat de su- 
dură. 

Vibraţiile continuau, trimițând unde neliniştitoare prin întregul pa- 
lat. Este un fapt binecunoscut că există frecvenţe care provoacă panica, 
şi frecvențe care provoacă incontinențe stânjenitoare, dar piatra zgu- 
duită rezona cu frecvenţa care provoacă topirea realității şi scurgerea ei 
pe la colțuri. 

Nijel privi tavanul care picura şi îl gustă precaut. 

- Crustă din var, spuse el. Presupun că n-ai chef să faci nişte scări, 
nu-i aşa? 

Altă flacără țâşni din degetele răvăşite ale lui Vânturache, mate- 
rializând o scară rulantă aproape perfectă, atâta doar că probabil nici o 
altă scară rulantă din univers nu este tapisată cu piele de aligator. 

Nijel îl înşfăcă pe vrăjitorul care se învârtea molcom şi sări pe scară. 
Din fericire ajunseseră în vârf înainte ca vraja să dispară, foarte brusc. 

Izvorând din centrul palatului şi ieşind prin acoperiş, ca o ciupercă 
printr-un pavaj învechit, se înălța un turn alb, mai înalt decât orice clă- 
dire din Al Khali. 

Imense uşi duble se deschiseră la baza lui şi afară păşiră, ca şi cum ar 
fi fost stăpânii locului, zeci de vrăjitori. Lui Vânturache i se păru că re- 
cunoaşte câteva feţe, pe care le văzuse în trecut bombănind prin sălile 
de curs sau chiorându-se cu amabilitate la lumea dintre zidurile Uni- 
versității. Nu erau fețe de oameni răi. Nu erau colțuroase. Dar expre- 
siile lor aveau un numitor comun capabil să îngrozească orice persoană 
mai gânditoare. 

Nijel se retrase în spatele unui perete aflat la îndemână. Se trezi pri- 
vind în ochii îngrijoraţi ai lui Vânturache. 

— Hei, asta e magie! 

- Ştiu, spuse Vânturache. Nu e în regulă. 

Nijel se uită în sus, la turnul strălucitor. 

— Dar.. 

— Se simte aiurea, spuse Vânturache. Nu mă întreba de ce. 

Şase gardieni ai Califului erupseră printr-o uşă arcuită şi se aruncară 
către vrăjitori, înaintarea lor grăbită părând şi mai sinistră din cauza 

tăcerii lor macabre de luptă. Pentru o clipă săbiile străluciră în soare, şi 
apoi câţiva vrăjitori se întoarseră, întinseră mâinile şi... 

Nijel îşi întoarse privirea. 

— îttu, spuse el. 

Câteva iatagane căzură pe dalele de piatră. 

— Cred că ar trebui să plecăm, în mare linişte, spuse Vânturache. 

- Dar n-ai văzut în ce i-au transformat? 

- În oameni morţi. Ştiu. Nu vreau să mă gândesc la asta. 

Nijel fu de părere că el unul nu se va putea împiedica să se gândească 
la asta, în special în jurul orei 3, în nopţile cu vânt. Ideea este că atunci 
când eşti omorât de magie, lucrurile se petrec într-un mod mult mai 
inventiv decât atunci când eşti omorât de, să zicem, oţel; există o gră- 
madă de moduri noi şi interesante de a muri, iar el nu-şi putea scoate 
din minte formele pe care le văzuse, doar pentru o clipă, înainte ca pala 
de foc octarin să se milostivescă şi să le înghită. 

- Nu credeam că vrăjitorii sunt aşa, spuse el, în timp ce alergau 
printr-un culoar. Credeam că sunt mai mult fraieri decât siniştri. Mai 
degrabă amuzanți. 

— Amuză-te atunci, bombăni Vânturache. 

— Dar i-au omorât aşa, fără ca măcar să... 

- Aş vrea să nu îmi mai spui. Am văzut şi eu. 

Nijel se îndepărtă de Vânturache. Ochii i se îngustară. 

— Şi tu eşti vrăjitor, spuse el acuzator. 

- Nu sunt genul ăla de vrăjitor. 

— Dar ce gen eşti, atunci? 

— Din ăla care nu omoară. 

— Şi cum s-au uitat la ei, de parcă n-ar fi contat... spuse Nijel dând din 
cap. Asta a fost cel mai rău. 

- Da. 

Silaba greoaie căzu în fața gândurilor lui Nijel ca un buştean pe o 
linie de cale ferată. Pe băiat îl trecu un fior, dar măcar tăcu din gură. Lui 
Vânturache începu chiar să-i fie milă de el, ceea ce era un lucru destul 
de neobişnuit — în mod normal simțea nevoia să-şi păstreze toată mila 
pentru el însuşi. 

— E pentru prima oară când vezi pe cineva ucis? întrebă el. 

- Da. 

- De cât timp anume zici că eşti erou barbar? 

— Păi... în ce an suntem? 

Vânturache aruncă o privire după colț, dar cei care mai erau încă în 
poziţie verticală erau mult prea ocupați să intre în panică pentru a se 
mai sinchisi de ei. 

- Ai fost multă vreme pe drumuri? întrebă el încet. Ai pierdut noțiu- 
nea timpului? Ştiu cum e. Suntem în anul Hienei. 

- Aha. În cazul ăsta să tot fie vreo... buzele lui Nijel se mişcară fără 
sunet, vreo trei zile. Ascultă, adăugă el repede, cum pot oamenii să uci- 
dă aşa? Fără măcar să se gândească la ce fac? 

- Nu ştiu, spuse Vânturache pe un ton care sugera că el se gândea la 
asta. 

— Adică, chiar şi atunci când vizirul m-a aruncat în groapa cu şarpe, 
părea că îşi dă cât de cât interesul. 

- Aşa e frumos. Cu toţii ar trebui să ne dăm interesul. 

— Adică, a şi râs! 

— Aha. Are şi simțul umorului, pe deasupra. 

Vânturache avea senzaţia că îşi poate vedea viitorul cu aceeaşi cla- 
ritate cu care un om în cădere liberă vede fundul prăpastiei, şi cam din 
aceleaşi motive. lar când Nijel spuse: „Au întins degetele către ei fără ca 
măcar să...”, Vânturache izbucni: „Nu vrei să mai şi taci? Eu cum crezi 
că mă simt? Şi eu sunt vrăjitor!” 

- Păi, da, tu n-o să ai probleme, bombăni Nijel. 

Nu fu o palmă grea, pentru că nici la furie muşchii lui Vânturache nu 
erau mai tari ca mămăliga, dar atinse laterala capului lui Nijel şi îl do- 
bori mai mult prin forța surprizei decât prin energia intrinsecă. 

- Da, sunt într-adevăr un vrăjitor, şuieră Vânturache. Un vrăjitor care 
nu se pricepe la vrăji! Am reuşit să supraviețuiesc până acum fiindcă 
nu eram destul de important ca să mor! Şi acum că toţi vrăjitorii sunt 
detestați şi temuți cam cât timp crezi că o să mai rămân în viață? 

— Ridicol! 

Vânturache nu ar fi fost mai uimit nici dacă Nijel l-ar fi lovit. 

— Ce? 

— Prostule! Nu trebuie decât să-ți dai jos roba asta stupidă şi să scapi 

şi de pălăria asta jerpelită şi nimeni nu va şti că eşti vrăjitor. 

Gura lui Vânturache se deschise şi se închise de câteva ori, imitând 
foarte bine expresia unui peştişor auriu care încearcă să înțeleagă con- 
ceptul de dans step. 

— Să nu mai port roba? întrebă el. 

— Sigur. Ţechinii ăia amărâţi şi tot restul te cam dau de gol, spuse 
Nijel, străduindu-se să se ridice în picioare. 

— Să mă descotorosesc de pălărie? 

- Trebuie să recunoşti că dacă umbli cu o pălărie pe care stă scris cu- 
vântul „văjitor” dai un indiciu cam evident. 

Vânturache îl privi îngrijorat. 

— Scuză-mă, spuse el. Nu reuşesc să te urmăresc. 

— Scapă de ele. E simplu, nu? Aruncă-le undeva şi după aia poți fi, ăă, 
ce vrei tu. Cineva care nu e vrăjitor. 

Urmă o pauză întreruptă doar de zgomotele îndepărtate ale luptei. 

- Hm, spuse Vânturache, scuturând din cap. Am pierdut şirul, pe un- 
deva... 

— Pe toţi zeii, omule, e foarte uşor de înțeles! 

— ... nu cred că pricep... murmură Vânturache, în timp ce fruntea i se 
umplea de broboane de transpiraţie. 

— Poţi pur şi simplu să încetezi să mai fii vrăjitor. 

Buzele lui Vânturache se mişcară fără zgomot pe măsură ce el repetă 
fiecare cuvânt în parte şi apoi pe toate odată. 

— Ce? spuse el, şi apoi continuă cu: Aha. 

— Ai înţeles? Vrei să mai încercăm o dată? 

Vânturache scutură din cap disperat. 

— Eu cred că tu nu înţelegi. Vrăjitor nu e ceea ce faci, e ceea ce eşti. Da- 
că nu aş fi vrăjitor, nu aş fi nimic. 

Îşi scoase pălăria şi zgândări steluța ameţită din vârf, provocând des- 
prinderea câtorva ţechini. 

— Adică, pe pălăria mea scrie că sunt vrăjitor, spuse el. E foarte im- 
portant... 

Se opri şi se zgâi la pălărie. 

— Pălărie, spuse el meditativ, conştient de o problemă urgentă care 
stătea cu nasul lipit de ferestrele minții lui. 

- E o pălărie bună, spuse Nijel care simţea că se aşteaptă ceva de la el. 

— Pălărie, spuse Vânturache din nou, şi apoi adăugă: Pălăria! Trebuie 
să iau pălăria! 

- Ai pălăria, îi atrase atenţia Nijel. 

- Nu pălăria asta, cealaltă. Şi pe Conina! 

Alergă aleatoriu pe un culoar şi apoi se întoarse înapoi. 

- Unde crezi că sunt? întrebă el. 

— Cine? 

— Trebuie să găsesc o pălărie fermecată. Şi o fată. 

- De ce? 

- Îmi e cam greu să-ţi explic. Cred că sunt implicate şi nişte ţipete, pe 
undeva. 

Nijel nu avea un maxilar prea pronunțat, dar aşa cum era, îl împinse 
înainte. 

— Trebuie salvată o fată? întrebă el cu hotărâre. 

Vânturache ezită. 

- O să aibă probabil nevoie de ajutor. S-ar putea. Sau oricum, cineva 
de prin preajma ei. 

- De ce n-ai zis aşa de la început? Aşa mai merge, la aşa ceva mă aş- 
teptam. Asta înseamnă eroism. Hai, să pornim! 

Se mai auzi o buşitură, acompaniată de câteva urlete. 

- Unde? întrebă Vânturache. 

— Oriunde! 

Eroii au de obicei capacitatea să gonească de nebuni prin palate total 
necunoscute, să salveze pe toată lumea şi să îşi ia tălpăşița înainte ca 
şandramaua să sară în aer sau să se scufunde în mlaştină. Dar Nijel şi 
Vânturache vizitară bucătăriile, cele două camere ale tronului, grajdu- 
rile (de două ori), şi ceea ce îi părură lui Vânturache câţiva kilometri de 
coridoare. Ocazional, grupuri de gardieni cu veşminte negre treceau pe 
lângă ei în grabă, fără să le arunce măcar o privire. 

— E ridicol, spuse Nijel. De ce nu întrebăm pe cineva? Te simți bine? 

Vânturache se sprijini de o coloană ornamentată cu sculpturi jenante 
şi gâfâi: 

— Ai putea să pui mâna pe un gardian şi să-l torturezi până îţi zice, 
spuse el trăgând cu nesaţ aer în piept. 

Nijel îl privi contrariat. 

— Aşteaptă-mă aici, spuse şi se îndreptă către un servitor care jefuia 
cu conştiinciozitate un dulap. 

- Nu vă supăraţi, pe unde o iau ca să ajung la harem? 

— A treia uşă pe stânga, îi răspunse bărbatul fără să se întoarcă. 

- Aha. 

Reveni şi îi împărtăşi informaţia lui Vânturache. 

— Da, dar l-ai torturat? 

- Nu. 

- N-a fost foarte barbaric din partea ta, nu-i aşa? 

- Nu, dar mă străduiesc, spuse Nijel. Adică, nici nu i-am zis „mulțu- 
mesc”. 

Treizeci de secunde mai târziu dădeau la o parte o draperie grea de 
mărgele şi intrau în haremul Califului din Al Khali. 

Erau acolo superbe păsări cântătoare, închise în colivii din aur. Erau 
fântâni şoptitoare, erau vase cu orhidee rare din care se înfruptau mici 
păsări colibri asemănătoare cu nişte bijuterii fine şi strălucitoare. Erau 
douăzeci de tinere femei care purtau haine suficiente pentru vreo şase, 
care se strânseseră tăcute la un loc. 

Vânturache nu avea ochi pentru toate astea. Nu pentru că viziunea 
câtorva metri pătrați de şolduri şi coapse în toate nuanțele de la roz pal 
la negru tuciuriu nu provocau un anumit zbucium în crevasele libi- 
doului său, ci pentru că aceste crevase erau deja inundate de valuri de 
panică datorate celor patru gardieni echipați cu iatagane care tocmai se 
îndreptau către el, cu sclipiri ucigaşe în priviri. 

Fără nici un strop de ezitare, Vânturache făcu un pas înapoi. 

— Preia legătura, prietene, spuse el. 

— Este! 

Nijel îşi scoase sabia şi o ţinu în faţa lui, cu mâinile tremurându-i de 
la efort. 

Urmară câteva momente de tăcere deplină în care toată lumea aştep- 
tă să vadă ce urma să se întâmple. Şi apoi Nijel emise un strigăt de lup- 
tă pe care Vânturache nu avea să-l uite toată viaţa: 

— Ăă, nu vă supăraţi... 

XXX 


— Mi se pare că e păcat, spuse un vrăjitor mărunţel. 

Ceilalți nu spuseră nimic. Era păcat, şi nici unul dintre ei nu se putea 
lăuda că nu simte fiorul de vinovăţie scurgându-i-se pe şira spinării. 
Dar, aşa cum se întâmplă adesea datorită straniei alchimii sufleteşti, 
senzaţia de vină îi făcu aroganțţi şi imprudenți. 

— Mai taci, spuse liderul temporar. 

Numele lui era Benado Drojdiţă, dar ceva din aerul acestei seri ne 
sugerează că nu merită să ne încărcăm memoria cu numele lui. Aerul e 
întunecat şi greu şi plin de fantome. 

Universitatea Nevăzută nu e goală, atâta doar că nu sunt oameni prin 
ea. 

Dar desigur cei şase vrăjitori trimişi să dea foc Bibliotecii nu se tem 
de fantome, pentru că sunt într-atât de încărcați de magie încât practic 
zbârnâie în timp ce merg, poartă robe mai frumoase decât au purtat 
vreodată Arhicancelarii, au pălării mai ascuţite decât au fost vreodată 
pălăriile, iar faptul că stau îngrămădiți unul în celălalt este o pură în- 
tâmplare. 

- E îngrozitor de întuneric aici, spuse cel mai pipernicit dintre vrăji- 
tori. 

- E miezul nopții, spuse Drojdiţă abrupt, şi singurele chestii pericu- 
loase de prin zonă suntem noi. Nu-i aşa, băieți? 

Îi răspunse un cor de bombăneli vagi. Cu toţii îl admirau pe Drojdiţă, 
despre care se zvonea că face exerciții de gândire pozitivă. 

— Şi nu ne speriem noi de nişte cărți învechite, nu-i aşa, băieţi? 

Se zgâi la pipernicit. 

- Nu ţi-e frică, nu-i aşa? adăugă brusc. 

- Mie? A, nu. Bineînțeles că nu. Sunt doar hârtii, cum zicea şi el, spu- 
se grăbit vrăjitorul. 

— Bine, atunci. 

— Sunt totuşi nouăzeci de mii, spuse un alt vrăjitor. 

- Eu auzisem că numărul lor e fără sfârşit, spuse altul. E vorba de di- 
mensiuni, aşa am auzit, ca şi cum ce se vede e doar vârful ăluia, cum îi 
zice, ăla care e mai mult sub apă... 

- Hipopotam? 

— Aligator? 

— Ocean? 

- Hai, gura, toți! ţipă Drojdiţă. 

Apoi ezită. Întunericul părea că-i absoarbe vocea. Ca şi cum aerul era 
împachetat în pene. 

Se îmbărbătă puţin. 

— Bun aşa, spuse şi se întoarse către uşile interzise ale Bibliotecii. 

Îşi înălţă mâinile, făcu vreo câteva gesturi complicate de parcă dege- 
tele lui treceau unele prin altele într-un fel care te făcea să lăcrimezi, şi 
transformă uşile în rumeguş. 

Valurile de tăcere se revărsară din nou, strangulând sunetul bucățele- 
lor de lemn în cădere. Nu exista nici un dubiu că uşile fuseseră sparte. 
Patru balamale atârnau tremurând din ramă, iar în mijlocul devastării 
se putea vedea o grămadă de scaune şi rafturi zdrobite. Până şi Drojdiţă 
era puțin surprins. 

- Poftim, spuse el. A fost aşa de uşor. Aţi văzut? N-am păţit nimic. 
Bine? 

Se auziră nişte paşi îngrămădindu-se. Întunericul din spatele ramei 
uşilor era plin de strălucirile dureroase ale radiaţiilor magice, deoarece 
în câmpul de mare intensitate magică particulele posibilităţii depăşeau 
viteza realității. 

— Acuma, spuse Drojdiță vesel, cine doreşte să aibă onoarea aprinde- 
rii focului? 

După zece secunde de tăcere, spuse: 

- În cazul ăsta, am să mă ocup eu. Serios, parcă vorbesc cu pereții. 

Trecu prin cadrul uşii şi se îndreptă spre cercul de lumină creat de 
razele lunii ce pătrundeau prin domul de sticlă de deasupra centrului 
Bibliotecii (cu toate că, desigur, au existat întotdeauna discuţii cu privi- 
re la geografia exactă a locului; concentrația mare de magie distorsio- 
nează timpul şi spațiul şi este posibil ca Biblioteca să nu aibă nici măcar 
margini, darămite centru). 

Îşi întinse mâinile. 

- Poftim. Aţi văzut? Nu s-a întâmplat absolut nimic. Acum intrați. 

Ceilalţi vrăjitori se conformară, dar cu multă reținere şi cu tendinţa 
de a se feri atunci când treceau pe sub arcada răvăşită. 

— Bun, spuse Drojdiţă cu o anumită doză de satisfacție. Acum, aveţi 
cu toții chibritele la voi, conform instrucțiunilor? Focul magic nu arde 
cărțile astea, aşa că aş vrea ca toată lumea să... 

— S-a mişcat ceva acolo sus, spuse cel mai scund dintre vrăjitori. 

Drojdiţă clipi. 

— Ce? 

- S-a mişcat ceva sus, pe lângă dom, spuse vrăjitorul, adăugând în 
scop explicativ: am văzut. 

Drojdiță se zgâi în sus printre umbrele ameţitoare, şi decise să îşi 
exercite un pic autoritatea. 

— Ce prostie, spuse el pe un ton răstit. 

Scoase o grămadă de chibrite galbene urât mirositoare, şi continuă: 

— Acum, vreau să facem o grămadă... 

— Dar am văzut, să ştii, spuse vrăjitorul mărunţel, îmbufnat. 

— În regulă, ce ai văzut? 

- Ăă, nu sunt tocmai sigur... 

- Nu ştii, nu-i aşa? izbucni Drojdiţă. 

— Am văzut cev... 

— Nu ştii! repetă Drojdiță. Ai văzut nişte umbre şi încerci să-mi sub- 
minezi autoritatea, nu-i aşa? 

Drojdiță avu o ezitare şi ochii săi sticliră. 

— Sunt calm. Mă controlez pe deplin. Nu am să las... 

— Dar era... 

— Ascultă, piticanie, ce-ar fi să mai şi taci? 

Unul dintre ceilalți vrăjitori, care se uitase în sus ca să-şi ascundă e- 
mottia, tuşi strangulat: 

- Ăă, Drojdiţă... 

- E valabil şi pentru tine! 

Se ridică în toată splendoarea înălțimii lui, şi răsfiră chibritele. 

- După cum spuneam, vreau să aprindeţi chibritele şi — presupun că 
va trebui să vă arăt cum se aprind chibritele, ca să înveţe şi piticanie 
ăsta aici de faţă — ştiţi, nu mă puteți vedea pe geam. Of. Uitaţi-vă la mine. 
Luaţi câte un chibrit şi... 

Aprinse un chibrit, întunericul înflori ca o minge de lumină albă şi 
sulfuroasă şi Bibliotecarul căzu pe el precum Coborârea Omului. 

Cu toții îl cunoşteau pe Bibliotecar, în acel mod definit dar difuz în 
care oamenii cunosc pereții şi podelele şi toată recuzita minoră dar ne- 
cesară de pe scena vieții. Posibilele amintiri despre el erau în imaginea 
unui blând oftat umblător, care repara cărți stând aşezat sub birou sau 
se deplasa pe încheieturile mâinilor printre rafturi, în căutarea fumă- 
torilor ascunşi. Orice vrăjitor suficient de imprudent să-şi răsucească o 
țigară clandestină nu ar fi sesizat nimic până în clipa în care o mână 
tăbăcită nu s-ar fi întins şi i-ar fi confiscat produsul incriminator, dar 
Bibliotecarul nu făcea niciodată scandal, ci arbora o expresie extrem de 
rănită şi îndurerată din cauza întregii tărăşenii şi apoi mânca chiştocul. 

Pe când ceea ce încerca acum să deşurubeze capul lui Drojdiță răsu- 
cind de urechi era un coşmar urlător, cu buzele date peste cap pentru a 
expune vederii colţi lungi şi îngălbeniți. 

Vrăjitorii îngroziți se întoarseră să o ia la sănătoasa, dar se treziră 
izbindu-se de nişte rafturi care pe nesimţite blocaseră culoarele. Cel mai 
pipernicit dintre vrăjitori ţipă şi se ascunse sub o masă plină de atlase, 
cu mâinile peste urechi pentru a bloca zgomotul asurzitor făcut de cei- 
lalți vrăjitori în încercarea de a se salva. 

În cele din urmă nu mai rămase nimic în afară de linişte, dar era acea 
linişte masivă creată de cineva care se mişca pe furiş, în căutarea altcui- 
va. Vrăjitorul mititel, înnebunit de groază, îşi mesteca vârful pălăriei. 

Umblătorul silențios îl apucă de picior şi îl trase blând dar ferm de 
sub adăpost. Vrăjitorul rămase o vreme cu pleoapele strâns lipite, iar 
apoi, după ce colți înfiorători nu îi sfâşiară beregata, se aventură şi des- 
chise ochii. 

Bibliotecarul îl apucase de ceafă şi îl bălăngănea la un metru deasu- 
pra podelei, adică exact în afara razei de acţiune a unui mic terier alb şi 
bătrânel care tocmai încerca să-şi amintească cum se muşcă gleznele 
oamenilor. 

- Aă... spuse vrăjitorul şi apoi fu aruncat pe o traiectorie aproape ori- 
zontală prin cadrul uşii sparte, căzătura fiindu-i amortizată de podea. 

După un timp o umbră de lângă el spuse: 

— Ei bine, asta e. L-a văzut cineva pe bezmeticul ăla de Drojdiță? 

Şi o umbră aflată în cealaltă parte spuse: 

— Cred că mi-am rupt gâtul. 

— Cine e acolo? 

— Bezmeticul ăla, spuse umbra pe un ton răutăcios. 

- A. Scuze, Drojdiță! 

Drojdiță se ridică în picioare, cu corpul învăluit de o aură magică. 
Tremura de furie, pe măsură ce îşi înălța mâinile. 

- O să-i arăt eu coşcovitului ăluia ce înseamnă respectul față de supe- 
riorii evoluţionari... pufni el. 

— Pe el, flăcăi! 

Şi Drojdiță ajunse din nou la nivelul dalelor, sub greutatea celor cinci 
vrăjitori. 

- Scuze, dar... 

— ... ştii că dacă faci... 

— ... vrăji în apropierea Bibliotecii, cu toată magia acumulată acolo... 

— ... poţi să faci o greşeală şi... 

- BANG! Noapte bună, lume! 

Drojdiţă mârâi. Vrăjitorii de deasupra lui deciseră că momentul acela 
nu putea fi prea potrivit pentru a se ridica de pe el. 

Într-un târziu el spuse: 

- Corect. Aveţi dreptate. A fost o greşeală din partea mea să îmi pierd 
cumpătul aşa. Am avut mintea întunecată. E esenţial să fim calmi. Vă 
mulțumesc. Aveţi dreptate. Daţi-vă jos. 

Ei riscară. Drojdiţă se ridică în picioare. 

- Maimuta aia şi-a mâncat ultima banană. Aduceți-mi... 

- Ăă, antropoidul, Drojdiţă, spuse cel mai pipernicit vrăjitor, incapa- 
bil să se abțină. Vezi tu, e antropoid. Nu e maimuţă. 

Se ofili sub privirea fixă. 

- Ce contează? Antropoid, maimuţă, care e diferența? Care e diferen- 
ta, domnule zoolog? 

— Nu ştiu, Drojdiţă, spuse vrăjitorul timorat. Cred că e vorba de clase. 

- Taci. 

- Da, Drojdiţă. 

- Piticanie imposibilă ce eşti. 

Se întoarse şi adăugă, cu o voce netedă ca o lamă de sabie: 

- Mă controlez pe deplin. Mintea mea e rece ca un mamut spân. Inte- 
lectul meu e stăpân absolut. Care dintre voi s-a aşezat pe capul meu? 

Nu, nu trebuie să mă supăr. Nu sunt supărat. Gândesc pozitiv. Facul- 
tățile mele funcționează pe deplin... are cineva chef să mă contrazică? 

- Nu, Drojdiţă, răspunseră vrăjitorii în cor. 

— Atunci aduceți-mi şase butoaie cu ulei şi tot ce găsiți pentru ațâțat 
focul. Antropoidul ăla e ca şi fript. 

Din înaltul tavanului Bibliotecii, cămin al bufniţelor, liliecilor şi altor 
chestii, se auzi un zdrăngănit de lanţ şi sunetul unui geam spart într-o 
manieră respectuoasă. 


- Nu par a fi foarte îngrijorați, spuse Nijel oarecum ofensat. 

— Cum să-ți explic eu ţie? spuse Vânturache. Când se va scrie lista 
marilor strigăte de luptă ale lumii, „Ăă, nu vă supăraţi”, nu va figura 
printre ele. 

Făcu un pas în lateral. 

- Eu nu sunt cu el, spuse cu onestitate unui gardian care rânjea. L-am 
întâlnit de curând undeva. Într-o văgăună. Haha. Mereu mi se întâmplă 
chestii din astea. 

Gardienii priveau prin el. 

- Ăă... spuse Vânturache. 

- Bine, spuse Vânturache. 

Se trase din nou lângă Nijel. 

— Ştii cât de cât să mânuieşti sabia aia? 

Fără să-şi ia ochii de la gardieni, Nijel scormoni prin bocceluță şi îi 
înmână cartea lui Vânturache. 

- Am citit tot capitolul trei. Are şi ilustraţii. 

Vânturache răsfoi paginile mototolite. Cartea fusese folosită aşa de 
intens încât acum o puteai amesteca de parcă ar fi fost un pachet de 
cărți de joc; ceea ce fusese probabil cândva coperta avea pe ea ilustraţia 
unui bărbat musculos. Avea brațele ca doi saci plini cu mingi de fotbal 
şi stătea scufundat până la genunchi într-un morman de femei langu- 
roase şi victime măcelărite, cu o expresie mulțumită întipărită pe chip. 

Despre el era legenda: În Numai Şepte Zile Voiu face Din Tine Un Erou 
Barbaru. Mai jos, scris cu litere ceva mai mici, era numele autorului: 
Cohen Barbarrul. 

Vânturache nu era convins. Îl cunoscuse pe Cohen, care deşi ştia cum 

să se uite pe poze nu era foarte priceput cu penița, şi care încă se mai 
semna cu un „X”, pe care de obicei îl scria greşit. Pe de altă parte, gravi- 
ta rapid în jurul oricărei chestii care conținea bani. 

Vânturache se mai uită o dată la ilustrație, şi apoi la Nijel. 

- Şapte zile? 

— Ei bine, eu citesc mai încet. 

- Aha, spuse Vânturache. 

- Şi nu mi-am bătut capul cu capitolul şase pentru că i-am promis 
mamei că mă voi îndeletnici doar cu jafuri şi furtişaguri până întâlnesc 
fata potrivită. 

— Şi cartea asta te învaţă cum să devii erou? 

- O, da. E foarte bună, spuse oarecum îngrijorat. E în regulă, nu-i aşa? 
A costat foarte mult. 

— Ei bine, ăă... Cred că mai bine ai continua, atunci. 

Nijel îşi îndreptă, în lipsa unui cuvânt mai potivit, umerii, şi îşi bă- 
lăngăni din nou sabia. 

- Voi patru ar trebui să fiți atenţi, spuse el, că altfel... staţi puțin. 

Luă cartea de la Vânturache, o răsfoi până găsi ce căuta şi continuă: 

- Da, că altfel „vântul înghețat al sorții va sufla printre scheletele 
voastre albite / legiunile iadului vor scufunda sufletele voastre în acid”. 
Poftim. Acum ce mai... scuzaţi-mă o clipă... aveţi de zis? 

Se auzi un sunet metalic, produs de cei patru bărbaţi care îşi scosese- 
ră iataganele la unison. 

Sabia lui Nijel deveni o nebuloasă. Urmă o traiectorie complexă în 
formă de opt prin aerul din fața lui, sări peste braţul lui, sări dintr-o 
mână în cealaltă pe la spate, păru că orbitează în jurul pieptului de 
două ori şi apoi făcu un salt ca de păstrăv. 

Câteva dudui din harem începură să aplaude, spontan. Chiar şi gar- 
dienii păreau impresionați. 

- Asta a fost o Triplă Împunsătură de Orc cu Supra-împingere, spuse 
Nijel mândru. Am spart multe oglinzi învățând-o. Uite, se opresc. 

— Cred că n-au mai văzut aşa ceva în viaţa lor, spuse Vânturache slă- 
bit, estimând distanța până la uşă. 

— Cred şi eu. 

- În special ultima parte, când s-a înfipt în tavan. 

Nijel se uită în sus. 

- Ciudat, aşa mi se întâmpla şi acasă. Mă întreb unde greşesc. 

— N-aş putea spune. 

- Vai, îmi pare rău, spuse Nijel, în timp ce gardienii păreau că reali- 
zează că distracţia s-a terminat şi se pregăteau de atac. 

- Nu te învinovăţi singur... spuse Vânturache, în timp ce Nijel se în- 
tindea, încercând fără succes să-şi recupereze sabia. 

— Mulţumesc. 

— ... am s-o fac eu pentru tine. 

Vânturache se gândi la următorul pas. De fapt, se gândi la mulţi paşi. 
Dar uşa era prea departe şi oricum, din câte se auzea, viața nu era cu 
mult mai sănătoasă pe afară. 

Nu-i mai rămânea decât un singur lucru de făcut. Trebuia să încerce 
vrăji. 

Îşi ridică mâna şi doi bărbaţi căzură la pământ. Îşi ridică şi cealaltă 
mână şi căzură şi ceilalți doi. 

Chiar când începea să îşi pună întrebări, Conina păşi peste trupurile 
prăbuşite masându-şi mâinile, oarecum absentă. 

- Credeam că n-o să mai apari, spuse ea. Cine e prietenul tău? 


După cum a mai fost arătat, Bagajul dă foarte rar semne de emoție, sau 
în orice caz de emoții mai puțin intense decât furia oarbă sau ura, şi de 
aceea e greu să ghicim care îi erau sentimentele atunci când se trezi pe 
capac, într-o albie secată, la câțiva kilometri distanță de Al Khali, cu pi- 
cioarele în sus. 

Chiar la numai câteva minute după răsărit, aerul era ca un suflu de 
furnal. După câteva balansări, Bagajul reuşi să-şi aducă majoritatea pi- 
cioarelor pe direcţia bună şi se ridică, făcând mişcări complicate în în- 
cercarea de a ține cât mai puține tălpi pe nisipul încins. 

Nu se pierduse. Ştia întotdeauna unde se află. Se afla întotdeauna 
aici. 

Numai că tot restul universului părea că fusese rearanjat, pentru 
moment. 

După un timp de gândire, Bagajul se întoarse şi începu să umble 
foarte încet, până se lovi de o stâncă. 

Ricoşă şi se aşeză, uimit. Se simțea de parcă ar fi fost umplut cu pene 
fierbinți, şi conştientiza vag benefiicile umbrei şi ale unei băuturi răco- 
ritoare. 

După câteva tentative eşuate reuşi să ajungă în vârful unei dune din 
apropiere, care oferea o privelişte de neegalat asupra altor câteva sute 
de dune. 

În adâncul inimii sale de lemn, Bagajul era mâhnit. Fusese respins. I 
se spusese să facă paşi. Fusese alungat. lar cantitatea de orakh pe care o 
băuse era suficientă pentru otrăvirea unei țări mai micuțe. 

Dacă există un lucru de care un accesoriu de voiaj are nevoie mai 
mult decât de orice altceva, atunci acela este cineva căruia să-i aparțină. 
Bagajul o porni nesigur, dar plin de speranţă, pe nisipul fierbinte. 


- Nu cred că avem timp să facem prezentări, spuse Vânturache în timp 
ce o aripă îndepărtată a palatului se prăbuşea, făcând podeaua să vibre- 
ze. Cred că a venit vremea să... 

Realiză că vorbeşte singur. 

Nijel uitase de spadă. 

Conina făcuse un pas în față. 

- O, nu, spuse Vânturache, dar era mult prea târziu. 

Deodată, lumea se împărţise în două -— o parte care îi conținea pe 
Nijel şi pe Conina şi o parte care conţinea tot restul. Aerul dintre cei doi 
scăpăra. Probabil că în jumătatea lor o orchestră cânta în surdină, păsă- 
relele ciripeau, norişori rozalii pluteau pe cer, şi se petreceau şi alte 
chestii care se petrec în astfel de momente. Când se întâmplă aşa ceva, 
banala prăbuşire a palatelor în lumea vecină n-are nici o şansă. 

- Uite, hai să facem totuşi rapid prezentările, spuse Vânturache în 
disperare de cauză, Nijel... 

— ... Distrugătorul... spuse Nijel ca prin vis. 

- În regulă, Nijel Distrugătorul, spuse Vânturache şi continuă, fiul lui 
Dosdeiepure... 

- Cel Măreţ, spuse Nijel. 

Vânturache rămase cu gura căscată, apoi se scutură. 

— Aşa, cum zici tu, cedă el. În orice caz, ea este Conina. Ceea ce e chiar 
o coincidență, pentru că vei fi foarte surprins când o să afli că tatăl ei 

este mmph... 

Conina, fără să-şi întoarcă privirea, întinsese o mână cu care apucase 
faţa lui Vânturache, cu o blândeţe care puțin amplificată i-ar fi putut 
transforma capul într-o bilă de bowling. 

- Cu toate că s-ar putea să mă înşel, adăugă el după ce fata îşi retrase 
mâna. Cine ştie? Cui îi pasă? Ce importanță are? 

Cei doi nu-l băgară în seamă. 

- O să mă duc să văd dacă găsesc pălăria aia pe undeva, bine? 

— Bună idee, murmură Conina. 

- Probabil că voi fi ucis, dar nu mă deranjează, spuse Vânturache. 

- Foarte bine, spuse Nijel. 

— Presupun că nimeni n-o să-mi simtă lipsa, spuse Vânturahe. 

— Bine, bine, spuse Conina. 

- Mă aştept să fiu făcut bucăţi, spuse Vânturache îndreptându-se spre 
uşă cu viteza unui melc muribund. 

Conina clipi. 

- Ce pălărie? spuse ea, şi apoi: A, pălăria aia. 

- Presupun că nu sunt şanse să primesc vreun ajutor de la voi doi, se 
aventură Vânturache. 

Undeva în interiorul lumii private a lui Nijel şi a Coninei păsărelele 
plecară la culcare, norii fură împrăștiați de vânt şi băieții din orchestră 
îşi luară instumentele şi plecară la o cântare într-un club de noapte. Un 
strop de realitate se strecură înăuntru. 

Privirea admirativă a Coninei se dezlipi de pe fața fermecată a lui 
Nijel şi se întoarse către Vânturache, unde deveni ceva mai rece. Fata 
traversă încăperea şi îl apucă de braț pe vrăjitor. 

— Auzi, să nu-i spui cine sunt cu adevărat, bine? Băieţii au idei cam 
ciudate şi... ei bine, dacă o faci am să-ţi rup cu mâna mea fiecare... 

- O să fiu mult prea ocupat, spuse Vânturache, în timp ce tu o să mă 
ajuţi să recuperăm pălăria. Nu că aş înțelege ce găseşti la el, adăugă cu 
dispreţ. 

- E drăguţ. Eu nu prea întâlnesc oameni drăguți. 

- Da, în sfârşit... 

— Se uită la noi! 

— Şi ce dacă? Doar nu ţi-o fi frică de el! 

- Dacă îmi spune ceva? 

Vânturache privi în gol. Nu era pentru prima oară când simțea că zo- 
ne întregi de experiență umană pur şi simplu trecuseră pe lângă el, asta 
cu condiţia ca zonele să poată trece pe lângă oameni. Poate că el trecuse 
pe lângă ele. Ridică din umeri. 

— De ce i-ai lăsat să te ducă în harem fără să te lupţi? întrebă el. 

- Întotdeauna mi-am dorit să ştiu ce se petrece într-un harem. 

Urmă o pauză. 

— Ei bine, şi? întrebă Vânturache. 

— Ei bine, stăteam toate în cerc şi după un timp a intrat Califul, şi apoi 
m-a chemat la el şi a zis că din moment ce sunt nou venită e rândul 
meu, şi după aia, n-o să-ți vină să crezi ce vroia să fac. Fetele mi-au spus 
că e singurul lucru care îl interesează. 

- Ăăă... 

- Te simţi bine? 

- Bine, bine, mormăi Vânturache. 

- Te-ai aprins la față. 

- Nu, sunt bine, bine. 

- Mi-a cerut să-i spun o poveste. 

- Despre ce? întrebă Vânturache suspicios. 

— Celelalte fete mi-au spus că le preferă pe cele cu iepuri. 

— Aha. lepuri. 

- Mici, pufoşi şi albi. Dar singurele poveşti pe care le ştiu eu sunt cele 
pe care mi le spunea tata când eram mică, şi nu cred că erau tocmai po- 
trivite pentru ocazie. 

- Nu sunt despre iepuri? 

— Sunt despre multe mâini şi picioare retezate, spuse Conina şi oftă. 
De-aia nu trebuie să-i spui lui despre mine, înţelegi? Eu nu sunt făcută 
pentru o viață normală. 

- Spusul poveştilor în harem nu e normal, spuse Vânturache. N-o să 
prindă, ideea asta. 

— lar se uită la noi! spuse Conina şi îl apucă de braț. 

Vânturache se smuci. 

- O, pe zei! spuse şi se duse grăbit în celălalt colț al camerei, unde 
Nijel îl apucă de celălalt braț. 

- Nu i-ai spus despre mine, nu-i aşa? întrebă el. Am să mor dacă i-ai 
zis că eu de abia acum învăţ cum să... 

- Nununu. Ea vrea numai să ne ajuţi. Suntem prinşi într-un fel de a- 
ventură. 

Ochii lui Nijel străluciră. 

- Aşa, ca sub o legătoare!? 

— Ce? 

— Scrie în carte. Ca să devii un erou adevărat trebuie să fii sub o legă- 
toare. 

Fruntea lui Vânturache se încrețţi. 

- Legătoarea asta e ca un fel de ouătoare? 

— Cred că e mai mult un fel de obligație, sau cam aşa ceva, spuse Nijel 
fără prea multă convingere. 

- Mie îmi sună mai mult a pasăre, spuse Vânturache. Sunt sigur că 
am citit despre ea într-un bestiar, cândva. E mare. Nu zboară. Şi are pi- 
cioare lungi şi roz. 

Rămase fără expresie preț de câteva secunde, pe măsură ce urechile 
lui digerau ce auziseră de la propriile buze. 

Cinci secunde mai târziu cei trei părăseau camera, lăsând în urma lor 
pe cei patru gardieni chirciţi şi pe duduile din harem, care se aşezară la 
povestit. 


Deşertul dinspre Margine faţă de Al Khali e traversat de râul Tsort, re- 
numit în legende şi minciuni, ce se insinuează prin peisajul maroniu ca 
un lung şi umed pasaj descriptiv presărat cu bancuri de nisip. Şi fiecare 
banc de nisip e acoperit de trunchiuri de copac arse de soare, şi o mare 
parte din trunchiuri sunt din cele cu dinți ascuțiți, şi auzind plescăielile 
ce veneau din susul râului o mare parte din trunchiuri deschiseră câte 
un ochi, şi deodată se dovedi că o mare parte din trunchiuri aveau 
picioare. O duzină de corpuri solzoase alunecară în apa învolburată, ca- 
re le înghiţi. Apele întunecate erau complet calme, cu excepţia unor mi- 
nuscule încrețituri în formă de V. 


t În original geas, cuvânt de origine irlandeză ce desemnează un legământ, un blestem sau 
un tabu. Cei care se află sub un astfel de legământ suferă consecințe de natură supra- 


naturală în cazul în care nu-l respectă. Geas sună asemănător cu geese, gâște. (n.t.) 

Bagajul pedala lent, în jos pe râu. Apa îl făcea să se simtă mai bine. Se 
roti încet în curentul slab, fiind centrul atenţiei cătorva mici vârtejuri 
misterioase care înaintau rapid pe suprafața apei. 

Încreţiturile se întâlniră. 

Bagajul se smuci. Capacul i se deschise. Dispăru cu totul sub apă, cu 
un scârțâit disperat. 

Apele ciocolatii ale râului Tsort acoperiră locul. Erau experte la trea- 
ba asta. 


Şi turnul magic trona deasupra Al Khaliului ca o ciupercă mare şi fru- 
moasă, de genul celor care apar în cărțile de specialitate alături de un 
craniu şi două oase încrucişate. 

Gardienii Califului ripostaseră atacului, şi acum la baza turnului era 
plin de broaşte confuze şi de salamandre, care reprezentau pe cei mai 
norocoşi dintre ei. Încă mai posedau mâini şi picioare şi aveau majo- 
ritatea organelor esenţiale pe dinăuntru. 

Oraşul se afla sub stăpânirea magiei pure... domnea înțelepciunea 
marțială. 

Unele clădiri din apropierea turnului se transformau deja în marmu- 
ră albă, pe care vrăjitorii în mod evident o preferau. 

Cei trei priveau printr-o gaură din zidul palatului. 

— Foarte impresionant, spuse Conina pe un ton critic. Vrăjitorii tăi 
sunt mai puternici decât credeam. 

- Nu sunt vrăjitorii mei, spuse Vânturache. Nu ştiu ai cui sunt. Şi nu 
îmi place povestea asta. Nici unul din vrăjitorii pe care îi cunosc eu nu 
era în stare să aşeze o cărămidă peste alta. 

- Nu-mi place ideea că vrăjitorii stăpânesc toată lumea, spuse Nijel. 
Desigur, fiind un erou, toată filozofia mea de viață e împotriva vrăji- 
torilor. Va veni o vreme când... îşi miji ochii ca şi cum încerca să-şi a- 
mintească ceva ce văzuse mai demult, va veni o vreme când toată 
vrăjitorimea va dispărea de pe lumea asta şi fii lui, lui... oricum, putem 
vedea lucrurile într-un mod mai practic, încheie jalnic. 

— Ai citit asta într-o carte, nu-i aşa? întrebă Vânturache acru. Scria 
acolo ceva şi despre legătoare de-astea? 

- Are dreptate, spuse Conina. Nu am nimic contra vrăjitorilor, dar nu 

prea folosesc la nimic. Sunt ca un fel de decor. Cel puţin aşa erau, până 
acum. 

Vânturache îşi scoase pălăria. Era terfelită, pătată şi plină de praf. 
Bucăţi din ea fuseseră smulse, țuguiul se pleoştise şi steaua îşi scutura 
țechinii ca pe polen, dar cuvântul „văjitor” era încă lizibil pe sub stratul 
de mizerie. 

— Vezi asta? întrebă el roşu la faţă. O vezi? O vezi? Ce îţi spune? 

— Că nu ştii să scrii? spuse Nijel. 

- Ce? Nu! Spune că sunt vrăjitor, asta spune. Douăzeci de ani în spa- 
tele toiagului, cu mândrie. Mi-am făcut datoria, aşa să ştiţi! Am trecu... 
am asistat la zeci de examene! Dacă toate vrăjile pe care le-am citit ar fi 
puse una peste alta, s-ar face cât... ar fi... am vedea o grămadă de vrăji. 

— Da, dar... începu Conina. 

— Ce? 

— Nu te prea pricepi la vrăji, ca atare, nu? 

Vânturache îi aruncă o privire mânioasă. Încerca să se gândească ce 
să răspundă, şi astfel o mică zonă receptoare se deschise în mintea lui 
exact în momentul în care o particulă de inspiraţie, cu traiectoria devia- 
tă de un trilion de evenimente aleatoare, traversă atmosfera şi se înfipse 
exact în locul potrivit. 

- Talentul defineşte numai ceea ce faci, spuse el. Nu defineşte ceea ce 
eşti. În interior, vreau să zic. Când ştii ce eşti poţi face orice. 

Se mai gândi puţin şi adăugă: 

— Asta îi face pe magicieni aşa puternici. Cel mai important lucru este 
să ştii ce eşti cu adevărat. 

Urmă o pauză încărcată de filozofie. 

— Vânturache? spuse Conina cu blândețe. 

— Hmm? spuse Vânturache care încă se mai întreba cum îi ajunseseră 
cuvintele în cap. 

— Eşti complet idiot. Ştiai asta? 

— Veţi rămâne cu toții nemişcați. 

Vizirul ieşi de după o arcadă în ruine. Purta pălăria Arhicancelarului. 


Deşertul clocotea sub soarele arzător. Nimic nu se mişca în afară de 
aerul fierbinte ca un vulcan şi uscat ca un craniu. 

Un basilisc” zăcea gâfâind la umbra unei stânci, bălind o salivă galbe- 
nă, corozivă. În ultimele cinci minute urechile lui detectaseră sunetul 
vag a sute de picioruşe ce înaintau peste dune, ceea ce de obicei indica 
faptul că cina era pe drum. 

Clipi din ochii săi legendari şi îşi descolăci pe nisip douăzeci de metri 
de trup flămând, fremătând ca o moarte fluidă. 

Bagajul se opri şi îşi deschise capacul, ameninţător. Basiliscul şuieră, 
dar fără multă convingere, pentru că nu mai văzuse până atunci o cutie 
umblătoare, şi în nici un caz una cu dinți de crocodil înfipți în capac. 
Bucăţi de piele atârnau de Bagaj, ca şi cum fusese implicat într-o bătaie 
într-o fabrică de poşete, şi într-un fel pe care basiliscul nu l-ar fi putut 
descrie chiar dacă ar fi putut vorbi, simțea că este privit cu mânie. 

Bine, gândi reptila, dacă aşa vrei tu să joci... 

Întoarse către Bagaj o privire ca un sfredel de diamant, o privire care 
fora în globii oculari ai privitului şi îi jupuia creierul pe dinăuntru, o 
privire care sfâşia draperiile ce acopereau ferestrele sufletului, o privire 
care... 

Basiliscul realiză că ceva nu e în regulă. O nouă şi extrem de neplă- 
cută senzaţie începea să prindă contur în spatele ochilor săi ca două 
farfurii. Începu lejer, ca o mâncărime în zona aceea a spatelui pe care 
oricât te-ai contorsiona nu reuşeşti s-o scarpini, şi crescu până ce deveni 
un soare interior, roşu şi incandescent. 

Basiliscul simţea o nevoie înfiorătoare, copleşitoare şi irezistibilă de a 
clipi... 

Şi făcu ceva incredibil de imprudent. 

Clipi. 


- Vorbeşte prin pălărie, spuse Vânturache. 

- Hă? spuse Nijel care începea să realizeze că lumea eroilor barbari 
nu era locul acela simplu şi curat pe care şi-l imaginase pe vremea când 
cel mai periculos lucru pe care îl făcea era stivuirea păstârnacului. 

— Vrei să zici că pălăria vorbeşte prin el, spuse Conina şi se trase 
înapoi, aşa cum ar face oricine la vederea unei asemenea grozăvii. 


Basilisc — creatură mitologică, asemănătoare cu o şopârlă, cu abilitatea de a împietri oame- 
nii cu răsuflarea sau cu privirea. (n.t.) 

- Hă? 

— Nu am să vă fac nici un rău. M-aţi ajutat într-o oarecare măsură, spuse 
Abrim înaintând cu mâinile întinse. Dar aveți dreptate. A crezut că poate 
câştiga putere dacă mă poartă. Bineînţeles, a fost exact invers. O minte uimitor 
de inteligentă şi parşivă. 

- Aşa că i-ai probat capul să vezi dacă ţi se potriveşte? întrebă 
Vânturache. 

Se cutremură. El purtase pălăria. Evident, nu avusese mintea potri- 
vită. Abrim avusese mintea potrivită, iar acum ochii lui erau inexpre- 
sivi şi cenuşii, pielea îi era palidă, şi umbla de parcă întregul corp îi era 
atârnat de cap. 

Nijel îşi scosese cartea şi răsfoia paginile cu frenezie. 

— Ce naiba faci? întrebă Conina fără să-şi ia ochii de la silueta fanto- 
matică. 

— Caut în Tabelul cu Monştri Umblători, răspunse Nijel. Crezi că e un 
mort-viu? Ăştia sunt foarte greu de ucis, îți trebuie usturoi şi... 

- N-o să găseşti acolo, spuse Vânturache încet. Asta e... e o pălărie 
vampir. 

- Desigur, ar putea fi un Zombi, spuse Nijel, plimbându-şi degetul în 
josul paginii. Aici spune că avem nevoie de piper negru şi sare de mare, 
dar... 

— Trebuie să te lupți cu afurisiții de monştri, nu să îi mănânci! 

— Asta e o minte pe care o pot folosi, spuse pălăria. Acum pot să ripostez. O 
să reunesc vrăjitorimea. E loc pentru un singur fel de magie pe lumea asta, şi 
eu sunt simbolul acesteia. Magicieni, temeți-vă! 

- O, nu , spuse Vânturache în barbă. 

— Vrăjitorii au învățat multe în ultimele douăzeci de secole. Puştiul ăsta aro- 
gant poate fi învins. Voi trei mă veți urma. 

Nu era o cerere. Nu era nici măcar un ordin. Era un fel de previziune. 
Vocea pălăriei se înfipsese direct în creierul mic, fără să se deranjeze să 
treacă prin starea de conştienţă, iar picioarele lui Vânturache începură 
să se mişte singure. 

Şi ceilalți doi fură smuciți înainte, avansând fragmentat ca nişte pă- 
puşi, ceea ce sugera că şi ei erau conduşi de fire invizibile. 

- De ce „o, nu”? întrebă Conina. Adică „o, nu” la modul general 
înțeleg, dar ai avut vreun motiv special? 

- Dacă avem ocazia trebuie să fugim, spuse Vânturache. 

- Te-ai gândit unde anume? 

— Probabil că nu va conta. Suntem oricum pierduţi. 

— De ce? întrebă Nijel. 

— Ei bine, spuse Vânturache, ai auzit vreodată de Războaiele Magilor? 


Existau multe lucruri pe Disc care îşi datorau originile Războaielor Ma- 
gilor. Lemnul de păr înţelept era unul dintre ele. 

Pomul original era probabil perfect normal, îşi petrecea zilele bând 
apă din pământ şi mâncând lumină solară într-o stare de binecuvântată 
necunoştință de cauză, şi apoi izbucniseră Războaiele Magilor şi genele 
îi fuseseră aruncate într-o stare de perspicacitate acută. 

Şi de asemeni îi însămânţaseră, cum s-ar spune, un caracter dificil. 
Dar părul înţelept se numără printre cei care au scăpat uşor. 

Cândva, pe când fundalul de magie de pe Disc era tânăr şi neliniştit 
şi îşi căuta pretexte să țâşnească în lume, vrăjitorii erau puternici ca 
magicienii şi îşi construiau turnuri pe fiecare vârf de deal. Şi dacă există 
ceva sub soare ce un mare vrăjitor nu poate suporta, acel ceva este alt 
vrăjitor. Înclinaţia lor instinctivă către diplomaţie este de tipul îi vrăjim 
până încep să lumineze şi apoi îi blestemăm până se sting. 

Asta nu putea însemna decât un lucru. Două lucruri. Bine, hai, trei. 

Război. Taumaturgic. Total. 

Şi desigur nu existau alianțe, tabere, înțelegeri, milă sau armistiţii. 
Cerul se răsucea, marea fierbea. Ţipetele şi şuierăturile mingilor de foc 
preschimbau noaptea în zi, dar era în regulă pentru că norii de fum 
rezultați transformau ziua în noapte. Peisajul se înălța şi cădea la loc ca 
un divan în luna de miere, şi însăşi textura spațiului era încâlcită în 
noduri multidimensionale şi bătută pe o piatră netedă în râul Timpului. 
De exemplu, o vrajă foarte la modă în vremurile acelea era Compre- 
sorul Temporal al lui Pelepel, care la un moment dat a dat naştere unei 
specii de reptile uriaşe care pe parcursul a cinci minute au evoluat, s-au 
răspândit, s-au dezvoltat şi apoi au fost distruse, lăsându-şi osemintele 
în pământ pentru a deruta complet generațiile viitoare. Copacii înotau, 

peştii umblau, munții treceau pe la magazin să-şi ia un pachet de țigări, 
şi existenţa zilnică era într-atât de schimbătoare încât primul lucru pe 
care îl făcea un om prudent dimineaţa era să verifice câte braţe şi picio- 
are avea. 

Şi asta era, de fapt, problema. Toţi vrăjitorii erau cam la fel de puter- 
nici şi oricum trăiau în turnuri înalte şi bine protejate de vrăji, ceea ce 
însemna că majoritatea proiectilelor magice ricoşau şi în cele din urmă 
se spărgeau tot în capul oamenilor de rând, care încercau să-şi ducă tra- 
iul de pe urma a ceea ce temporar era solul şi să-şi trăiască vieţile într-o 
manieră decentă (deşi cam scurtă). 

Cu toate astea luptele continuau, distrugând însăşi structura ordinii 
universale, slăbind pereţii realității şi amenințând să arunce întregul 
edificiu zdruncinat al spaţiului şi timpului în întunecimea Dimensiuni- 
lor Subterane... 

Una din poveşti spunea că zeii au intervenit, dar zeii de obicei nu se 
bagă în problemele muritorilor decât ca să se amuze. Altă poveste — as- 
ta e cea pe care o spun vrăjitorii, şi pe care au scris-o în cărțile lor — era 
aceea că vrăjitorii s-au adunat şi au decis, pentru binele omenirii, să îşi 
rezolve problemele pe cale amiabilă. Aceasta era versiunea general 
acceptată ca fiind adevărată, în ciuda faptului că era la fel de probabilă 
ca existența unui colac de salvare din plumb. 

Adevărul nu e prea uşor de pus în pagină. În cada Istoriei, adevărul 
se ține în mână mai greu decât un săpun şi este şi cu mult mai greu de 
găsit. 


— Şi după aia ce s-a întâmplat? întrebă Conina. 

- Nu contează, spuse Vânturache sumbru. O să înceapă din nou. O 
simt. Am instinctul ăsta. S-a scurs deja prea multă magie în lume. Va fi 
un război oribil. O să se întâmple. Discul e prea bătrân ca să-l suporte şi 
de data asta. Totul e prea fragil. Suntem condamnați la întuneric şi dis- 
trugere. Apocralipsa e aproape. 

— Moartea bate la uşă, adăugă Nijel amabil. 

— Ce? izbucni Vânturache, deranjat din cauza întreruperii. 

— Am spus că Moartea bate la uşă, spuse Nijel. 

- Nu-mi pasă de uşă, spuse Vânturache. E lemn, nu simte nimic. Ce 

m-ar deranja ar fi să mă bată pe umăr. 
- E doar o metaforă, spuse Conina. 
— Ce ştii tu? Eu l-am întâlnit. 
- Şi cum arată? întrebă Nijel. 
— Păi, cum să-ți spun... 
- Da? 
— Nu are nevoie de frizer. 


Acum soarele era ca un aruncător de flăcări lipit de cer, şi nisipul nu 
diferea de cenuşă roşie şi incandescentă decât prin culoare. 

Bagajul tropăia haotic de-a lungul dunelor încinse. Avea câteva urme 
de bale galbene pe capac, dar se uscau rapid. 

Micuța şi singuratica ladă era privită din vârful unei grămezi de bo- 
lovani de forma şi temperatura unei cărămizi refractare de către o 
himeră'. Himera este o specie foarte rară, şi acest exemplar nu va face 
nimic să remedieze situaţia. 

Îşi alese momentul cu atenţie, pocni din pinteni, îşi strânse aripile 
pieloase pe lângă corp şi țâşni către victima sa. 

Tactica himerei era să treacă razant pe deasupra prăzii, pârjolind-o 
uşor cu răsuflarea sa de foc, pentru ca apoi să se întoarcă şi să sfâşie 
cina cu colții. Partea cu pârjolitul i-a ieşit bine dar apoi, deşi experienţa 
îi spunea că ar trebui să se afle față-n-faţă cu o victimă doborâtă şi în- 
grozită, se trezi pe nisipul din calea unui Bagaj fumegând şi furios. 

Singura armă incandescentă pe care o avea Bagajul era furia. Îşi pe- 
trecuse câteva ore în compania unei dureri de cap, timp în care i se 
păruse că toată lumea încearcă să-l atace. Se săturase. 

După ce transformă himera ghinionistă într-o băltoacă unsuroasă se 
opri un moment, aparent evaluându-şi viitorul. Devenea din ce în ce 
mai clar că să nu aparții nimănui era mult mai greu decât crezuse. Avea 
amintiri vagi şi plăcute despre serviciu şi despre o garderobă care îi 
aparținea. 


Pentru o descriere completă a himerei vom apela la faimosul bestiar al lui Măturăceaţă, 
Anima Nonnaturale: „Are picioare dă sirenă, păr ca dă broască țestoasă, dinţi dă păsăruică şi 
aripi dă şerpe. Desigur va trebui să mă credeți pă cuvânt pentru că bestia are răsuflarea ca 
furnalu şi comportament ca un balon dă gumă pă timp dă uragan.” (n.a.) 


158 


Se răsuci foarte încet, făcând pauze dese ca să-şi deschidă capacul. 
Poate că adulmeca aerul, dacă avea nas. In cele din urmă luă o decizie, 
dacă avea o minte cu care s-o ia. 


Pălăria şi purtătorul ei traversau ruinele — care odinioară fuseseră le- 
gendarul Rhoxie — de la picioarele turnului magic de parcă ar fi avut un 
scop, anturajul lor urmându-i fără nici un entuziasm. 

La baza turnului erau nişte uşi. Contrar obiceiului de la Universitatea 
Nevăzută, unde uşile erau mereu deschise, acestea erau ferm închise. 
Păreau că strălucesc. 

— Voi trei sunteți privilegiați să vă aflați aici, spuse pălăria prin gura lui 
Abrim. Acesta e momentul în care vrăjitorimea încetează să mai fugă — privi 
cu subiînțeles către Vânturache — şi începe contra-ofensiva. Vă veți aminti 
acest moment tot restul vieții. 

- Adică până la prânz? întrebă Vânturache slăbit. 

— Priviţi cu atenție, spuse Abrim şi întinse mâinile. 

- La prima ocazie fugim, îi şopti Vânturache lui Nijel, s-a făcut? 

- Unde? 

- De unde, spuse Vânturache, de unde, asta contează. 

- Nu am încredere în omul ăsta, spuse Nijel. Încerc să nu judec pe ni- 
meni după prima impresie, dar sunt convins că ăsta nu-mi inspiră ni- 
mic bun. 

— A pus să fii aruncat în groapa cu şarpe! 

— Probabil că ar fi trebuit să pricep aluzia. 

Vizirul începu să mormăie. Nici Vânturache, printre ale cărui puţine 
talente se număra un anume dar pentru limbi stăine, nu recunoştea cu- 
vintele, dar părea a fi un limbaj special creat pentru mormăială, silabele 
plutind ca zmeiele la nivelul gleznelor, întunecate şi roşii şi nemiloase. 
Făceau rotiri complicate prin aer şi apoi pluteau uşor către uşile turnu- 
lui. 

Acolo unde atingeau marmura albă o înnegreau şi o fărâmițau. 

Pe când cenuşa plutea spre sol, un vrăjitor ieşi prin cadrul uşii şi îl 
măsură pe Abrim din cap până în picioare. 

Vânturache era obişnuit cu eleganța vrăjitorilor, dar acesta era cu 
adevărat impresionant, roba lui fiind atât de încărcată şi crenelată şi 

umflată cu falduri fantastice şi pliuri încât probabil că fusese creată de 
un arhitect. Pălăria asortată arăta ca un tort de nuntă care suferise o 
coliziune intimă cu un pom de Crăciun. 

Faţa propriu-zisă, care se ițea prin mica fantă dintre gulerul baroc şi 
dantela filigranată a borurilor pălăriei, constituia o oarecare dezamă- 
gire. Într-un anumit moment din trecut vrăjitorul crezuse că aspectul îi 
va fi îmbunătăţit de o mustață subţire şi țeapănă. Se înşelase. 

— Aia era neneorocita noastră de uşă, spuse fața. Ai să regreţi ce-ai 
făcut. 

Abrim îşi încrucişă braţele. 

Ceea ce păru să-l înfurie pe vrăjitor. Care îşi ridică braţele, îşi descâlci 
mâinile din manşetele de dantelă şi aruncă o flacără urlătoare. 

Aceasta îl lovi pe Abrim în piept şi ricoşă cu o flamă incandescentă, 
dar când imaginile reziduale albastre se risipiră Vânturache văzu că 
Abrim era nevătămat. 

Oponentul său bătători frenetic ultimele mici incendii de pe propriile 
haine şi îi aruncă lui Abrim o privire ucigătoare. 

- Cred că nu înţelegi, îi spuse iritat. Ai de-a face cu magie pură. Nu 
poți lupta cu aşa ceva. 

- Mă pot folosi de magia pură. 

Vrăjitorul materializă şi lansă o minge de foc, care explodă fără con- 
secințe la câţiva centimetri de rânjetul sinistru al lui Abrim. 

O expresie de uimire acută apăru pe faţa vrăjitorului. Încercă iarăşi, 
trimițând fâşii albastre de magie din infinit spre inima lui Abrim. Fură 
deviate cu o simplă fluturare de mână. 

— Ai de făcut o alegere simplă. Mi te alături sau mori. 

Acela fu momentul în care Vânturache auzi un hârşâit regulat în a- 
propierea urechii sale. Avea un neplăcut efect metalic. 

Se întoarse pe jumătate şi avu sentimentul familiar şi crunt de neplă- 
cut al Timpului care încetineşte în jurul său. 

Moartea se opri în plin proces de ascuţire a coasei şi înclină capul 
spre el, într-un salut ca de la un profesionist la altul. Îşi ridică un deget 
osos către buze, sau mai exact acolo unde i-ar fi fost buzele dacă ar fi 
avut aşa ceva. 

Toţi vrăjitorii pot vedea Moartea, dar asta nu înseamnă că şi vor să-l 

vadă. 

Lui Vânturache îi pocniră urechile şi spectrul se evaporă. 

Abrim şi vrăjitorul rival erau înconjurați de o aură de magie arbitrară 
care în mod evident n-avea nici un efect asupra lui Abrim. Vânturache 
alunecă înapoi în lumea celor vii chiar la timp ca să-l vadă pe vizir cum 
îl apucă pe vrăjitor de gulerul său de un gust îndoielnic. 

— Nu mă poți învinge, spuse el cu vocea pălăriei. Timp de două mii de ani 
am acumulat putere, numai pentru mine. Pot să îmi iau putere din puterea ta. 
Supune-mi-te, că de nu, nici n-o să apuci să regreți. 

Vrăjitorul se zbătu în strânsoare şi, din nefericire, lăsă mândria să în- 
vingă prudenta. 

— Niciodată! spuse el. 

- Mori, îi sugeră Abrim. 

Vânturache văzuse multe lucruri stranii la viața lui, pe cele mai mul- 
te fără să vrea, dar nu văzuse niciodată pe cineva omorât de magie. 

Vrăjitorii nu omorau oameni obişnuiţi pentru că a) îi remarcau foarte 
rar şi b) considerau că nu e sportiv şi c) în plus, cine ar mai fi gătit şi ar 
mai fi cultivat chestii? lar omorârea unui confrate vrăjitor era aproape 
imposibilă datorită învelişurilor de vrăji protectoare pe care orice vră- 
jitor prudent le menținea întotdeauna asupra propriei persoane. Pri- 
mul lucru pe care îl învăţa un tânăr vrăjitor la Universitatea Nevăzută — 
în afară de care e bagheta lui şi cum se ajunge la baie — era că trebuie să 
fie mereu protejat. 

Unii ar putea crede că asta e o formă de paranoia, dar nu este. Para- 
noicii doar cred că toată lumea le vrea capul. Vrăjiorii ştiu că e aşa. 

Micul vrăjitor se protejase cu echivalentul mental al unui blindaj de 
oțel gros de un metru, care acum se topea ca untul sub atacul unui apa- 
rat de sudură. Se scurse şi apoi se evaporă. 

Dacă există cuvinte care să descrie ce i s-a întâmplat mai apoi vrăji- 
torului, atunci ele sunt închise în interiorul vreunei enciclopedii sălba- 
tice din Biblioteca Universităţii Nevăzute. Poate că e mai bine să lăsăm 
imaginaţia să lucreze, numai că oricine e capabil să-şi imagineze forma 
pe care a văzut-o Vânturache zvârcolindu-se dureros pentru câteva se- 


Bineînţeles, vrăjitorii se omorau adesea între ei prin mijloace comune, ne-magice, dar aşa 
ceva era permis şi asasinarea era considerată o moarte naturală pentru un vrăjitor. (n.a.) 

cunde înainte de a dispărea spre un loc mai bun, cu siguranţă ar 
candida cu succes la purtarea faimoasei cămăşi din pânză albă cu op- 
țiune pentru mâneci lungi. 

— Aşa vor pieri toți duşmanii, spuse Abrim. 

Îşi întoarse privirea către înălțimile turnului. 

— Vă provoc, spuse el. Şi cei care nu mă vor înfrunta vor trebui să mi se ală- 
ture, după cum cere Tradiția. 

Urmă o tăcere lungă şi groasă, provocată de o mulţime de oameni ca- 
re ascultau cu atenţie. În cele din urmă, din vârful turnului, o voce tre- 
murată strigă: 

— Arată-ne unde scrie asta, în Traditie. 

— Eu reprezint Tradiția. 

Se auzi o şuşoteală la distanţă şi apoi aceeaşi voce strigă: 

- Tradiţia a murit. Magia pură e mai presus de Tradi... 

Propoziția se încheie printr-un urlet, pentru că Abrim îşi ridicase 
mâna şi trimisese către vorbitor, cu precizie, o rază subțire de lumină 
verde. 

Cam în acest moment Vânturache realiză că îşi poate mişca singur 
articulațiile. Pălăria îşi pierduse deocamdată interesul pentru ei. Privi 
într-o parte spre Conina. Printr-o înțelegere mută şi instantanee ambii 
înşfăcară câte un braţ de-al lui Nijel, se întoarseră şi o luară la fugă, şi 
nu se opriră până nu ajunseră la câteva ziduri distanță de turnul vrăji- 
torilor. Vânturache fugise aşteptându-se în orice clipă să-l plesnească 
ceva după ceafă. Posibil întreaga lume. 

Toţi trei aterizară în moloz şi rămaseră acolo, gâfâind. 

- Nu era nevoie să faceţi asta, mormăi Nijel. Mă pregăteam să-i arăt 
eu lui. Cum o să mai pot acum să... 

Se produse o explozie în spatele lor, şi acum bucățele de foc multi- 
color le ţipau pe deasupra capetelor, distrugând zidăria. Urmă un sunet 
ca şi cum un dop gigantic ar fi fost scos dintr-o sticlă micuță şi apoi o 
cascadă de râsete care, cumva, nu erau amuzante. Pământul se cutre- 
mură. 

— Ce se întâmplă? întrebă Conina. 

- Război magic, spuse Vânturache. 

— Şi asta e bine? 


162 


- Nu. 

- Dar cu siguranţă tu vrei ca vrăjitoria să triumfe? spuse Nijel. 

Vânturache ridică din umeri şi se feri în timp ce un obiect mare şi in- 
vizibil îi zbură pe deasupra capului, cotcodăcind. 

- N-am mai văzut vrăjitori luptându-se, spuse Nijel. 

Începu să se cațere pe moloz şi protestă atunci când Conina îl trase de 
un picior. 

- Nu cred că e o idee prea bună, spuse ea. Vânturache? 

Vrăjitorul scutură din cap mustrător şi ridică o pietricică de pe jos. O 
aruncă deasupra zidului dărăpănat, unde se transformă într-un mic 
ceainic albastru. Când căzu la pământ se făcu țăndări. 

- Vrăjile reacționează una la alta. Nu se poate şti ce se va întâmpla. 

- Dar suntem în siguranţă în spatele zidului? întrebă Conina. 

Vânturache se mai însenină puţin. 

— Suntem? întrebă el. 

— Te întrebam pe tine. 

- A. Nu. Nu cred. E doar piatră obişnuită. Cu vraja potrivită... zbang. 

- Zbang? 

— Corect. 

- Atunci n-ar fi mai bine să fugim? 

— Merită încercat. 

Ajunseră la baza unui alt zid rămas vertical cu câteva secunde înainte 
ca o bilă aleatoare de foc galben să aterizeze acolo unde stătuseră ei şi 
să transforme locul în ceva cumplit. Toată zona din jurul turnului era o 
tornadă de aer strălucitor. 

— Avem nevoie de un plan, spuse Nijel. 

- Putem încerca să fugim din nou, spuse Vânturache. 

- Asta nu rezolvă nimic! 

- Ba rezolvă majoritatea problemelor, spuse Vânturache. 

— Cât de departe trebuie să ajungem ca să fim în afara pericolului? în- 
trebă Conina. 

Vânturache riscă o privire după zid. 

- Interesantă întrebare filozofică, spuse el. Eu unul am fost până foar- 
te departe, dar n-am ajuns niciodată în afara pericolului. 

Conina oftă şi privi la o grămadă de moloz din apropiere. Se mai uită 

o dată. Era ceva ciudat acolo, dar nu îşi putea da seama ce anume. 

— Aş putea să mă arunc asupra lor, spuse Nijel încet şi privi pierdut 
spatele Coninei. 

- N-ar ţine. Nimic nu ţine împotriva magiei. Cu excepția unei magii 
mai puternice. Şi apoi ceea ce bate magia mai puternică e magia şi mai 
puternică şi uite aşa, din una în alta... 

- Zbang? sugeră Nigel. 

- S-a mai întâmplat şi înainte. A continuat vreme de mii de ani, până 
când... 

— Ştii ce e ciudat la grămada aia de pietre? întrebă Conina. 

Vânturache se uită la grămadă. Ochii i se încrucişară. 

- Adică, în afară de picioare? întrebă el. 

Dură câteva minute până îl scoaseră la suprafaţă pe Calif. Încă mai a- 
vea mâinile încleştate pe o sticlă de vin, care era aproape goală. Clipi 
către ei, recunoscându-i vag. 

- Tare, spuse el şi după un oarecare efort adăugă, vinul din anul ăsta. 
Am avut impresia că au căzut pereţii pe mine. 

— Aşa s-a şi întâmplat, spuse Vânturache. 

— Aha. Aşa se explică, deci. 

Creozot îşi concentră privirea la Conina şi după câteva sforțări se ros- 
togoli pe spate. 

- Vai, vai, spuse el, din nou tânăra domniţă. Foarte impresionant. 

— Ascultă... începu Nijel. 

— Părul tău, spuse Califul legănându-se înainte şi înapoi, este la fel ca, 
la fel ca o turmă de capre care pasc pe Muntele Gebra. 

— Uite ce e... 

— Sânii tăi sunt aidoma, aidoma, Califul se legănă uşor în lateral şi a- 
runcă o privire scurtă şi plină de regret către sticla goală, aidoma pepe- 
nilor pârguiți din fabuloasele grădini ale răsăritului. 

Conina făcu ochii mari. 

— Chiar aşa sunt? 

- Nici nu încape îndoială. Ştiu eu cum arată pepenii pârguiţi. Albe ca 
spuma mării sunt coapsele tale, care... 

- Ăă, nu vă supăraţi... spuse Nijel tuşind cu obrăznicie premeditată. 

Creozot se legănă în direcţia lui. 

- Hmm? întrebă el. 

— De unde vin eu, spuse Nijel demn, nu se vorbeşte în felul acesta cu 
o domnişoară. 

Conina oftă în timp ce Nijel se îngrămădi protector în fața ei. Această 
afirmație, gândi ea, era absolut adevărată. 

- De fapt, spuse el împingându-şi bărbia în față, ceea ce o făcu să ara- 
te ca o bubiță, mă gândeam... 

- Că mai putem dezbate această temă, spuse Vânturache băgându-se 
în față. Ăă, Domnule, Mărite, trebuie să ieşim de aici. Presupun că ştiţi 
o cale de ieşire? 

— Ştii, sunt mii de camere pe-aici, spuse Califul cu un sughiț. N-am 
mai ieşit pe-afară de ani de zile. Decade chiar. Ioni. De fapt, nu am fost 
niciodată afară. 

Figura îi încremeni, în plin proces de creație. 

- Pasărea Timpului mai are, ăă, puțin până să umble şi uite! pasărea e 
în picioare. 

- E o legătoare, bombăni Vânturache. 

Creozot se legănă înspre el. 

- Vezi tu, Abrim conduce totul. E o muncă foarte grea. 

- Momentan, spuse Vânturache, nu are cine ştie ce realizări. 

— Şi noi am cam vrea să scăpăm de aici, spuse Conina, care încă mai 
răsucea în minte fraza despre capre. 

— lar eu am această legătoare, spuse Nijel, privind către Vânturache. 

Creozot îl bătu încet pe mână. 

- Foarte frumos, spuse el. Toată lumea ar trebui să aibă un animal de 
companie. 

- Aşa că dacă îţi aminteşti cumva să ai nişte grajduri pe undeva... îi a- 
trase atenţia Vânturache. 

— Sute. Posed unii dintre cei mai buni şi cei mai... buni cai din lume, 
spuse Califul ridicând o sprânceană. Sau cel puțin aşa mi s-a spus. 

— Dar nu cumva ştii şi unde sunt? 

— Nu chiar, recunoscu Creozot. 

O pulbere magică apărută din senin transformă zidul din apropiere 
într-o bezea din arsenic. 

- Cred că ne-ar fi fost cu mult mai bine în văgăuna şarpelui, spuse 

Vânturache întorcându-se cu spatele. 

Creozot aruncă încă o privire plină de regret către sticla goală şi oferi: 

— Ştiu unde e un covor zburător. 

- Nu, spuse Vânturache ridicând mâinile în semn de protest. Nici nu 
mă gândesc. Nici vor... 

— A fost al bunicului meu... 

- Un covor zburător autentic? întrebă Nijel. 

— Ascultă, spuse Vânturache precipitat. Mie mi se face rău numai da- 
că mă gândesc la înălțimi. 

- Da, e foarte, Califul râgâi uşor, autentic. Are un model foarte fru- 
mos. 

Privi din nou sticla şi oftă. 

— Era de un albastru plăcut, adăugă el. 

— Şi nu cumva îți aminteşti pe unde este? întrebă Conina încet, ca şi 
cum s-ar fi apropiat cu atenţie de un animal sălbatic care s-ar fi putut 
speria în orice clipă. 

— E în trezorerie. Drumul până acolo îl ştiu. Sunt foarte bogat, după 
cum ştiţi. Cel puţin aşa mi s-a spus. 

Îşi cobori vocea şi încercă să-i facă semn cu ochiul Coninei, în final 
reuşindu-i figura cu ambii ochi. 

— Am putea să ne aşezăm pe covor, spuse el, broboane de sudoare 
curgându-i pe frunte. Şi ai putea să-mi spui o poveste... 

Vânturache încercă să urle printre dinţii încleştați. 

Genunchii începeau să-i transpire. 

- Nu mă urc pe nici un covor magic, şuieră el. Mi-e frică de pământ. 

— Vrei să zici că ţi-e frică de înălțime. Şi nu te mai prosti. 

— Ştiu eu mai bine ce vreau să spun. Pământul e cel care te omoară. 


Bătălia din Al Khali era un nor întunecat în formă de ciocan, în ale cărui 
adâncimi se auzeau forme ciudate şi se vedeau sunete stranii. Ocazio- 
nalele ratări vuiau pe deasupra oraşului. Acolo unde aterizau lucrurile 
deveneau... altfel. 

De exemplu, o mare parte din soah se transformase într-o pădure 
impenetrabilă de gigantice ciuperci galbene. Nimeni nu ştia ce efect a- 
vusese acest lucru asupra locuitorilor din zonă, cu toate că e posibil ca 

aceştia să nici nu fi observat schimbarea. 

Templul lui Offler, Zeul Crocodil ce patrona oraşul, devenise o ches- 
tie urâtă şi zaharisită ce exista acum în cinci dimensiuni. Dar era în 
regulă, pentru că o colonie de furnici gigantice tocmai o mâncau. 

Pe de altă parte, nu mai rămăseseră foarte mulți oameni care să apre- 
cieze acest manifest împotriva alterării civice necontrolate, pentru că cei 
mai mulți dintre ei fugeau unde vedeau cu ochii. Acopereau într-un 
flux continuu câmpiile fertile. Unii se îndreptaseră către bărci, dar a- 
ceastă metodă de salvare încetase să mai funcţioneze atunci când o 
mare parte a zonei portuare se transformase într-o mlaştină în care, fără 
nici un motiv aparent, doi elefănței roz îşi construiau un cuib. 

Dedesubtul străzilor cuprinse de panică, Bagajul înota încetişor de-a 
lungul unui canal de scurgere. Ceva mai în fața lui un val agitat de mici 
aligatori, şobolani şi țestoase cu cioc părăseau apa, escaladând malul cu 
frenezie, cu toții mânați de un vag dar absolut corect instinct animal. 

Capacul Bagajului era încremenit într-o expresie de hotărâre neclin- 
tită. Nu îşi dorea multe de la viață, cu excepția extincției complete a 
tuturor celorlalte specii, dar lucrul de care avea nevoie disperată acum 
era stăpânul său. 


Se vedea cu ochiul liber că încăperea era o trezorerie după faptul că era 
incredibil de goală. Uşile erau scoase din țâţâni. Gratiile fuseseră 
smulse. O grămadă de cufere devastate zăceau pe podea, ceea ce îl făcu 
pe Vânturache să se simtă vinovat preț de vreo două secunde şi să se 
întrebe pe unde umblă Bagajul. 

Urmă un moment de reculegere, aşa cum se întâmplă de obicei atunci 
când sume impresionante de bani trec în neființă. Nijel umbla de colo 
colo şi împungea cuferele, căutând cu disperare compartimente secrete, 
conform instrucțiunilor Capitolului Unsprezece. 

Conina se aplecă şi ridică o mică monedă din aramă. 

— Ce oribil, spuse în cele din urmă Vânturache. O trezorerie fără teza- 
UT. 

Califul zâmbi. 

- Nu vă îngrijorați, spuse el. 

- Dar toți banii tăi au fost furaţi! spuse Conina. 

— Cred că servitorii sunt de vină. Foarte neloial din partea lor. 

Vânturache îi aruncă o privire ciudată. 

- Nu eşti îngrijorat? 

— Nu prea. N-am cheltuit niciodată nimic. M-am întrebat adesea cum 
e să fii sărac. 

- O să ai marea şansă de a descoperi. 

— E nevoie de pregătire specială? 

— Vine de la sine, spuse Vânturache. O să te înveți pe parcurs. 

Se auzi o explozie îndepărtată şi o parte din acoperiş se transformă în 
jeleu. 

- Ăă, nu vă supăraţi, spuse Nijel, covorul acela... 

- Da, spuse Conina, covorul. 

Creozot îi oferi fetei un zâmbet binevoitor, puţin cam turmentat. 

- A, da. Covorul. Împinge nasul statuii din spatele tău, bijuterie a de- 
şertului de apus cu şolduri ca două piersici. 

Conina, roşind, execută acest minor sacrilegiu asupra unei măreţe 
statui verzi ce îl reprezenta pe Offler, Zeul Crocodil. 

Nu se întâmplă nimic. Compartimente secrete eşuară cu asiduitate să 
se deschidă. 

- Ăă. Încearcă mâna stângă. 

Ea roti mâna experimental. Creozot se scărpină în cap. 

- Poate era mâna dreaptă... 

- Eu în locul tău aş incerca să-mi amintesc mai repede, spuse Conina 
cu severitate, când nici mâna dreaptă nu produse rezultate. N-au mai 
rămas prea multe chestii de care aş vrea să trag. 

- Chestia aia ce e? întrebă Vânturache. 

— Dacă nu e coada n-o să scapi uşor de gura mea, spuse Conina dând 
un şut chestiei. 

Se auzi un răget metalic îndepărat, ca de tigaie în suferință. Statuia se 
zdruncină. Din perete se auziră câteva cloncăneli şi Offler Zeul Croco- 
dil se răsuci zgomotos şi greoi într-o parte. În spatele lui se căsca un tu- 
nel. 

- Bunicul meu a construit asta pentru tezaurul nostru mai special, 
spuse Creozot. Era foarte... ingenios. 

- Dacă vă imaginati că am să pun piciorul acolo... începu Vânturache. 

— Dă-te la o parte, spuse Nijel cu un aer superior. O să merg eu pri- 
mul. 

— Ar putea fi capcane, spuse Conina cu îndoială şi îi aruncă o privire 
lui Creozot. 

- O, probabil că sunt, gazelă a Paradisului. Nu am mai fost înăuntru 
de când aveam şase ani. Cred că erau câteva dale pe care nu trebuia să 
calci. 

- Nu-ţi face probleme, spuse Nijel în timp ce se chiora prin bezna tu- 
nelului. Nu cred că există capcană pe care eu să n-o pot depista. 

— Ai foarte multă experienţă în domeniu, nu-i aşa? făcu Vânturache 
acru. 

- Ei bine, ştiu Capitolul Paisprezece pe dinafară. Şi avea şi ilustrații, 
spuse Nijel şi dispăru printre umbre. 

Aşteptară câteva minute în ceea ce ar fi fost o linişte tensionată, dacă 
din tunel nu s-ar fi auzit icnete înăbuşite şi ocazionale bufnituri. În cele 
din urmă, vocea lui Nijel reverberă înspre ei de la distanţă: 

- Nu e absolut nici o problemă. Am controlat peste tot. E foarte sigur. 
Cred că s-au tocit sau ceva. 

Vânturache şi Conina făcură schimb de priviri. 

- Nu ştie nimic despre capcane, spuse ea. Când aveam cinci ani, tata 
m-a pus să cobor printr-un pasaj pe care îl construise în mod special ca 
să mă învețe... 

- Dar a ajuns până la capăt, nu-i aşa? spuse Vânturache. 

Se auzi un sunet de parcă un deget ud ar fi fost plimbat pe marginea 
unui pahar, amplificat de un miliard de ori, şi podeaua începu să se 
mişte. 

— Oricum, nu prea avem de ales, adăugă el şi intră în tunel. 

Ceilalți îl urmară. Mulţi dintre cei care îl cunoşteau pe Vânturache a- 
junseseră să-l considere un fel de canar biped de mină şi aveau ten- 
dința să presupună că dacă Vânturache era încă în poziție verticală şi 
nu fugea, mai rămânea o speranţă. 

- Ce amuzant, spuse Creozot. Îmi jefuiesc propriul tezaur. Dacă mă 
prind pot să mă arunc în văgăuna şarpelui. 


În regulă. Dar aţi înțeles care e ideea. (n.a.) 

— Dar ai putea să te arunci la picioarele tale şi să-ţi ceri îndurare, spu- 
se Conina măturând cu o privire paranoică pietrele prăfuite. 

— A, nu, cred că ar trebui să-mi dau un exemplu ca să îmi fie învăţătu- 
ră de minte. 

Se auzi un clinchet deasupra lor. O mică dală se dădu la o parte şi un 
cârlig metalic ruginit cobori încet şi cu mişcări zdruncinate. O altă bară 
scrâşni afară din perete şi îl bătu pe umăr pe Vânturache. Pe măsură ce 
el se răsuci, primul cârlig îi atârnă un bilet îngălbenit pe spate şi se re- 
trase înspre tavan. 

- Ce-a făcut? Ce-a făcut? urlă Vânturache încercând să-şi citească de 
pe umeri. 

— Scrie Daţi-mi Şuturi, spuse Conina. 

O bucată de perete alunecă pe lângă vrăjitorul îngrozit. O gheată 
mare de la capătul unei complicate serii de încheieturi metalice se bă- 
lăngăni fără prea multă tragere de inimă şi apoi toată şandramaua ples- 
ni în dreptul genunchiului. 

Cei trei priviră în tăcere. Apoi Conina spuse: 

- După câte îmi dau eu seama, avem de-a face cu o minte tulburată. 

Vânturache desprinse cu mare atenţie biletul şi îi dădu drumul pe 
jos. Conina îşi făcu loc pe lângă el şi o porni pe culoar cu un aer pru- 
dent şi furios, iar când o mână metalică pe un arc se întinse deodată şi 
începu să îi facă semne prietenoase ea nu răspunse la salut, ci îi urmări 
firele încâlcite până când găsi câțiva electrozi corodaţi într-un mare bor- 
can de sticlă. 

- Bunicul tău era un om cu simțul umorului? întrebă ea. 

- O, da. Era oricând gata de-o chicoteală, spuse Creozot. 

- Bun, spuse Conina. 

Împunse cu grijă o dală care, în opinia lui Vânturache, nu se deose- 
bea cu nimic de colegele ei. Generând un mic zgomot trist, ca de arc în- 
tins, un pămătuf năpârlit ieşi din perete la nivelul subrațului. 

— Cred că mi-ar fi făcut plăcere să-l cunosc pe bătrânul Calif, spuse ea 
printre dinți, cu toate că nu mi-aş fi dorit să dau mâna cu el. Ajută-mă 
cu piciorul ăsta, vrăjitorule. 

— Poftim? 

Conina îi arătă iritată o uşă de piatră pe jumătate deschisă, la mică 

distanţă în faţa lor. 

- Vreau să mă uit deasupra ei. Fă-mi o scară din mâini să mă înalt, bi- 
ne? Cum reuşeşti să fii atât de inutil? 

— Când mă fac util mereu dau de belele, bombăni Vânturache încer- 
când să ignore căldura trupului care se freca de el. 

O auzea pe fată pipăind deasupra uşii. 

- Exact cum mă aşteptam, spuse ea. 

— Ce e? Cuţite suspendate diabolic, gata să cadă pe noi? 

- Nu. 

- Un grilaj cu ţepi gata să cadă peste... 

- E o găleată, spuse Conina pe un ton plat, împingând-o. 

- Plină cu otravă încinsă... 

- Var alb. O grămadă de var alb, tare şi uscat. 

Conina sări pe podea. 

- Aşa era bunicul. Nu ne plictiseam cu el, spuse Creozot. 

— Ei bine, eu una m-am săturat, spuse fata cu hotărâre, arătând spre 
capătul tunelului. Haideţi, voi doi. 

Mai aveau trei metri până la capăt când Vânturache simţi o mişcare 
prin aerul de deasupra lui. Conina îl lovi în spate, îmbrâncindu-l în ca- 
mera din față. Se rostogoli când atinse podeaua şi ceva îi juli un picior 
în acelaşi moment în care fu asurzit de o bufnitură. 

Întregul tavan, un bloc imens de piatră de patru metri grosime, căzu- 
se în tunel. 

Vânturache se târî printre norii de praf şi cu un deget tremurător pi- 
păi literele de pe dala de piatră. 

— Râzi Şi De Asta Dacă-ți Dă Mâna, citi el. 

Se retrase. 

— Ăsta era bunicul, spuse Creozot fericit, întotdeauna... 

Interceptă privirea Coninei, care avea forța unei țevi de plumb, şi avu 
inteligența să tacă din gură. 

Nijel apăru printre nori, tuşind. 

— Ce s-a întâmplat aici? întrebă el. Sunteţi teferi? Când am trecut eu 
prin tunel nu s-a întâmplat aşa ceva. 

Vânturache se gândi la o replică, dar nu găsi nimic mai bun decât: 

- Zău? 

Lumina se strecura până în mijlocul încăperii printr-o mică fereastră 
cu gratii din apropierea tavanului. Nu exista nici o cale de ieşire în afa- 
ra trecerii prin cele câteva sute de tone de piatră care blocau tunelul, 
sau ca să punem problema în stil Vânturache, erau fără nici o urmă de 
îndoială blocaţi. Vânturache se relaxă un pic. 

Cel puţin nu existau dubii cu privire la covorul zburător. Odihnea 
făcut sul pe un suport înalt din mijlocul camerei. Lângă el se afla o mică 
lampă cu ulei unsuroasă şi — Vânturache miji ochii să vadă mai bine — 
un mic inel din aur. Vrăjitorul oftă zgomotos. O slabă aură octarină în- 
văluia cele trei obiecte, indicând faptul că erau fermecate. 

Când Conina derulă covorul căzură pe podea alte câteva mici obiec- 
te, printre care un hering din alamă, o ureche de lemn, câțiva ţechini 
pătraţi, şi o cutie de plumb care păstra în interior un balon de săpun. 

— Ce naiba sunt astea? întrebă Nijel. 

- Ei bine, spuse Vânturache, înainte de a încerca să mănânce covorul 
erau probabil molii. 

- Aoleu. 

- Asta nu pricepeţi voi, spuse Vânturache obosit. Voi credeţi că magi- 
a e ca o chestie pe care o culegi şi o foloseşti, ca o, ca o... 

— elină? întrebă Nijel. 

— Sticlă de vin? întrebă Califul. 

- Cam aşa ceva, spuse Vânturache precaut, dar îşi reveni şi continuă: 
Dar adevărul este, este... 

— Altul? 

- Seamănă mai mult cu o sticlă de vin? întrebă Califul plin de spe- 
ranţă. 

- Magia îi foloseşte pe oameni, spuse Vânturache grăbit. Te afectează 
la fel de mult cât o afectezi tu pe ea, sau cam aşa ceva. Nu poţi umbla 
cu obiecte magice fără ca lucrul ăsta să te influențeze. Am vrut doar să 
vă previn. 

- Ca o sticlă de vin, spuse Creozot, care... 

— ... te bea şi ea pe tine, spuse Vânturache. Aşa că pentru început lăsaţi 
jos lampa aia şi inelul şi pentru numele zeilor, nu frecați nimic. 

- Bunicul meu a construit averea familiei cu ele, spuse Creozot visă- 
tor. Unchiul lui cel rău l-a încuiat într-o peşteră, aşa să ştiţi. A trebuit să 

se descurce cu ce avea la îndemână. Nu avea nimic pe lume în afară de 
un covor zburător, o lampă fermecată, un inel fermecat şi o grotă plină 
de bijuterii. 

- A pornit de jos, nu-i aşa? spuse Vânturache. 

Conina desfăşură covorul pe podea. Avea un model complex, cu 
dragoni aurii pe fond albastru. Erau nişte dragoni foarte complicaţi, cu 
bărbi lungi, urechi lungi şi aripi lungi, şi păreau să fie încremeniţi în 
mişcare, prinşi în tranzit dintr-o stare în alta, sugerând că războiul care 
îi ţesuse avusese mai multe dimensiuni decât cele trei obişnuite, dar cel 
mai rău era că dacă priveai covorul suficient de mult timp, modelul de- 
venea unul cu dragoni albaştri pe fond auriu şi dacă încercai să vezi 
ambele versiuni de dragoni în acelaşi timp aveai senzația cumplită că ți 
se scurge creierul prin urechi. 

Vânturache îşi luă cu mare dificultate privirea de la el, în timp ce o 
explozie îndepărtată zgudui clădirea. 

- Cum funcţionează? întrebă el. 

Creozot ridică din umeri. 

- Nu l-am folosit niciodată. Presupun că îi spui pur şi simplu „sus“ şi 
„jos” şi lucruri de genul ăsta. 

- Ce ziceți de „zboară prin zid”? întrebă Vânturache. 

Toţi trei priviră la zidurile înalte, întunecate şi mai ales solide ale în- 
căperii. 

— Putem încerca să stăm pe el şi să spunem „urcă“, se oferi Nijel. Şi 
după aia, înainte să ne lovim de tavan, putem să spunem, ei bine, „0- 
preşte-te”. Se gândi la asta un pic şi apoi adăugă: Dacă ăsta o fi cuvân- 
tul potrivit. 

— Sau „cazi”, spuse Vânturache, sau „coboară”, „dă-ți drumul”, „scu- 
fundă-te”. Sau „plonjează”. 

— Sau „vrie”, sugeră Conina pesimistă. 

- Bineînţeles, spuse Nijel, cu atâta magie plutind pe aici ai putea să 
încerci s-o foloseşti cât de cât. 

— A... spuse Vânturache şi apoi: Păi... 

- Pe pălăria ta scrie „văjitor”, spuse Creozot. 

— Oricine poate să-şi scrie orice pe pălărie, spuse Conina. Nu trebuie 
să crezi tot ce citeşti. 

- Ia stai puţin, spuse Vânturache înfierbântat. 

Stătură puțin. 

Stătură încă puțin. 

- Vedeţi voi, e mai greu decât credeți, spuse el. 

- Ce v-am zis? întrebă Conina. Hai mai bine să scurmăm mortarul cu 
unghiile. 

Vânturache îi făcu semn să tacă, îşi scoase pălăria, suflă cu impor- 
tanță praful de pe stea, îşi puse pălăria la loc, îi ajustă bordura, îşi su- 
flecă mânecile, îşi trosni degetele şi intră în panică. 

În lipsă de altceva mai bun de făcut se sprijini de pietre. 

Acestea vibrau. Nu fiindcă le zgâlţâia cineva, ci ca şi cum tremuriciul 
provenea din interiorul peretelui. Era acelaşi tip de vibraţie pe care o 
simțise la Universitate cu puţin timp înainte de sosirea magicianului. 
Era clar că pietrele erau nemulțumite de ceva. Vânturache alunecă pe 
lângă perete şi îşi puse urechea pe următoarea piatră, care era mai mică 
şi triunghiulară, tăiată astfel încât să astupe un unghi din zid; nu era o 
piatră mare şi deosebită, ci mai degrabă o piatră minusculă, care îşi 
făcea datoria cu răbdare pentru binele comun al zidului ca un întreg. Şi 
ea tremura. 

- Şşt! spuse Conina. 

- Nu aud nimic, spuse Nijel cu voce tare. 

Nijel era unul din acei oameni cărora dacă le spui „nu te uita acum”, 
vor întoarce capul cu viteza unei bufnițe pe o masă rotativă. Aceştia 
sunt aceiaşi oameni cărora, când vrei să le arăţi, să zicem, un crin im- 
perial aflat lângă ei, se întorc neatențţi şi pun piciorul jos strivindu-l cu 
un zgomot trist. Dacă ar fi pierduţi în deşert i-ai putea localiza aşezând 
pe nisip ceva mic şi fragil, cum ar fi un vas care a aparținut familiei tale 
timp de mai multe generații, şi apoi aşteptând să vezi cum se preface în 
cioburi. 

În sfârşit. 

— Asta e ideea! Ce s-a întâmplat cu războiul? 

O mică avalanşă de mortar se revărsă din tavan în capul vrăjitorului. 

- Se întâmplă ceva cu pietrele, spuse el încet. Încearcă să se elibereze. 

- Sunt foarte multe deasupra noastră, observă Creozot. 

Se auzi un hârşâit deasupra lor, apoi o rază de lumină pătrunse în 

interior. Spre mirarea lui Vânturache aceasta nu fu acompaniată de 
moarte subită prin strivire. Urmă încă o scurgere de silicon şi spărtura 
se mări. Pietrele se desprindeau şi cădeau în sus. 

— Cred că în acest punct ar merita să încercăm covorul, spuse vrăjito- 
rul. 

Peretele de lângă ei se scutură ca un câine şi se risipi, tencuiala lui 
oferindu-i lui Vânturache câteva lovituri puternice pe măsură ce dispă- 
rea. 

În plină furtună de pietre zburătoare, cei patru se aruncară pe covo- 
rul auriu cu albastru. 

- Trebuie să ieşim de aici, spuse Nijel confirmându-şi reputaţia de fin 
observator. 

- Ţineţi-vă bine, spuse Vânturache, am să zic... 

- N-ai să zici nimic, îl repezi Conina îngenunchind lângă el. Am să 
zic eu. În tine n-am încedere. 

- Dar... 

— Gura, spuse Conina 

Mângâie covorul, şi îi porunci: 

- Covor — ridică-te! 

Urmă o pauză. 

— Sus! 

— Poate nu înţelege limba, spuse Nijel. 

— Urcă. Levitează. Zboară. 

— Sau ar putea să reacționeze doar la o anumită voce... 

- Gura. Sus! 

— Ai încercat deja cu sus. Încearcă ascensiune. 

— Sau pluteşte, spuse Creozot în timp ce câteva tone de dale de piatră 
îi trecură razant pe lângă cap. 

— Dacă ar fi răspuns la cuvintele astea ar fi pornit deja, nu-i aşa? spu- 
se Conina. 

Aerul din jurul ei era îngroşat de praf de la pietrele zburătoare care 
se fărâmiţau. Fata lovi covorul. 

— la-o din loc, preş blestemat! Aargh! 

O bucată de cornişă îi ciupi umărul. Îşi frecă iritată zgârietura şi se în- 
toarse către Vânturache, care stătea cu genunchii sub bărbie şi cu 

pălăria trasă peste ochi. 

- De ce nu funcționează? întrebă ea. 

- Nu zici cuvintele potrivite, spuse el. 

- Nu înțelege limba? 

- Limba n-are a face aici. Ai neglijat ceva fundamental. 

- Ei bine? 

- Ei bine, ce? pufni Vânturache. 

— Ascultă, nu e momentul să faci o criză de orgoliu. 

- Atunci mai încearcă, nu mă băga în seamă. 

- Fă-l să zboare! 

Vânturache îşi îndesă şi mai mult pălăria pe cap. 

- Te rog? spuse Conina. 

Pălăria se ridică un pic. 

- Ţi-am fi cu toții recunoscători, spuse Nijel. 

— Aşa e, întări Creozot. 

Pălăria se mai ridică un pic. 

- Sunteţi absout siguri de asta? întrebă Vânturache. 

- Da! 

Vrăjitorul îşi drese glasul. 

— Jos! porunci el. 

Covorul se ridică de la pământ şi pluti în expectativă, la câțiva metri 
deasupra prafului. 

- Cum ai... începu Conina, dar Nijel o întrerupse: 

- Vrăjitorii au cunoştinţe despre ocultism, asta trebuie să fie explica- 
ţia, spuse el. Probabil că e sub o legătoare care îl face să execute opusul 
oricărei comenzi. Poţi să-l faci să urce mai mult? 

- Da, dar n-am să-o fac, spuse Vânturache. 

Covorul pluti încet înainte şi, aşa cum se întâmplă de obicei în ase- 
menea momente, o bucată de perete se prăbuşi peste locul din care toc- 
mai plecase. 

O secundă mai târziu cei patru pluteau în aer liber, lăsând în urma 
lor furtuna de pietriş. 

Palatul se prefăcea singur în bucăți, iar bucăţile se roteau în aer ca 
printr-o pâlnie, asemenea unei erupții vulcanice dată înapoi. Turnul 
magicienilor dispăruse complet, dar pietrele dansau spre locul unde 

fusese acesta şi... 

- Construiesc un alt turn! spuse Nijel. 

— Şi îl fac din palatul meu, spuse Creozot. 

- Pălăria a câştigat, spuse Vânturache. Din cauza asta îşi construieşte 
propriul turn. E un fel de reacție. Vrăjitorii obişnuiau să construiască 
turnuri în jurul lor ca chestiile alea... cum se cheamă chestiile alea care 
stau pe fundul râului? 

— Broaşte. 

— Pietre. 

— Gangsteri care n-au avut noroc. 

- Muşte de mătase, la asta mă refeream, spuse Vânturache. Când un 
vrăjitor se pregătea de luptă, primul lucru pe care-l făcea era să con- 
struiască un turn. 

— E foarte mare, spuse Nijel. 

Vânturache aprobă, sumbru. 

- Unde mergem? întrebă Conina. 

Vânturache ridică din umeri. 

— Cât mai departe. 

Zidul exterior al palatului dispăru chiar sub ochii lor. După ce trecu- 
ră pe deasupra lui începu să se clatine, iar micile cărămizi o porniră săl- 
tat spre furtuna de pietre zburătoare ce zumzăiau în jurul turnului cel 
nou. 

În cele din urmă Conina spuse: 

- În regulă. Cum ai făcut covorul să zboare? Chiar face opusul a ceea 
ce îi ceri? 

- Nu. Am fost doar atent la anumite detalii fundamentale de aranjare 
în spațiu. 

— Aici m-ai pierdut, recunoscu ea. 

— Vrei să-ţi explic în limbaj ne-vrăjitoresc? 

- Da. 

— Îl pusesei pe podea cu fața în jos, spuse Vânturache. 

Conina rămase nemişcată un timp. Apoi spuse: 

- Trebuie să recunosc că e foarte confortabil. E prima dată când zbor 
cu un COVvor. 

- Şi pentru mine e prima dată când pilotez unul, spuse Vânturache 


177 


încet. 

- Te descurci foarte bine, spuse ea. 

— Mulţumesc. 

— Ziceai că ţi-e frică de înălțime. 

— Sunt îngrozit. 

- Nu o arăţi. 

- Nu mă gândesc la asta. 

Vânturache se întoarse şi se uită la turnul din spatele lor. Crescuse 
destul de mult în ultimul minut, iar vârful îi înflorise într-o complexi- 
tate de turnulețe şi creneluri. Un roi de ţigle pendula deasupra lui, şi 
din când în când câte una plonja spre locul ei, ca o albină ceramică în 
raid aerian. Turnul era imposibil de înalt — pietrele de la bază ar fi fost 
strivite fără magia care scăpăra printre ele. 

Ei bine, cam asta fusese toată treaba în ceea ce privea magia organi- 
zată. Două mii de ani de vrăjitorie paşnică se duseseră pe apa sâmbetei, 
turnurile se înălțau din nou, şi cu toată magia pură care plutea prin aer 
cineva urma să aibă în mod clar de suferit. Probabil universul. Prea 
multă magie putea să facă timpul şi spaţiul să se întoarcă pe dos, ceea 
ce nu era o veste bună pentru ceva care se obişnuise ca lucruri de genul 
efectelor să urmeze unor lucruri de genul cauzelor. 

Şi, desigur, va fi imposibil să le explice toate astea tovarăşilor lui. 
Păreau că nu au astfel de noțiuni; în mod special nu aveau noţiunea de 
dezastru total. Sufereau de iluzia că s-ar putea face ceva. Păreau pregă- 
titi să construiască lumea aşa cum şi-o doreau sau să moară încercând, 
iar problema cu muritul încercând era aceea că mureai încercând. 

Toată ideea organizării din vechea Universitate era păstrarea unui fel 
de pace între vrăjitori, care în mod normal se înțelegeau unii cu alții ca 
nişte mâţe într-un sac. Acum că mănuşa fusese aruncată, oricine ar fi în- 
cercat să intervină s-ar fi umplut inevitabil de zgârieturi. Nu mai era 
vorba de magia veche, amabilă şi oarecum prostească cu care se obiş- 
nuise Discul, ci de război magic strălucitor, alb şi fierbinte. 

Vânturache nu se prea pricepea la previziuni; de fapt de abia reuşea 
să vadă prezentul. Dar ştia cu o certitudine obositoare că într-un mo- 
ment nu foarte îndepărtat, probabil peste vreo trezeci de secunde, cine- 
va o să spună: „Desigur, se mai poate face ceva, nu-i aşa?” 

Deşertul trecu pe sub ei, luminat de razele palide ale soarelui care 
apunea. 

- Nu sunt prea multe stele, spuse Nijel. Poate se tem să răsară. 

Vânturache privi în sus. În înaltul cerului se vedea o ceaţă argintie. 

- E magia pură care fuge. Atmosfera e saturată. 

Douăzeci şi şapte, douăzeci şi opt, douăzeci şi... 

— Desigur, se mai poate... 

- Nu, nu se mai poate, spuse Vânturache pe un ton plat, cu doar o 
mică notă de satisfacţie în voce. Vrăjitorii se vor lupta între ei până 
când va rămâne un singur învingător. Nu se mai poate face nimic. 

- Mi-ar prinde bine ceva de băut, spuse Creozot. Presupun că nu ne 
putem opri undeva să cumpăr un han? 

- Cu ce? întrebă Nijel. Eşti sărac, ai şi uitat? 

— Cu sărăcia mă împac, spuse Califul, cu trezia asta am probleme. 

Conina îl împunse uşor în coaste pe Vânturache. 

- Tu conduci chestia asta? întrebă ea. 

- Nu. 

— Păi atunci unde ne duce? 

Nijel privi în jos. 

- Din câte se vede ne duce înspre Margine. Spre Marea Circulară. 

— Cineva totuşi îl controlează. 

Hai salut, spuse o voce prietenoasă în capul lui Vânturache. 

Nu eşti tot conştiinţa mea? 

Mă simt chiar prost. 

Ei bine, îmi pare rău, gândi Vânturache, dar nu e vina mea. Sunt o 
victimă a circumstanțelor. Nu văd de ce ar trebui să iau toată vina asu- 
pra mea. 

Pentru că tu ai putea să faci ceva. 

Ca de exemplu, ce? 

Ai putea să-l distrugi pe magician. Şi atunci totul s-ar termina. 

Dar nu am nici o şansă. 

Măcar ai putea muri încercând. Ar fi preferabil unui război magic. 

— Ştii ce? Mai taci! 

- Ce? întrebă Conina. 

- Hm? spuse Vânturache absent. 

Se uită prostit în jos, la modelul albastru cu auriu, şi adăugă: 

- Tu pilotezi chestia asta, nu? Prin intermediul meu! Ce şmecherie! 

- Ce tot spui acolo? 

— A, nimic. Vorbeam singur. 

- Eu una cred că ar fi mai bine să aterizăm. 

Plutiră spre o plajă în formă de semilună, unde deşertul se întâlnea 
cu marea. Într-o lumină normală ar fi fost de un alb orbitor, deoarece 
nisipul era format din miliarde de scoici zdrobite, dar în acest moment 
al zilei era de un roşu sângeriu şi primordial. Stive de lemne eşuate pe 
mal, sculptate de valuri şi albite de soare, stăteau îngrămădite pe țărm 
ca oasele unor peşti străvechi sau ca cea mai mare tejghea de accesorii 
florale din univers. În afară de valuri nimic nu mişca. Erau câteva stânci 
prin zonă, dar erau încinse ca nişte cărămizi de cuptor şi nu aveau pe 
ele nici un fel de moluscă sau creatură marină. 

Până şi marea părea aridă. Dacă vreun proto-amfibian ar fi descins pe 
o plajă ca aceasta, ar fi renunțat la idee atunci şi acolo, s-ar fi întors în 
apă şi le-ar fi spus tuturor neamurilor lui să uite de picioare că nu me- 
rită efortul. Aerul parcă ar fi fost proaspăt scos dintr-un ciorap. 

Cu toate acestea, Nijel insită să facă un foc. 

— Ar fi o atmosferă mai intimă, spuse el. Şi în afară de asta, ar putea fi 
monştri pe aici. 

Conina privi către micile valuri uleioase, care se rostogoleau pe plajă 
de parcă încercau fără tragere de inimă să evadeze din mare. 

— Unde, acolo? întrebă ea. 

- Nu poți şti niciodată. 

Vânturache se plimba de colo colo pe malul apei, culegând distrat 
pietre de pe jos şi aruncându-le în mare. Una sau două dintre ele fură 
aruncate înapoi. 

După un timp Conina reuşi să aprindă focul, iar lemnul uscat şi satu- 
rat de sare producea flăcări verzi şi albastre ce se unduiau sub o fântână 
de scântei. Vrăjitorul se aşeză printre umbrele săltărețe, cu spatele reze- 
mat de o stivă de lemne albite, înfăşurat atât de tare într-un nor de pesi- 
mism impenetrabil încât până şi Creozot încetă să se mai plângă de sete 
şi tăcu din gură. 

Conina se trezi după miezul nopții. La orizont se vedea luna urcând 

pe cer, iar nisipul era acoperit de o ceață răcoroasă. Creozot dormea pe 
spate şi sforăia. Nijel, care teoretic făcea de pază, dormea şi el adânc. 

Conina rămase nemişcată, cu toate simțurile încordate la maxim, în- 
cercând să depisteze ce anume o trezise. 

În cele din urmă auzi din nou. Era un mic clinchet timid, care de abia 
se putea auzi peste plescăiala şoptită a mării. 

Se ridică în picioare, sau mai degrabă se undui în poziţie verticală ca 
o meduză fără oase, şi luă sabia din mâna lui Nijel, care nu opuse nici o 
rezistenţă. Apoi se strecură tiptil prin ceață. 

Focul se scufunda în continuare în patul său de cenuşă. După un 
timp Conina se întoarse şi, cu câteva zgâlțâieli, îi trezi pe ceilalți doi. 

- Îmjeseîntâmplă? 

— Cred că ar trebui să vedeți asta, şopti ea. Cred că poate fi important. 

— Am închis şi eu ochii o secundă... protestă Nijel. 

- Nu contează. Haide. 

Creozot privi chiorâş prin tabăra improvizată. 

- Unde e băiatul ăla, vrăjitorul? 

- O să vezi. Şi nu faceți gălăgie. Ar putea fi periculos. 

Se împleticiră toţi trei înspre mare, cufundaţi în abur până la ge- 
nunchi. 

În cele din urmă Nijel spuse: 

— Dar ce pericol... 

— Şşt! Auzi? 

Nijel ascultă. 

— E un fel de clinchet? 

— Priveşte... 

Vânturache umbla ca teleghidat pe plajă, cărând cu ambele mâini o 
piatră mare, rotundă. Trecu pe lângă ei fără nici un cuvânt, privind fix 
înainte. 

Îl urmară de-a lungul plajei răcoroase până când ajunse în dreptul 
unei zone aride dintre dune, unde se opri şi, cu grația unui cal de pluş, 
lăsă piatra să cadă. Se auzi un clinchet. 

Acolo era un cerc larg format din pietre. Doar o mică parte din ele 
stăteau unele peste altele. 

Cei trei se aşezară pe jos şi continuară să privească. 

- E adormit? întrebă Creozot. 

Conina aprobă cu o mişcare a capului. 

— Ce încearcă să facă? 

— Cred că încearcă să construiască un turn. 

Vânturache se întoarse împleticindu-se în inelul de pietre şi, cu mare 
grijă, aşeză un alt bolovan pe aer. Aceasta căzu. 

- Nu e foarte priceput, nu-i aşa? spuse Nijel. 

— E foarte trist, spuse Creozot. 

— Poate că ar trebui să-l trezim, spuse Conina. Numai că eu am auzit 
că dacă îi trezeşti pe somnambuli le cad picioarele, sau ceva. Voi ce zi- 
ceti? 

- Poate fi riscant, cu vrăjitorii, spuse Nijel. 

Încercară să se aşeze mai comod pe nisipul rece. 

- E jalnic, nu-i aşa? spuse Creozot. Nici măcar nu e vrăjitor cu adevă- 
rat. 

Conina şi Nijel încercară să-şi evite privirile. În cele din urmă băiatul 
tuşi şi spuse: 

— Ştii, eu nu sunt chiar un erou barbar adevărat. Probabil că ai remar- 
cat. 

Pentru un timp, priviră către silueta chinuită a lui Vânturache şi apoi 
Conina spuse: 

— Dacă tot am ajuns la discuția asta, cred că şi eu am unele lipsuri în 
domeniul coafurilor. 

Amândoi îl fixară cu privirea pe somnambul, adânciţi în propriile 
gânduri şi roşii la faţă, jenându-se unul de celălalt. 

Creozot îşi drese glasul. 

- Dacă vă face să vă simţiți mai bine, spuse el, aflați că şi eu am une- 
ori impresia că poeziilor mele le lipseşte ceva. 

Vânturache încercă, cu mare atenţie, să echilibreze o piatră mare pe 
una minusculă. Cea mare căzu, dar el păru satisfăcut de rezultat. 

- Din punct de vedere poetic, spuse Conina cu precauţie, ce ai putea 
să spui despre această situaţie? 

Creozot se foi stânjenit. 

- Ciudat lucru şi viața asta, spuse el. 

— Destul de corect. 

Nijel se lăsă pe spate şi privi în sus către stelele difuze. Apoi se ridică 
brusc. 

— Aţi văzut? întrebă el. 

= Ce? 

— O lumină puternică, un fel de... 

Orizontul dinspre miez înflori mut într-o mulțime de culori, care tre- 
cură rapid prin tot spectrul convenţional înainte de a deveni un octarin 
strălucitor. Imaginea li se întipări pe retină înainte de a se estompa şi de 
a dispărea complet. 

După un timp se auzi un bubuit îndepărtat. 

- Un fel de armă magică, spuse Conina clipind. 

O rafală de vânt cald ridică ceața şi o scurse pe lângă ei. 

- Daţi-o naibii, spuse Nijel ridicându-se în picioare. Eu mă duc să-l 
trezesc, chiar dacă asta înseamnă că vom ajunge să-l cărăm în spinare. 

Încercă să-l apuce pe Vânturache de umăr când ceva trecu foarte re- 
pede şi la mare înălțime pe deasupra lor, cu un zgomot ca de stol de 
rațe îndopate cu oxid de azot. Dispăru în deşertul din spatele lor. 
Urmară apoi un sunet care ar fi strepezit până şi nişte dinţi falşi, o li- 
cărire verzuie şi o bufnitură. 

— ÎI trezesc eu, spuse Conina. Tu ia covorul. 

Se cățără peste inelul de pietre şi îl apucă pe vrăjitorul adormit de 
mână, cu blândețe, ceea ce ar fi fost un model perfect de trezire a unui 
somnambul dacă Vânturache nu ar fi scăpat piatra pe care o căra pe 
propriul picior. 

Deschise ochii. 

- Unde sunt? întrebă el. 

- Pe plajă. Tocmai... ăă... visai. 

Vânturache clipi înspre ceaţă, înspre cer, înspre cercul din pietre, în- 
spre Conina, iarăşi înspre cercul din pietre, şi în final din nou la cer. 

— Ce se întâmplă? întrebă el. 

— Un fel de artificii fermecate. 

- Aha. Înseamnă că a început. 

leşi bălăbănindu-se din cerc, într-un mod care îi sugeră Coninei că 
s-ar putea să nu se fi trezit pe deplin, şi se împletici spre ceea ce mai 
rămăsese din foc. Făcu doi paşi şi apoi păru că îşi aminteşte ceva. 

Privi în jos către picior şi spuse: 

— Au! 

Aproape că ajunsese în dreptul focului când suflul ultimei vrăji se 
prăvăli peste ei. Fusese ațintită asupra turnului din Al Khali, care era la 
o distanță de douăzeci de kilometri, aşa că îşi pierduse ceva din forţă. 
Nu mai afecta în mod dramatic natura lucrurilor pe măsură ce trecea pe 
deasupra dunelor cu un sunet ciudat ca de sorbitură; focul se coloră în 
roşu şi apoi pentru o secundă în verde, una din sandalele lui Nijel se 
transformă într-un bursuc mic şi iritat, şi un porumbel îşi luă zborul 
din turbanul Califului. 

Apoi totul se linişti. 

— Ce a fost asta? întrebă Nijel şi îi trase un şut bursucului, care îi adul- 
meca piciorul. 

- Hmm? întrebă Vânturache. 

— Asta! 

— A, asta, spuse Vânturache. Suflul exploziei unei vrăji. Probabil că au 
țintit turnul din Al Khali. 

- Înseamnă că a fost destul de puternică, dacă ne-a afectat până şi pe 
NOI, aici. 

- Probabil că a fost. 

- Măi, ăla era palatul meu, spuse Creozot slăbit. Vreau să zic, ştiu că 
era mult, dar era tot ce aveam pe lume. 

— Ne pare rău. 

— Dar erau şi oameni în oraş! 

- Probabil că au rămas în viață, spuse Vânturache. 

- Bun aşa. 

— Indiferent ce-or fi acum. 

— Ce? 

Conina îl apucă de mână. 

- Nu ţipa la el, spuse ea. Nu e în apele lui. 

— A, spuse Creozot indispus, e un progres. 

— Aş zice că eşti un pic nedrept, protestă Nijel. Adică, totuşi m-a scos 
din văgăuna şarpelui şi, ei bine, ştie multe... 

- Da, vrăjitorii se pricep să te scoată din belelele în care te bagă tot ei, 
spuse Creozot. Şi după aia se aşteaptă să le mulțumeşti. 

— A, păi eu cred... 

- Trebuia să o spun, spuse Creozot, agitându-şi mânile iritat în vreme 
ce o altă vrajă lumină dunele în trecerea ei peste deşert. 

- Ia uitaţi-vă la asta! izbucni el. O, ştiu, e bine intenționat. Cu toții sunt 
bine intenţionaţi. Probabil că sunt de părere că Discul ar fi un loc mai 
bun dacă ei l-ar conduce. Ascultați-mă pe mine, nu există nimic mai 
groaznic decât cineva care vrea să facă lumii întregi o favoare. Vrăjitori! 
La urma urmelor, la ce sunt buni? Vreau să zic, poate cineva să-mi spu- 
nă un lucru bun făcut vreodată de un vrăjitor? 

— Am impresia că eşti cam răutăcios, spuse Conina, dar o nuanţă din 
vocea ei sugera că s-ar putea lăsa convinsă. 

— Ei bine, mie îmi fac scârbă, spuse Creozot care se simţea extrem de 
treaz şi în consecinţă extrem de nemulțumit. 

— Cred că ne-am simți cu toții mai bine dacă am mai dormi puțin, 
spuse Nijel cu diplomaţie. Lucrurile arată întotdeauna mai bine la lu- 
mina zilei. Mă rog, aproape întotdeauna. 

- Şi am un gust oribil în gură, bombăni Creozot hotărât să se agaţe de 
rămăşiţele mâniei lui. 

Conina se întoarse către foc şi realiză că peisajul avea o gaură. În for- 
mă de Vânturache. 

— A plecat! 

Vânturache se afla deja la jumătate de kilometru depărtare, deasupra 
mării întunecate, aşezat pe covor în poziţia lotusului ca un buddha mâ- 
nios, iar în mintea lui clocotea o supă de turbare, umilinţă şi furie, gar- 
nisită cu consternare. 

Nu îşi dorise niciodată prea multe. Rămăsese în domeniul vrăjitoriei 
cu toate că nu era foarte priceput, dar măcar se străduise şi acum toată 
lumea conspira împotriva lui. Ei bine, o să le arate el lor. Cine anume e- 
rau „lor” şi ce anume urma să li se arate erau numai detalii lipsite de 
importanţă. 

Întinse mâna şi îşi pipăi pălăria, ceea ce îl făcu să se simtă mai bine, 
cu toate că ultimii țechini tocmai erau luaţi de vânt. 


Bagajul se confrunta cu propriile probleme. 
Zona din jurul turnului din Al Khali, aflată sub bombardament 

magic necontenit, plutea deja sub orizontul realităţii, acolo unde tim- 
pul, spațiul şi materia îşi pierd identitățile separate şi încep să-şi 
schimbe hainele între ele. Era imposibil de descris. 

Uite cam cum arăta. 

Arăta ca sunetul pe care îl face un pian la scurt timp după ce e arun- 
cat într-o fântână. Era galben la gust şi ca o broboadă la pipăit. Mirosea 
ca o eclipsă totală de lună. Bineînţeles, în apropierea turnului lucrurile 
deveneau într-adevăr ciudate. 

Să te aştepţi ca ceva neprotejat să supraviețuiească în acel mediu e ca 
şi cum te-ai aştepta să găseşti zăpadă pe o supernovă. Din fericire, 
Bagajul nu ştia acest lucru şi se strecură prin vârtej, în timp ce magia 
sălbatică i se cristaliza pe capac şi pe balamale. Era prost dispus, ceea 
ce, din nou, nu era neobişnuit, şi furia năpraznică ce se scurgea spec- 
taculos peste el sub forma unei aure multicolore îi dădea aspectul unui 
foarte timpuriu amfibian ieşit la mal dintr-o mlaştină în flăcări. 

În interiorul turnului aerul era fierbinte şi închis. Nu existau nivele 
intermediare, ci doar nişte pasarele pe lângă ziduri, ticsite cu vrăjitori. 
Spaţiul central era o coloană de lumină octarină ce pârâia zgomotos pe 
măsură ce se alimenta cu putere. La baza turnului stătea Abrim, pie- 
trele octarine de pe pălăria lui strălucind atât de puternic încât arătau 
mai degrabă ca nişte găuri căscate spre un alt univers în care, în ciuda 
oricărei probabilități, fuseseră fixate în interiorul unui soare. 

Vizirul stătea cu mâinile întinse, cu degetele răsfirate, cu ochii închişi, 
cu gura ca o linie subțire din cauza concentrării, şi se străduia să păstre- 
ze un echilibru între forțe. În mod normal un vrăjitor putea controla 
puterea până la limita abilităţior sale fizice, dar Abrim învăța repede. 

Te transformai în gâtul clepsidrei, în talerul balanței, în chifla din ju- 
rul cârnatului. 

Şi dacă o făceai ca lumea deveneai puterea, făcea parte din tine şi erai 
capabil să... 

S-a arătat deja că picioarele lui erau la câțiva centimetri deasupra 
pământului? Picioarele lui erau la câțiva centimetri deasupra pământu- 
lui. 

În original Paisley, oraş din sud-vestul Scoției care a dat numele unui tip de țesătură bro- 

dată. (n.t.) 

Abrim îşi aduna potenţa pentru o vrajă care urma să brăzdeze cerul 
şi să lovească turnul din Ankh cu forţa a mii de diavoli urlători, când 
cineva ciocăni cu putere în uşă. 

Există un clişeu care se cere rostit în astfel de ocazii. Nu contează da- 
că uşa e un fermoar de cort, o piele de animal ce acoperă intrarea unei 
iurte, stejar masiv cu grosime de trei centimetri şi bătut cu imense ținte 
de fier ori un dreptunghi placat cu furnir de mahon care are deasupra o 
oribilă lustră confecționată din mii de bucățele de sticlă colorată şi o so- 
nerie care cântă aleator douăzeci de şlagăre pe care nici un iubitor al 
muzicii nu şi-ar dori să le asculte nici măcar după cinci ani de priva- 
tiuni senzoriale. 

Unul dintre vrăjitori se întoarse către altul şi întrebă, corespunzător: 

- Mă întreb cine o fi, la ora asta târzie din noapte. 

Urmă o altă serie de ciocăneli în lemn. 

- Nu se poate să fi rămas nimeni în viaţă pe afară, spuse alt vrăjitor, 
şi o spuse cu nervozitate pentru că dacă excludeai de la bun început 
varianta că ar putea fi cineva în viaţă, nu îţi mai rămânea decât să sus- 
pectezi că probabil era cineva mort. 

De data asta, ciocăneala făcu balamalele să zornăie. 

— Ar fi bine ca unul din noi să iasă să vadă despre ce-i vorba, spuse 
primul vrăjitor. 

— Aşa te vreau! 

— A... Opa... Bine. 

Voluntarul o porni încet prin culoarul scurt de sub arcadă. 

- O să mă duc să văd cine e, bine? întrebă el. 

— Super. 

O siluetă ciudată îşi croi cu ezitare drum până la uşă. Robele obiş- 
nuite nu ofereau destulă protecţie în câmpul de înaltă energie din inte- 
riorul turnului, aşa că deasupra brocartului cu catifea vrăjitorul purta o 
pelerină groasă, burduşită cu frunze de pomul-ursului' şi brodată cu 


*  Pomul-ursului (S. aucuparia) are o prezență importantă în folclorul european. Era conside- 


rat fermecat şi o bună protecţie împotriva forțelor răului. Toiegele druizilor şi clarvăzăto- 
rilor erau odinioară confecţionate din lemnul acestui arbust. Puterile sale erau considerate 
a transcende simpla protecție, deoarece puteau spori potenţialul mistic al celor care îl 
foloseau. (n.t.) 

amulete de capacitate industrială. Pe pălăria țuguiată îşi fixase un vizor 
din sticlă fumurie, iar mănuşile din zale extrem de mari pe care le purta 
sugerau că e implicat într-un joc de baseball la viteze supersonice. Li- 
căririle şi pulsațţiile actinice provenite din măreața activitate ce se desfă- 
şura în încăperea principală produceau umbre colțuroase în jurul lui pe 
măsură ce se împleticea către clanţă. 

Îşi trase vizorul peste ochi şi întredeschise uşa. 

- Nu vrem să cumpărăm nici un fel de... începu el, şi ar fi trebuit să 
îşi aleagă cu mai multă grijă cuvintele, pentru că acesta îi fu epitaful. 

Trecu ceva timp până când colegul său îi remarcă lipsa neîntreruptă 
şi o porni prin pasaj să îl caute. Uşa fusese aruncată în lături, iar infer- 
nul taumaturgic de afară se izbea cu virulență de păienjenişul de vrăji 
care îl ţinea la distanță. De fapt, uşa nu fusese dată chiar de perete; vră- 
jitorul trase de ea ca să vadă de ce şi scoase un mic strigăt. 

Se auzi ceva în spatele lui. Se întoarse. 

- Ce... începu el, cu o silabă care nu era cea mai potrivită pentru 
sfârşitul vieții. 


Foarte sus deasupra Mării Circulare, Vânturache se simţea cam fraier. 

Ni se întâmplă tuturor, mai devreme sau mai târziu. 

De exemplu, într-o cârciumă cineva te bate pe umăr şi tu te întorci 
rapid şi pe măsură ce turui o grămadă de cuvinte abuzive, conştienti- 
zezi cu încetinitorul că în fața ochilor tăi se află o cataramă ce aparţine 
cuiva care a fost mai degrabă fătat decât născut. 

Sau o maşinuţă loveşte spatele maşinii tale şi tu cobori grăbit, cu 
pumnii strânşi, la celălalt şofer care, realizezi după cantitatea de corp 
pe care o extrage ca prin minune din maşinuţa respectivă, stătea de fapt 
pe bancheta din spate. 

Sau, să zicem, îţi conduci colegii de răzmeriță către cabina căpitanu- 
lui şi bocăni în uşă cu putere, iar el îşi scoate capul ăla mare afară şi are 
câte o macetă în fiecare mână şi tu îi spui: „Vezi că preluăm corabia, 
şi el întreabă: „Care băieţi?” şi tu 
simţi deodată un mare gol în spatele tău şi spui: „Păi...” 

mizerabile, băieții sunt cu mine 


Cu alte cuvinte, este acel sentiment familiar de scufundare în ceva 
călduţ, trăit de oricine a lăsat valurile propriei furii să îl poarte până hăt 

pe plaja pedepsei şi să-l scufunde, ca să folosim o expresie poetică de zi 
cu zi, în rahat până în gât. 

Vânturache era încă supărat şi umilit şi aşa mai departe, dar aceste e- 
moţii se mai estompaseră un pic şi câte ceva din personalitatea lui 
obişnuită revenise pe poziții. Nu era foarte mulțumit să se trezească 
deodată pe câteva fire albastre şi aurii în înaltul cerului, deasupra valu- 
rilor fosforescente. 

Se îndreptase spre Ankh-Morpork. Încercă să-şi amintească de ce. 

Bineînțeles, acela era locul unde începuse totul. Poate de vină era pre- 
zența Universităţii, atât de încărcată cu magie că parcă ar fi fost o ghiu- 
lea pe pătura incontinenţei Universului, capabilă să întindă realitatea 
până la punctul de rupere. Povestea începuse în Ankh, şi tot acolo avea 
să se termine. 

Aşa cum era, era totuşi căminul lui, şi îl chema. 

După cum s-a mai arătat şi înainte, Vânturache părea să aibă printre 
strămoşi nişte rozătoare: în vremuri de restrişte simţea nevoia de nestă- 
vilit să se ascundă în vizuină. 

Lăsă covorul să plutească o vreme pe curenții de aer, în timp ce răsă- 
ritul, pe care Creozot l-ar fi descris ca având degețele roz, produse un 
inel de foc pe marginea Discului. Lumina leneşă se revărsă peste o lume 
care era în mod subtil diferită. 

Vânturache clipi. Era o lumină ciudată. Nu, acum că se gândea mai 
bine, nu era ciudată ci ciudoasă, ceea ce era cu mult mai ciudat. Era ca 
şi cum ai privi lumea print-un abur călduț, dar un abur care avea o via- 
tă proprie. Dansa şi se răspândea şi dădea de înțeles că nu e doar o ilu- 
zie optică, ci că însăşi realitatea era întinsă şi încordată ca un balon de 
cauciuc în care a fost pompat prea mult gaz. 

Fluctuația cea mai mare era în direcția Ankh-Morporkului, unde ful- 
gerele şi tornadele de aer torturat indicau faptul că lupta nu încetase. O 
coloană similară plutea şi deasupra Al Khaliului, şi Vânturache realiză 
că mai erau şi altele. 

Nu se vedea oare un turn şi în Quirm, acolo unde Marea Circulară se 
revărsa în Oceanul Mărginaş? Şi se vedeau şi altele. 

Situaţia devenise critică. Vrăjitorimea se destrăma. Adio Universitate, 
Nivele şi Ordine; în adâncul sufletelor lor toți vrăjitorii ştiu că unitatea 

de bază a vrăjitorimii este un vrăjitor. Turnurile se vor multiplica şi se 
vor lupta până când nu va mai rămâne decât un singur turn, şi apoi 
vrăjitorii se vor lupta între ei până când nu va mai rămâne decât un sin- 
gur vrăjitor. 

Moment în care se va lupta probabil cu sine însuşi. 

Întregul edificiu care funcționa pentru a menţine un echilibru în ma- 
gie se dezmembra. Lui Vânturache nu-i convenea deloc. El nu fusese 
niciodată prea bun la magie, dar asta nu conta. Ştia unde se încadra. 
Era chiar la fund, dar măcar avea locul lui. Se uita în sus şi vedea toată 
maşinăria delicată ticăind mai departe cu blândețe, scotocind prin ma- 
gia naturală generată de rotația Discului. 

Ce avusese al fusese nimic, dar era şi asta ceva, şi acum până şi asta îi 
luaseră. 

Vânturache întoarse covorul spre strălucirea îndepărtată a Ankh- 
Morporkului, o pată luminoasă în soarele dimineții, şi o parte din min- 
tea lui care nu avea altceva mai bun de făcut se întrebă de ce strălucea 
aşa de tare. Părea să fie lună plină, şi chiar şi Vânturache, a cărui exper- 
tiză în ce priveşte natura era cel mult vagă, era sigur că mai fusese lună 
plină şi cu o zi înainte. 

Ei bine, nu mai conta. Se săturase. Nu se va mai chinui să înțeleagă 
nimic de acum înainte. Se ducea acasă. 

Numai că vrăjitorii nu se pot duce acasă niciodată. 

Aceasta e una din cele mai vechi şi mai profunde zicale despre vră- 
jitori, şi faptul că ei n-au prea înţeles ce înseamnă spune multe despre 
ei. Vrăjitorilor nu le e permis să aibă neveste, dar le e permis să aibă 
părinţi, şi mulți dintre ei se întorc în oraşul natal de Lăsata Porcului sau 
în Joia Prăjiturii de Suflet pentru ceva lălăială şi pentru sentimentul mi- 
nunat pe care-l au atunci când toţi foştii bătăuşi din şcoala primară îi 
evită grăbiţi când îi întâlnesc pe stradă. 

E cam ca celălalt proverb pe care n-au reuşit să-l înțeleagă vreodată, 
care spune că nu poți traversa acelaşi râu de două ori. Experimentele cu 
vrăjitori lungi de picioare şi râuri micuțe au arătat că poţi traversa ace- 
laşi râu de treizeci până la treizeci şi cinci de ori pe minut. 

Vrăjitorilor nu le place prea mult filozofia. Din punctul lor de vedere, 
atunci când aplauzi cu o singură mână scoţi un sunet de genul „apl”. 

În acest caz particular, însă, Vânturache nu se putea duce acasă pen- 
tru că acel loc nu mai exista. Exista un oraş care încadra râul Ankh, dar 
pentru Vânturache era total necunoscut; era alb şi curat şi nu mirosea 
ca o privată plină cu peşti morți. 

Ateriză în ceea ce odată fusese Piața Lunilor Sparte şi, de asemenea, 
într-o mică stare de şoc. Acolo erau fântâni. Fuseseră fântâni şi înainte, 
desigur, dar alea mai degrabă emanau decât țâşneau şi apa lor arăta ca 
o supă subțiată. Erau şi dale de piatră albe ca spuma laptelui, brăzdate 
de mici vinişoare strălucitoare. Şi, cu toate că soarele se vedea la orizont 
ca o jumătate de portocală, nu prea era nimeni prin zonă. În mod obiş- 
nuit Ankhul era foarte aglomerat, culoarea cerului fiind un simplu de- 
taliu de fundal. 

Rotocoale mari şi unsuroase de fum, generate de aerul fierbinte de 
deasupra Universităţii, pluteau în derivă pe deasupra oraşului. Era sin- 
gura mişcare în afară de apa fântânilor. 

Vânturache fusese întotdeauna mai degrabă mândru de faptul că se 
simţea singur, chiar şi în oraşul supra-aglomerat, dar era cu mult mai 
rău când se simţea singur de capul lui. 

Strânse covorul, îl aruncă pe umăr şi o porni pe străzile fantomatice 
înspre Universitate. 

Porţile erau larg deschise. O mare parte a clădirii părea distrusă de 
ratări şi ricoşeuri. Turnul magicienilor, mult prea înalt pentru a fi real, 
părea să nu aibă nici o zgârietură. Vechiul Turn al Artelor dimpotrivă. 
Jumătate din magia ţintită în turnul vecin părea că ricoşase în el. Unele 
părți păreau că se topiseră sau o luaseră la fugă, alte bucăți străluceau, 
altele se cristalizaseră, câteva păreau că se răsuciseră parţial în exterio- 
rul celor trei dimensiuni. Ţi se făcea milă până şi de pietre că fuseseră 
supuse unui asemena tratament. De fapt, Turnul păţise tot ce se putea 
păți în afară de prăbuşirea efectivă. Arăta atât de distrus încât era po- 
sibil ca până şi forța gravitaţională să-l fi abandonat. 

Vânturache oftă şi ocoli turnul, îndreptându-se către Bibliotecă. 

Către locul unde fusese cândva Biblioteca. 

Rămăsese arcada de la uşă, şi majoritatea pereţilor erau încă verticali, 
dar o foarte mare parte din tavan se prăbuşise şi totul era înnegrit de 
cenuşă. 

Vânturache rămase pe loc şi privi îndelung. 

Apoi lăsă covorul pe jos şi o luă la fugă împiedicându-se de şi dând 
la o parte molozul care bloca parțial cadrul uşii. Simţea prin picioare că 
pietrele încă mai degajau căldură. Pe ici pe colo rămăşiţe de rafturi încă 
mai ardeau mocnit. 

Un privitor l-ar fi putut vedea pe Vânturache agitându-se prin mor- 
manul de resturi fumegânde, scurmând disperat printre ele, azvârlind 
cu mobilă arsă, dizlocând bucăţi de tavan prăbuşit cu o forță nu tocmai 
supraomenească. 

L-ar fi văzut oprindu-se o dată sau de două ori să-şi recapete răsufla- 
rea, apoi plonjând din nou, zdrelindu-şi mâinile în cioburile de sticlă 
topită provenite din domul acoperişului. Şi ar fi observat că plânge. 

În cele din urmă, degetele lui neînfricate atinseră ceva moale şi cald. 

Vrăjitorul agitat aruncă o bucată de acoperiş carbonizat într-o parte, 
scormoni printr-o grămadă de țigle prăbuşite şi privi în jos. 

Acolo, pe jumătate strivite sub o grindă, maronii şi pârjolite de foc, 
zăceau nişte banane răscoapte şi storcoşite. 

Ridică una dintre ele cu mare grijă şi o privi, până când îi căzu vârful. 

Apoi o mâncă. 


— Nu trebuia să-l lăsăm să plece aşa, spuse Conina. 

- Şi cum am fi putut să-l oprim, O, minunată şoimiţă cu ochi de po- 
rumbel? 

- Dar ar putea face o prostie! 

- Cred că e foarte probabil, spuse Creozot încântat. 

- În timp ce noi facem un lucru tare inteligent rămânând pe o plajă 
încinsă unde n-avem nimic de mâncat şi de băut, nu-i aşa? 

— Ai putea să-mi spui o poveste, zise Creozot tremurând uşor. 

— Mai taci. 

Califul îşi trecu limba peste buze. 

— Presupun că o anecdotă scurtă nici nu intră în discuție? şopti el. 

Conina oftă. 

— Viaţa înseamnă mai mult decât naraţiuni, aşa să ştii. 

- Scuze. Mi-am pierdut firea, pentru o clipă. 

Acum că soarele se ridicase în înaltul cerului, plaja de scoici pisate 

sclipea ca un cristal de sare. Marea nu arăta mai bine la lumina zilei. Se 
mişca precum uleiul diluat. 

Plaja se întindea în ambele direcții, descriind două linii deprimant de 
plate, şi nu conţinea nimic altceva în afară de câteva smocuri de iarbă 
uscată care se hrăneau cu umezeala din aer. Nu era nicăieri nici cea mai 
mică idee de umbră. 

— Uitaţi cum văd eu lucrurile: asta e o plajă, ceea ce înseamnă că mai 
devreme sau mai târziu vom descoperi un râu, deci tot ce avem de fă- 
cut este să continuăm să mergem într-o direcție. 

- Dar cu toate astea, zăpada mea de pe pârtiile Muntelui Eritor, nu 
ştim care e direcţia bună. 

Nijel oftă şi îşi băgă mâna în geantă. 

- Ăă, nu vă supăraţi. Asta foloseşte la ceva? Am furat-o. Îmi pare rău. 

Scoase la iveală lampa care fusese în trezorerie. 

- E fermecată, nu-i aşa? întrebă el plin de speranță. Am auzit eu des- 
pre astea, nu merită să încercăm? 

Creozot scutură din cap. 

- Dar ai zis că bunicul tău a folosit-o ca să facă avere! spuse Conina. 

- O lampă, spuse Califul, a folosit o lampă. Nu lampa asta. Nu, cea a- 
devărată era veche şi într-o zi un vânzător ambulant parşiv a venit ofe- 
rind lămpi noi în schimbul celor vechi şi străbunica mea a făcut schimb 
cu el. Familia a păstrat lampa cea nouă în seif în amintirea ei. O femeie 
cu adevărat proastă. Bineînţeles că nu funcționează. 

— Ai încercat-o? 

— Nu, dar nu i-ar fi dat-o dacă era bună de ceva, nu-i aşa? 

— Freac-o puţin, spuse Conina, nu se poate întâmpla nimic rău. 

— Eu nu m-aş risca, îi avertiză Creozot. 

Nijel ținea lampa cu multă grijă. Avea un aspect aerodinamic, de par- 
că fusese construită pentru viteză. 

O frecă. 

Efectul fu deosebit de neimpresionant. 

Se auzi un pocnet slab şi un firicel rahitic de fum apăru lângă picioa- 
rele lui Nijel. Pe plajă apăru o linie, la câţiva metri distanță de fumul 
respectiv. Linia se întinse rapid pentru a forma un pătrat, care dispăru 


repede. 

O siluetă ieşi din nisip, întinzându-se şi mormăind. 

Purta un turban, un bronz costisitor de solar, un mic medalion din 
aur, pantaloni scurți şi lucioşi şi pantofi de atletism, cu vârful răsucit. 

Spusse: 

- Vreau să mă lămuresc. Unde sunt? 

Conina îşi reveni prima. 

— Asta e o plajă, spuse ea. 

— Mda, spuse duhul. Vroiam să ştiu care lampă. Şi care lume? 

— Nu ştii? 

Creatura luă lampa din mâna moale a lui Nijel. 

— A, vechitura asta, spuse el. Lucrez în ture. Două săptămâni în fieca- 
re lună august, dar de obicei nu reuşesc să mă eliberez. 

— Ai mai multe lămpi? întrebă Nijel. 

- Sunt întrucâtva suprasolicitat în lămpi, confirmă duhul. De fapt mă 
gândeam să mă bag şi la inele. Inelele sunt pe val în momentul de față. 
Piața inelelor e în plină dezvoltare. la spuneţi, oameni buni, ce pot să 
fac pentru voi? 

Ultima frază fusese rostită pe acel ton autoironic pe care unii îl folo- 
sesc în speranţa că nu vor mai părea atât de antipatici. 

- Noi... începu Conina. 

— Eu vreau ceva de băut, izbucni Creozot. Iar tu ar trebui să spui că 
dorința mea e poruncă pentru tine. 

- O, în ziua de azi nu se mai zice aşa, spuse duhul şi produse un pa- 
har, din neant. 

Îl oferi lui Creozot, împreună cu un zâmbet strălucitor care dură un 
foarte mic procent dintr-o secundă. 

- Vrem să ne treci peste mare ca să ajungem în Ankh-Morpork, spuse 
Conina cu hotărâre. 

Duhul o privi intrezis. Apoi extrase o carte foarte groasă din aer şi 


Era un dictionar Mitologicus, un instrument de o inegalabilă valoare pentru cei cu afaceri 
obscure şi oculte. Conţinea liste cu lucruri care nu există şi, într-un mod extrem de semnifi- 
cativ, nu au importanţă. Unele pagini nu puteau fi citite decât după miezul nopții sau doar 
la iluminări stranii şi improbabile. Erau descrise constelații subterane şi vinuri încă nefer- 
mentate. Pentru ocultiştii care ţineau pasul cu descoperirile de ultimă epocă, şi care îşi pu- 
teau permite ediția legată în piele de păianjen, era şi o ilustrație reprezentând metroul lon- 
donez cu cele trei stații pe care nimeni nu îndrăzneşte să le includă pe hărţile publice. (n.a.) 

începu să o consulte. 

- E un concept interesant. Te fac o cafea marțea viitoare, bine? 

- Ce faci? 

- Sunt cam prea energic acum. 

— Eşti cam prea...? începu Conina. 

— Super, spuse duhul cu sinceritate şi se uită la încheietura mâinii. 
Hei, ia uite cât s-a făcut ceasul! 

Dispăru. 

Cei trei priviră la lampă într-o linişte semnificativă, şi într-un târziu 
Nijel spuse: 

— Ce s-a întâmplat cu tipul grăsan în pantaloni bufanţi şi cu Mă Su- 
pun O Preamărite Stăpân? 

Creozot pufni. Tocmai îşi terminase băutura. Se dovedise a fi apă cu 
bule în ea şi cu gust de fier de călcat încins. 

— Eu nu suport aşa ceva, izbucni Conina. 

Luă lampa din mâna lui Nijel şi începu să o frece ca şi cum îi părea 
rău că nu are nişte şmirghel la îndemână. 

Duhul reapăru într-un alt loc, care şi de data asta reuşi să se afle la 
câțiva metri depărtare de explozia firavă şi norul de fum obligatoriu. 

Acum ținea la ureche o chestie curbată şi strălucitoare, şi asculta cu 
atenţie. Se uită în grabă la figura supărată a Coninei şi reuşi să-i sugere- 
ze mişcându-şi sprâncenele şi agitându-şi mâna liberă că pentru mo- 
ment e prins, într-un mod deloc convenabil şi inoportun, de anumite 
probleme care în mod regretabil îl împiedică să îi acorde întreaga sa 
atenție dar, de îndată ce se va dezbăra de această persoană pisăloagă, 
ea poate să stea liniştită pentru că dorința ei, care în mod clar era o do- 
rință extraordinară, va fi poruncă pentru el. 

- O să zdrobesc lampa, spuse ea încet. 

Duhul îi oferi un zâmbet strălucitor şi vorbi rapid în obiectul pe care 
îl strivea între bărbie şi umăr: 

- Bine. Super. Suntem pe felie, crede-mă. Oamenii tăi să vorbească cu 
ai mei. Şi mergi pe burtă, bine? Pa! 

Cobori instrumentul şi spuse printre dinţi: 

- Ce ticălos! 

— Serios, am să zdrobesc lampa, spuse Conina. 

— Ce lampă e asta? întrebă duhul grăbit. 

— Câte ai? întrebă Nijel. Eu credeam că fiecare duh are doar câte o sin- 
gură lampă. 

Duhul îi explică plictisit că de fapt are mai multe lămpi. Avea o 
lampă mică dar bine poziționată în care locuia în timpul săptămânii, o 
lampă cochetă la țară, o altă lampă țărănească cu fitil, restaurată cu gri- 
jă, într-o zonă vinicolă neinvadată de turişti, şi de curând nişte lămpi 
abandonate în zona docurilor din Ankh-Morpork, cu mare potenţial o- 
dată ce lumea bună va ajunge şi acolo, care vor deveni echivalentul 
ocult al unei clădiri de birouri cu cramă. 

Îl ascultară cu uimire, ca nişte peşti care nimeriseră din greşeală 
într-un loc în care se țineau lecţii de zbor. 

— Cine sunt oamenii tăi cu care trebuie să vorbească ceilalți oameni? 
întrebă Nijel, care era impresionat, cu toate că nu ştia de cine sau de ce. 

- De fapt eu încă nu am oamenii mei, spuse duhul şi făcu o grimasă 
cu tendinţe vădite de ridicare a colțurilor gurii. Dar în curând o să-i am. 

— Tăceţi cu toţii din gură, spuse Conina cu fermitate, iar tu du-ne în 
Ankh-Morpork. 

— Eu dacă aş fi în locul tău, spuse Creozot, aşa aş face. Când gura ti- 
nerei domniţe arată ca o cutie de scrisori, e mai bine să faci ce îți spune. 

Duhul ezită. 

- Nu mă prea pricep la transporturi, spuse el. 

- Învață, spuse Conina învârtind lampa în mâini. 

- Teleportarea îmi dă dureri de cap, spuse duhul cu un aer disperat. 
Nu vrei mai bine să te fac o caf... 

— Bun, asta este, spuse Conina. Trebuie doar să găsesc nişte bolovani 
mari şi plați... 

— Bine, bine. Ţineţi-vă de mâini. O să fac tot ce îmi stă în putință, dar 
asta s-ar putea să fie o mare greşeală. 

Astro-filozofii din Krull au reuşit la un moment dat să dovedească 
fără nici o umbră de îndoială că toate locurile sunt de fapt un singur loc 
şi deci că distanţa dintre ele e doar o iluzie, dar această noutate a fost 
jenantă pentru toți filozofii gânditori deoarece, printre altele, nu explica 
existența semnelor indicatoare. După ani de dispute problema i-a fost 
pasată lui Cea lin Sân, despre care se susținea că ar fi cel mai mare 

filozof al Discului, care după un timp de gândire proclamă că e 
adevărat că toate locurile sunt un singur loc, dar acel loc e foarte mare. 

Şi aşa ordinea ocultă a lucrurilor fu reinstaurată. Oricum distanţa e 
un fenomen subiectiv, iar creaturile fermecate o pot ajusta conform ne- 
voilor proprii. 

Ceea ce nu înseamnă că sunt şi foarte pricepute la asta. 


Vânturache zăcea abătut printre rămăşiţele înnegrite ale Bibliotecii, în- 
cercând să-şi dea seama ce e în neregulă cu ele. 

Ei bine, totul, pentru început. Era de neconceput că Biblioteca arsese. 
Fusese cea mai mare acumulare de magie de pe Disc. Fusese fundația 
vrăjitorimii. Fiecare vrajă care fusese cândva folosită era scrisă pe unde- 
va. Să arzi aşa ceva era, era, era... 

Nu exista nici un pic de scrum. Erau o mulțime de aşchii de lemn, o 
mulțime de lanțuri, o mulțime de pietre înnegrite, mult deranj. Dar mii 
de cărți nu ard aşa uşor. Ar fi trebuit să lase în urmă rămăşiţe de coperţi 
şi mormane de cenuşă. Dar aşa ceva nu se vedea nicăieri. 

Vânturache scurmă prin moloz cu degetul mare de la picior. 

Biblioteca avea o singură uşă. Apoi mai erau pivnițele — vedea în fața 
ochilor scările sufocate de dărâmături care coborau acolo — dar nu pu- 
teai ascunde acolo toate cărțile. Nici nu le puteai teleporta, ar fi opus re- 
zistență unei asemenea forme de magie. Oricine ar fi încercat aşa ceva 
S-ar fi trezit că-şi poartă creierii pe dinafara pălăriei. 

Deasupra lui se auzi o explozie. Un inel de foc portocaliu apăru cam 
la jumătatea înălțimii turnului magicianului, urcă rapid şi apoi o porni 
spre Quirm. 

Vânturache alunecă de pe scaunul său improvizat şi privi în sus, 
către Turnul Artelor. Avu impresia că şi turnul îl priveşte înapoi. Clă- 
direa nu avea nici o fereastră, dar pentru o clipă avu impresia că des- 
luşeşte o mişcare printre crenelurile fărâmițate. 

Se întrebă cât de vechi era, realmente, turnul. Mai vechi decât Uni- 
versitatea, cu siguranţă. Mai vechi decât oraşul care se formase în jurul 
său ca un morman de bolovani în jurul unui munte. Poate că era mai 


Fl aşa susținea. (n.a.) 

vechi decât geografia. Pe vremuri continentele erau altfel, cel puțin aşa 
înțelesese Vânturache, dar se amestecaseră între ele găsindu-şi poziții 
mai confortabile, ca nişte cățeluşi într-un coş. Poate că turnul venise pe 
valuri de piatră din cu totul altă parte. Poate că fusese acolo înainte de 
însăşi apariţia Discului, dar Vânturache nu vroia să se gândească la asta 
pentru că ieşeau la iveală întrebări incomode despre cine îl construise şi 
cu ce scop. 

Îşi examină conştiinţa. 

Aceasta îi spuse: Nu mai am opțiuni. Fă ce vrei. 

Vânturache se ridică şi îşi scutură praful şi scamele de pe robă, 
înlăturând şi o bună parte din puful roşu de pluş. Îşi scoase pălăria, 
încercă preocupat să-i îndrepte țuguiul şi apoi şi-o puse la loc pe cap. 

Apoi o porni nesigur către Turnul Artelor. 

Care avea la bază o uşă veche şi foarte mică. Nu fu deloc surprins 
când aceasta se deschise, în timp ce el se apropia. 


- Ce loc straniu, spuse Nijel. Pereţii ăştia au o curbură ciudată. 

- Unde suntem? întrebă Conina. 

— Şi aş vrea să ştiu dacă există alcool pe aici, spuse Creozot. Probabil 
că nu, adăugă tot el. 

— Şi de ce se clatină? Nu am mai fost niciodată într-un loc cu pereţi de 
metal, spuse Conina şi trase aer în piept. Simţiţi miros de ulei? adăugă 
ea cu suspiciune în glas. 

Duhul reapăru, numai că de data asta fără fum şi fără efectul neaş- 
teptat al uşiței cu trapă. Era evident că încearcă să se țină, în limitele 
politeții, cât mai departe de Conina. 

- Toată lumea e bine? se interesă el. 

— Suntem în Ankh? întrebă fata. Atunci când ţi-am cerut să ne duci a- 
colo speram că ne vei lăsa într-un loc care să aibă şi uşă. 

— Suntem pe drum, spuse duhul. 

- În ce? 

Ezitarea duhului îl făcu pe Nijel să ajungă la o concluzie foarte înde- 
părtată față de punctul de pornire. Privi în jos către lampa din mâinile 
sale. 

O scutură experimental. Podeaua se clătină. 

- O, nu, spuse el. Aşa ceva e imposibil din punct de vedere fizic. 

- Suntem în lampă? întrebă Conina. 

Podeaua se zgudui din nou în timp ce Nijel încerca să se uite prin gâ- 
tul lămpii. 

- Nu vă faceți probleme, spuse duhul. Dacă puteți, nici nu vă gândiţi 
la asta. 

Le explică — cu toate că „a explica” e o expresie prea pozitivă şi în a- 
cest caz însemna că nu a reuşit să explice nimic — faptul că este posibil 
să călătoreşti de la un capăt al lumii la celălalt, într-o mică lampă ținută 
în mâini de unul dintre ei, lampa mişcându-se tocmai datorită faptului 
că e susținută de unul din oamenii care se află înăuntrul ei datorită a) 
faptului că realitatea e de natură fractală ceea ce înseamnă că totul poa- 
te fi considerat în interiorul a tot ceea ce rămâne şi b) unor relaţii cu pu- 
blicul inspirate. Şmecheria se baza pe faptul că legile fizicii nu vor ob- 
serva anomalia înainte de finalul călătoriei lor. 

- În aceste condiţii e mai bine să nu ne gândim la asta, bine? 

— Aşa cum nu ne gândim nici la rinoceri roz, spuse Nijel şi apoi râse 
jenat când ceilalți întoarseră capetele către el. 

- E un joc pe care îl jucam mai demult, spuse el şi îşi drese glasul. 
Trebuia să eviţi să te gândeşti la rinoceri roz. Nu zic că era un joc foarte 
interesant. 

Se zgâi din nou prin gâtul lămpii. 

— Nu, spuse Conina, nu prea. 

— Aşa, spuse duhul, vrea cineva o cafea? Nişte sunete? Sau vreţi să ju- 
căm Căutări Semnificative ? 

— Ceva de băut? întrebă Creozot. 

— Vin alb? 

— Poşircă. 

Duhul păru şocat. 

— Vinul roşu face rău... 

- ... mai puţin unui port în vreme de furtună, spuse Creozot în grabă. 
Chiar şi un sauterne!?. Dar să nu-mi pui umbreluță. 


Un joc foarte popular printre zei, semi-zei şi alte ființe supranaturale care se simt în largul 
lor cu întrebări de genul „Care e de fapt treaba?” şi „Cum o să se termine totul?” (n.a.) 


Vin alb şi dulce din zona Bordeaux, Franţa. (n.t.) 

Apoi Califul îşi aminti că nu aşa se vorbeşte cu un duh. 

— Fără umbrelă, în numele celor Cinci Luni ale lui Nasrim. Şi fără bu- 
cățele de fructe sau măsline sau paie cu burduf sau maimuţici or- 
namentale, îți poruncesc în numele celor Şaptesprezece Meteoriţi ai lui 
Sarudin. 

- Mie nu-mi plac umbrelele, spuse duhul îmbufnat. 

- E cam spartan pe aici, spuse Conina. De ce nu ţi-ai pus mobilă? 

— Ce nu înțeleg eu, spuse Nijel, este chestia următoare: dacă suntem 
cu toții în lampa pe care eu o ţin în mână, atunci eu cel din lampă ţin în 
mână o lampă mai mică, iar în acea lampă... 

Duhul îşi flutură mâinile grăbit. 

- Nu vorbi despre asta, îi ceru el. Te rog. 

Fruntea cinstită a lui Nijel se încreți. 

— Da, dar sunt mai mulţi de eu, sau ce? 

- E o chestie ciclică, dar nu mai atrage atenţia asupra acestui detaliu, 
bine?... Of, la naiba... 

Se auzi sunetul neplăcut şi subtil al unui univers care tocmai se prin- 
sese care e faza. 


În turn era întuneric, un nucleu antic de beznă care fusese acolo de la 
începuturile timpului, şi care nu privea deloc cu ochi buni lumina mai 
tinerică ce îşi croia loc înăuntru pe lângă Vânturache. 

Vrăjitorul simți cum aerul se mişcă în timp ce uşa se închise în spa- 
tele lui şi întunericul se scurse la loc, umplând atât de bine spaţiul unde 
fusese înainte lumină încât n-ai fi putut să distingi linia de demarcare 
nici dacă ar mai fi fost lumină. 

Interiorul turnului mirosea a vechime, cu o uşoară bănuială de găinaţ 
de corb. 

Era nevoie de mult curaj ca să rămâi în acel întuneric. Vânturache nu 
îl avea dar rămase, oricum. 

Ceva începu să-i adulmece pe lângă picioare şi Vânturache rămase 
nemişcat. Singurul motiv pentru care nu se mişca era frica de a nu călca 
peste ceva mai rău. 

Apoi o mână ca o mănuşă veche din piele o atinse uşor pe a lui şi o 
voce spuse: 

— UuukK. 

Vânturache privi în sus. 

Întunericul fu spulberat, o singură dată, de o explozie de lumină, şi 
Vânturache văzu. 

Tot turnul era căptuşit cu cărți. Erau îngrămădite pe fiecare treaptă a 
scării spiralate din interior. Stăteau una peste alta pe podea, cu toate că 
ceva din modul în care erau puse una peste alta sugera că termenul 
„imbrăţişate” ar fi fost mult mai potrivit. Se cazaseră — bine, se cuibări- 
seră — pe orice suprafață, oricât de sfărâmicioasă. 

Cărțile îl priveau într-un mod care n-avea nici o legătură cu cele şase 
simțuri convenţionale. Cărţile se pricepeau să dezvăluie noi sensuri, nu 
neapărat prin paginile lor, bineînțeles, şi Vânturache înțelesese că încer- 
cau să-i comunice ceva. 

Urmă încă un fulger de lumină. Realiză că e vorba de o vrajă pro- 
venită din turnul magicianului, reflectată prin spărtura îndepărtată ce 
dădea către acoperiş. 

Cel puţin reuşi să-l identifice pe Codiţă, care gâfâia la piciorul lui 
drept. Era o uşurare. Acum, dacă ar fi putut să-şi dea seama de unde 
venea zgomotul moale, alunecos şi repetitiv de lângă urechea lui stân- 
gå... 

Urmă încă un fulger îndatoritor, care îl surprinse privind direct în 
micuţii ochi gălbui ai Patricianului, care zgâria cu răbdare una din fe- 
tele borcanului său. Era o încercare plăpândă şi lipsită de intenție, de 
parcă micuța şopârlă nu dorea neapărat să iasă afară ci avea un vag 
interes în a afla în cât timp se va toci sticla. 

Vânturache privi în jos la grămada în formă de pară care era Biblio- 
tecarul. 

- Sunt mii, şopti el şi vocea îi fu absorbită de masa de cărți. Cum le-ai 
adus pe toate aici? 

- Uuuk uuukK. 

— Ce-au făcut? 

- Uuuk, repetă Bibliotecarul mişcându-şi coatele în sus şi în jos. 

- Au zburat? 

- Uuuk. 

- Pot să facă asta? 

- Uuuk, aprobă Bibliotecarul. 

- Cred că a fost ceva senzaţional. Mi-ar plăcea să văd şi eu aşa ceva 
într-o zi. 

- Uuuk. 

Nu toate cărțile supraviețuiseră. Majoritatea grimoarelor importante 
scăpaseră, dar un ierbar cu şapte volume îşi pierduse cuprinsul în flă- 
cări şi multe trilogii jeleau după câte un volum pierdut. O mulțime de 
cărți aveau urme de arsuri pe cotor, altele îşi pierduseră coperţile şi îşi 
târau legăturile în mod neplăcut pe podea. 

Un chibrit se aprinse şi paginile foşniră speriate pe lângă ziduri. Dar 
se dovedi a fi doar Bibliotecarul, care aprinsese o lumânare şi o pornise 
târşâindu-şi picioarele spre baza unei umbre amenințătoare, destul de 
mare ca să se caţere pe zgârie-nori. Îşi sprijinise o masă improvizată de 
un perete. Era plină de scule misterioase, de ulcele cu adezivi neobişnu- 
iți şi conţinea şi o menghină de legătorie care deja strângea nişte pagini 
dezmembrate. Câteva firicele de foc magic pârâiau printre ele. 

Antropoidul împinse lumânarea în mâinile lui Vânturache, luă un 
bisturiu şi o pensetă şi se aplecă deasupra cărții tremurătoare. Vrăjito- 
rul se făcu alb ca varul. 

- Hm, spuse el, ăă, te deranjează dacă plec? Mă ia cu leşin când văd 
lipici. 

Bibliotecarul scutură din cap şi întinse absent un deget în direcția 
unei tăvi cu ustensile. 

- Uuuk, ordonă el. 

Vânturache încuviință din cap cu un aer sfârşit şi supus şi îi îinmână o 
foarfecă lungă. Apoi se trase înapoi pe măsură ce câteva pagini deterio- 
rate fură eliberate şi căzură pe podea. 

— Ce îi faci? reuşi el să bâiguie. 

- Uuuk. 

- O apendictomie, aha. 

Antropoidul îşi întinse degetul din nou, fără să ridice privirea. Vrăji- 
torul pescui un ac şi aţă de pe tăviţă şi i le întinse. Se lăsă o linişte între- 
ruptă doar de scrijelitul aței trase prin hârtie, până când Bibliotecarul se 
îndreptă şi spuse: 

- Uuuk. 

Vânturache îşi scoase batista şi îi tamponă fruntea. 

- Uuuk. 

— Pentru puţin. O să... se facă bine? 

Bibliotecarul dădu din cap în semn că da. Se auzi un oftat uşurat, 
abia auzit, dinspre cărțile de deasupra. 

Vânturache se aşeză. Cărţile erau speriate. De fapt, erau îngrozite. 
Prezența magicianului le îngheţa cotoarele, iar încordarea le strângea ca 
într-o menghină. 

— În regulă, bombăni el, dar ce pot eu să fac? 

- Uuuk. 

Bibliotecarul îi aruncă lui Vânturache o privire care ar fi fost exact ca 
o privire interogativă aruncată pe deasupra unor ochelari bifocali, dacă 
ar fi purtat aşa ceva, şi se întinse după o altă carte deteriorată. 

— Vreau să zic, ştii că nu mă pricep la magie. 

- Uuuk. 

- Magia asta de acum e ceva de groază. E chiar marfa originală, din 
negura vremurilor. Sau cel puţin de la micul dejun. 

— Uuuk. 

- În cele din urmă va distruge totul, nu? 

— Uuuk. 

— A venit vremea ca cineva s-o oprească, nu? 

- Uuuk. 

- Numai că, vezi tu, nu pot fi eu acela. Când am venit aici am crezut 
că pot face ceva, dar uită-te la turnul ăla! E atât de mare! Cred că rezistă 
la orice fel de magie! Dacă vrăjitorii cu adevărat puternici nu fac nimic 
în privinţa asta, cum aş putea eu să fac ceva? 

- Uuuk, aprobă Bibliotecarul în timp ce cosea un cotor fisurat. 

- Deci, după cum vezi, de data asta altcineva ar trebui să salveze lu- 
mea. Eu nu mă pricep. 

Antropoidul aprobă, se întinse şi îi ridică pălăria de pe cap. 

— Hei! 

Bibliotecarul îl ignoră şi apucă nişte foarfece. 

- Ascultă, aia e pălăria mea, dacă nu te superi să nu îndrăzneşti să faci 
aşa ceva cu pălăria m... 

Făcu un salt pe podea şi fu răsplătit cu o palmă după ceafă, care l-ar 

fi uluit dacă ar fi avut timp să se gândească la asta; cu toate că Biblio- 
tecarul se mişca precum un balon, sub pielea aceea supradimensionată 
se găsea o rețea superbă de oase şi muşchi, care ar fi putut trimite un 
pumn printr-un planşeu dublu de stejar. Să te loveşti de brațul Bibliote- 
carului era ca şi cum te-ai fi lovit de o rangă de oțel păroasă. 

Codiţă începu să sară în sus, lătrând agitat. 

Vânturache scoase un urlet de furie aspru şi intraductibil, ricoşă din 
perete, apucă o piatră căzută ca pe o bâtă primitivă, se împinse înainte 
şi se opri ca străfulgerat. 

Bibliotecarul stătea ghemuit în mijlocul încăperii cu foarfecele atin- 
gând — dar netăind încă — pălăria. 

Şi rânjea la Vânturache. 

Preţ de câteva secunde rămaseră încremeniţi ca într-un tablou. Apoi 
antropoidul lăsă foarfecele să-i cadă din mână, înlătură câteva scame 
imaginare de pe pălărie, îi îndreptă ţuguiul şi o puse la loc pe capul lui 
Vânturache. 

Câteva momente de şoc mai târziu, Vânturache realiză că ținea în 
mâna întinsă un pietroi foarte mare şi extrem de greu. Reuşi cu greu să 
îl împingă într-o parte, înainte ca acesta să-şi revină şi să-şi amintească 
să-i cadă pe picior. 

- Am înţeles, spuse el sprijinindu-se de perete şi frecându-şi coatele. 
Şi asta ar trebui să îmi spună ceva, nu-i aşa? O lecţie de morală, hai să-l 
facem pe Vânturache să îşi dea seama pentru ce este cu adevărat pre- 
gătit să lupte. Aşa? Ei bine, a fost un truc ieftin. Am noutăţi pentru tine. 
Dacă îţi imaginezi că a funcţionat... — apucă de bordura pălăriei — dacă 
îţi imaginezi că a funcționat. Dacă îţi imaginezi că eu am. Ai să-ți ima- 
ginezi altceva. Ascultă, asta. Dacă îţi imaginezi. 

Vocea i se poticni în tăcere. Apoi ridică din umeri. 

- În regulă. Dar dacă tragem linie, ce pot eu să fac? 

Bibliotecarul îi răspunse cu un gest expansiv care indica, la fel de clar 
de parcă ar fi spus „uuuk”, faptul că Vânturache era un vrăjitor care 
avea o pălărie, o bibliotecă plină cu cărți fermecate şi un turn. Ceea ce 
putea fi considerat totalul a ceea ce îi era necesar unui practicant al 
vrăjitoriei. Un antropoid, un mic terier cu respirație urâtă şi o sopârlă 
într-un borcan erau suplimente opţionale. 

Vânturache simți o uşoară presiune pe picior. Codiţă, care avea ten- 
dința de a rămâne puțin în urma evenimentelor, îşi înfipsese gingiile 
lipsite de dinţi în gheata lui Vânturache şi o sugea cu sălbăticie. 

Vrăjitorul apucă micul câine de ceafă şi de ciotul sârmos pe care în 
lipsa unui cuvânt mai bun îl vom numi coadă, şi îl dădu la o parte cu 
blândeţe. 

- În regulă, spuse el. Ar fi bine să-mi spuneți ce s-a întâmplat pe aici. 


De pe Munţii Corăbiei, care tronau deasupra vastei şi răcoroasei Câm- 
pii Sto în mijlocul căreia Ankh-Morporkul zăcea împrăştiat ca o pungă 
cu legume scăpată pe jos, priveliştea era impresionantă. Rateurile şi ri- 
coşeurile bătăliei magice se extindeau în afară şi în sus, într-un nor sfe- 
ric în inima căruia sclipeau luminiţe stranii. 

Drumurile ce duceau în afara oraşului erau ticsite cu refugiați şi toate 
hanurile şi cârciumile de la marginea drumului erau pline ochi. De fapt, 
aproape toate. 

Nimeni nu părea că vrea să se oprească la berăria mai degrabă plă- 
cută de pe marginea drumului înspre Quirm, cuibărită printre copaci. 
Nu că le-ar fi fost teamă să intre, doar că pentru moment nu li se per- 
mitea să o remarce. 

Cam la o jumătate de kilometru depărtare se produse o turbulenţă în 
aer şi trei siluete căzură din neant, într-o tufă de levănţică. 

Rămaseră întinse pe spate, inerte în bătaia soarelui, printre ramurile 
rupte şi parfumate, până când sănătatea mintală le reveni. Apoi una din 
siluete întrebă: 

- Unde presupuneţi că ne aflăm? 

— Miroase ca un sertar de lenjerie intimă, spuse Conina. 

- Nu al meu, spuse Nijel ferm. 

Se ridică încet în picioare şi întrebă: 

- A văzut cineva lampa? 

- Uit-o. Probabil că a fost vândută unui constructor de crame. 

Nijel greblă cu mâna crengile de levănțică până când descoperi ceva 
mic şi metalic. 

— Am găsit-o! declară el. 

- N-o freca! strigară ceilalți doi la unison. 

Era prea târziu, oricum, dar nu mai conta pentru că tot ce se întâmplă 
după ce Nijel îi dădu cu grijă un lustru fu apariţia unor mici litere din 
fum roşu. 

- „Bună”, citi Nijel cu glas tare, „nu stinge lampa pentru că patro- 
najul tău e important pentru noi. Te rugăm pune-ţi o dorință după 
semnalul sonor, şi în cel mai scurt timp aceasta va fi poruncă pentru 
noi. Între timp îţi dorim o eternitate plăcută”. Adăugă: Ştiţi, eu cred că 
se ia cam prea în serios. 

Conina nu spuse nimic. Privea peste câmpuri la furtuna de magie în 
plin clocot. Ocazional, bucăţi de furtună se desprindeau şi plecau către 
un turn îndepărtat. Pe fată o trecu un fior, în ciuda temperaturii ridicate 
a zilei. 

— Trebuie să ajungem acolo cât mai repede, spuse ea. E foarte impor- 
tant. 

- De ce? întrebă Creozot. 

Un singur pahar de vin nu îi readusese buna dispoziție caracteristică. 

Conina deschise gura şi — în mod total atipic — o închise la loc. Nu le 
putea explica faptul că fiecare genă din corpul ei o trăgea înainte, spu- 
nându-i că ar trebui să se implice; viziuni cu săbii şi lanţuri cu bile me- 
talice la capăt invadau saloanele de frumusețe din subconştientul ei. 

Nijel pe de altă parte nu simţea o astfel de chemare. Singurul lucru 
care îl mâna înainte era imaginația, şi avea destulă pentru a ține pe linia 
de plutire o galeră de război de dimensiuni potrivite. Privi înspre oraş 
cu ceea ce ar fi fost, dacă ar fi avut bărbie, o expresie de hotărâre bărbă- 
tească. 

Creozot realiză că e în minoritate. 

— Au de băut acolo? întrebă el. 

— Grămezi, spuse Nijel. 

— Pentru început e bine, se înduplecă Creozot. În regulă, condu-ne, O, 
fiică cu sânii ca două piersici a... 

- Şi fără poezie. 

Se descâlciră din tufiş şi o porniră în josul dealului până ajunseră la 
drumul care, puţin mai încolo, trecea şi prin dreptul tavernei mențio- 
nate anterior sau, aşa cum insista să-i spună Creozot, a caravanseraiu- 
lui. 

Ezitară un pic la intrare. Clădirea nu părea ospitalieră cu vizitatorii. 
Dar Conina, care prin educație şi selecție naturală avea tendinţa să folo- 
sească intrările din spate, găsi patru cai priponiți în curte. 

Îi examinară cu atenţie. 

— Asta se poate numi furt, spuse Nijel răspicat. 

Conina deschise gura pentru a fi de acord, dar îi alunecară de pe bu- 
ze cuvintele: 

— Şi de ce nu? 

- Poate că ar trebui să lăsăm nişte bani... sugeră Nijel. 

— Nu te uita la mine, spuse Creozot. 

— ... sau poate să scriem un bilet şi să-l lăsăm sub căpăstru. Sau ceva. 
Nu credeţi? 

Ca răspuns Conina încălecă pe cel mai mare cal, care după aspect pă- 
rea că aparținea unui soldat. Armament de tot felul atârna pe el. 

Creozot se urcă cu greu pe al doilea cal, un exemplar maroniu-roşcat 
cam îndărătnic, şi oftă. 

— lar arată ca o cutie de scrisori, spuse el. Mai bine fac ce îmi spune. 

Nijel privi suspicios cei doi cai rămaşi. Unul dintre ei era foarte mare 
şi extrem de alb, dar nu albul acela murdar pe care mai toţi caii reuşesc 
să îl aibe, ci un alb translucid ca de fildeş pe care Nijel simţi nevoia să-l 
asocieze cu un giulgiu. De asemenea, acel cal îi dădea impresia că e mai 
inteligent decât el. 

Îl alese pe celălalt. Era cam subţirel, dar docil, aşa că reuşi să încalece 
după numai două încercări. 

Porniră la drum. 

Sunetul de copite îndepărtându-se se auzi estompat în lumina slabă 
din interiorul cârciumii. Hangiul se deplasa ca prin vis. Era conştient de 
faptul că avea clienţi, chiar şi vorbise cu ei, îi şi vedea stând în jurul 
unei mese lângă foc, dar dacă l-ai fi întrebat cu cine a vorbit şi ce a văzut 
nu ar fi fost capabil să spună. Asta se întâmpla deoarece creierul uman 
se pricepe de minune să se apere de lucrurile pe care nu vrea să le ştie. 
lar în acele momente creierul lui ar fi putut proteja şi un seif bancar. 

Şi băuturile! De unele nici nu auzise, dar sticle ciudate tot apăreau pe 
policioara de deasupra butoaielor cu bere. Problema era că oricât de ta- 
re încerca să se gândească la asta, gândurile pur şi simplu i se evapo- 

rau. 

Siluetele din jurul mesei priviră peste cărţile de joc din mâinile lor. 

Una dintre ele ridică o palmă. E ataşată de braț şi are cinci degete, îşi 
spuse hangiul. Deci, trebuie să fie o palmă. 

Unul din lucrurile pe care creierul hangiului nu le putea respinge era 
sunetul vocilor. 

Aceasta suna de parcă cineva lovea o piatră cu un sul de plăci de 
plumb. 

PERSOANĂ DE LA BAR. 

Hangiul mârâi slăbit. Suliţele fierbinți ale terorii topeau încet dar sus- 
ținut uşa metalică a minţii lui. 

IA SĂ VEDEM. ASTA ESTE O... MAI SPUNE-MI ÎNCĂ O DATĂ CUM SE NU- 
MEŞTE. 

- O Bloody Mary. 

Vocea asta făcea ca o simplă comandă de băutură să sune ca începu- 
tul ostilităţilor. 

— A, DA. ŞI... 

— Eu am băut un lapte de pasăre, mic, spuse Ciuma. 

— LAPTE DE PASĂRE. 

— Cu o cireaşă înăuntru. 

- BUN, minţi vocea puternică. IAR PENTRU MINE O CARAFĂ MICĂ DE 
VIN ŞI, vorbitorul privi de-a lungul mesei către cel de-al patrulea mem- 
bru al cvartetului şi oftă, AR FI BINE SĂ MAI ADUCI UN BOL CU ALUNE. 

La aproximativ trei sute de metri în josul drumului, hoţii de cai încer- 
cau să facă față unei noi experienţe. 

- E cu siguranţă o călătorie lină, reuşi Nijel într-un sfârşit. 

- lar priveliştea... priveliştea e de-a dreptul minunată, spuse Califul, 
vocea pierzându-i-se în curentul de aer. 

- Dar mă întreb, spuse Nijel, dacă am făcut ceea ce trebuia. 

- Ne deplasăm, nu-i aşa? se răsti Conina. Nu fii meschin. 

- Da, numai că să priveşti norii cumulus de deasupra este cam... 

— Taci. 

— Scuze. 

- Oricum, aştia sunt stratus. Strato-cumulus, cel mult. 

- Bine, spuse Nijel trist. 

— E vreo diferenţă? întrebă Creozot care zăcea întins pe gâtul calului, 
cu ochii închişi. 

— Cam de trei sute de metri. 

- A... 

- S-ar putea două sute cincizeci, cedă Conina. 

- Aha... 


Turnul magicianului tremura. Fumul colorat se răsucea prin camerele 
lui ermetice şi prin coridoarele strălucitoare. În camera mare din vârf, 
unde aerul era gros şi unsuros şi avea gust de tablă încinsă, mulți vră- 
jitori leşinaseră din pricina efortului mental al luptei. Dar mai rămă- 
seseră destui. Stăteau aşezaţi într-un cerc larg, concentrându-se. 

Era aproape posibil să vezi cum scânteiază aerul datorită magiei bru- 
te ce ieşea cu forță din vârful toiagului lui Monedă şi intra în centrul 
octogramei. 

Forme de pe altă lume se iviră pentru o clipă şi apoi dispărură. Însăşi 
urzeala realității era trecută prin tocător. 

Cartoforescu se cutremură, şi îşi întoarse privirea ca nu cumva să va- 
dă ceva ce nu putea ignora. Vrăjitorii de rang înalt care supraviețuiseră 
aveau în fața lor o machetă a Discului, care plutea pe aer. Atunci când 
Cartoforescu o privi din nou, micuța licărire roşie din dreptul oraşului 
Quirm pâlpâi şi se stinse. 

Aerul trosni. 

— S-a dus şi Quirm, murmură Cartoforescu. 

— A mai rămas doar Al Khali, spuse unul dintre ceilalți. 

- E o forță inteligentă acolo. 

Cartoforescu încuviință, sumbru. Îi plăcea mult Quirmul, care era... 
care fusese un oraş mic şi plăcut de la țărmul Oceanului Mărginaş. 

Îşi aminti ca prin ceață că fusese acolo când era copil. Pentru o clipă 
privi cu nostalgie în trecut. Îşi amintea trandafirii sălbatici care um- 
pleau cu parfumul lor străzile în pantă, pavate cu piatră cubică. 

— Parcă creşteau din ziduri, spuse el cu glas tare. Roz. Erau roz. 

Ceilalți vrăjitori îl priviră uimiți. Unul sau doi dintre ei, pe care para- 
noia îi afecta mai mult decât pe vrăjitorii normali, priviră cu suspiciune 
la pereți. 

— Te simţi bine? întrebă unul din ei. 

- Ce? A, da, iertați-mă, eram cu gândul aiurea. 

Se întoarse spre Monedă, care stătea într-o parte a cercului cu toiagul 
pe genunchi. Părea că doarme. Poate că asta şi făcea. Dar Cartoforescu 
ştia, în adâncul sufletului său chinuit, că toiagul nu doarme. Îl privea şi 
îi încerca mintea. 

Ştia. Ştia chiar şi despre trandafirii roz. 

- Nu am dorit niciodată asta, spuse el moale. Tot ce vroiam era un 
pic de respect. 

— Eşti sigur că nu ai nimic? 

Cartoforescu încuviință încet din cap. Pe măsură ce colegii săi îşi re- 
luară concentrarea, el îi privi cu coada ochiului. 

Într-un fel sau altul, toți vechii lui prieteni dispăruseră. Bine, nu erau 
chiar prieteni. Vrăjitorii nu aveau prieteni, cel puțin nu printre ceilalți 
vrăjitori. Avea nevoie de un alt cuvânt. A, da, ăsta era. Duşmani. Dar 
fuseseră nişte duşmani cu bun simț. Adevăraţi domni. Spuma profesiei 
lor. Nu ca oamenii ăştia care avansaseră în breaslă de când apăruse ma- 
gicianul. 

În afară de spumă, mai plutesc şi alte chestii la suprafață, reflectă cu 
tristeţe. 

Îşi întoarse atenția către Al Khali, iscodind cu mintea, ştiind că şi 
vrăjitorii de acolo făceau acelaşi lucru, în căutarea unui punct de slăbi- 
ciune. 

Gândi: oare eu sunt un punct de slăbiciune? Zinc a încercat să-mi 
spună ceva. Era ceva în legătură cu toiagul. Omul trebuie să se sprijine 
pe toiag, nu invers... îl manevrează, îl conduce... îmi doresc să-l fi ascul- 
tat pe Zinc... asta e o greşeală. Sunt un punct slab... 

Încercă din nou, ridicându-se pe valurile puterii, lăsându-le să-l ducă 
în turnul inamic. Chiar şi Abrim se folosea de magia pură. Cartoforescu 
se undui o dată cu valul, insinuându-se pe lângă barierele ridicate 
împotriva lui. 

Imaginea turnului din Al Kahli îi apăru, se focaliză... 

... Bagaţul tropăia de-a lungul coridoarelor strălucitoare. Acum era deosebit 
de mânios. Fusese trezit din hibernare, fusese respins, fusese pentru scurt timp 
atacat de o varietate de forme de viață mitologice şi actualmente dispărute, îl 


210 


durea capul, iar acum, pe când intra în Sala Mare, detectă pălăria. Pălăria a- 
ceea oribilă, cauza tuturor suferințelor sale. Avansă hotărât... 

Cartoforescu, încercând rezistența minţii lui Abrim, simţi că atenţia 
acestuia fluctuează. Pentru moment văzu prin ochii inamicului, văzu o 
cutie tropăind pe pietre. Pentru o secundă Abrim încercă să-şi mute 
atenţia şi în acel moment, la fel de incapabil să se opună instinctului ca 
o pisică ce nu poate rezista atunci când vede ceva mic şi chițăitor aler- 
gând pe podea, Cartoforescu lovi. 

Nu foarte tare. Nu era nevoie. Mintea lui Abrim încerca să echilibreze 
şi să canalizeze nişte forțe uriaşe, şi nu era nevoie de o lovitură prea pu- 
ternică pentru ca poziția să-i fie năruită. 

Abrim întinse mâinile ca să spulbere Bagajul, scoase un început de 
strigăt şi implodă. 

Vrăjitorii din jurul lui crezură că văd cum, într-o fracțiune de se- 
cundă, vizirul devine imposibil de mic şi dispare lăsând în urmă o ima- 
gine reziduală neagră... 

Cei mai deştepţi dintre ei o rupseră la fugă... 

lar magia pe care Abrim o controlase se revărsă înapoi, şi dintr-o su- 
flare rupse pălăria în bucăţi şi spulberă toate nivelele inferioare ale tur- 
nului şi o mare parte din ceea ce mai rămăsese din oraş. 

Atât de mulți vrăjitori din Ankh se concentraseră asupra pălăriei în- 
cât, prin simpatie, unda de şoc îi împrăştie prin cameră. Cartoforescu se 
trezi întins pe spate, cu pălăria peste ochi. 

Îl ridicară de pe jos şi îl scuturară de praf şi îl duseră în urale — cu 
toate că unii vrăjitori mai bătrâni disprețuiau uralele — până în faţa lui 
Monedă şi a toiagului. Dar el părea că nici nu băga de seamă. 

Se uită la băiat fără să-l vadă, şi apoi îşi duse mâinile la urechi. 

— Nu-i auziţi? întrebă el. 

Vrăjitorii tăcură. Cartoforescu încă mai avea putere şi tonul vocii lui 
ar fi acoperit o furtună. 

Ochii lui Monedă străluciră. 

- Nu aud nimic, spuse el. 

Cartoforescu se întoarse către ceilalți vrăjitori. 

- Nici voi nu-i auziți? 

Ei scuturară capetele. Unul întrebă: 

— Ce să auzim, frate? 

Cartoforescu zâmbi un zâmbet larg, de om nebun. Chiar şi Monedă 
făcu un pas înapoi. 

— O să-i auziţi în curând. Aţi dat un semnal. O să-i auziţi cu toţii. Dar 
nu o să-i auziţi prea mult. 

Îi dădu la o parte pe vrăjitorii mai tineri care îl ţineau de braţe şi se a- 
propie de Monedă. 

- Torni magie pură în lume, dar împreună cu ea mai vin şi alte 
chestii, spuse el. Şi alții le-au mai dat căi de acces, dar tu le-ai făcut un 
bulevard. 

Țâşni înainte şi înşfăcă toiagul negru din mâna lui Monedă, apoi îl 
ridică în aer ca să-l zdrobească de perete. 

Înțepeni atunci când toiagul ripostă. Pielea începu să i se băşice. 

Majoritatea vrăjitorilor reuşiră să-şi întoarcă capetele. Câţiva însă — şi 
mereu sunt unii din ăştia — priviră cu fascinaţie obscenă. 

Monedă privi şi el. Ochii lui se măriră de uimire. Una din mâini i se 
ridică la gură. Încercă să se tragă înapoi. Nu reuşi. 


— Ăştia sunt cumulus. 
- Minunat, spuse Nijel pierit. 


NU SE PUNE PROBLEMA DE GREUTATE. ARMĂSARUL MEU A CĂRAT AR- 
MATE ÎNTREGI. ARMĂSARUL MEU A CĂRAT ORAŞE. MDA, LE-A CĂRAT PE 
TOATE ATUNCI CÂND LE-A VENIT VREMEA, spuse Moartea. DAR NU O SĂ 
VĂ CARE PE VOI TREI. 

— De ce nu? 

E VORBA DE CUM AR ARĂTA. 

— Şi tare bine o să arate aşa, nu? spuse Războiul iritat. Călărețul şi Cei 
Trei Pietoni ai Apocralipsei. 

— Poate îi rogi să ne aştepte, spuse Ciuma, vocea lui sunând ca ceva care 
se scurge de pe fundul unui sicriu. 

AM TREBURI CARE MĂ AŞTEAPTĂ, spuse Moartea. SUNT SIGUR CĂ VĂ 
VEŢI DESCURCA. ÎNTOTDEAUNA VĂ DESCURCAȚI. 

Războiul privi calul ce se îndepărta. 

- Uneori mă enervează la culme. De ce trebuie să aibă el întotdeuna 

ultimul cuvânt? întrebă el. 

— Cred că e puterea obişnuinței. 

Se întoarseră în cârciumă. Un timp nici unul din ei nu vorbi, şi apoi 
Războiul spuse: 

- Unde e Foametea? 

— Caută bucătăria. 

- Aha. 

Războiul îşi mişcă un picior blindat prin praful tavernei şi se gândi la 
distanţa care îl despărțea de Ankh. Era o după-amiază foarte fierbinte. 
Apocralipsa putea să mai aştepte. 

- Mai luăm un rând? sugeră el. 

— Avem timp? întrebă Ciuma. Credeam că suntem aşteptaţi. Adică, n-aş 
vrea să-i dezamăgesc pe oamenii ăia. 

- Mai avem timp pentru una mică. Sunt sigur, insistă Războiul. 
Ceasurile din berării nu funcţionează niciodată ca lumea. Avem destul 
timp. Avem tot timpul din lume. 


Cartoforescu se prăbuşi cu zgomot pe podeaua albă şi strălucitoare. To- 
iagul se rostogoli din mâinile lui şi se îndreptă în sus. 

Monedă împinse corpul inert cu piciorul. 

— L-am avertizat, spuse el. l-am zis ce se va întâmpla dacă îl va atinge 
din nou. Cum adică îi vom auzi? 

Urmă o epidemie de tuse şi foarte multă examinare de unghii. 

— Ce a vrut să spună? întrebă Monedă. 

Ovin Hachiţian, lector al Tradiţiei, descoperi încă o dată că vrăjitorii 
din jurul lui se împrăştiau ca ceața dimineţii. Fără să se mişte de pe loc, 
părea că făcuse un pas în față. Ochii lui se răsuceau înainte şi înapoi ca 
nişte animale încolțite. 

- Ăă, spuse el şi îşi flutură cu timiditate mâinile subţiri. Lumea, vezi 
tu, adică, realitatea în care trăim, de fapt, poate fi văzută, într-un anu- 
me fel de a vorbi, ca o bandă de cauciuc. 

Ezită, conştient de faptul că fraza nu va figura vreodată într-o antolo- 
pie de citate celebre. 

- Adică, adăugă el grăbit, e distorsionată, of, expandată de prezența 

magiei indiferent de concentraţie, şi dacă pot să atrag atenția asupra 
unui lucru aici, prea multă magie, potenţial, dacă e adunată într-un 
singur punct, forțează realitatea noastră să o ia în jos, cu toate că nu tre- 
buie să luăm acest termen ad literam (pentru că nu încerc să sugerez 
dimensiunea fizică) şi există un postulat care spune că o suficientă 
practicare a magiei poate, ca să zicem aşa, hm, să străpungă realitatea 
în punctul ei cel mai scăzut şi probabil să ofere o cale locuitorilor sau, 
dacă mi se permite să folosesc un termen mai precis, rezidenților din 
planul inferior (care e denumit de cei cu gura mai slobodă Dimensiu- 
nile Subterane) care, probabil din cauza diferențelor de nivel energetic, 
sunt atraşi în mod natural de lumina din acestă lume. Din lumea noas- 
tră. 

Urmă pauza tipica ce succeda de obicei discursurile lui Hachiţian, în 
care toată lumea insera mental virgulele şi punea cap la cap fragmen- 
tele de frază. 

Buzele lui Monedă se mişcară pe tăcute un timp. 

— Vrei să spui că magia atrage aceste creaturi? întrebă el în cele din 
urmă. 

Acum vocea lui era complet schimbată. Îi lipsea tăişul anterior. Toia- 
gul stătea suspendat în aer deasupra corpului întins al lui Cartoforescu, 
rotindu-se încet. Ochii fiecărui vrăjitor din încăpere îl fixau. 

- Aşa se pare, spuse Hachiţian. Cei care studiază asemenea lucruri 
spun că prezenţa lor e precedată de un susur gâjâit. 

Monedă îl privi nelămurit. 

- Bâzâie, spuse amabil unul dintre ceilalți vrăjitori. 

Băiatul îngenunchie şi îl privi pe Cartoforescu îndeaproape. 

— Nu mişcă deloc, spuse el precaut. I se întâmplă ceva rău? 

— Se prea poate, spuse Hachiţian cu băgare de seamă. E mort. 

— Mi-aş dori să nu fie. 

- E o dorinţă, bănuiesc, pe care şi el o îimpărtăşeşte. 

— Dar eu pot să-l ajut, spuse Monedă. 

Îşi întinse mâinile şi toiagul pluti către ele. Dacă ar fi avut o față, pe 
ea s-ar fi citit un zâmbet afectuos. 

Când Monedă vorbi din nou, vocea lui avea un ton distant şi rece, de 
parcă s-ar fi auzit dintr-o cameră cu pereţi de metal. 

- Dacă eşecul nu ar fi pedepsit, succesul nu ar mai fi un premiu. 

— Poftim? întrebă Hachiţian. Nu am înțeles. 

Monedă se întoarse pe călcâie şi se duse repede înapoi către scaun. 

- Noi nu ne putem teme de nimic, spuse el mai mult ca o poruncă. Ce 
e cu aceste Dimensiuni Subterane? Dacă ne deranjează o să le dăm afa- 
ră! Un vrăjitor adevărat nu se teme de nimic! De nimic! 

Printr-o smucitură se ridică în picioare şi veni lângă modelul Discu- 
lui. Imaginea era perfectă în cele mai mici amănunte, avea până şi o 
fantomă a Marelui A 'Tuin plutind încet prin adâncimile interstelare, la 
câțiva centimetri deasupra podelei. 

Monedă îşi trecu mâna prin ea, distant. 

— Lumea noastră e o lume a magiei, şi cine anume din ea ni se poate 
împotrivi? 

Hachiţian crezu că se aştepta ceva de la el. 

— Absolut nimeni, spuse el. Cu excepţia zeilor, bineînţeles. 

Urmă o tăcere mormântală. 

— Zeii? întrebă Monedă încet. 

- Ei bine, da. Desigur. Noi nu îi provocăm pe zei. Ei îşi văd de treaba 
lor, noi de a noastră. Nu are rost să... 

— Cine conduce Discul? Vrăjitorii sau zeii? 

Hachiţian gândi rapid. 

- A, vrăjitorii. Desigur. Dar, cum ar veni, sub supravegherea zeilor. 

Când cuiva îi înțepeneşte din greşeală o gheată în mlaştină, e neplă- 
cut. Dar nu la fel de neplăcut ca atunci când, împingând cu gheta cea- 
laltă, şi aceasta dispare cu un zgomot fin ca de sorbitură. Hachiţian con- 
tinuă să împingă. 

— Vezi tu, vrăjitoria este mai degrabă... 

- Atunci înseamnă că nu suntem mai puternici decât zeii? întrebă co- 
pilul. 

Unii vrăjitori din spatele gloatei începură să tremure. 

- Ei bine, da şi nu, spuse Hachiţian, acum afundat până la genunchi. 

Adevărul era că vrăjitorii aveau tendinţa să fie oarecum intimidaţi de 
zei. Fiinţele ce sălăşuiau pe Cori Celesti nu îşi dezvăluiseră niciodată 
sentimentele față de ceremonialele magice, care în definitiv aveau o 
tentă zeiască, iar vrăjitorii evitau în întregime abordarea acestui subiect. 

Problema cu zeii era aceea că în cazul în care nu le plăcea ceva, nu se 
limitau la aluzii subtile. Bunul simț sugera că ar fi fost o imprudenţă să 
îi pui pe zei în situaţia de a trebui să ia o decizie fermă în această pri- 
vinţă. 

- Se pare că există incertitudini? întrebă Monedă. 

- Dacă îmi permiteţi să vă dau un sfat... începu Hachiţian. 

Monedă îşi flutură mâna. Pereţii dispărură. Vrăjitorii se aflau acum 
în vârful turnului magiei pure. Îşi întoarseră la unison privirile către 
muntele Cori Celesti, casa zeilor. 

- Când i-ai învins pe toţi ceilalți, nu-ți mai rămâne decât să-i înfrunți 
pe zei, spuse Monedă. E vreunul dintre voi care să-i fi văzut pe zei? 

Se auzi un cor de negaţii ezitante. 

- O să vi-i arăt eu. 


— Mai e loc de încă unul aici, băiete, spuse Războiul. 

Ciuma se foi, neliniştit. 

— Sunt convins că ar fi trebuit să plecăm deja, bombăni fără prea multă 
convingere. 

— Atunci du-te. 

— Bine, dar numai o jumătate. Şi dup-aia mergem. 

Războiul îl pocni peste spate, îi aruncă o privire Foametei şi adăugă: 

— Şi hai să mai luăm încă cincizeci de pungute cu alune. 


— Uuuk, concluzionă Bibliotecarul. 

- Aha, spuse Vânturache, deci toiagul e problema. 

— Uuuk. 

- Nu a încercat nimeni să i-l ia? 

- Uuuk. 

— Şi ce li s-a întâmplat? 

— Luk. 

Vânturache pufni. 

Bibliotecarul îşi stinsese lumânarea pentru că simpla prezenţă a flă- 
cării le agita pe cărți, dar acum că ochii lui Vânturache se obişnuiseră 
cu întunericul, realiză că nu era deloc întuneric. Palida licărire octarină 
emanată de cărți umplea interiorul turnului cu ceva care nu era tocmai 

o lumină, ci mai degrabă o negreală prin care puteai vedea. Din când în 
când se mai auzea prin întuneric un fâlfâit de pagini țepene. 

— Deci, în principiu, magia noastră nu are şanse să îl învingă, aşa-i? 

Bibliotecarul îi uuukă un acord neconsolat şi continuă să se rotească 
încet cu fundul pe jos. 

- E cam fără sens, atunci. Ai remarcat probabil că eu nu sunt prea în- 
zestrat la capitolul magie. Vreau să zic, orice duel s-ar desfăsura în linii 
mari cam aşa: „Bună, eu sunt Vânturache” după care ar urma un mare 
zbang. 

- Uuuk. 

— Practic, îmi spui că trebuie să mă descurc de unul singur. 

- Uuuk. 

— Mulţumesc. 

Vânurache privi cărțile care se stivuiseră singure în jurul pereţilor 
interiori ai vechiului turn prin propria lor pâlpâire octarină. 

Oftă şi o porni plin de energie către uşă, dar încetini vizibil când se 
apropie de ea. 

— Am plecat, spuse el. 

- Uuuk. 

- Ca să fac faţă cine ştie câtor feluri de pericole îngrozitoare. Să-mi 
dau viața în slujba omenirii... 

— iik. 

— Bine, în slujba bipezilor... 

- Ham. 

— ... Şi a patrupezilor, în regulă. 

Privi către borcanul Patricianului, ca un om distrus. 

— Şi a şopârlelor, adăugă el. Pot să plec acum? 


Un vânt puternic cobora urlând din înaltul cerului senin în timp ce 
Vânturache înainta cu greu spre turnul magiei pure. Uşile albe şi înalte 
erau închise atât de bine încât abia le puteai distinge conturul pe supra- 
fața lăptoasă a pietrei. 

Ciocăni un timp, dar nu se întâmplă mai nimic. Uşile păreau că ab- 
sorb sunetul. 

- Foarte frumos, mormăi el pentru sine şi îşi aminti de covor. 

Stătea pe jos exact unde îl lăsase, ceea ce era încă un semn că Ankhul 
se schimbase. În zilele hoţiei de dinainte de magician, nimic nu rămâ- 
nea prea mult acolo unde îl lăsai. Nimic portabil, în orice caz. 

Îl desfăşură pe piatra cubică astfel încât dragonii aurii se încolăceau 
pe un pământ albastru, asta în cazul în care dragoni albaştri nu zburau 
pe un cer auriu. 

Se aşeză. 

Se ridică. 

Se aşeză din nou şi îşi trase roba de sub fund, apoi cu o oarecare difi- 
cultate îşi scoase o şosetă. Apoi îşi puse la loc gheata şi se învârti prin 
zonă până găsi prin moloz o jumătate de cărămidă. Băgă jumătatea de 
cărămidă în şosetă şi învârti şoseta, cu un aer preocupat. 

Vânturache crescuse în Morpork. Ceea ce îşi dorea să aibă de partea 
sa într-o luptă orice locuitor al Morporkului erau şanse de douăzeci la 
unu, dar dacă asta nu era posibil, o şosetă cu o jumătate de cărămidă în 
ea şi o alee întunecată în care să te ascunzi puteau fi considerate, în 
principiu, atuuri mai mari decât orice două săbii fermecate. 

Se aşeză din nou. 

— Sus, porunci el. 

Covorul nu făcu nimic. Vânturache se uită la model, apoi ridică un 
colț al covorului ca să vadă dacă pe cealaltă parte ar fi fost mai bine. 

- În regulă, cedă el, jos. Cu foarte mare atenție. Jos. 


- Oi, bolborosi Războiul. Erau oi. 

Casca de pe capul lui se lovi sonor de bar. Îşi ridică din nou capul. 

- Oi. 

- Nununu, spuse Foametea ridicând imprecis un deget subțire. Alte 
animale domast... dumest... de pe lângă casă. Cum ar fi porcul. Viţelul. 
Pisoiaşii? Aşa ceva. Nu oi. 

— Albine, spuse Ciuma, şi se scurse blând de pe scaun. 

— Mda, spuse Războiul ignorându-l, bine. Încă odată. De la capăt. 

Lovi lateral paharul pentru a da tonul. 

- Suntem nişte mici... animale domestice neidentificate... care s-au 
pieeerdut, intonă el. 

— Beebeebee, mormăi Ciuma de pe podea. 

Războiul scutură din cap. 
— Ştii, nu e acelaşi lucru. Nu fără el. Se potrivea de minune ca bas. 
— Beebeebee, repetă Ciuma. 
- Mai taci, spuse Războiul, şi întinse o mână nesigură către sticlă. 


Vântul puternic biciuia vârful turnului, un vânt fierbinte şi neplăcut ca- 
re şoptea cu glas ciudat şi se simțea pe piele ca un şmirghel mărunt. 

În centrul său stătea Monedă, cu toiagul ridicat deasupra capului. Pe 
măsură ce praful se ridica, vrăjitorii puteau vedea şuvoaiele de forță 
magică ce se scurgeau din toiag. Se curbau pentru a forma un balon, 
care se extinse până ce deveni mai mare decât oraşul. Şi în el apărură 
nişte forme. Nu se puteau distinge prea bine, pentru că se mişcau vălu- 
rit, ca nişte reflecții într-o oglindă deformată, la fel de lipsite de sub- 
stanță ca rotocoalele de fum sau imaginile desenate de nori, dar erau, 
cumva, îngrozitor de familiare. 

Pentru o clipă apăru botul plin de colți al lui Offler. 

Apoi prin furtuna întortocheată apăru foarte clar, pentru o secundă, 
Io ce Orb, şeful zeilor, cu tot cu ochii ce orbitau în jurul lui. 

Monedă îşi mişcă buzele fără să scoată nici un sunet şi balonul începu 
să se contracte. Se zvârcoli obscen pe măsură ce lucrurile din interior 
încercau să scape, incapabile să stopeze contracția. 

Acum era mai mare decât sediul Universității. 

Acum era mai înalt decât turnul. 

Acum era de două ori cât un stat de om şi avea o culoare fumurie. 

Acum era o perlă lucioasă, de dimensiunile unei... ei bine, de dimen- 
siunile unei perle mari. 

Vântul trecuse, fiind înlocuit de un calm apăsător şi tăcut. Chiar şi 
aerul trosnea din pricina tensiunii. Majoritatea vrăjitorilor erau întinşi 
pe podea, ţintuiți de forțele dezlănţuite ce îngroşau aerul şi înăbuşeau 
sunetele ca un univers plin cu pene, dar fiecare dintre ei îşi putea auzi 
bătăile inimii, atât de puternice încât ar fi putut să dărâme turnul. 

- Priviți-mă, porunci Monedă. 

Îşi îndreptară ochii în sus, incapabili să nu se supună. 

Monedă ţinea obiectul strălucitor cu o mână. Cu cealaltă ţinea toia- 
gul, care fumega pe la capete. 

- Zeii, spuse el. Prizonieri într-un gând. Şi probabil că niciodată nu 
au fost altceva decât un vis. 

Vocea lui deveni mai bătrână, mai profundă. 

— Vrăjitori ai Universităţii Nevăzute, v-am dat sau nu puterea absolu- 
tă? 

În spatele lor covorul se ridică încet prin lateralul turnului, cu 
Vânturache încercând din greu să îşi mențină echilibrul. Ochii lui erau 
larg deschişi din cauza groazei fireşti pentru oricine stă pe câteva fire 
de urzeală şi câteva sute de metri de aer. 

Se rostogoli de pe obiectul suspendat pe turn, învârtind şoseta încăr- 
cată deasupra capului cu mişcări ample şi periculoase. 

Monedă îi văzu reflexia în privirile interzise ale vrăjitorilor reuniți. Se 
întoarse prudent şi îl văzu pe Vânturache îndreptându-se haotic înspre 
el. 

— Cine esti? 

- Am venit ca să-l provoc pe magician, spuse Vânturache cu vocea în- 
groşată. Care dintre voi este acela? 

Îşi trecu privirea peste vrăjitorii consternați, ținând jumătatea de 
cărămidă într-o mână. 

Hachiţian riscă o privire în sus şi începu să-i facă semne disperate din 
sprâncene lui Vânturache, care nici în cele mai bune momente ale lui nu 
se pricepea cine ştie ce la comunicări non-verbale. Şi acesta nu era unul 
din cele mai bune momente. 

— Cu o şosetă? întrebă Monedă. La ce foloseşte şoseta? 

Mâna care ținea toiagul se ridică. Monedă se uită la ea uşor uimit. 

- Nu, opreşte-te, spuse el. Vreau să vorbesc cu omul ăsta. 

Se zgâi la Vânturache, care se bâţâia de pe un picior pe altul din cau- 
za nesomnului, a terorii, şi a efectelor secundare supradozei de adrena- 
lină. 

-— E fermecată? întrebă curios. Probabil e şoseta Arhicancelarului. E o 
şosetă a forţei? 

Vânturache se concentră pe ea. 

— Nu cred, spuse el. Cred că am cumpărat-o dintr-un magazin sau 
ceva. Hm. Mai am una pe undeva. 

- Dar la capăt are ceva greu? 

- Hm. Da, spuse Vânturache, şi apoi adăugă: E o jumătate de cărămi- 
dă. 

- Dar are o putere mare. 

- Hm. Poţi să ridici chestii cu ea. Cu încă una faci o cărămidă. 

Vânturache vorbea rar. Asimila situaţia printr-un fel de osmoză ori- 
bilă, privind toiagul cum se răsucea ameninţător în mâna băiatului. 

— Deci e o cărămidă obişnuită, în interiorului unei şosete. Întregul de- 
venind o armă. 

— Hm. Da. 

- Cum funcţionează? 

- Hm. O roteşti şi după aia loveşti ceva cu ea. Uneori se întâmplă ca 
acel ceva să fie dosul palmei tale. 

- Şi apoi presupun că distruge un oraş întreg, spuse Monedă. 

Vânturache privi în ochii aurii ai lui Monedă şi apoi privi şoseta. Şi-o 
pusese şi şi-o scosese de câteva ori pe an, timp de ani de zile. Avea pe- 
tice pe care ajunsese să le cunoască şi să le îndrăgeas... să le cunoască. 
Unele dintre ele aveau întregi familii de peticele. Existau mai multe 
nume care se puteau da şosetei, dar Distrugătorul de Oraşe nu se afla 
printre ele. 

- Nu tocmai, spuse el în cele din urmă. Cum ar veni, omoară oamenii 
dar lasă clădirile în picioare. 

Mintea lui Vânturache funcționa cu viteza plăcilor tectonice. Unele 
părți ale ei îi spuneau că se confruntă cu magicianul, dar erau în 
conflict direct cu alte părţi. Vânturache auzise multe despre puterea 
magicianului, despre toiagul magicianului, despre viclenia magicia- 
nului şi aşa mai departe. Singurul lucru pe care nu-l pomenise nimeni 
era vârsta magicianului. 

Aruncă o privire către toiag. 

— Şi ăla ce face? întrebă el rar. 

Şi toiagul spuse: Trebuie să-l omori pe omul acesta. 

Vrăjitorii, care se chinuiseră cu prudenţă să se ridice în picioare, se 
trântiră din nou la podea. 

Vocea pălăriei fusese destul de groaznică, dar vocea toiagului era me- 
talică şi precisă; nu suna de parcă îţi oferea sfaturi ci pur şi simplu îţi 
spunea cum trebuie să fie viitorul. Era imposibil de ignorat. 

Monedă îşi ridică mâna pe jumătate, şi ezită. 

- De ce? întrebă el. 

Trebuie să mă asculți. 

— Nu neapărat, spuse Vânturache rapid. E doar un obiect. 

- Nu văd de ce ar trebui să-i fac vreun rău, spuse Monedă. Pare aşa 
inofensiv. Ca un iepuraş furios. 

Ne sfidează. 

- Nu e adevărat, spuse Vânturache ascunzându-şi mâna cu şoseta la 
spate şi încercând să ignore chestia cu iepuraşul. 

- De ce trebuie să fac tot ce-mi spui tu? îl întrebă Monedă pe toiag. 
Întotdeauna fac ce îmi spui tu, dar asta nu îi ajută cu nimic pe oameni. 

Oamenii trebuie să se teamă de tine. Nu ai înțeles nimic? 

- Dar e aşa haios. Are o şosetă, spuse Monedă. 

Urlă, şi mâna lui se smuci ciudat. Lui Vânturache i se ridică părul în 
sus. 

O să faci cum îți poruncesc. 

- Ba nu. 

Ştii ce pățesc băieții neascultători. 

Se auzi un pârâit şi se simţi un miros de carne arsă. Monedă căzu în 
genunchi. 

— la stai puţin... începu Vânturache. 

Monedă deschise ochii. Erau tot aurii, dar acum aveau pete maronii. 

Vânturache îşi roti şoseta într-un un arc de cerc zumzăitor care se 
intersectă cu toiagul pe la jumătatea lungimii acestuia. Urmă o mică 
explozie cu praf de cărămidă şi lână arsă şi toiagul căzu din mâna bă- 
iatului. Vrăjitorii se împrăştiară, în timp ce toiagul se rostogolea de-a 
lungul podelei. 

Ajunse la parapet, sări în sus şi trecu peste margine. 

Dar în loc să cadă, se opri în aer, începu să se rotească pe lungime şi o 
porni în viteză cu scăpărări octarine, bâzâind ca un fierăstrău electric. 

Vânturache îl trase în spatele lui pe băiatul uimit, aruncă şoseta de- 
vastată, îşi scoase pălăria şi biciui aerul cu ea pe măsură ce toiagul ve- 
nea înspre el. Fu lovit pe o parte a capului, cu un şoc care aproape că îi 
sudă dinţii şi îl prăbuşi ca pe un copăcel subțire şi pricăjit. 

Toiagul se răsuci din nou prin aer, luminând acum în nuanţe de roşu 

incandescent, şi îşi luă avânt pentru încă o lovitură, fără îndoială finală. 

Vânturache se luptă să se ridice în coate şi privi cu fascinaţie şi teamă 
cum toiagul pendula prin aerul rece care, dintr-un motiv pe care el nu-l 
înțelegea, era plin de fulgi de zăpadă. 

Şi bătea în mov cu irizații albastre. Timpul încetini şi se opri ca un fo- 
nograf uzat. 

Vânturache privi către silueta neagră şi înaltă care apăruse la câțiva 
metri de el. 

Era, bineînţeles, Moartea. 

Care îşi întoarse orbitele strălucitoare către Vânturache şi spuse cu o 
voce care evoca surparea unei grote submarine: 

BUNĂ ZIUA. 

Se întoarse de parcă nu mai avea nici o treabă pentru moment, privi 
în zare ceva timp, apoi începu să bată leneş din picior. Suna ca o pungă 
plină cu castaniete. 

- Hm, spuse Vânturache. 

Moartea păru că-şi aminteşte de el. 

POFTIM? întrebă politicos. 

— Întotdeauna m-am întrebat cum va fi, spuse Vânturache. 

Moartea scoase o clepsidră din pliurile misterioase ale robei sale întu- 
necate şi privi către ea. 

SERIOS? întrebă absent. 

- Presupun că nu am de ce să mă plâng, spuse Vânturache curajos. 
Am avut o viață bună. Ei bine, destul de bună. Ei bine, nu chiar aşa de 
bună. Presupun că mulți ar considera-o groaznică. Eu, cel puţin, aşa aş 
zice, adăugă ca pentru sine. 

DESPRE CE VORBEŞII, OMULE? 

Vânturache rămase perplex. 

- Tu nu apari atunci când un vrăjitor e pe cale să moară? 

BINEÎNȚELES. ŞI TREBUIE SĂ ADAUG CĂ VOI ĂŞTIA MI-AŢI DAT CEVA DE 
LUCRU ÎN ULTIMA VREME. 

— Cum reuşeşti să fii în atâtea locuri în acelaşi timp? 

PRINTR-O BUNĂ ORGANIZARE. 

Timpul reveni. Toiagul, care atârnase în aer la câţiva metri distanță 
de Vânturache, o porni din nou înainte. 

Urmă un zgomot metalic şi sec atunci când Monedă prinse toiagul 
din zbor cu o singură mână. 

Toiagul emise un sunet de parcă o mie de unghii ar fi scrijelit o tablă 
de sticlă. Se zbătu sălbatic în mâna care îl ţinea, încercând s-o lovească, 
şi apoi înflori într-o flacără verde şi malefică. 

Aşadar, în cele din urmă şi tu m-ai dezamăgit. 

Monedă gemu, dar rezistă în timp ce metalul de sub degetele sale de- 
veni mai întâi roşu şi apoi alb. 

Întinse mâna în faţa lui, iar forța ce se scurgea din toiag îl învălui 
făcându-i părul să scânteieze şi vălurindu-i roba în forme stranii şi 
neplăcute. Ţipă, răsuci toiagul şi îl izbi de parapet, lăsând pe pietre o 
dungă de clăbuci. 

Apoi îl aruncă. Toiagul zdrăngăni pe pietre în timp ce vrăjitorii se 
fereau din calea lui, apoi se opri. 

Monedă căzu în genunchi, tremurând. 

- Nu îmi place să omor oameni, spuse el. Sunt sigur că nu e bine. 

— Aşa e, spuse Vânturache plin de zel. 

— Ce se întâmplă cu oamenii după ce mor? întrebă Monedă. 

Vânturache privi în sus către Moarte. 

— Cred că întrebarea asta e pentru tine, spuse el. 

NU POATE SĂ MĂ VADĂ SAU SĂ MĂ AUDĂ, spuse Moartea, PÂNĂ 
CÂND NU ÎŞI DOREŞTE S-O FACĂ. 

Se auzi un mic clinchet. Toiagul se rostogolea către Monedă, care îl 
privea cu oroare. 

Ridică-mă. 

- Nu eşti obligat, vorbi Vânturache din nou. 

Nu îmi poți rezista. Nu poți să te învingi pe tine însuți, spuse toiagul. 

Monedă se întinse foarte încet şi ridică toiagul. 

Vânturache aruncă o privire şosetei. Ajunsese un smoc de lână arsă, 
scurta sa carieră ca armă de război ducând-o dincolo de priceperea 
oricărui ac de cusut. 

Acum omoară-l. 

Vânturache îşi ținu respirația. Vrăjitorii prezenţi îşi ținură şi ei res- 
piraţia. Chiar şi Moartea, care n-avea ce să îşi țină în afară de coasă, o 
tinu tensionat. 

- Nu, spuse Monedă. 

Ştii ce pățesc băieții neascultători. 

Vânturache văzu cum fața magicianului devine palidă. 

Vocea toiagului se schimbă. Acum era mieroasă. 

Fără mine cine te-ar mai îndruma? 

- Asta aşa e, spuse Monedă rar. 

Uite câte ai realizat. 

Monedă examină încet fețele speriate din jur. 

- Văd, spuse el. 

Te-am învățat tot ce ştiam. 

- Cred, spuse Monedă, că nu ştii suficient de multe. 

Ingratule! Cine ti-a făurit destinul? 

- Tu ai făcut-o, spuse băiatul şi ridică privirea. Îmi dau seama că am 
greşit, adăugă el încetişor. 

Bun... 

— Nu te-am aruncat destul de departe! 

Monedă se ridică în picioare dintr-o mişcare şi roti toiagul deasupra 
capului. Rămase nemişcat ca o statuie, mâna lui pierzându-se într-o sfe- 
ră luminoasă de culoarea cuprului topit. Care deveni verde, trecu prin 
nuanțe de albastru, bătu în violet şi apoi explodă într-un octarin pur. 

Vânturache îşi feri ochii de strălucire şi văzu mâna lui Monedă încă 
întreagă, încă ținând cu putere, cu firişoare de metal topit care i se scur- 
geau printre degete. 

Alunecă şi se lovi de Hachiţian. Bătrânul vrăjitor stătea ca o statuie, 
cu gura deschisă. 

- Ce o să se întâmple? întrebă Vânturache. 

- N-o să-l învingă, spuse Hachiţian gâtuit. E al lui. E la fel de puternic 
ca şi el. Copilul are puterea, dar toiagul ştie cum să o canalizeze. 

— Adică vrei să spui că or să se anuleze reciproc? 

- Să sperăm. 

Lupta era ascunsă în propria-i strălucire infernală. Apoi podeaua în- 
cepu să tremure. 

— Îşi trag putere din toate obiectele fermecate, spuse Hachiţian. Mai 
bine am părăsi turnul. 

- De ce? 

- Îmi imaginez că o să dispară în curând. 

Şi, într-adevăr, se părea că pietrele albe din preajma strălucirii se dez- 
integrează şi dispar în ea. 

Vânturache ezită. 

— Şi nu îl ajutăm şi noi? întrebă el. 

Hachiţian se holbă la el şi apoi la tabloul incandescent. Gura i se des- 
chise şi i se închise la loc de câteva ori. 

- Îmi pare rău, spuse el. 

- Da, dar numai puțin ajutor pentru băiat, ai văzut şi tu cum e obiec- 
tul ăsta... 

- Îmi pare rău. 

— El te-a ajutat pe tine! 

Vânturache se întoarse către ceilalți vrăjitori care se foiau agitați. 

- V-a ajutat pe voi toți. V-a dat ce vă doreaţi, nu-i aşa? 

- S-ar putea să nu-l iertăm niciodată, spuse Hachiţian. 

Vânturache gemu. 

- Ce-o să rămână după ce totul se va termina? Ce-o să rămână? 

Hachiţian privi în jos şi repetă: 

- Îmi pare rău. 

Globul de lumină octarină devenise mai mare şi începuse să se înne- 
grească pe la margini. Cu toate astea nu era acel gen de negru care este 
doar opusul luminii; era negreala tumultoasă şi granulată care strălucea 
dureros şi care în mod normal n-avea ce căuta în nici o realitate de bun 
simț. Şi bâzâia. 

Vânturache execută un dans al incertitudinii în timp ce tălpile lui, pi- 
cioarele lui, instinctele lui şi foarte bine dezvoltatul lui sistem de auto- 
conservare îi suprasolicitară sistemul nervos până în momentul în care, 
deşi mai avea puțin până la fisiune, conştiinţa sa reuşi în cele din urmă 
să izbândească. 

Sări în foc şi apucă toiagul. 

Vrăjitorii se împrăştiară. Câţiva dintre ei levitară spre pământ. 

Dădură dovadă de mult mai multă perspicacitate decât cei care folo- 
siră scările pentru că, după vreo treizeci de secunde, turnul dispăru. 

Zăpada continua să cadă în jurului unei coloane de negreală, care 

bâzâia. 

lar vrăjitorii supraviețuitori care îndrăzniră să privească înapoi vă- 
zură, căzând încet din înaltul cerului, un mic obiect în flăcări. Se pră- 
buşi pe pietre, unde arse mocnit pentru un timp, până când zăpada îl 
stinse. 

În foarte puţin timp deveni o mică movilă. 

Ceva mai târziu o siluetă ghemuită traversă curtea în grabă, împrăş- 
tie zăpada şi scoase obiectul la iveală. 

Era, sau mai degrabă fusese, o pălărie. Viaţa nu fusese prea blândă cu 
ea. O mare parte din bordura lată fusese arsă, țuguiul era complet dis- 
trus, iar literele argintii lipsite de strălucire erau aproape ilizibile. Ori- 
cum, unele dintre ele fuseseră smulse. Cele care rămăseseră erau VĂJT. 

Bibliotecarul se întoarse încet. Era singur cu excepţia coloanei de ne- 
greală incandescentă şi a fulgilor de zăpadă în cădere lină şi constantă. 

Campusul devastat era pustiu. Se vedeau câteva pălării țuguiate care 
fuseseră călcate în picioare, dar în afară de astea nu mai era nici un 
semn că oamenii trecuseră pe acolo. 

Toţi vrăjitorii erau victime ale hazardului. 


— Războiule? 

— Cee? 

— N-aveam ceva de făcut? întrebă Ciuma şi îşi apucă paharul. 

- Cee? 

- Trebuia să fim... trebuia să facem ceva, spuse Foametea. 

— Mda. Aveam o întâlnire. 

— Păi... chestia aia, spuse Ciuma privind gânditor la pahar. 

Se uitară melancolici către tejgheaua barului. Cârciumarul îşi luase 
tălpăşița cu mult timp în urmă. Mai rămăseseră încă nişte sticle nedes- 
făcute. 

— Okra, spuse Foametea în cele din urmă. Asta era. 

— Noo. 

- Apos... Apostroful, spuse Războiul fără prea multă convingere. 

Clătinară din capete. Urmă o pauză lungă. 

— Ce înseamnă „apocrustic“”? întrebă Ciuma privind intens într-o lume 
interioară. 

— Astringent, spuse Războiul, aşa cred. 

— Atunci nu e asta, nu? 

- N-aş crede, spuse Foametea cu tristețe. 

Urmă o nouă pauză stânjenitoare. 

- Mai bine mai bem şeva, spuse Războiul, redresându-se. 
— Mda. 


La vreo cincizeci de kilometri depărtare şi câteva mii de metri înălțime, 
Conina reuşi în cele din urmă să strunească armăsarul furat şi să îl con- 
vingă să meargă liniştit la trap prin aer, afişând una din cele mai hotă- 
râte nonşalanțe pe care le văzuse Discul vreodată. 

- Zăpadă? întrebă ea. 

Norii silențioşi se acumulau, venind dinspre Miez. Erau graşi şi grei 
şi se mişcau mai repede decât ar fi trebuit. Furtunile veneau pe sub ei 
ca o cortină, acoperind peisajul ca o stofă. 

Nu era genul de zăpadă care cade şoptit în plină noapte şi dimineața 
transformă peisajul într-o strălucitoare lume feerică. Era genul de zăpa- 
dă care intenționează să facă din lume un loc cât de al nabii de friguros 
se poate. 

- Cam târzie pentru perioada asta a anului, spuse Nijel. 

Privi în jos şi imediat închise ochii. Creozot privea încântat şi uimit. 

— Aşa se întâmplă, deci? întrebă el. Eu doar auzisem poveşti despre 
asta. Credeam că răsare din pământ. Ca o ciupercă, aşa credeam. 

— Norii ăia sunt greşiți, spuse Conina. 

- Te-ar deranja dacă am cobori acum? întrebă Nijel vlăguit. Când ne 
mişcam parcă nu arăta aşa de rău. 

Conina ignoră cele spuse. 

- Încearcă lampa, îi ordonă ea. Vreau şă ştiu ce se petrece. 

Nijel îşi scotoci prin bagaje şi scoase lampa. 

Vocea duhului era firavă şi se auzea ca de la depărtare şi spunea: „Vă 
rugăm să vă relaxaţi... încercăm să facem conexiunea.” Urmă apoi o 
muzică sprințară, cu sunete de genul celor pe care le-ar emite o cabană 
elvețiană dacă am putea cânta la ea, şi apăru o uşă cu trapă care se 
deschise şi produse pe duhul însuşi. Care privi de jur împrejur şi apoi 
la ei. 

- Uau! spuse el. 

— Se întâmplă ceva cu vremea, spuse Conina. De ce? 

— Adică nu ştii? întrebă duhul. 

— Doar te-am întrebat, nu? 

— Ei bine, nu sunt expert, dar arată de parcă ar fi Apocralipsa, nu cre- 
zi? 

— Ce? 

Duhul ridică din umeri. 

- Zeii au dispărut, nu? spuse el. Şi după cum zice, ştiţi voi, legenda, 
asta înseamnă... 

— Uriaşii Ghețurilor, şopti Nijel înfiorat. 

— Vorbeşte mai tare, spuse Creozot. 

- Uriaşii Gheţurilor, repetă Nijel tare, vag iritat. Zeii îi țineau închişi, 
înţelegi. În zona Miezului. Dar la sfârşitul lumii ei se vor elibera şi vor 
veni călare pe ghețarii lor înspăimântători şi îşi vor reinstaura domi- 
nația, zdrobind pâlpăâirile civilizaţiei şi lumea o să zacă dezbrăcată şi 
înghețată sub stelele groaznic de reci până când însuşi Timpul va în- 
gheţa şi el. Sau cam aşa ceva, aparent. 

- Dar n-a sosit încă timpul Apocralipsei, spuse Conina disperată. 
Vreau să zic că ar fi trebuit să apară un conducător de temut, să fie un 
război cumplit, să apară cei patru călăreţi, şi apoi Dimensiunile Sub- 
terane să pătrundă în lumea noastră... 

Se opri, fața ei devenind aproape la fel de albă ca zăpada. 

- Oricum, să fii îngropat sub o mie de metri de gheaţă seamănă în- 
grozitor de tare cu chestia asta, spuse duhul. 

Se întinse şi smulse lampa din mâinile lui Nijel. 

- Mucho scuze, spuse el, dar a venit vremea să-mi lichidez bunurile 
imobile din realitatea asta. Ne mai vedem noi prin zonă. Sau ceva. 

Dispăru până la brâu şi apoi adăugă cu un glas slab „Păcat de ca- 
feaua aia” şi se evaporă complet. 

Cei trei călăreți priviră către Miez pe sub vălul de zăpadă. 

- S-ar putea ca de vină să fie imaginaţia mea, spuse Creozot, dar voi 
nu auziți un fel de scârțâieli şi pârâieli? 

- Mai taci, spuse Conina cu gândul în altă parte. 

Creozot se aplecă şi o mângâie pe mână. 

- Nu mai fii tristă, nu e sfârşitul lumii. 

Se gândi un pic la cele spuse şi apoi adăugă: 

— Scuze. Era doar o figură de stil. 

— Ce facem? se lamentă Conina. 

Nigel se ridică în şa. 

— Cred că ar trebui să mergem să le explicăm. 

Conina şi Creozot se întoarseră către el şi îl priviră cu expresia rezer- 
vată în mod normal pentru profeţi sau pentru idioţi irecuperabili. 

- Da, spuse el cu o umbră de curaj suplimentar, ar trebui să le expli- 
căm. 

— Să le explicăm Uriaşilor Gheţurilor? întrebă Conina. 

- Da. 

— lartă-mă, dar am înţeles bine? Crezi că ar trebui să-i căutăm pe Uri- 
aşii Gheţurilor şi să le spunem că există o grămadă de oameni cărora le 
place căldura şi care ar prefera ca ei să nu ne şteargă pe toți de pe fața 
pământului şi să nu ne îngroape sub munți de gheaţă, şi să-i întrebăm 
dacă nu cumva s-ar putea răzgândi? Asta crezi că ar trebui să facem? 

- Da. Asta este. Ai înțeles perfect. 

Conina şi Creozot schimbară priviri între ei. Nijel se ridică mândru în 
şa, cu un zâmbet vag întipărit pe figură. 

— Ouătoarea aia îți dă bătaie de cap? întrebă Califul. 

- Legătoarea, răspunse Nijel calm. Nu îmi dă bătaie de cap, doar că 
trebuie să fac ceva eroic înainte de a muri. 

— Asta e ideea, spuse Creozot. Aici e buba. Faci ceva eroic şi după aia 
mori. 

— Ce altă alternativă avem? întrebă Nijel. 

Se gândiră la alternative. 

- Nu cred că mă pricep la explicaţii, spuse Conina cu o voce firavă. 

- Eu mă pricep, spuse Nijel ferm. Eu întotdeauna trebuie să mă ex- 
plic. 


Particulele împrăştiate a ceea ce fusese cândva mintea lui Vânturache se 
adunară şi se ridicară deasupra straturilor întunecate ale inconştienței 
ca un cadavru vechi de trei zile care pluteşte la suprafaţă. 

Sondară cele mai recente amintiri, cam în acelaşi fel în care cineva îşi 

zgârmă o rană proaspătă. 

Îşi amintea ceva de un toiag şi de o durere atât de intensă încât parcă 
între fiecare două celule ale corpului său exista câte o daltă pe care ci- 
neva o lovea cu ciocanul, în mod repetat. 

Îşi amintea că toiagul zburase târându-l după el. Şi apoi a urmat par- 
tea aceea îngrozitoare când a apărut Moartea şi a trecut peste el, şi toia- 
gul s-a răsucit şi a revenit deodată la viață şi moartea a spus IPSILOR 
CEL ROŞU, EŞTI AL MEU. 

Şi acum asta. 

După cum se simțea la pipăit, se părea că Vânturache stă întins pe ni- 
sip. Un nisip foarte rece. 

Îşi asumă riscul de a vedea ceva cumplit şi deschise ochii. 

Primul lucru pe care îl văzu fu propriul braț stâng şi, surprins, îşi vă- 
zu şi palma. Era murdară ca de obicei. Se aşteptase să vadă un ciot. 

Părea să fie noapte. Plaja, sau ce-o fi fost, se întindea până în dreptul 
unui lanţ muntos îndepărtat, sub cerul înghețat pe care străluceau mili- 
oane de stele albe. 

Ceva mai aproape de el se vedea o linie tremurată prin nisipul argin- 
tiu. Îşi ridică puţin capul şi văzu picăturile de metal topit, împrăştiate. 
Era octiron, un metal într-atât de fermecat încât nici o forjă de pe Disc 
nu îl putea nici măcar încălzi. 

- Aha, înseamnă că noi am câştigat. 

Se lăsă din nou să cadă. 

După un timp mâna lui dreaptă se ridică automat şi îl bătu uşor în 
vârful capului. Apoi îl bătu uşor pe lateralele capului. Apoi începu să 
caute, din ce în ce mai febrilă, prin nisipul din jurul lui. 

În cele din urmă trebuie să-şi fi comunicat preocupările sale şi celor- 
lalte părți ale lui Vânturache, pentru că el se ridică în picioare şi spuse: 

- O, la naiba... 

Aparent nu era prin preajmă nici o pălărie. Dar se putea vedea o mică 
formă albă, care zăcea foarte liniştită în nisip puţin mai departe, iar şi 
mai departe... 

O coloană de lumină. 

Zumzăia şi se învârtea prin aer, o spărtură tridimensională către 
altceva. Ocazional țâşneau din ea mici rafale de zăpadă. Vânturache 

vedea în ea imagini distorsionate, care ar fi putut fi clădiri sau peisaje 
deformate în curburi ciudate. Dar nu le putea vedea prea clar, din cau- 
za umbrelor înalte şi tăcute care o înconjurau. 

Mintea umană e un lucru uimitor. Poate funcționa pe mai multe ni- 
vele deodată. Şi, de fapt, în timp ce Vânturache îşi irosea intelectul 
mârâind şi căutându-şi pălăria, o parte a creierului său observa, evalua, 
analiza şi compara. 

Acum această parte i se strecură prin cerebel, îl bătu pe umăr, îi puse 
în mână un mesaj şi o luă la fugă. 

Mesajul spunea ceva de genul: sper să mă găsesc bine. Ultimul test al 
magiei asupra realităţii a fost mai mult decât aceasta putea duce. Aşa că 
realitatea a pleznit, şi s-a format o spărtură. Mă aflu în Dimensiunile 
Subterane. Iar lucrurile din fața mea sunt... Lucrurile. Mi-a făcut plăcere 
să mă cunosc. 

Lucrul cel mai apropiat de Vânturache avea cel puţin douăzeci de 
metri înălțime. Semăna cu un cal mort care fusese dezgropat după trei 
luni şi apoi supus la o mulțime de noi experienţe, dintre care cel puțin 
una avea legătură cu o caracatiță. 

Nu îl remarcase pe Vânturache. Era mult prea preocupat de lumină. 

Vrăjitorul se târî înapoi, spre corpul nemişcat al lui Monedă, pe care 
îl zgâlțâi uşor. 

- Trăieşti? Dacă nu, aş prefera să nu-mi răspunzi. 

Monedă se rostogoli şi îl privi confuz. După un timp spuse: 

- Îmi amintesc... 

- Mai bine nu, spuse Vânturache. 

Mâna copilului căută prin nisipul de lângă el. 

- Nu mai e aici, spuse Vânturache încet. 

Mâna încetă să mai caute. 

Vânturache îl ajută pe Monedă să se ridice în şezut. Băiatul privi in- 
expresiv la nisipul argintiu şi rece, apoi la cer, apoi la Lucrurile din za- 
re, şi apoi la Vânturache. 

- Nu ştiu ce să fac, spuse el. 

- Nu e nimic rău în asta. Eu niciodată nu am ştiut ce să fac, spuse vră- 
jitorul mimând veselia. Toată viața am fost complet pierdut. Cred că 
asta înseamnă să fii om. 

— Dar eu am ştiut întotdeauna ce să fac! 

Vânturache deschise gura că să spună că văzuse cam ce, dar se răz- 
gândi. În loc de asta spuse: 

- Capul sus. Priveşte jumătatea plină a paharului. Putea fi şi mai rău. 

Monedă privi încă o dată de jur împrejur. 

— Cum anume? întrebă şi vocea lui păru ceva mai normală. 

— Hm... 

- Unde ne aflăm? 

— E un fel de altă dimensiune. Magia a produs o spărtură şi am pă- 
truns şi noi odată cu ea, aşa cred. 

— Şi lucrurile alea? 

Priviră către Lucruri. 

- Cred că sunt Lucruri. Încearcă să treacă prin spărtură. Nu e uşor. E 
vorba de nivele de energie, sau cam aşa ceva. Îmi amintesc că am avut 
un curs despre asta mai demult. Hm. 

Monedă aprobă şi întinse o mână şubțire şi palidă către fruntea lui 
Vânturache. 

— Te deranjează...? începu el. 

Vânturache tremură la atingerea lui Monedă. 

— Ce să mă deranjeze? 

— ... dacă mă uit la tine în cap? 

- Văleu! 

E cam vraişte pe aici. Nu e de mirare că nu găseşti nimic niciodată. 

— Îiîh. 

Ar trebui să-ți faci curățenie. 

— Oooh. 

- Aha. 

Vânturache simți cum prezenţa se retrage. Monedă se încruntă. 

— Nu trebuie să-i lăsăm să pătrundă, anunţă el. Au puteri oribile. Vor 
să lărgească spărtura, şi sunt capabili s-o facă. Vroiau să intre în lumea 
noastră de — se încruntă — ioni? 

— Eoni, spuse Vânturache. 

Monedă îşi deschise cealaltă palmă, care fusese stâns încleştată, şi îi 
arătă lui Vânturache mica perlă cenușie. 

— Ştii ce e asta? 

— Nu, ce e? întrebă Vânturache. 

- Nu... nu îmi amintesc. Dar ar trebui să o punem la loc. 

— Bine. Foloseşte magia pură. Fă-i bucăți şi hai să plecăm acasă. 

- Nu. Ei se hrănesc cu magie. N-o să fac altceva decât să înrăutățesc 
situația. Nu pot să folosesc magia. 

— Eşti sigur? întrebă Vânturache. 

- Mi-e teamă că memoria ta era foarte clară pe tema asta. 

— Şi atunci ce facem? 

— Nu ştiu! 

Vânturache se gândi o vreme şi apoi, cu un aer de finalitate, îşi scoase 
cealaltă şosetă. 

— Nu sunt jumătăți de cărămizi pe-aici, spuse el către nimeni în mod 
special, trebuie să folosesc nisip. 

- O să-i ataci cu o şosetă plină cu nisip? 

- Nu. O să fug de ei. Şoseta cu nisip e pentru când mă vor urmări. 


Oamenii se întorceau în Al Khali, unde ruinele turnului formau o gră- 
madă de pietre fumegânde. Câţiva curajoşi îşi îndreptară atenţia către 
moloz, în ideea că ar putea exista supraviețuitori care ar putea fi salvați 
sau jefuiți sau ambele. 

Şi s-ar putea ca printre ruine să fi avut loc următorul schimb de re- 
plici: 

— Se mişcă ceva sub asta! 

— Sub aia? Pe cele Două Bărbi ale lui Imtal, ți se pare. Cred că are cel 
puţin o tonă. 

— Veniti aici, fraţilor! 

Şi apoi s-ar putea să se fi auzit cum pietrele sunt date în lături cu 
mult efort, şi apoi: 

- E o cutie! 

— O fi o comoară, ce crezi? 

- Îi cresc picioare, pe cele Şapte Luni ale lui Nasrim! 

- Cinci luni... 

— Unde s-a dus? Unde s-a dus? 

— Lasă asta, nu contează. Hai să ne lămurim, legenda spune că erau 
cinci luni... 

In Klatch lumea ia mitologia în serios. Doar viața reală li se pare de 
necrezut. 


Cele trei persoane călare simțiră schimbarea pe măsură ce coborâră 
printre norii încărcați de zăpadă din partea dinspre Miez a Câmpiei 
Sto. În aer se simţea un miros puternic. 

- Simţiţi mirosul? întrebă Nijel. Îmi aduc aminte de vremea când e- 
ram copil şi stăteam în pat în cea dintâi dimineață de iarnă, şi aproape 
că puteai să-i simți gustul prin aer şi... 

Norii se dădură la o parte şi se putu vedea turma de giganți ai ghe- 
țurilor care acoperea câmpiile înalte de la un capăt la celălalt. 

Se întindeau pe kilometri întregi, în toate direcțiile, iar tunetul mişcă- 
rii lor umplea aerul. 

Gheţarii masculi mergeau în față, urlându-şi chemarea ascuţită şi 
dizlocând fâşii de pământ pe măsură ce înaintau. În spatele lor venea 
marea masă de femele şi pui, înlăturând pământul deja răscolit de îna- 
intaşi. 

Se asemănau cu ghețarii obişnuiţi pe care lumea îi cunoştea din- 
totdeuna la fel cum un leu care moțăie la umbră se aseamănă cu trei su- 
te de kilograme de musculatură coordonată care vine spre tine cu gura 
căscată. 

— ... ŞI... ŞI... când te duceai la geam... 

Gura lui Nijel, în lipsa instrucţiunilor de la creier, se opri. 

Gheaţa mişcătoare şi agitată umplea câmpia sub un nor de ceaţă rece 
şi umedă. Pământul tremura pe măsură ce liderii treceau pe sub ei, şi 
era evident pentru privitori că oricine va vrea să-i oprească va avea ne- 
voie de mai mult decât de o găleată cu sare grunjoasă şi o lopată. 

- Hai, explică-le, spuse Conina. N-ar strica să ridici un pic vocea. 

Nijel privi neatent la turmă. 

— Cred că văd nişte siluete, spuse Creozot amabil. Uite, deasupra... 
chestiilor din faţă. 

Nijel se zgâi prin ninsoare. Pe spatele ghețarilor erau într-adevăr niş- 
te ființe. Erau umane sau umanoide sau cel puţin aduceau a umanoizi. 
Nu păreau să fie foarte mari. 

Asta se dovedi a fi din cauză că ghețarii înşişi erau foarte mari, şi 

Nijel nu prea vedea în perspectivă. Pe măsură ce caii zburau pe deasu- 
pra ghețarului din frunte, un mascul cu crevase adânci, brăzdat de bul- 
gări de pământ, deveni evident că unul din motivele pentru care Uriaşii 
Gheţurilor se numeau Uriaşii Gheţurilor era acela că erau, ei bine, uri- 
aşi. 

Celălalt motiv era acela că erau făcuți din gheaţă. 

O siluetă de mărimea unei case mari stătea ghemuită pe cresta mas- 
culului, îndemnându-l la eforturi mai mari cu ajutorul unei sulițe lungi 
şi ascuţite. Individul era colţuros, de fapt era mai degrabă fațetat, şi în 
lumină strălucea verde-albăstrui; avea o mică bentiță de argint în bu- 
clele-i ninse, iar ochii săi erau mici şi negri şi adânci ca două bucăţi de 
cărbune . 

Se produse o ciocnire cu scântei atunci când ghețarii din față se izbiră 
de o pădure. Nişte păsări se împrăştiară în zbor, panicate. Zăpadă şi 
bucățele de pădure cădeau pe Nijel în timp ce galopa prin aer pe lângă 
uriaş. 

Tuşi semnificativ. 

- Ăă, nu vă supăraţi? 

În faţa bucăţilor învălmăşite de pământ, zăpadă şi lemn zdrobit, o 
turmă de cerbi alergau orbiţi de frică, copitele lor din spate aflându-se 
la numai câțiva metri de busculadă. 

Nijel încercă din nou, urlând: 

— Spuneam ceva! 

Capul uriaşului se întoarse către el. 

— Ce frei? întrebă el. Pleacă, persoană fierbinte. 

— Nu vă supăraţi, dar chiar e nevoie de toate astea? 

Uriaşul îl privi încremenit de uimire. Se întoarse încet şi privi către 
restul turmei, care părea că se întinde până la Miez. Apoi se uită din 
nou la Nijel. 

- Ta, spuse el, altfel te ce am face-o? 

- Dar există o grămadă de indivizi care ar prefera să n-o faceți, spuse 


Cu toate că acesta era un aspect la care se asemănau cu idolii construiți de copii în vreme 
de iarnă, ca urmare a vechilor şi neconfirmatelor memorii, era extrem de improbabil ca 
acest uriaş să devină câteva sfere de zăpadă înghețată cu un morcov înfipt în cea de sus 
până a doua zi dimineaţă. (n.a.) 


236 


Nijel disperat. 

O stâncă apăru pentru o clipă în fața ghețarului, se clătină puțin şi 
apoi dispăru. 

Nijel adăugă: 

— Printre care se numără copii mici şi animăluţe cu blană. 

— For suferi în urma progresului. A sosit fremea să recucerim lumea, 
scrâşni uriaşul. Toată lumea fa fi înghețată. Tupă cum spune inevitabila 
istorie şi tupă legile termo-tinamicii. 

- Da, dar nu vă obligă nimeni să o faceți, spuse Nijel. 

— Tar frem să o facem, spuse uriaşul. Zeii au tispărut, la fel for tispare 
şi superstițiile înfechite. 

- Înghețarea întregii lumi nu mi se pare o treabă foarte progresistă. 

— Nouă ne place. 

— Da, da, spuse Nijel pe tonul maniaco-îndulcit al unuia care încearcă 
să vadă toate fețele problemei şi e convins că va fi găsită o soluție dacă 
oamenii vor avea bunăvoință şi se vor aşeza la masa negocierilor ca să 
discute detaliile într-un mod rațional, ca nişte ființe de bun simţ. Dar 
este oare acesta momentul potrivit? Este lumea cu adevărat pregătită 
pentru triumful ghețurilor? 

— Să facă bine să se pregătească, spuse uriaşul şi se întoarse rotindu-şi 
sulița glacială către Nijel. 

Rată calul dar îl lovi pe el în plin în zona pieptului, ridicându-l din şa 
şi trăgându-l chiar pe ghețar. Nijel se ghemui, se crăcănă, alunecă pe 
flancurile îngheţate, fu purtat pe sus de nişte fragmente de rocă şi se 
rostogoli în balta de noroi cu gheaţă dintre pereţii care înaintau rapid. 

Se ridică nesigur pe picioare şi se zgâi prin ceaţă fără speranţă. Un alt 
ghețar venea direct spre el. 

Acelaşi lucru îl făcea şi Conina. În timp ce calul ei ieşea din cețuri, 
fata se aplecă, îl prinse pe Nijel de veşmântul de barbar şi îl trase pe cal 
în fața ei. Pe măsură ce se ridicau din nou Nijel şuieră: 

— Ce nemernic cu inima îngheţată. Pentru o clipă am crezut că pot să 
ajung, la o înțelegere cu el. Pur şi simplu, cu unii oameni nu poți sta de 
vorbă. 

Turma trecu peste încă un deal, fărâmițând mare parte din el, în 
vreme ce Câmpia Sto, plină cu oraşe, se ivea neajutorată în calea ei. 

XXX 


Vânturache se strecură către cel mai apropiat Lucru, ținându-l cu o mâ- 
nă pe Monedă şi rotind şoseta încărcată cu cealaltă. 

- Fără magie, corect? întrebă el. 

- Da, spuse copilul. 

- Orice s-ar întâmpla nu folosim magie? 

- Exact. Nu aici. Aici nu au prea multă putere, dacă nu folosim ma- 
gie. Dar odată trecuţi de partea cealaltă... 

Vocea i se stinse. 

— Cam oribil, aprobă Vânturache. 

— Îngrozitor, spuse Monedă. 

Vânturache oftă. Şi-ar fi dorit să-şi aibă pălăria la el. Va trebui să se 
descurce în lipsa ei. 

- În regulă. Când strig, fugi către lumină. Ai înţeles? Fără să priveşti 
înapoi. Orice s-ar întâmpla. 

— Orice s-ar întâmpla? întrebă Monedă nesigur. 

— Orice s-ar întâmpla. 

Vânturache îi oferi un mic zâmbet curajos. 

— Şi mai ales orice s-ar auzi. 

Se înveseli întrucâtva văzând cum gura lui Monedă devine un „O” 
îngrozit. 

- Şi după aia, când ajungi pe partea cealaltă... 

— Ce să fac? 

Vânturache ezită. 

- Nu ştiu. Tot ce poţi. Câtă magie vrei. Orice. Numai opreşte-i. Şi... 

- Da? 

- Dacă... ştii tu... scapă cineva din asta, ştii tu, şi totul revine la nor- 
mal în cele din urmă, sau ceva, aş vrea să le spui oamenilor că într-un 
fel am rămas aici. Poate or să scrie chestia asta pe undeva. Adică, nu 
vreau statuie sau chestii de genul ăsta, spuse virtuos. 

După un timp adăugă: 

— Cred că ar trebui să-ți sufli nasul. 

Monedă făcu acest lucru pe tivul robei şi apoi îi strânse solemn mâna 
lui Vânturache. 

— Dacă vreodată... începu el, adică tu eşti primul... a fost o mare... vezi 

tu, eu niciodată... Vocea lui se stinse, şi apoi spuse: Am vrut să ştii lu- 
crurile astea. 

— Aş fi vrut să-ţi mai zic ceva, spuse Vânturache eliberând mânuța. 

Privi în gol pentru o clipă şi apoi adăugă: 

— A, da. E vital să-ţi aminteşti cine eşti tu cu adevărat. E foarte impor- 
tant. Nu e bine să te bazezi pe alți oameni sau pe alte obiecte să o facă 
pentru tine, înţelegi? Pentru că ei mereu greşesc. 

- O să încerc să-mi amintesc, spuse Monedă. 

— E foarte important, repetă Vânturache. Şi acum cred că ar fi bine să 
fugi. 

Vânturache se furişă mai aproape de Lucru. Acesta în particular avea 
picioare de găină, dar restul corpului era în mare parte, din fericire, as- 
cuns într-o înfăşurare de aripi. 

Venise vremea pentru câteva ultime cuvinte. Ce va spune acum va fi 
probabil foarte important. Poate vor fi cuvinte ce vor râmâne în amin- 
tire, şi transmise, şi poate chiar sculptate în plăci de granit. 

De aceea n-ar trebui să conţină prea multe litere întortocheate. 

- Chiar îmi doresc să nu fi fost aici, bombăni vrăjitorul. 

Ridică şoseta, o învârti o dată sau de două ori, şi pocni Lucrul în ceea 
ce spera să fie rotula genunchiului său. 

Lucrul emise un bâzâit sonor, se răsuci sălbatic cu aripile desfăcute, 
se repezi oarecum către Vânturache cu capul lui de vultur şi primi o şo- 
setă plină cu nisip în bărbie. 

Vânturache privi disperat împrejur în timp ce Lucrul se bălăbănea pe 
picioare, şi îl văzu pe Monedă stând pe loc acolo unde îl lăsase. Spre 
oroarea sa, văzu cum copilul vine înspre el, cu mâinile ridicate înstinct- 
iv pentru a face ceva magic, chestie care, aici, ar fi însemnat sfârşitul 
amândurora. 

- Fugi, prostule! urlă în timp ce Lucrul se aduna pentru contraatac. 

Apoi, de nicăieri, îşi găsi cuvintele: 

— Ştii ce se întâmplă cu băieţii neascultători! 

Monedă păli, se întoarse şi fugi către lumină. Se mişca de parcă ar fi 
trecut printr-o răşină groasă, luptându-se cu entropia. Imaginea dis- 
torsionată a lumii întoarsă pe dos se bălăngănea la câțiva metri dis- 
tanță, apoi la câțiva centimetri, vălurindu-se incert... 

O tentaculă i se încolăci de picior, împiedicându-l să înainteze. 

În timp ce cădea îşi aruncă mâinile înainte, şi una din ele atinse ză- 
pada. Fu imediat prinsă de ceva care semăna cu o mănuşă moale din 
piele, dar sub atingerea ei blândă se ascundea o strângere de mână ca 
de oțel care îl trase înainte, târând după el şi chestia care îi prinsese pi- 
ciorul. 

Lumina şi întunericul granulat clipeau în jurul lui, şi dintr-o dată se 
trezi lunecând pe dalele de piatră acoperite cu gheață. 

Bibliotecarul dădu drumul din strânsoare şi rămase deasupra lui 
Monedă, cu o bâtă de lemn greoaie în mână. Pentru o clipă, antropoidul 
se ridică pe coloana de negreală, umărul, cotul şi încheietura mâinii lui 
drepte desfăşurându-se ca un poem de aplicaţii cu pârghii, şi dintr-o 
mişcare de neoprit precum zorii inteligenței lovi în jos cu putere. Urmă 
un sunet înfundat şi un scârțâit ofensat şi presiunea arzătoare de pe 
piciorul lui Monedă dispăru. 

Coloana întunecată se văluri. Din direcţia ei se auzeau guițături şi 
bocăneli, distorsionate din pricina distanţei. 

Monedă se luptă să se ridice în picioare şi o luă la fugă spre întuneric, 
dar braţul Bibliotecarului îi blocă înaintarea. 

- Nu putem să-l lăsăm acolo! 

Antropoidul ridică din umeri. 

Dinspre întuneric se auzi încă un pârâit, apoi urmă un moment de li- 
nişte aproape totală. 

Dar numai aproape totală. Amândorura li se păru că aud extrem de 
încet dar foarte distinct sunetul unor paşi alergând şi pierzându-se în 
depărtare. 

Descoperiră un ecou în lumea exterioară. Antropoidul privi în jur şi 
apoi îl împinse grăbit pe Monedă într-o parte în timp ce o chestie pătră- 
țoasă, cu sute de picioruşe şi trecută prin multe, traversă rapid curtea 
distrusă şi, fără să se oprească nici să-şi ia avânt, plonjă în întunericul ce 
dispărea; coloana mai pâlpâi încă o dată şi se evaporă. 

Brusc se iscă un viscol pe locul unde fusese înainte spărtura în reali- 
tate. 

Monedă se desprinse din strânsoarea Bibliotecarului şi fugi în cercul 
care deja devenea alb. Picioarele lui împrăştiară câteva fire de nisip fin. 

- Nu a ieşit! ţipă el. 

- Uuuk, spuse Bibliotecarul într-o manieră filozofică. 

— Am crezut că o să iasă. Ştii, aşa, în ultimul moment. 

- Uuuk? 

Monedă privi îndeaproape dalele de piatră, de parcă prin simpla 
concentrare ar fi putut să schimbe ceea ce tocmai văzuse. 

— E mort? 

- Uuuk, observă Bibliotecarul, reuşind să sugereze că Vânturache se 
afla într-o zonă unde noţiunile de spaţiu şi timp erau cam confuze, iar 
speculațiile cu privire la starea lui de moment nu erau tocmai utile, asta 
dacă se putea pune problema de moment, şi că, luând toate astea în 
considerare, s-ar putea ca el să apară mâine sau, de ce nu, poate chiar 
ieri, şi în cele din urmă, dacă exista vreo şansă de supravieţuire cât de 
mică atunci aproape sigur Vânturache va supraviețui. 

- Aha, spuse Monedă. 

Îl privi pe Bibliotecar cum se întoarce şi o porneşte înapoi către Tur- 
nul Artelor, şi un cumplit sentiment de însingurare puse stăpânire pe 
el. 

— Auzi? strigă el. 

- Uuuk? 

- Ce ar trebui să fac acum? 

- Uuuk? 

Monedă arătă cu mâna către priveliştea dezolantă. 

— Ştii, poate că ar trebui să fac ceva în legătură cu tot ce s-a întâmplat, 
spuse cu o voce ce vibra pe marginea terorii. Crezi că ar fi bine? Adică, 
aş putea să-i ajut pe oameni. Sunt sigur că ţie ți-ar place să fii din nou 
om, nu? 

Zâmbetul nemuritor al Bibliotecarului se urcă puţin pe față, înainte 
de a dezveli dinţii. 

- Bine, mai bine nu, spuse Monedă în grabă, dar sunt şi alte lucruri 
pe care le pot face, nu-i aşa? 

Bibliotecarul îl privi un timp, apoi îşi cobori privirea către mâna băia- 
tului. Monedă deschise pumnul, vinovat. 

Antropoidul prinse biluța argintie chiar înainte ca aceasta să atingă 
pământul şi o ridică în dreptul unui ochi. O mirosi, o zgâlțâi uşor şi o 

ascultă pentru o vreme. 

Apoi îşi luă avânt şi o aruncă tare, cât de departe putu. 

— Ce... începu Monedă şi ateriză pe burtă în zăpadă atunci când an- 
tropoidul îl împinse şi se aruncă deasupra lui. 

Mingea se răsuci în zbor şi căzu, traiectoria ei perfectă fiind brusc 
întreruptă de pământ. Se auzi un sunet de coardă de harpă plesnind, o 
învălmăşeală de voci de neînțeles, o pală de vânt fierbinte, şi zeii fură 
liberi. 

Erau foarte supăraţi. 


- Nu putem face nimic, nu-i aşa? întrebă Creozot. 

- Nu, spuse Conina. 

— Gheaţa o să învingă, nu-i aşa? întrebă Creozot. 

- Da, spuse Conina. 

- Nu, spuse Nijel. 

Tremura de furie, sau poate de frig, şi era aproape la fel de palid ca 
ghețarii care îi depăşeau pe dedesubt. 

Conina oftă. 

— Ei bine, şi cum crezi... 

- Du-mă jos undeva la câteva minute în faţa lor, spuse Nijel. 

— Chiar nu văd la ce ar ajuta. 

- Nu ţi-am cerut părerea. Fă-o pur şi simplu. Pune-mă undeva cu pu- 
tin în fața lor, ca să am timp să mă organizez. 

— Ce vrei să organizezi? 

Nijel nu îi răspunse. 

— Am întrebat, spuse Conina, ce să... 

— Gura! 

— Nu văd de ce... 

- Uite, spuse Nijel, cu răbdarea întinsă până în punctul imediat ante- 
rior unui omor cu toporul, gheaţa o să acopere toată planeta, nu-i aşa? 
Toată lumea va muri, da? Cu excepţia noastră pentru o vreme, până 
când caii ăştia or să îşi vrea, ăsta, ovăzul sau or să vrea să meargă la 
baie sau cine ştie ce, ceea ce nu ne va folosi la prea multe cu excepţia 
faptului că probabil Creozot va avea timp să scrie un sonet sau ceva de 
genul ăsta despre cât de frig s-a făcut dintr-o dată şi cum întreaga 

istorie a umanității e pe cale să fie distrusă şi în aceste circumstanțe aş 
vrea să fiu foarte clar înțeles că nu vreau să fiu contrazis, ați priceput? 

Se opri ca să respire, tremurând ca o coardă de harpă. 

Conina ezită. Gura ei se deschise şi se închise de câteva ori, ca şi cum 
dorise să îi spună ceva şi apoi decisese că mai bine se abţine. 

Găsiră un luminiş în mijlocul unei păduri de pini, la vreo doi kilome- 
tri în fața turmei, cu toate că sunetul înaintării acesteia se auzea foarte 
clar, şi se vedea un abur deasupra copacilor, şi pământul vibra ca su- 
prafața unei tobe. 

Nijel se duse în mijlocul luminişului şi începu să îşi exerseze lovitu- 
rile de sabie. Ceilalți îl priveau îngândurați. 

- Dacă nu te deranjează, îi şopti Creozot Coninei, eu am să plec. În 
astfel de momente starea de trezie îşi pierde din avantaje, şi sunt sigur 
că sfârşitul lumii va arăta mult mai bine privit prin fundul unui pahar, 
dacă nu ai nimic împotrivă. Crezi în Paradis, boboc cu obraji ca de pier- 
sică? 

— Nu ca atare, nu. 

- Aha, spuse Creozot, în cazul ăsta probabil că nu ne vom mai întâlni. 
Of... Ce păcat... Toate astea din cauza unei legătoare. Bineînțeles, dacă 
printr-o şansă de neimaginat... 

— Adio, spuse Conina. 

Creozot încuviință din cap nefericit, îşi mână calul şi dispăru pe dea- 
supra copacilor. 

Zăpada se scutura de pe ramurile copacilor din jurul luminişului. Tu- 
netul ghețarilor ce se apropiau umplea aerul. 

Nijel se sperie cînd fata îl bătu pe umăr, şi scăpă sabia. 

- Ce faci aici? izbucni el, căutând cu disperare prin zăpadă. 

— Uite ce e, nu veau să mă bag în sufletul tău sau nimic de genul ăsta, 
spuse Conina cu glas scăzut, dar spune-mi şi mie ce anume vrei să faci. 

Putea vedea, venind înspre ei prin pădure, o grămadă de zăpadă şi 
pământ parcă aduse de buldozer; zgomotul care îți amorțea creierii 
produs de ghețarii din frunte era acum punctat de trosncala ritmică a 
trunchiurilor de copaci. Şi mai văzu, pe deasupra vârfurilor de copaci, 
atât de sus că la început ochiul le confunda cu cerul, crestele verzi-al- 
băstrui care avansau implacabil. 

— Nimic, spuse Nijel. Absolut nimic. Trebuie doar să le ținem piept, 
asta e tot. De asta ne aflăm aici. 

— Dar nu o să conteze, spuse ea. 

— O să conteze pentru mine. Dacă tot o să murim cu toții, eu prefer să 
mor aşa. Eroic. 

- Ăsta e un mod eroic de a muri? întrebă Conina. 

— Eu cred că este, şi când vine vorba de moarte contează doar o singu- 
ră părere. 

- Aha. 

Câteva căprioare pătrunseră derutate în luminiş, ignorându-i pe cei 
doi în panica lor oarbă, şi tâşniră mai departe. 

- Nu e nevoie să râmâi şi tu, spuse Nijel. Vezi tu, eu am o legătoare. 

Conina îşi examină mâinile. 

— Cred că ar trebui să rămân. Ştii, am crezut că poate, dacă o să ajun- 
gem să ne cunoaştem mai bine... 

- Doamna şi domnul Dosdeiepure, la asta te gândeai? 

Fata căscă ochii. 

- Ei bine... 

— Tu care dintre ei vroiai să fii? întrebă Nijel. 

Ghețarul din frunte ajunse în luminiş la puţin timp după suflul care îl 
preceda, vârful fiindu-i ascuns într-un nor de creație proprie. 

Exact în acelaşi timp, copacii din partea opusă a luminişului se aple- 
cară până la pământ din cauza unui vânt cald ce venea dinspre Margi- 
ne. Care aducea cu el voci — voci insolente, certăreţe — şi care intră în 
coliziune cu norii ca un fier încins într-o băltoacă. 

Conina şi Nijel se aruncară în zăpadă, care se transformă sub ei în 
apă călduţă. Un fel de furtună cu tunete izbucni deasupra lor, plină de 
urlete şi de ceea ce la început crezură că sunt ţipete cu toate că, gândin- 
du-se la ele mai târziu, fuseseră mai degrabă certuri furtunoase. Dură 
destul de mult, apoi se estompă în direcția Miezului. 

Apa caldă inundă partea din faţă a vestei lui Nijel. Se ridică precaut 
şi apoi îi puse Coninei o mână pe umăr. 

Amândoi se împleticiră prin apă şi prin noroi până în vârful unei 
pârtii, urcând printr-un baraj de lemne şi pietre, şi priviră peisajul. 

Ghetarii se retrăgeau, sub un nor plin de lumină. 

În spatele lor peisajul devenea o încrengătură de lacuri. 
- Noi am făcut asta? întrebă Conina. 

- Ar fi frumos să putem crede asta, nu-i aşa? spuse Nijel. 
— Da, dar oare noi... 

— Probabil că nu. Cine ştie? Hai să căutăm un cal. 


— Apogeul, sau cam aşa ceva, spuse Războiul. Sunt aproape sigur. 
leşiseră împleticindu-se din cârciumă, iar acum stăteau pe o bancă, în 

soarele după-amiezii. Până şi Războiul se lăsase convins să-şi mai lepe- 

de din armură. 

- Nu ştiu, spuse Foametea. Nu cred. 

Ciuma îşi închise ochii plini de coji şi se sprijini de pietrele calde. 

— Eu cred că era ceva legat de sfârşitul lumii. 

Războiul se aşeză şi îşi scărpină bărbia, gânditor. Sughiţă. 

- Cum, întreaga lume? 

— Aşa cred. 

Războiul se mai gândi puțin. 

— Atunci înseamnă că l-am ratat cu desăvârşire, spuse el. 


Oamenii se întorceau în Ankh-Morpork, care nu mai era un oraş gol din 
marmură ci revenise la forma iniţială, împrăştiindu-se aleatoriu şi colo- 
ristic, precum o vomă aflată în fața restaurantului non-stop de unde îşi 
cumpără Istoria mâncare la pachet. 

Şi Universitatea fusese reconstruită, sau se reconstruise singură, sau 
într-un mod straniu nici nu fusese dărâmată vreodată; fiecare firicel de 
jederă, fiecare ramă putrezită, toate erau la locul lor. Magicianul se ofe- 
rise să le facă pe toate ca noi, cu lemnărie lucioasă, cu pietre fără pete, 
dar Bibliotecarul fusese foarte ferm pe poziție. Vroia ca totul să fie la fel 
de vechi ca înainte. 

Vrăjitorii sosiră tiptil odată cu ivirea zorilor, în grupuri de unul sau 
doi, căutându-şi vechile camere, încercând să-şi evite privirile, încer- 
când să îşi amintească un trecut apropiat care deja începea să devină ca 
un vis ireal. 

Conina şi Nijel sosiră la ora micului dejun şi, inimoşi, păâsiră un prajd 

unde lăsară în grijă calul Războiului . Conina a fost cea care a insistat să 
il caute pe Vânturache la Universitate şi care, din acest motiv, a fost pri- 
ma care a văzut cărţile. 

Zburau afară din Turnul Artelor, spiralând în jurul clădirilor Univer- 
sității şi pătrunzând victorioase pe uşa Bibliotecii reîncarnate. Câteva 
grimoare mai imprudente vânau rândunele sau planau ca şoimii deasu- 
pra campusului. 

Bibliotecarul se sprijinea de rama uşii, privind cu un ochi binevoitor 
cum se umple Biblioteca. Îşi mişcă sprâncenele către Conina, cel mai 
apropiat lucru de un salut convenţional pe care îl putea face. 

— Vânturache e pe-aici? întrebă ea. 

— UuukK. 

— Poftim? 

Antropoidul nu răspunse, dar în schimb îi luă de mână pe amândoi 
şi, mergând între ei ca un sac între doi pari, îi conduse către turn peste 
dalele de piatră. 

Înăuntru erau câteva lumânări aprinse, şi îl văzură pe Monedă aşezat 
pe un scaun. Bibliotecarul se înclină în fața lui ca un bătrân majordom 
în slujba unei familii de renume, şi apoi se retrase. 

Monedă îşi înclină capul către tineri. 

— Ştie când oamenii nu îl înțeleg, spuse el. Remarcabil, nu-i aşa? 

— Tu cine eşti? întrebă Conina. 

- Monedă, spuse Monedă. 

— Eşti student aici? 

— Cred că învăţ destul de multe. 

Nijel studia pereţii, împungându-i din când în când. Trebuia să existe 
un motiv din cauza căruia nu cădeau, dar acest motiv cu siguranţă nu 
se datora minunilor ingineriei civile. 

- Îl căutaţi pe Vânturache? întrebă Monedă. 

Conina se încruntă. 

- Cum ai ghicit? 

- Mi-a spus el că îl vor căuta nişte oameni. 


Care, în mod înțelept, se decise să nu mai zboare niciodată, şi nefiind revendicat de nimeni 
îşi petrecu restul vieții pe post de cal de trăsură pentru o doamnă în vârstă. Ce a făcut în 
această privință Războiul nu se ştie exact; mai mult ca sigur şi-a luat un alt cal. (n.a.) 

Conina se relaxă. 

— Scuză-mă, am trecut prin multe încercări. Am crezut că poate e vor- 
ba de magie, sau ceva similar. Dar el e bine, nu-i aşa? Adică, ce s-a în- 
tâmplat? S-a luptat cu magicianul? 

— A, da. Şi a câştigat. A fost foarte... interesant. Eu am văzut totul. Dar 
după aceea a trebuit să plece, spuse Monedă de parcă recita. 

- Cum, aşa, pur şi simplu? întrebă Nijel. 

- Da. 

- Nu te cred, spuse Conina. 

Simţi cum începe să se încordeze; încheieturile pumnilor i se albiră. 

— E adevărat, spuse copilul. Tot ce spun eu e adevărat. Trebuie să fie. 

- Vreau să... începu Conina, însă Monedă se ridică, îşi întinse braţul 
şi ordonă: 

- Stop. 

Fata îngheţă pe loc. Nijel rămase şi el țeapăn, înainte să apuce să se 
mire. 

— Veţi pleca, spuse Monedă cu o voce plăcută şi egală, şi nu veți mai 
pune alte întrebări. Veţi fi pe deplin satisfăcuţi. Veţi avea toate răspun- 
surile. Veţi trăi fericiți până la adânci bătrâneți. Veţi uita că ați auzit a- 
ceste cuvinte. Veţi pleca acum. 

Cei doi se întoarseră încet, țepeni ca nişte marionete, şi o porniră că- 
tre uşă. Bibliotecarul o deschise pentru ei, îi pofti afară şi o închise în 
urma lor. 

Apoi se uită la Monedă, care se prăbuşise la loc în scaun. 

- Bine, bine, spuse copilul, a fost doar puţină magie. Am fost nevoit 
să o fac. Chiar tu ai spus că oamenii trebuie să uite. 

- Uuuk? 

- Nu pot să mă abţin. E prea uşor să schimbi lucrurile, spuse apu- 
cându-şi capul în mâini. E suficient să gândesc şi gata! Nu pot rămâne 
aici, distrug tot ce ating, de parcă aş încerca să mă culc pe un sac cu 
ouă. Lumea asta e prea subțire. Te rog, spune-mi ce să fac! 

Bibliotecarul se aşeză pe jos şi începu să se rotească, un indiciu clar că 
gândea profund. 

Nu se mai ştie cu exactitate ce a spus, dar Monedă zâmbi, dădu din 
cap aprobator, îi strânse mâna Bibliotecarului, îşi desfăcu propriile 

mâini, le întinse în sus şi apoi în lateral şi păşi într-o altă lume. 

O lume care avea un lac, şi nişte munți în depărtare, şi câțiva fazani 
care priveau suspicioşi de sub copaci. Era magia pe care, în cele din 
urmă, o aflau toți magicienii. 

Magicienii nu fac niciodată parte din lume. Ei doar se învelesc în ea, 
un timp. 

Deja intrat pe jumătate în lumea nouă, Monedă privi înapoi şi îi făcu 
semn cu mâna Bibliotecarului. 

Şi atunci bula se strânse în ea însăşi, şi ultimul magician dispăru din 
lumea asta într-o lume proprie. 


Cu toate că nu prea are legătură cu povestea, este un fapt interesant că, 
la vreo cinci sute de kilometri depărtare, un mic grup, sau mai degrabă 
un mic stol de păsări ciuguleau precaute printre copaci. Aveau capete 
de flamingo, corpuri ca de curcan, şi picioare ca de luptători de Sumo; 
umblau într-o manieră smucită şi săltată, ca şi cum capetele le erau 
prinse de picioare cu benzi elastice. Aparțineau unei specii unice chiar 
şi pentru fauna Discului, prin faptul că principalul lor mijloc de apărare 
era acela că îl făceau pe potenţialul atacator să râdă într-un asemenea 
hal încât aveau timp să fugă înainte ca acesta să îşi revină. 
Vânturache ar fi fost probabil satisfăcut să afle că erau legătoare. 


Afacerile mergeau încet în Toba Reparată. Trolul înlănțuit de uşă stătea 
în umbră şi îşi scobea gânditor pe cineva dintre dinți. 

Creozot îşi cânta singur. Descoperise berea şi nu trebuia să o plăteas- 
că, pentru că micile complimente — arareori folosite de porcii din Ankh 
- aveau un efect uimitor asupra fiicei proprietarului. Era o fată bună şi 
mare, cu un corp care avea forma şi, ca să nu insistăm prea mult, culoa- 
rea pâinii necoapte. Era şi intrigată. Nimeni nu mai spusese vreodată 
despre sânii ei că sunt ca două bijuterii de pepeni. 

— Absolut, spuse Creozot alunecând uşor de pe bancă, nu există nici 
un dubiu. Ori unii galbeni mai mari, ori unii verzi mai micuți cu verge- 
turi imense, spuse el îndreptățit. 

— Şi ce ziceai despre părul meu? îl întrebă ea pe un ton încurajator, ri- 
dicându-l înapoi pe bancă şi turnându-i în pahar. 

- Ăă... 

Sprâncenele lui Creozot se încrețiră. 

- Ca o capră de turme care paşte pe văile Masivului Cumiizişe, fără 
îndoială. lar despre urechile tale pot spune, adăugă el repede, că nici o 
scoică rozulie care împodobeşte nisipurile sărutate de Marea... 

— Adică cum ca o turmă de capre? întrebă ea. 

Califul ezită. Întotdeauna crezuse că e una dintre cele mai bune com- 
parațţii ale sale. Acum se întâlnea pentru prima dată cu faimosul obicei 
al cetățenilor din Ankh-Morpork de a lua lucrurile la modul literal. 
Destul de straniu, fu mai degrabă impresionat. 

— Vreau să zic, la ce se aseamănă, la dimensiuni, formă sau miros? 
continuă ea. 

- Cred că probabil exprepresia pe care o aveam în minte era că nu se 
aseamănă deloc cu o turlă de carpe. 

— Aşa? 

Fata trase carafa înspre ea. 

— Şi cred că probabil mi-ar prinde bine ceva de băut, spuse el împleti- 
cit, şi după aia... şi după aia... 

Se uită cu coada ochiului la fată şi riscă: 

— Ai spune despre tine că eşti o naratoare? 

— Ce? 

Îşi trecu limba peste buze, care i se uscaseră brusc. 

— Vroiam să zic, ştii multe poveşti? întrebă pe un ton răguşit. 

— A, da. O grămadă. 

— O grămadă? şopti Creozot. 

Majoritatea concubinelor sale ştiau doar una sau două poveşti, care 
se repetau. 

— Sute. De ce, vrei să auzi o poveste? 

- Ce, acum? 

— Dacă vrei. Nu e prea aglomerat. 

Poate chiar am murit, gândi Creozot. Poate că ăsta e Paradisul. 

Cuprinse mâinile fetei. 

— Ştii, parcă au trecut secole întregi de când n-am mai ascultat o nara- 
țiune. Dar nu aş vrea să faci ceva ce nu îţi doreşti. 

Ea îl mângâie pe mână. 

Ce domn drăguţ, gândi. Cel puţin prin comparație cu cei care vin pe 
aici. 

- E o poveste pe care mi-o povestea bunica. Ştiu să o spun şi invers. 

Creozot sorbi din bere şi privi peretele învăluit într-o strălucire caldă. 

Sute, gândi el. Şi pe unele le ştie invers. 

Fata tuşi uşor şi începu să povestească cu o voce melodioasă, care fă- 
cu pulsul lui Creozot să se accelereze: 

— A fost odată un om care a avut opt fii... 


Patricianul stătea lângă geam şi scria. Amintirile lui cu privire la ultima 
săptămână erau cam încețoşate, ceea ce nu-i plăcea deloc. 

Un servitor aprinsese o lampă împotriva amurgului, şi câteva molii 
noptatice orbitau deja în jurul ei. Patricianul le privi cu atenţie. 

Dintr-un anume motiv se simțea rău în prezența sticlei dar, gândi în 
timp ce fixa insectele, nu ăsta era lucrul care îl deranja cel mai tare. 

Ceea ce îl deranja cel mai tare era faptul că trebuia să-şi reprime do- 
rința năvalnică de a prinde moliile cu limba. 

lar Codiţă stătea întins pe spate la picioarele stăpânului său, şi lătra 
în somn. 


Luminile se aprindeau prin tot oraşul, dar ultimele raze ale apusului 
încă mai luminau garguiele care se ajutau reciproc să urce pe acoperiş. 

Bibliotecarul le privea prin uşa deschisă, în timp ce se scărpina filo- 
zofic. Apoi se întoarse şi închise pentru noaptea respectivă. 

Era cald în Bibliotecă. Întotdeauna era cald în Bibliotecă, pentru că 
scurgerile de magie care produceau străluciri încălzeau uşor şi atmosfe- 
ra. 

Bibliotecarul îşi privi aprobator cărțile, dădu ultimele ture printre 
rafturile adormite şi apoi îşi trase păturica sub birou, îşi mâncă banana 
de dinainte de culcare, şi adormi. 

Liniştea puse treptat stăpânire pe Bibliotecă. Învălui rămăşiţele unei 
pălării, bătută de vreme şi speriată şi arsă pe la margini, care fusese am- 
plasată cu oarecare ceremonie într-o nişă din perete. Oricât de departe 
s-ar duce un vrăjitor, se va întoace întotdeauna după pălăria sa. 

Liniştea învălui Universitatea aşa cum aerul umple o gaură. Noaptea 

se întinse peste Disc precum un gem de prune, sau poate de mure. 
Dar va veni o dimineaţă. Intotdeauna va mai fi o dimineaţă. 

